
CALIFUL CEL CIUDAT" 


povesteşte că într-o noapte califul Harun Al- 
Ase Raşid, cuprins de nesomn, a trimis după vizirul 
Giza Al-Barmaki şi i-a spus: 

- Mi-e inima grea şi aş vrea să fac o plimbare pe 
ulițele Bagdadului şi să mă duc până la Tigru, spre a 
încerca să mă veselesc în noaptea asta. 

Giafar răspunse că ascultă şi că se supune, şi se 
îmbrăcă numaidecât în haine de neguțător, după ce 
mai întâi îl ajută pe calif să se îmbrace la fel. Şi îl chemă 
şi pe Massrur, gealatul, să-i însoţească, îmbrăcat la fel 
ca ei. Pe urmă ieşiră din sarai pe poarta cea tainică şi 
porniră să străbată domol ulițele Bagdadului, tăcute 
la ceasul acela, şi aşa ajunseră la țărmul apei. Acolo 
văzură într-o luntre legată la mal un luntraş bătrân ce 
se pregătea să se învelească în pătura lui ca să se culce. 
Se apropiară de el şi, după salamalecurile de cuviință, 
îl întrebară: 

— O, şeicule, am dori, cu îngăduinţa ta, să ne iei, 
dacă binevoieşti, în luntre, şi să ne plimbi oleacă pe râu, 
acuma, când vremea este răcoroasă şi adierea vântului 
dulce. Şi iată un dinar pentru osteneala ta. 

El răspunse, cu spaimă în glas: 

— Au ce-mi cereți, domniile voastre? Păi nu ştiţi că 
nu ne este îngăduit una ca asta? Şi nu vedeţi că vine 
către noi naia pe care se află califul nostru cu tot alaiul 
lui? 

Ei întrebară, tulburaţi foarte: 


! La M. A. Salie: Povestea cu califul fals. 

— Eşti încredinţat că pe corabia aceea ce vine către 
noi se află însuşi califul? 

EI răspunse: 

— Pe Allah! d-apoi cine din Bagdad nu cunoaşte 
chipul stăpânului nostru califul? Este chiar el, domniile 
voastre, cu vizirul lui, Giafar, şi cu spătarul Massrur! 
Şi, împreună cu ei, uite şi mamelucii şi cântărețele. 
Ascultaţi ce strigă crainicul stând în picioare la provă: 
„Este oprit şi celor mari şi celor mici, şi tinerilor, şi 
bătrânilor, şi oamenilor de seamă, şi oamenilor de rând 
să se plimbe pe apă. Cine nu se supune acestei porunci 
va fi descăpățânat ori va fi spânzurat de catargul 
corăbiei!“ 


În clipita aceasta a istorisirii sale, Șeherezada văzu că se 
luminează de ziuă și tăcu sfioasă. 


Dar când fu cea de a trei sute nouăzeci şi patra noapte 
Spuse: 


Auzind aceste cuvinte, Al-Raşid rămase peste măsură 
de uluit, căci nu dăduse niciodată o asemenea poruncă 
şi, de mai bine de un an, nu se mai plimbase pe apă. 
Il privi, aşadar, pe Giafar şi îl întrebă din ochi despre 
înţelesul Ampar Giafar însă, tot atâta de uluit ca şi 
califul, se întoarse către bătrânul luntraş şi îi spuse: 

— O, şeicule, ține colea doi dinari. Numai grăbeşte-te 

i ia-ne în luntre şi ascunde-ne pe sub tufărișurile celea 
boltite peste apă, doar atât cât să putem, fără a fi 
văzuți şi înhățaţi, să privim şi noi trecerea califului şi 
a alaiului. 

Luntraşul, încă şovăind, se învoi până la urmă şi, 
luându-i pe tustrei în luntre, îi duse sub un adăpost 
boltit, şi aşternu peste ei o pătură, ca să fie şi mai fine 
dosiți. 

Nici nu se adăpostiseră ei bine acolo că şi văzură 

cum se apropia corabia luminată de lumina făcliilor şi 
a focurilor pe care le aţâţau cu lemn de aloe nişte robi 
tinerei, îmbrăcați în mătăsuri roşii, cu umerii acoperiţi 
cu mantii galbene şi cu capu-mpodobit cu moselină 
albă. Unii şedeau la prua corăbiei, alții la coada ei, şi 
toți roteau făcliile şi fanarele, strigând din vreme în 
vreme opreliştea aceea. Mai văzură apoi două sute de 
mameluci în picioare, înşirați de-a lungul laturilor 
corăbiei şi înconjurând o podină mai înaltă, aşezată la 
mijloc, unde, pe un jeţ de aur sta un tânăr îmbrăcat 
într-o mantie neagră, cum purtau cei din neamul lui 
Abbas, strălucind din toare zarafirurile ei. lar de-a 
dreapta lui se află un ins care semăna leit cu vizirul 
Giafar, iar de-a stânga-i sta un altul, cu spada în mână, 
şi care semăna aidoma cu Massrur, în vreme ce, în josul 
podelei, stăteau rânduiți frumos douăzeci de cântăreți 
şi de lăutari. 

La priveliștea aceea, Al-Raşid strigă: 

— Giafar! 

Vizirul răspunse: 

— La poruncile tale, o, emire al drept-credincioşilor! 

Al-Raşid spuse: 

— De bună seamă că trebuie să fie vreunul dintre fiii 
noştri, poate că Al-Mamun, poate că Al-Amin. Iar cei 
doi care stau în picioare lângă el seamănă unul cu tine 
şi altul cu spătarul meu Massrur. Şi toți cei ce stau în 
josul podelei seamănă nemaipomenit cu cântăreții mei 
obişnuiţi. Ce crezi de toate astea? Eu simt că-mi pierd 
minţile. 

Giafar răspunse: 

— Şi eu tot aşa, o, emire al drept-credincioşilor, pe 
Allah! 

Ci corabia cea luminată se şi îndepărtase din ochii 
lor, iar bătrânul luntraş, uşurat de temerile lui, strigă: 

— Gata! acuma am scăpat. Nu ne-a văzut nimenea. 

Şi ieşi de sub frunziş şi-i duse la țărm pe cei trei 
călători. După ce coborâră din luntre, califul se întoarse 
către el și îl întrebă: 

— O, şeicule, spui că aşa vine califul în fiecare noapte 
să se plimbe în corabia luminată astfel? 

El răspunse: 

— Da, domnia ta, şi-asta de un an şi mai bine. 

El spuse: 

— O, şeicule, noi suntem nişte străini călători şi ne 
place să ne bucurăm de orice privelişte şi să ne plimbăm 
peste tot pe unde se află lucruri frumoase de văzut. 
Vrei, dar, să primeşti aceşti zece dinari şi să ne aştepţi 
tot aici, mâine, la acelaşi ceas? 

El răspunse: 

— Vreau, şi rămân îndatorat. 

Atunci califul şi cei doi însoțitori ai săi îşi luară 
rămas-bun de la el şi se întoarseră la sarai, sporovăind 
între ei despre acea întâmplare ciudată. 

A doua zi, califul şezu toată ziua la divan, primindu-i 
pe vizirii, pe dregătorii, pe emirii şi pe caimacamii lui, şi 
descurcând treburile împărăției, judecând şi osândind, 
şi iertând, după care se întoarse în iatacurile sale, unde 
se dezbrăcă de hainele cele domneşti, se îmbrăcă în 
straie de neguţător şi porni cu Giafar şi cu Massrur 
pe acelaşi drum ca şi în ajun, ajungând în curând la 
fluviu, unde îi aştepta bătrânul luntraş. Coborâră în 
luntre şi se duseră să se ascundă sub bolta de frunze, 
unde aşteptară sosirea corăbiei luminate. 

N-avură vreme nici să-şi piardă răbdarea, căci nu 
peste mult corabia, în zvoană de alăute, se ivi pe apă, 
încununată de făclii. Şi îi zăriră iarăşi pe toți cei din 
ajun, cu tot atâția mameluci şi tot atâția oaspeţi, iar în 
mijlocul lor, pe podea, între ciudatul Giafar și ciudatul 
Massrur, sta califul cel ciudat. 

Văzând acestea, Al-Raşid spuse către Giafar: 

— O, vizire, văd un lucru pe care niciodată nu l-aş fi 
crezut, de-ar fi venit careva să mi-l povestească. 

Pe urmă îi spuse luntraşului: 

— O, şeicule, mai ia şi aceşti zece dinari, şi du-ne 
pe urma corăbiei lor; şi nu te speria deloc, căci n-au 
cum să ne vadă, de vreme ce ei stau în lumină, iar noi 
suntem în negură. Dorinţa noastră-i să ne bucurăm de 
priveliştea frumoasă a atâtor lumini pe apă. 

Luntraşul primi cei zece dinari şi, măcar că tremura 
de spaimă, începu să vâslească fără zgomot pe dâra lăsată 
de corabie, ferindu-se să intre în cercul de lumină. 


În clipita aceasta a istorisirii sale, Șeherezada văzu că se 
luminează de ziuă și tăcu sfioasă. 


Dar când fu cea de a trei sute nouăzeci şi cincea noapte 
Spuse: 


... ferindu-se să intre în cercul de lumină, până ce 
ajunseră la o grădină ce cobora pe povârnişul malului 
până la fluviu, şi unde corabia trase la țărm. Califul cel 
ciudat şi întregul lui alai coborâră de pe corabie şi, în 
sunet de lăute, intrară în grădină. 

După ce corabia se îndepărtă, bătrânul şeic trase 
luntrea în umbră la mal, ca să le îngăduie celor trei 
călători să coboare şi ei la rându-le. Odată pe pământ, 
se duseră să se amestece în mulțimea de inşi ce ţineau 
făcliile şi mergeau în jurul califului cel ciudat. 

Or, pe când ei urmau aşa alaiul, deodată fură băgați 
de seamă de câțiva mameluci şi dați în vileag. Şi pe dată 
fură înhăţaţi și duşi înaintea acelui bărbat tânăr, care îi 
întrebă: 

— Cum de-aţi ajuns aici, şi pentru care pricină ați 
venit? 

Ei răspunseră: 

— O, Măria Ta, suntem nişte neguţători străini de 
această ţară. Numai astăzi am sosit şi-am trecut să ne 
plimbăm pe-aici, fără a şti că nu este slobod a intra 
în această grădină. Şi mergeam liniștiți, atunci când 
am fost înşfăcaţi de oamenii Domniilor Voastre şi 
aduşi dinainte-vă, fără ca noi să ne putem da seama de 
greşeala ce-am săvârşit. 

EI le spuse: 

— Fiţi fără teamă, de vreme ce sunteţi străini de 
Bagdad. De n-aţi fi fost străini de Bagdad, aş fi pus 
numaidecât să vi se reteze capetele. 

Pe urmă se întoarse către vizirul său şi îi spuse: 

— Lasă-i să vină cu noi. Sunt oaspeţii noştri, în seara 
aceasta. 

Ei însoţiră atunci alaiul şi ajunseră aşa la un sarai ce 
nu se putea asemui ca fălnicie decât cu saraiul emirului 
drept-credincioşilor. Pe poarta saraiului erau săpate sti- 
hurile următoare: 


În saraiul acesta în care 

Orişice oaspete-i binevenit, 
Timpul, cu strălucita lui culoare, 
Mari frumuseti a pus şi-a risipit; 
Desăvârşita artelor splendoare 
L-a luminat şi l-a împodobit; 
lar dărnicia Jără-asemănare 

A darnicului ei stăpân slăvit 


E-a sufletului dulce desfătare. 


Intrară atunci într-o sală măreață, cu podeaua 
acoperită cu chilimuri de mătase galbenă, iar califul 
cel ciudat, aşezându-se pe un jep de aur, le îngădui 

tuturor celorlalți să se aşeze împrejurul lui. Se întinse 
îndată masa pentru zaiafet; mâncară şi-apoi se spălară 
pe mâini; pe urmă, după ce băuturile fură rânduite pe 
masă, băură pe săturate din aceeaşi cupă pe rând. Dar 
când veni rândul califului Harun Al-Raşid, acesta nu 
vroi să bea. Atunci califul cel ciudat se întoarse către 
Giafar şi îl întrebă: 

— Pentru ce nu vrea să bea prietenul tău? 

Giafar răspunse: 

— De multă vreme, o, Măria Ta, el nu mai bea. 

Celălalt spuse: 

— Atunci, să poruncesc să-i dea altceva. 

Şi numaidecâr dete poruncă unui mameluc, care 
grăbi să aducă un borcan plin cu sorber de mere şi 
îl înfățişă lui Al-Raşid care, de data aceasta, primi şi 
începu să bea cu multă poftă. 

Când băutura îşi împlini rostul asupra minţilor lor, 
califul cel ciudat, ţinând în mână o vergeluşă de aur, 
bătu de trei ori cu vergeluşa în masă, şi numaidecât cele 
două canaturi ale unei uşi mari se deschiseră în fundul 
sălii, lăsând să intre doi arapi ce purtau pe umerii lor 
un je de fildeş în care şedea o tânără roabă albă, cu 
fața ca soarele. Puseră jeţul jos dinaintea stăpânului 
lor şi pe urmă rămaseră în picioare în spatele lui, 
stând nemişcaţi. Atunci fata luă o lăută indienească, îi 
potrivi strunele şi începu să cânte, pe rând, pe douăzeci 
şi patru de ghiersuri felurite, cu o măiestrie ce răpea 
minţile ascultătorilor. Pe urmă se întoarse la ghiersul 
dintâi şi cântă: 


Cum poți tu, fără mine, şi departe, 

Să mai trăieşti, când inima-mi suspină 
De lipsa ta? Ah, grea soartă-i desparte 
Pe-ndrăgostiţi, să plângă fără vină 

Si-n pustiire lasă trista casă 
Ce răsuna de cânt şi fericire’. 


Când auzi aceste versuri cântate, califul cel ciudat 
scoase un țipăt amarnic, îşi sfâşie frumoasa-i mantie 
înstelată cu diamante, şi cămaşa, şi toate hainele de pe 
el, şi căzu jos fără de simţire. Numaidecâr mamelucii 
se repeziră şi aruncară peste el o pătură de mătase, ci 
nu chiar atât de repede, încât califul Al-Raşid, Giafar 
şi Massrur să nu aibă vreme să bage de seamă că trupul 
tânărului era tot învrâstat de urme de lovituri de vergi 
şi de bice.? 

La vederea lor, califul îi spuse lui Giafar: 

— Pe Allah! ce păcat că tânărul acesta, atâta de frumos, 


"La M. A. Salie: 

În graiul dragostei sfânt inima-mi arsă-ți vorbește 
Şi ți-aduce ştire că fără margini te iubeşte. 
Martorii mei iată-mi-i: sufletu-mi de chin zdrobit, 
Pleoapele mele arzând, plânsul meu nedomolit. 
Până a te fi-ndrăgit, n-am ştiut ce e iubirea 

_ Drept, judetul lui Allah judeca-ne-va simtirea! 

? În varianta tradusă de M. A. Salie, episodul acesta cu sfâşierea 
hainelor se mai repetă încă de două ori, după ce alte două roabe cântă 
stihurile următoare: 

l 
Cum să mai îndur în piept jarul chinurilor grele? 
Curg por nepotolit biete Verimile mele. 
Sunt sătul — jur pe Allah! — de atâta viată-amară 
Cum să râdă eid când tristețile-l doboară? 

2 
Ab, curmă despărțirea lungă, rea! 
Nu te mai poate inima uita! 


Ai milă de sărmanu-ndrăgostit, 
Cel care din iubire s-a smintit. 


Sunt frânt de dor şi viata mea un chin e — 
Şi-mi strig spre ceruri dorul meu de tine. 


O, luna mea! o, tu, lumina mea! 
Nu te mai poate inima uita! 

poartă pe trup semne ce dovedesc limpede că avem de-a 
face cu cine ştie ce tâlhar ori cu vreun ucigaş 
primejdios, scăpat din temniță! 

Ci mamelucii îl şi îmbrăcaseră pe stăpânul lor într-o 
altă mantie, mai frumoasă decât cea dintâi; şi tânărul 
se aşeză în jeț la locul său, de parcă nimic nu s-ar fi 
întâmplat. li văzu atunci pe cei trei oaspeţi ai săi cum 
îşi vorbeau în şoaptă şi le spuse: 

— Pentru ce vă arătaţi uimiţi şi ce tot şopotiți 
acolo? 

Giafar răspunse: 

— Tovarăşul meu îmi spunea că a străbătut toate țările 
şi a fost oaspete la mulţi dregători şi la mulți sultani, 
dar niciodată nu i-a fost dat să vadă pe cineva mai 
mărinimos decât gazda noastră de-acum. Se minuna 
văzând cum sfâşii un caftan care de bună seamă că 
preţuieşte pe puţin zece mii de dinari. Şi îmi procitea 
nişte stihuri întru lauda ta... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a trei sute nouăzeci şi șasea noapte 
Spuse: 
... îmi procitea nişte stihuri întru lauda ta: 


În palma ta, măreața dărnicie 
Ziditu-şi-a lăcaş cu temelie. 


Iar dacă dărnicia, într-o zi, 
Deodată porțile şi-ar zăvori, 


Abh, mâna ta, cum alta-n lume nu e, 
S-ar face cheie, ca să ne-o descuie. 

Auzind stihurile, tânărul se arătă tare mulţumit şi 
porunci să i se dea lui Giafar o mie de dinari şi un 
caftan tot atât de frumos ca şi caftanul pe care îl sfâşiase 
el, şi se apucă iar să bea şi să se veselească. Ci Al-Raşid, 
care nu-şi putea găsi tihna de când văzuse urmele de 
lovituri de pe trupul tânărului, îi şopti lui Giafar: 

— Cere-i să-ți lămurească pricina. 

Giafar răspunse: 

— Mai bine-ar fi să mai avem oleacă de răbdare şi să 
nu ne arătăm prea iscoditori. 

Al-Raşid spuse: 

— Pe capul meu şi pe capul lui Abbas! dacă nu-l 
întrebi numaidecât, o, Giafar, sufletul tău n-are să mai 
fie al tău, atunci când vom ajunge la sarai. 

Or, tânărul, întorcându-se către ei, îi văzu şuşotind 
şi îi întrebă: 

— Ce lucru aşa de seamă aveţi să vă spuneţi, de tot 
şuşotiţi acolo tainic? 

Giafar răspunse: 

— Numai de bine! 

Califul cel ciudat grăi: 

— Rogu-te, pentru numele lui Allah, să-mi spui ce 
şuşotiţi, fără a-mi ascunde nimic. 

Giafar spuse: 

— "Tovarăşul meu a băgat de seamă pe trupul tău, o, 
Măria Ta, nişte urme de lovituri de vergi şi de bice. Şi 
a rămas uimit peste măsură. Şi-ar dori fierbinte să afle 
de pe urma cărei întâmplări stăpânul nostru califul a 
suferit asemenea pedeapsă, atâta de puţin potrivită cu 
cinul şi cu puterile sale. 

La cuvintele acestea, tânărul zâmbi şi spuse: 

— Fie! am să vă arăt, de vreme ce sunteţi străini, care-i 
pricina. Şi-apoi povestea mea este aşa de uluitoare, că, 
de-ar fi scrisă cu acul în colul dinlăuntru al ochiului, ar 

sluji de învățătură oricui ar cântări-o cu luare-aminte.! 

Pe urmă spuse: 

— Aflaţi, domniile voastre, că eu nu sunt nicide- 
cum emirul drept-credincioşilor, ci sunt numai fiul 
starostelui giuvaiergiilor din Bagdad. Mă cheamă 
Mohammad-Ali. Taică-meu, când a murit, mi-a lăsat 
ca moştenire grămezi de aur, de argint, de mărgăritare, 
de rubine, de smaralde, de giuvaieruri şi de podoabe de 
argintar; şi mi-a mai lăsat, pe deasupra, case, pământuri, 
livezi, grădini, prăvălii şi hambare; şi m-a lăsat stăpân 
peste acest sarai şi peste tot ce se află în el, robi şi roabe, 
paznici şi slugi, flăcăi şi fete. Or, într-o zi, cum stam în 
prăvălia mea, între robii mei zoriți să-mi îndeplinească 
poruncile, văzui că se opreşte la uşă şi descalecă de pe 
un catâr împodobit cu fotaze o tânără însoţită de alte 
trei fete, frumoase tustrele ca nişte lune. Intră în prăvălia 
mea şi şezu jos, în vreme ce eu mă ridicai în cinstea ei; 
pe urmă întrebă: 

-Tu eşti, nu-i aşa, Mohammad-Ali giuvaiergiul? 

Eu răspunsei: 


"La M. A. Salie, spune şi aceste versuri: 
Vai, povestea mea ciudată n-are-n lume-asemănare! 
Jur pe sfânta mea iubire: nu mai am nicio scăpare! 
Fiţi deci cu luare-aminte la câte vi le voi spune, — 
Voi care sunteți de faţă, luati seama la minune! 
Ceea ce am să vă deapăn, toate sunt adevărate. 
Fără umbră de minciună am să vi le-nşir pe toate. 
Mor de-o dragoste amară, ars de patimile-i grele. 
Abh, frumoasă-i fără seamăn ucigaşa vieții mele! 
Palo; de la Ind e ochiu-i când de ciudă scânteiază, 
Iar sprânceana-i este arcul aprig ce mă săgetează, 
Însă inima mea simte că acum, aci, de faţă, 
E însuși califul, domnul lumii, fala lui măreață! 
Pe când cel ce-i stă alături e vizirul său cel mare, 
Este însuși Barmakidul, marele vizir, Giafar e! 
Cel de-al treilea-i spătarul, e Massrur, fără-ndoială! 
Iar în toate cele spuse dacă nu-i nicio greşeală, 
Eu mi-am dobândit acuma tot ce mi-am dorit vreodată 
Şi de multa bucurie-mi râde inima-mpăcată. 

— Păi da, o, stăpâna mea, şi sunt robul tău, gata să 
te asculte. 

Ea îmi spuse: 

— Ai cumva vreun giuvaier cu adevărat frumos, 
care-ar putea să-mi placă? 

Eu îi spusei: 

— O, stăpâna mea, am să aduc tot ce am mai frumos 
în prăvălia mea şi am să-ţi dau totul în mână. Dacă, 
din ceea ce am să aduc, s-o nimeri ceva care să-ţi placă, 
nimenea nu s-ar socoti mai bucuros decât robul tău; iar 
dacă nimic nu ti-ar putea opri privirile, mi-aş plânge 
nenorocul de-a lungul vieții mele-ntregi. 

Or, aveam în prăvălie o sută de gherdane scumpe, 
minunat lucrate, pe care mă grăbii să le aduc şi să le 
înşir dinainte-i. Ea le încercă şi le cercetă îndelung, 
unul câte unul, cu mai multă pricepere decât aş fi 
dovedit eu însumi în locul ei; pe urmă îmi spuse: 

— Aş fi vrut ceva mai bun. 

Mă gândii atunci la un gherdănaş pe care taică-meu 
îl cumpărase cândva, pe o sută de mii de dinari, şi pe 
care îl păstram, închis singur într-o cutie de preţ, ferit 
de orice privire. Mă ridicai şi, domol, adusei cutia 
aceea, cu mare grijă, şi o deschisei cu dichis dinaintea 
fetei spunându-i: 

— Nu cred că acesta să aibă pereche la vreun domn 
ori la vreun sultan, la vreun om de rând ori la vreunul 
de seamă. 

După ce aruncă o ocheadă repede spre gherdan, fata 
scoase un strigăt de bucurie şi se minună: 

— Uite ce mi-am tot dorit zadarnic toată viaţa. 

Pe urmă îmi spuse: 

— Cât costă? 

Eu răspunsei: 

— Preţul pe care l-a cumpărat răposatul taică-meu a 
fost de o sută de mii de dinari în cap. Dacă îţi place, 

o, stăpână a mea, aş fi peste măsură de bucuros să ţi-l 
dăruiesc pe degeaba. 

Ea mă privi, zâmbi uşor şi îmi spuse: 

— La preţul pe care mi l-ai spus, adaugă cinci mii de 
dinari, ca dobândă la banii închişi în el, şi gherdanul 
este al meu. 

Eu răspunsei: 

- O, stăpână a mea, şi gherdanul şi stăpânul lui 
sunt bunurile tale şi se află în mâinile tale. Nu mai am 
nimic de adăugat. 

Fa zâmbi iar şi răspunse: 

— ar eu, de asemenea, am hotărât prețul. Adaug că, 
prin aceasta, sunt datornica ta ca mulțumire. 

Şi, spunând cuvintele acestea, se ridică sprintenă, 
sări cu mare uşurinţă pe catâr, fără ajutorul celor ce o 
urmau şi, plecând, îmi spuse: 

— O, stăpâne al meu, vrei să mă însoţeşti numaidecât 
spre a-mi aduce gherdanul şi a veni la mine acasă să-ți 
primeşti banii? Crede-mă că, într-adevăr, ziua aceasta, 
datorită ţie, este pentru mine ca laptele. 

Nu vrusei să stărui mai mult, de teamă să n-o supăr, 

oruncii slugilor să închidă prăvălia, şi o urmai pe fată, 
încetişor, până acasă la ea. 


În clipita aceasta a istorisirii sale, Șeherezada văzu că se 
luminează de ziuă și tăcu sfioasă. 


Dar când fu cea de a trei sute nouăzeci şi şaptea noapte 
Spuse: 


.„. o urmai pe fată, încetişor, până acasă la ea. 
Acolo, îi înmânai gherdanul, iar ea intră în iatacul 


' În varianta M. A. Salie, pe uşa casei se află scrise următoarele versuri: 
O, casă, e e-ţi partea! 
lar pe stăpânii tăi să-i cruțe moartea! 
Şi gazdă fii, cu geamuri luminate, 
Când oaspetele-n ușa ta va bate! 

ei, după ce mă rugă să iau loc pe laviţa de la intrare şi 
să aştept venirea zarafului ce trebuia să-mi plătească cei 
o sută de mii de dinari şi dobânda lor. 

Pe când stam așa pe laviţa de la intrare, văzui că vine 
o slujnică tânără care îmi spuse: 

— O, stăpâne ale meu, binevoieşte şi intră în sala de 
intrare a casei, căci șederea la uşă nu este lucru potrivit 
cu un om de seama ta. 

Mă ridicai atunci şi intrai în sala de intrare unde 
mă aşezai pe un scăunaş căptușit cu catifea verde, şi 
aşteptai aşa o bucată de vreme. Atunci văzui că vine o 
slujnică tânără care îmi spuse: 

— O, stăpâne al meu, te roagă stăpâna mea să pofteşti 
în sala de primire, unde doreşte să te odihneşti până ce 
are să sosească zaraful. 

Nu pregetai să mă supun şi o urmai pe fată în sala 
de primire. Nici nu mă aşezai bine, că se şi trase la o 
parte o perdea mare din fundul sălii şi intrară patru 
roabe tinere care aduceau un jeţ de aur pe care şedea 
tânăra lor stăpână, cu chipu-i ca luna şi cu gherdanul 
cel frumos la gât. 

Când îi văzui obrazul aşa, fără iaşmac, şi descoperit 
întru totul, simții că mi se risipesc minţile şi că bătăile 
inimii se înteţesc. Ci ea le făcu semn roabelor să plece, 
veni la mine şi îmi spuse: 

— O, lumină a ochilor mei, oare orice om frumos 
trebuie să se poarte atâta de crud ca tine față de aceea 
care îl iubeşte? 

Eu îi răspunsei: 

— Întreaga frumuseţe este în tine, iar ceea ce a mai 
rămas din ea, dacă a mai rămas ceva, a fost împărţit 
celorlalți oameni. 

Ea îmi spuse: 

— O, giuvaiergiule Mohammad-Ali, află că te iubesc 
şi că nu m-am folosit de mijlocul de care m-am folosit 

decât spre a te ispiti să vii în casa mea! 

Şi, rostind aceste cuvinte, se plecă gingaşă asupra 
mea şi mă trase spre ea, sorbindu-mă cu ochii-i galeşi. 
Atunci eu, tulburat cu totul, îi luai în mâinile mele 
capul, pe când ea îmi întorcea săruturile fără să se 
zgârcească, şi mă strângea la pieptul ei, pe care îl simțeam 
ca de piatră, apăsat pe pieptul meu. Atunci pricepui că 
nu se cade să dau îndărăt şi vrusei să fac ceea ce ținea 
de vrednicia mea să fac. Ci în clipita când tocmai dam 
să-mi împlinesc gândul, fata spuse: 

— Ce vrei să faci, o, stăpâne al meu? 

Eu răspunsei: 

— Să ascund ceea ce trebuie să ascund. 

Ea îmi spuse: 

— la seama că la mine nu poţi să ascunzi ceea ce 
vrei să ascunzi, căci ușa mea nu este deschisă. Ar trebui 
mai întâi să deschizi uşa. Or, află că sunt neprihănită. 
Şi-apoi, de socoți cumva că ai de-a face cu vreo fată 
de rând ori cu cine ştie ce lepădătură de prin Bagdad, 
schimbă-ți degrabă gândurile. Să ştii, o, Mohammad- 
Ali, că, aşa cum mă vezi, eu sunt sora marelui vizir 
Giafar; şi sunt fiica lui Yahia ben-Khaled Al-Barmaki.! 

Când auzii cuvintele acestea, o, stăpânii mei, 
deodată simții că înflăcărarea mea se potoleşte cu totul 
şi înțelesei cât de urât fusese din parte-mi că ascultasem 
de îndemnurile-mi tainice şi că vroisem să mi le sting 
cu ajutorul fetei. Ci tot îi spusei: 

— Pe Allah! o, stăpână a mea, nu este vina mea că am 
vrut să mă folosesc de prilejul pe care mi l-ai dat. Că ai 
binevoit să te dovedeşti mărinimoasă față de mine şi să-mi 
arăţi calea către uşile deschise ale bunăvoinţei tale! 

Ea îmi răspunse: 

"La M. A. Salie: „Eu sunt Sitt-Dunia, fica lui Yahia ibn Halid!“ 
Yahia ben-Halid, mare dregător din familia Barmakizilor, a fost tutore şi 


vizir al lui Harun Al-Raşid (între 786 — 809), când de fapt el conducea 
califatul. 

— Nu ai pentru ce să te cerți, ba dimpotrivă! Şi poţi 
să ajungi acolo unde vrei să ajungi, dacă vrei, ci numai 
pe căile cele legiuire. Cu voia lui Allah, totul se poate 
împlini. Căci sunt stăpână pe faptele mele şi nimeni 
nu are a mi le opri. Mă vrei tu, dar, ca soţie legiuită? 

Eu răspunsei: 

— De bună seamă! 

Numaidecât trimise să vină cadiul şi martorii şi le 
spuse: 

— Iată-l pe Mohammad-Ali, fiul lui Ali, răposatul 
staroste. Mă cere în căsătorie şi îmi aduce ca zestre 
gherdanul acesta pe care mi l-a dăruit. Eu primesc şi 
mă supun. 

Numaidecât fu scris senetul nostru de căsătorie 
şi, odată încheiat, ne lăsară singuri. Roabele aduseră 
băuturi, cupe şi lăute, şi amândoi băurăm, până ce 
sufletele noastre începură să strălucească. 

Ea luă atunci lăuta şi cântă: 


De trupul tău înalt, subtire, 
De mersul tău legănător, 
Ab, jur că sufăr, din iubire, 
Și despărțirile mă dor. 


Stăpâne, fie-ți îndurare 
De-o inimă fără noroc, 
Ce arde pururea şi moare 
Într-al iubirii tale foc. 


De aur cupa-i ce-mi aprinde 
Al sufletului crunt pojar, 

Cu amintirea ta fierbinte 

În gândul meu întoarsă iar. 

Cum floarea cea de mirt sclipește 
Într-un buchet de trandafiri, 
Aşa mereu îmi străluceşte 
Iubirea ta între iubiri. 


Când sfârşi de cântat, luai şi eu la rându-mi lăuta şi, 


după ce dovedii că ştiam să scot din ea sunete şi mai fru- 
moase, spusei aceste versuri ale poetului, acompaniin- 
du-mă în surdină: 


Minunea mea! pe chipu-ţi vrăjitor 
Potrivniciile se-ngemănează: 

E şi răcoarea apei de izvor, 

Și flacăra cu purpuria-i rază. 


Jar inimii ce-mi tremură de dor 
Răcoare-i eşti, şi foc ce arde-n pară. 
Ab, sufletului meu tremurător, 

Ce dulce-i eşti mereu, şi ce amară 


! La M. A. Salie, mai întâi cântă o roabă următoarele versuri: 


(*Bilial este nume 


El se ivi — şi iată-l: gazelă-i, lună, ram! 
Cel care nu-l iubeşte trăieşte de haram. 
Ab, el e Frumusetea! Când doru- Allah îl stinse, 
Cu buzele lui focul şi mai cu foc se-aprinse. 
Când vin clevetitorii şi-mi pomenesc de el, 
Mă fac că nu iau seama la vorba lor, defel! 
Când îmi vorbesc de altul ascult cu luare-aminte, 
Ci-n taina mea adâncă pe el îl am în minte! 
E-n totul o minune din cap până-n picioare, 
Dar chipul lui, ab, chipu-i minunea cea mare mare! 
Bilial* e alunița-n foişorul buzei, coaptă, 
lar zarea mărgăritul frunţii lui o aşteaptă. 
Să-l uit mă tot îndeamnă zavistnicii năprui — 
Eu, care-i port credinţă! Eu, credincioasa lui! 
f: celui dintâi muezin, de o frumusețe legendară — 


etiopian de origină, deci negru, de aici comparaţia cu alunița — care, din 


foişorul moscheii, i-a chemat pe credincioşii musulmani la rugăciune.) 
? La M. A. Salie, cântecul începe cu următoarea strofă: 


Allah Slăvitul, el te-a-mpodobit 
Cu-atâta frumusete alintată! 
Privirea ta vrăjită ne-a-nrobit 
Și ne ucizi cu dulcea ei săgeată! 

După ce isprăvirăm de cântat, văzurăm că era 
vremea să ne gândim la culcare. O ridicai în braţe şi o 
întinsei pe crivatul pe care ni-l aşternuseră roabele. 


În clipita aceasta a istorisirii sale, Șeherezada văzu că se 
luminează de ziuă și tăcu sfioasă. 


Dar când fu cea de a trei sute nouăzeci și opta noapte 
Spuse: 


o întinsei pe crivatul pe care ni-l aşternuseră 
roabele. 

Atunci, după ce o dezbrăcai, putui să mă încredinţez 
că era ca un mărgăritar neprihănit. Mă bucurai tare mult 
şi, pe deasupra, vă pot mărturisi că, până dimineaţa, o 
ţinui lipită de mine, ca pe un porumbel ținut în mână 
cu aripile strânse. 

Or, nu numai o noapte petrecui aşa, ci o lună 
întreagă, fără contenire. Şi-mi uitai şi de treburi, şi de 
prăvălie, şi de bunurile toate, până ce într-o zi, şi anume 
în cea dintâi zi din cea de a doua lună, îmi spuse: 

— Sunt nevoită să lipsesc câteva ceasuri, numai atâta 
cât să mă duc la hammam şi să mă întorc. Tu, te rog 
fierbinte, să nu te dai jos din pat şi să mă aştepţi aşa 
până mă întorc. Şi am să mă întorc de la hammam la 
tine cu totul fragedă, şi uşoară, şi înmiresmată! 

Pe urmă, ca să fie şi mai încredinţată de îndeplinirea 
acelei porunci, mă puse să jur că n-am să mă mişc din 

| În traducerea lui M. A. Salie, fraza aceasta se prezintă astfel: 

Şi când rămăsei cu Sitt-Dunia, fiica lui Yahia ibn Halid Barmakidul, 
văzui că era mărgăritar neprihănit şi căpriță neogoită, şi rostii aceste două 
stihuri: 

Ca plenul pe Alu unei porumbite, brațul meu o cuprinse, 
Şi doar cu palma mai putui să-i ridic vălul. 

Într-adevăr, mare-mi fu izbânda, iată! De-a pururi 

Aş fi stat îmbrățișat cu ea şi n-aş fi vrut să ne mai despărțim. 

pat. Apoi, însoţită de două roabe care duceau ştergarele 
şi legăturile cu haine, plecă la hammam. 

Or, o, stăpânii mei, nici nu ieşise ea bine din casă, 
când văzui că uşa se deschide şi intră peste mine o 
femeie bătrână, care îmi spuse, după salamalecurile de 
cuviință: 

- O, stăpâne Mohammad, soţia emirului drept- 
credincioşilor, Sett Zobeida, mă trimite la tine ca să 
te rog să mergi la sarai, unde doreşte să te vadă şi te 
aşteaptă; căci i s-a povestit cu vorbe de mare laudă 
despre purtările tale alese, despre buna ta creştere şi 
despre glasul tău frumos, încât s-a simţit tare dornică 
să te cunoască. 

Eu răspunsei: 

— Pe Allah! o, mătuşă, Sett Zobeida îmi face mare 
cinste poftindu-mă să-i fiu oaspete; însă nu pot să 
părăsesc casa înainte de a se întoarce soția mea, care s-a 
dus la hammam. 

Bătrâna îmi spuse: 

— Copilul meu, te sfătuiesc, spre binele tău, să nu 
zăboveşti o clipă a merge acolo unde eşti aşteptat, de 
nu vrei ca Sett Zobeida să-ţi fie duşmană! Căci, poate 
că nu ştii, neprietenia stăpânei Sett Zobeida este tare 
primejdioasă. Ridică-te, dar, şi du-te la ea. Pe urmă, 
n-ai decât să te întorci acasă cât mai grabnic. 

Cuvintele acestea mă hotărâră să mă duc, în ciuda 
jurământului ce-i făcusem soției mele, şi o urmai pe 
bătrâna care mergea înaintea mea, şi mă duse la sarai, 
unde intrai fără de nicio supărare. 

Când mă văzu, Sett Zobeida îmi zâmbi, mă chemă 
lângă ea şi îmi spuse: 

— O, lumină a ochilor! tu eşti mult iubitul surorii 
vizirului Giafar? 

Eu răspunsei: 

— Sunt robul şi sluga ta! 

Ea îmi spuse: 

— Într-adevăr, cei ce mi-au zugrăvit purtările tale 
fermecătoare şi felul tău ales de a vorbi nu i-au înflorit 
harurile. Doream să te văd şi să te cunosc, ca să judec cu 
ochii mei alegerea şi gustul surorii lui Giafar. Acuma-s 
mulțumită. Ci m-ai face să mă simt peste măsură de 
bucuroasă de-ai binevoi să-mi dai prilejul a-ţi auzi 
glasul, cântându-mi ceva. 

Eu răspunsei: 

— Cu bucurie şi cu cinste! 

Şi luai o lăută pe care mi-o aduse o roabă, şi, după 
ce îi potrivii strunele, începui încetişor şi cântai două, 
trei strofe despre dragostea împărtăşită. 

Când contenii din cântat, Sett Zobeida îmi spuse: 

— Allah împlinească-şi harul făcându-te şi mai desă- 
vârşit, o; tinere încântător! Îţi mulțumesc că ai venit să 
mă vezi. Acuma, grăbeşte şi te-ntoarce acasă înainte de 
sosirea soţiei tale, ca nu cumva să-şi închipuie că vreau 
să te răpesc de la inima ei. 

Eu atunci sărutai pământul dinaintea ei şi ieşii din 
sarai, tot pe poarta pe unde intrasem. 

Când ajunsei acasă, o găsii pe soția mea, sosită 
înainte-mi, culcată în pat. Dormea, şi nu făcu nicio 
mişcare de trezire. Mă culcai atunci la picioarele ei şi, 
binişor, începui s-o mângâi pe picioare. Ci deodată ea 
deschise ochii şi îmi dete mânioasă o lovitură de picior 
drept în coastă, rostogolindu-mă jos din pat, şi îmi 
strigă: 

"La M. A. Salie, sunt traduse şi versurile: 
Inima de-ndrăgostit tare-i zbuciumată, 
Mâna dorului mereu liniştea i-o pradă. 
Călăreții-au mas de mult, caii-s în pripoane, 
Numai dorul umblă şui printre caravane. 
Luna peste corturi sus scutură lumină. 
Inima de-ndrăgostit plânge şi suspină. 
De te-alungă, de te vrea — dulce-i gura dragă! 
Când iubeşti, iubeşti așa dragostea întreagă! 

— O, înşelătorule! o, hainule! Ţi-ai călcat jurământul 
şi te-ai dus la Sett Zobeida. Pe Allah! de nu mi-ar fi 
teamă să n-ajung de ocară și să-mi afle lumea necazurile, 
m-aş duce chiar în clipa aceasta la Sett Zobeida, să-i 
arăt eu cât costă a-i deda la dezmăţ pe soţii altor femei. 
Ci, până una alta, ai să plăteşti tu şi pentru ea şi pentru 
tine. 

Şi bătu din palme şi strigă: 

— Ya Sauab! 

Numaidecâtr se ivi căpetenia hadâmbilor ei, un arap 
care mereu mă privise ponciş, şi soția mea îi spuse: 

— Taie-i pe dată gâtul înşelătorului, mincinosului şi 
hainului! 

Arapul îşi fulgeră pe dată sabia, reteză un colț din 
poala mantiei lui şi mă legă la ochi cu fâşia de pânză pe 
care o dobândise astfel. Pe urmă îmi zise: 

— Fă-ţi mărturisirea de credinţă! 

Şi se pregătea să-mi taie gâtul. 

În acea clipă însă, intrară toate roabele, faţă de care 
totdeauna mă purtasem darnic, şi mari şi mici, şi tinere 
şi bătrâne... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a trei sute nouăzeci şi noua noapte 
Spuse: 


... şi mari şi mici, şi tinere şi bătrâne, şi spuseră: 

— O, stăpână a noastră, te rugăm fierbinte să-l ierți, 
din pricină că n-a ştiut ce grea greşeală săvârşeşte. Nu 
ştia că nimica nu te putea supăra mai tare decât să se 
ducă la Sett Zobeida, duşmanca ta. El habar n-avea de 
vrăjmăşia dintre voi două. lartă-l, o, stăpână a noastră! 

Ea răspunse: 

— Fie! binevoiesc să-i iert viaţa, însă doresc să-i las o 
amintire de neşters a greşelii lui! 

Şi îi făcu semn lui Sauab să lase sabia şi să ia ver- 
gile. Şi arapul luă numaidecâr o vargă, cumplit de 
mlădioasă, şi începu să-mi care la lovituri în locurile 
cele mai simţitoare ale trupului meu. După care luă 
gârbaciul şi îmi trase cinci sute de plesnituri, alduite 
crunt pe părțile mele cele mai gingaşe şi pe coaste. Asta 
vă lămureşte, domniile voastre, ce-i cu dungile pe care 
le-aţi putut băga de seamă adineaori pe trupul meu. 

După ce fusei pedepsit aşa, soția mea porunci să fiu 
luat de acolo şi aruncat în drum, ca o găleată cu lături. 

Eu, atunci, mă adunai de pe jos cum putui şi mă 
târâi până la casa mea, însângerat tot, şi, cum ajunsei 
în odaia mea, pe care o părăsisem de-atâta vreme, căzui 
leşinat, cât eram de lung. 

Când, după lung timp, îmi venii în simţiri din 
leşin, trimesei după un vraci cu mână uşoară, priceput 
la îngrijirea vătămăturilor, care îmi unse cu grijă rănile 
şi, cu ajutorul balsamurilor şi al alifiilor, izbuti să mă 
tămăduiască. Ci tot şezui să zac neputincios, vreme de 
două luni; iar când ajunsei în stare să pot ieşi, mă dusei 
mai întâi la hammam; şi, după ce mă spălai, plecai la 
prăvălie. Acolo, vândui A se e la mezat tot ce aveam 
mai de preț, dobândii tot ce se putea dobândi şi, cu 
suma adunată, cumpărai patru sute de mameluci tineri 
pe care îi îmbrăcai strălucit, şi corabia pe care m-aţi 
văzut în noaptea aceasta însoțit de ei. Dintre ei, l-am 
ales pe unul ce seamănă cu Giafar, ca să mi-l pun ca 
tovarăş de-a dreapta, şi un altul ca să-i dau slujba de 
gealat, după pilda emirului drept-credincioşilor. Şi, 
gândind să uit de suferințele mele, mă îmbrăcai şi eu 
în haine ca ale califului şi luai obiceiul de a mă plimba 
în fiecare noapte pe apele Tigrului, în corabia mea, 
înconjurat de lumini, şi de cântece, şi de zvon de lăute. 

Şi-aşa îmi petrec viața, de un an încoace, făcându-mi 
nălucirea nebună că sunt califul, încercând să-mi alung 
din minte amarul care a pus stăpânire pe mine din 
ziua când soția mea m-a osândit atâta de crunt, ca să-şi 
mulţumească vrăjmăşia pe care şi Sett Zobeida şi ea o 
nutresc una față de cealaltă! Şi numai eu, neştiutor de 
nimica, am îndurat urmările acelei vrajbe muiereşti. Or, 
aceasta-i jalnica mea poveste, o, stăpânii mei! Şi nu mai 
am decât să vă mulţumesc că aţi binevoit să veniţi cu noi 
ca să ne petrecem noaptea prieteneşte.! 

După ce ascultă această istorisire, califul Harun Al- 
Raşid strigă: 

— Mărire lui Allah, carele a lăsat ca fiecare lucru să 
aibă o pricină! 

Pe urmă se ridică şi-i ceru îngăduinţă tânărului să 
plece dimpreună cu tovarășii săi. Tânărul le îngădui.Şi 
Al-Raşid plecă de acolo şi se întoarse la sarai, chibzuind 
cum să îndrepte nedreptatea săvârşită de cele două 
femei faţă de acel tânăr. lar Giafar, din parte-i, se amăra 
de ciudă că sora lui fusese pricina unei întâmplări ca 
aceea, care avea să fie aflată de tot saraiul. 

A doua zi, califul, împodobit cu toate însemnele 
puterii sale, stând între emirii şi dregătorii lui, spuse 
către Giafar: 

— Să fie adus la mine tânărul care ne-a găzduit 
noaptea trecută! 

Şi Giafar ieşi numaidecât, ca să se întoarcă degra- 
bă cu tânărul ce sărută pământul dinaintea califului 
şi, după salamalecul de cuviinţă, îi spuse o laudă în 


"La M. A. Salie: ... pe urmă suspină şi vărsă lacrimi şi rosti aceste versuri: 
Pe Allah! n-am s-o mai uit toată viata mea! 
Dragi îmi sunt cei ce cu drag îmi vorbesc de ea! 
Chipu-i scump e luna mea! Mult am mai iubit-o! 
Preamărit să fie-n veci Cel ce-a zămislit-o! 
N-am nici somn, nici tibnă n-am — arsă-i viața-mi toată. 
Inima-mi de doru-amar tare-i tulburată! 

versuri.! Al-Raşid, mulţumit, îl chemă lângă el, îl pofti 
să şadă şi îi spuse: 

— O, Mohammad-Ali, am trimis după tine ca să aud 
din gura ta istorisirea pe care ai povestit-o ieri celor trei 
negustori. Întrucât este minunată şi plină de învățăminte 
folositoare. 

Tânărul, tulburat cu totul, spuse: 

— N-aş putea grăi, o, emire al drept-credincioşilor, 
înainte ca tu să-mi dai năframa ocrotirii. 

Califul îi aruncă numaidecât năframa, ca semn de 
ocrotire, şi tânărul îşi istorisi încă o dată povestea, fără a 
ocoli niciun amănunt. Când sfârși, AL Raşid îi spuse: 

— Şi-acum, ţi-ar plăcea s-o vezi pe soția ta îndărăt la 
tine, în ciuda greşelilor ce le-a săvârşit împotriva ta? 

El răspunse: 

— Orice mi-ar veni din mâna califului ar fi binevenit; 
căci degetele stăpânului nostru sunt cheile binefacerii, 
iar faptele lui sunt salbe scumpe, bune de purtat ca 
podoabă la gâr.* 

Atunci califul spuse către Giafar: 

— Adu-o la mine, o, Giafar, pe sora ta, fiica emirului 


Yahia! 


! La M. A. Salie: Şi apoi rosti aceste versuri: 
Să-ţi fe în veci saraiul Kaaba cu ziduri sfinte! 
Semn să stea pe frunți pământul pe care-l ai dinainte! 
Si despre tine să strige Apusul şi Răsăritul: 
El e Ibrahim, săvai! Aici e Makam slăvitul! 


( Kaaba este numele vestitului templu musulman de la Mecca, despre 
care legenda spune că a fost zidit de însuși Ibrahim — patriarhul Avraam 
din Biblie. Makam Ibrahim — Locul lui Ibrahim — este numele dat unei 
pietre mari pe care se spune că se odihnea Ibrahim şi care se păstrează 
şi azi în incinta Kaabei. 
Versul al doilea vrea să spună că toate frunţile să se temenească atingând 
pământul în faţa califului. 
La M. A. Salie este exprimat răspunsul în versuri: 

Sărută-i degetele — că nu sunt degete doar! 

Cheile milelor sunt, ce-ţi dau fericirea-n dar! 

Mulţumeşte milei lui — că nu este numai milă, 

Ci o mândră salbă e la gât gingaș de copilă! 

Şi Giafar o aduse numaidecâr pe soră-sa; iar califul 
o întrebă: 

— Spune-mi, o, fiică a credinciosului nostru Yahia! îl 
cunoşti pe acest tânăr? 

Ea răspunse: 

— O, emire al drept-credincioşilor, de când au 
căpătat femeile învăţul să cunoască bărbaţi? 

Al-Raşid zâmbi şi spuse: 

— Ei bine! am să-ţi spun numele lui. Se numeşte 
Mohammad-Ali, fiul răposatului staroste al giuvaier- 
giilor. Tot ceea ce s-a petrecut s-a petrecut, şi acuma 
vreau să ţi-l dau ca soț. 

Ea răspunse: 

— Darul stăpânului nostru este ca viața și ca ochii 
noştri. 

Califul porunci numaidecât să vină cadiul şi martorii 
şi-i puse să scrie, cum cere pravila, senetul de căsătorie 
ce-i lega de data aceasta pe cei doi tineri într-un chip 
neclătinat, spre bucuria lor, care fu desăvârşită. Şi hotărî 
să-l oprească în preajma lui pe Mohammad-Ali, spre a 
şi-l face prieten de taină până la sfârşitul zilelor lui. 

Aşa ştia să-şi petreacă Al-Raşid ceasurile de huzur, 
împerechind ceea ce era desperecheat şi fericindu-i pe 
cei pe care soarta îi oropsise. 


— Ci să nu cumva să socoți, o, norocitule sultan, spuse 
mai departe Șeherezada, că povestea aceasta, pe care nu 
ţi-am istorisit-o decât anume ca să aduc o schimbare faţă 
de snoavele cele scurte de mai înainte, s-ar putea asemui cât 
de cât cu Povestea preafrumoasei Floare-de- Trandafir şi a lui 
Desfătul- Lumii! 

Iar Şeherezada îi spuse sultanului Şahriar: 


POVESTEA CU FRUMOASA 
FLOARE-DE-TRANDAFIR ŞI CU 
DESFĂTUL-LUMII! 


| e povesteşte că a fost odată, în vechimea vremi- 
O glor şi în trecutul anilor şi al lumilor, un sultan de 
neam foarte mare, plin de putere şi de slavă. Şi avea 
un vizir pe nume bahi care avea o fată, minune 
de gingăşie şi de frumusețe, mai presus de orice ca 
strălucire şi ca desăvârşire, şi dăruită cu o minte fără de 
pereche şi cu purtări neasemuit de alese. Pe deasupra, 
îi plăceau peste măsură petrecerile înveselitoare şi 
vinul cel dătător de voioşie, nesfiindu-se să îndrăgească 
obrazele frumoase, stihurile în ceea ce au ele mai 
iscusit, şi poveştile cele minunate. Şi-atâtea dulci gin- 
găşii închidea în sineşi, încât atrăgea către ea iubirea 
sufletelor şi a inimilor, aşa cum de altminteri a şi spus 
unul dintre poeţii care au cântat-o: 


M-a fermecat fermecătoarea fată 
A turcilor şi-arabilor ispită, 

Cea care ştie slova legii toată 
Și-a scrierii sintaxă nesmintită. 


Şi dacă stăm de vorbă împreună 
Despre acestea toate, uneori, 

Iată ce-ncepe ea domol să-mi spună, 
Răutăcioasa cu glas răpitor: 


__ "La M. A. Salie: Povestea cu Uns-ali-Budjud şi ali- Vard-fi-li- Akman. 
În notă se arată că Uns-ali-Budjud însemnează în limba arabă desfătu/ 
lumii. 

„Eu sunt agent pasiv, iar tu, îsteț, 

Vrei să mă pui la cazul indirect. 

De ce? Mult mai pia A să-nveți 
Cum să-ntrebuințezi în mod corect, 


Întotdeauna la acuzativ, 

Regimul tău, cum cere legea stării, 
Căci rolul lui este a fi activ, 

Nu să-l întorci spre semnele mirării. “ 


Eu îi răspund: „Nu doar regimul meu 
Îşi apartine, o, stăpâna mea, 

Ci viața mea, şi sufletu-mi, mereu! 
Numai, te rog, nu te mai minuna 


De răsturnarea ce ţi-am arătat 

A rosturilor noastre, ne-ndloios — 
Căci vremurile astăzi s-au schimbat 
Şi lucrurile s-au întors pe dos. 


Iar dacă-n ciuda celor câte-ți spun, 
Tu nu vrei totuşi să acorzi crezare 
Vorbelor mele, este oportun, 
Spre-a-ţi dovedi această inversare, 


Să nu mai şovăieşti, ci să priveşti 

Regimul meu, să vezi fără tăgadă 
Că nodu-acestor tâlcuri şi nădejdi 
Se află aşezat exact la coadă !“ 


Or, fata era atâta de fermecătoare, atâta de dulce şi 
de o frumuseţe atâta de strălucitoare, încât se numea 


Floare-de- Trandafir. 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

Dar când fu cea de a patru suta noapte 
Spuse: 


Iar sultanului îi plăcea tare mult s-o aibă pe lângă 
el la ospeţe, atâta de dăruită era ea cu minte iscusită şi 
aleasă. Şi sultanul avea obiceiul să dea, în fiecare an, 
serbări mari, şi, cu acel prilej, să se bucure de venirea la 
sarai a celor mai de seamă oameni din împărăție, spre 
a se întoarce cu ei în jocurile cu mingea şi cu ghioaga, 
atât de jos, pe cât şi de-a călare. 

Şi ata | ziua când oaspeţii sultanului se strânseseră la 
asemenea jocuri, Floare-de- lrandafir se aşeză la fereastra 
ei, ca să se bucure de întrecere. În curând, jocul începu 
să se însuflețească, şi fiica vizirului, urmărind jocul şi 
luând seama la jucători, zări printre ei un tânăr nespus 
de frumos, cu chip fermecător, cu dinţi strălucitori, cu 
mijloc subţire şi cu umeri largi. Şi simţi o asemenea 
bucurie văzându-l, că nu se mai putea sătura să-l tot 
privească, nici nu se mai putea împiedica să-i arunce 
ocheade paleşe. Şi, până la urmă, o chemă pe doică-sa 
şi o întrebă: 

— Cunoşti cumva numele acelui tânăr fermecător, 
aşa de mândru, ce se află colo, în mijlocul jucătorilor? 

Doica îi răspunse: 

— O, fata mea, sunt frumoşi toţi. Aşa că nu văd 
despre care dintre ei vorbeşti. 

Ea spuse: 

— Atunci aşteaptă. Am să ţi-l arăt! 

Şi luă pe dată un măr şi îl aruncă în tânărul acela, 
care se întoarse şi ridică privirile către fereastră. Şi o văzu 
atunci pe Floare-de- Trandafir, zâmbitoare şi frumoasă 
ca luna plină luminând peste neguri; şi deodată, mai 
nainte de-a avea măcar răgazul să-şi întoarcă privirea, se 
simţi tulburat peste măsură de iubire; şi prociti aceste 
versuri ale poetului: 

Ce-mi străpunse, oare, inima deodată? 
Ochii tăi sau numai agera săgeată? 


Ageră săgeată, cine te trimise? 
Luptătorii aprigi sau, aşa cum mi se 


Pare, numai arcul cu strună măiastră 
Dintr-un ochi ce-mi râde dulce la fereastră? 


Floare-de- Trandafir o întrebă atunci pe doică: 


— Şi-acum, într-un sfârşit, poţi să-mi spui numele 


tânărului? 


Ea răspunse: 
— Se numeşte Desfătul-Lumii. 


Auzind aceste cuvinte, fiica vizirului clătină capul 
de mulțumire şi de tulburare, se tolăni pe divan, gemu 


din străfundul inimii şi ticlui aceste stihuri: 


N-are de ce să-i pară rău 

Celui ce-a născocit numele tău, 
Desfăt-al-Lumii, o, tu, care-anume 
Cuprinzi tot ce e mai gingaş pe lume 
Și tot ceea ce e mai strălucit! 

O, lună plină-n ceas de răsărit! 

O, chip ce luminează lumea toată 
Cu strălucirea lui fără de pată. 

Tu — dintre tot ce dă lumină vieții — 
Eşti singurul sultan al frumuseții! 

Și am temeiuri pentru câte spun: 
Nu este oare ca litera nun 
Sprânceana ta, scrisă frumos? 

Iar ochiu-ți ca migdala, luminos, 
Nu seamănă cu litera sad, oare, 

Aşa cum a fost scrisă cu mirare 

De degetul îndrăgostit 

Al Celui care totu-a zămislit? 

Iar mijlocul tău nu-i un ram subțire 

Și mlădios cum altul nu-i în fire? 
O, dacă neînfricata-ți vitejie 

I-a întrecut pe toți cei mai viteji 
Din câţi în juru-ţi freamătă-a urgie 
Și se rotesc în luptă val-vârtej, 

Ce să mai spun de-aleasa-ţi semeție 
Și de-ale frumusetii tale mreji? 


Sfârşindu-şi stihuirea, Floare-de- Trandafir luă o foaie 
de hârtie şi scrise frumos versurile pe ea. Împături apoi 
hârtia şi o puse într-o punguţă de mătase chindisită cu 
aut, pe care o ascunse sub perna de pe divan. 

Or, bătrâna doică, băgând de seamă toate acestea, 
începu să-i povestească ba una, ba alta, până ce o 
adormi. Atunci, trase binişor foaia de hârtie de sub 
pernă şi, încredințându-se astfel de dragostea Floarei- 
de-Trandafir, puse hârtia îndărăt la locul ei. Pe urmă, 
când fata se deşteptă, spuse: 

- O, stăpâna mea, eu sunt cea mai bună şi cea 
mai dulce sfătuitoare a ta! Ţin, dar, să-ți spun cât de 
amarnică este patima dragostei şi să-ţi atrag luarea- 
aminte că, atuncea când patima aceasta se strânge 
într-o inimă fără a se putea revărsa, de-ar fi inima aceea 
şi din oţel făcută, tot o topeşte şi prilejuieşte multe boli 
şi beteşuguri trupului. Dimpotrivă, dacă cel ce suferă 
de răul dragostei mărturiseşte şi altcuiva suferințele lui, 
nu va avea să simtă decât uşurare! 

Auzind cuvintele doicii sale, Floare-de- Trandafir 
spuse: 

— O, doică, au ştii tu care-i leacul dragostei? 

Ea răspunse: 

— Ştiu. Este să te bucuri de cel care ţi-e drag! 

Fata întrebă: 

— Şi ce poți face ca să te bucuri de o astfel de bucurie? 

Doica spuse: 

— O, stăpâna mea, la început, nu ai decât de schimbat 

nişte scrisori pline de cuvinte ispitite, de temeneli şi 
de binevoiri; căci cel mai bun mijloc pe care îl au doi 
îndrăgostiţi de a se întâlni acesta-i, şi tot acesta-i şi cel 
dintâi lucru de făcut pentru a trece piedicile și a ocoli 
încurcăturile. Dacă, dar... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a patru sute una noapte 
Spuse: 


... Dacă, dar, o, stăpână a mea, ai vreun lucru ascuns 
în inimă, nu te sfii să mi-l încredinţezi; căci, dacă ai 
vreo taină, eu am s-o păstrez neatinsă de nicio ureche 
străină şi nimenea n-are să se priceapă să te slujească 
mai bine ca mine, cu ochii şi cu capul, pentru a-ţi 
îndeplini până şi dorinţele cele mai mărunte şi a-ţi 
duce tainic bileţelele! 

Când Floare-de-Trandafir auzi cuvintele acestea 
ale doicii sale, îşi simţi minţile răpire de bucurie; ci 
îşi stăpâni sufletul de la orice vorbă nechibzuită, de 
teamă să nu-şi dea în vileag tulburarea ce-o frământă, 
zicându-şi în sine: „Nimeni nu-mi ştie încă taina; și-i 
mai bine pentru liniștea mea să nu i-o spun nici femeii 
acesteia, decât după ce îmi va da dovezi de netăgăduită 
credință“. Ci doica și adăugă: 

— O, copila mea, as noapte am văzut un om care mi 
s-a arătat în vis și mi-a spus: „Află că tânăra ta stăpână 
şi Desfătul-Lumii sunt îndrăgostiţi unul de altul, şi 
că tu ai să înlesnești întâmplarea, însărcinându-te cu 
scrisorile lor și făcându-le tot felul de înlesniri, în mare 
taină, de vrei să te bucuri nesmintit de o mulţime de 
foloase!“ Or eu, o, stăpână a mea, nu-ţi povestesc decât 

ce mi s-a arătat! Acum, hotărăște tu! 

Floare-de-Irandafir răspunse: 

— O, doică, te simţi tu cu adevărat în stare să-mi 
păstrezi taina? 

Ea spuse: 

— Au cum de poţi să te mai îndoiești fie și-o clipă, 
când eu sunt ca o mireasmă a miresmelor inimilor 
alese? 

Fata atunci nu mai șovăi, îi arătă hârtia pe care 
scrisese versurile și i-o înmână, spunându-i: 

— Grăbește-te și du-i-o Desfătului-Lumii, și adu-mi 
răspunsul lui! 

Doica se ridică numaidecâtr și se duse la Desfătul- 
Lumii, îi sărută mai întâi mâna, pe urmă îl copleși cu 
cele mai dulci și mai măgulitoare laude. După care îi 
înmână biletul. 

Desfătul-Lumii desfăcu hârtia și o citi. Pe urmă, 
când înţelese bine tâlcul cuprinsului, scrise pe spatele 
foii versurile următoare: 


Mi-e inima aprinsă de iubire 

Și pătimaşă bate-n pieptul meu. 
Mi-ascund zadarnic apriga simtire 
Ce-mi chinuieşte sufletul mereu. 


Când lacrimile-mi umplu ochii, grele, 
Spun celor ce mă-ntreabă: „Sunt bolnav 
De ochi“, pentru ca taina vieții mele 
S-o-nchid în mine, ca pe-un vis suav. 


Ieri încă, eram liber! Niciodată 

În sufletul meu tânăr și senin 
Iubirea n-apucase să răzbată. 
Si-acum, deodată, mă trezesc în chin. 

Vă povestesc, deci, dorul meu, şi-mi tângui 
Iubirea ce-a pornit în piept să-mi ardă, 
Ca să vă fie milă cât de-adâncu-i 

Amarul celui pedepsit de soartă. 


Și scriu cu lacrimi şi cu vis suspinul 
Din sufletul meu, să vă RA 
Ce mare este şi amarnic chinul 
Iubirii dulci cu care vă iubesc. 


Allah să lumineze totdeauna 
Obrazul vostru, scris cu frumusețe, 
În fața căruia se-nchină luna, 

Jar stelele robite-i dau binere. 


Nu-i frumusete alta ca a voastră, 
Jar de la trupul vostru mlădios 
Ia ramu-nvățătura lui măiastră 
De a se legăna în vânt frumos. 


Cutez, de nu vă e cu supărare, 
Să vă rog să veniţi la mine-ndată. 
O, dacă aţi veni, nu ştiu mai mare, 


Mai fericită plată și răsplată. 


Al vostru-i sufletu-mi de jerăgai. 

În fată-vă, închinându-vi-l, cad. 
Venirea voastră mi s-ar părea rai, 
Refuzul vostru mi s-ar părea iad! 


După ce scrise versurile, împături foaia, o sărută și 


i-o dete doicii, spunându-i: 


— Maică, mă bizui pe bunătatea ta, ca să înclini spre 


partea mea bunăvoința stăpânei tale! 


Ea răspunse: 
— Ascult şi mă supun! 
Luă apoi răvașul şi se grăbi să se ducă la stăpână-sa 


să i-l dea. 

Floare-de- Trandafir, luând răvașul, îl duse la buze, 
pe urmă la frunte, îl desfăcu și îl citi. După ce îi înţelese 
bine tâlcul, scrise dedesubt versurile următoare: 


O, tu, a cărui inimă iubeşte 

A noastră frumusețe — încunună 
Iubirea care sufletu-ţi aprinde 

Cu a răbdării ferecată strună! 
Aceasta-i poate singura cărare 
De-a ne vedea vreodată împreună. 


Când am văzut că dulcea ta iubire, 
Pe cât e de curată şi fierbinte, 
Pe-atât de mare e, ca şi a noastră, 
Și-aceeaşi suferință ne cuprinde, 
Când am văzut că inima ta bate 
Ca şi a noastră, şi că nu ne minte, 


Și noi am tresărit, la fel ca tine, 

De-a dorului neistovită vrajă 

Si de a ne vedea cumva-mpreună. 

Dar teama de cei ce ne stau de strajă 
Ne-a-mpiedicat să ne-mplinim dorința 
De a ne arunca-n vrăjita mreajă. 


Să stii că noaptea, când asupra noastră 
Coboară haina-i neagră şi-nstelată, 

În pieptul nostru se aprinde, parcă, 
Atâta tremur, încât dintr-odată 
Făptura noastră-ncepe-adânc să ardă 
Si-i un pojar ființa noastră toată, 
Cumplitul chin al dorului de tine 
Ne-alungă somnul dimprejur departe, 
Și peste trupul nostru îşi aşterne 
Velinţa care ca un foc ne arde. 

Ci să nu uiţi că-ntâia datorie 

Si cea mai sfântă, a acelui care 
Iubeste, e ca pururi să păstreze 
Iubirea ca pe-o taină foarte mare. 
Fereşte-te să tragi vreodată vălul 
Ce-ascunde al iubirii noastre soare! 


Ab, aș striga că-ntreaga mea făptură 
Și că întreaga-mi inimă, nebuna, 

E plină de-a iubirii strălucire, 

Iubeste un flăcău frumos ca luna! 

O, pentru ce nu vrea el să rămână 

În preajma noastră pentru totdeauna? 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a patru sute doua noapte 


Spuse: 


După ce isprăvi de scris versurile, împături hârtia 
și i-o dete doicii, care o luă și ieși din palat. Ci vru 
soarta ca bătrâna să se întâlnească chiar cu cămărașul 
vizirului, tatăl Floarei-de-Trandafir, care o întrebă: 

— Unde-ai plecat așa, la vremea asta? 

La cuvintele acestea, doica fu cuprinsă de un tremur 
nestăpânit și răspunse: 

— La hammam! 

Şi îşi văzu de drum mai departe, ci atâta de tulburată 
încât, fără ca să bage de seamă, scăpă pe jos răvașul pe 
care îl dosise cam fiecum la brâu. Și-atâta cu ea! 

Ci răvașul, căzut pe jos lângă poarta palatului, fu 
găsit de un hadâmb care-l duse numaidecât vizirului. 

Or, vizirul tocmai ieșise din haremul său și venise în 

sala de primire ca să se întindă pe un divan. Și, pe când 
sta el așa, tolănit în tihnă, hadâmbul se apropie ţinând 
în mână hârtia cu pricina și îi spuse: 

— Stăpâne, am găsit pe jos, în casă, răvașul acesta pe 
care m-am grăbit să-l ridic. 

Vizirul i-l luă din mână, îl desfăcu și găsi scrise pe 
el versurile. Le citi și, când le înţelese râlcul, cercetă 
scriitura, care i se păru a fi fără de tăgadă cea a fiicei lui, 
Floare-de- Trandafir. 

Văzând așa, se ridică și se duse la soția lui, mama 
tinerei fete, plângând cu atâta spor, încât barba i se 
fleșcăi toată. Și soția îl întrebă: 

-— De ce plângi așa, o, stăpâne al meu? 

Fl răspunse: 

— Ține hârtia asta și vezi ce cuprinde! 

Ea luă hârtia, o citi și văzu că era o scrisoare între 
fiica sa Floare-de- Trandafir și Desfătul-Lumii. Când 
văzu așa, lacrimile îi năpădiră în ochi. Ci își stăpâni 
sufletul, își curmă lacrimile și spuse vizirului: 

— O, stăpâne al meu, lacrimile nu pot fi de niciun 
folos; singurul lucru bun ar fi să ne gândim cum să ne 
scăpăm cinstea și cum să ascundem rușinea fetei tale! 

Şi-l mângâie mai departe, ușurându-i amărăciunea. 
E] îi răspunse: 

— Tare mă tem din pricina patimii acesteia a fiicei 
mele! Au tu nu știi că sultanul nutrește o dragoste 
mare față de Floare-de-Trandafir? Așa că teama mea în 
această încurcătură ţine de două pricini: cea dintai mă 
privește pe mine, căci este vorba de fata mea; cea de a 
doua este în legătură cu sultanul, şi-anume că Floare- 
de- Trandafir este îndrăgită de sultan, și s-ar putea ca 
de-aici să se işte niște belele! Tu cum socoți? 

Ea răspunse: 

— Așteaptă oleacă, și dă-mi răgaz să-mi fac Rugăciu- 
nea-de-luat-o-hotărâre'! 

Și îndată se așeză să se roage, după datină și după 
sunna, îndeplinind cuvioasele temenele cerute în 
asemenea împrejurare. 

Când sfârși rugăciunea, îi spuse soţului ei: 

— Află că, în mijlocul mării care se numește Bahr 
Al-Konuz?, se află un munte, numit muntele Mumei- 
care-și-a-pierdut-copilul *. Nimenea nu poate să ajungă 
la țărmul acela, decât cu anevoinţi fără de seamăn. Te 
sfătuiesc, dar, să așezi acolo locuinţa fetei tale. 

Vizirul, gând la gând cu soţia lui, hotărî să pună să se 
zidească pe Muntele-Mumei-care-și-a-pierdut-copilul 
un palat la care nimenea să nu poată ajunge și unde 
s-o închidă pe Floare de andaf ci îngrijindu-se s-o 
îndestuleze cu hrană cât să-i ajungă pentru un an, iar 
la începutul anului următor să-i trimită alta, dându-i și 
slugi care să-i ţie de tovărășie și s-o slujească. 

Odată luată hotărârea, vizirul strânse meşteri tâmplari 
și zidari şi-i trimise la acel munte, unde aceștia nu prege- 
tară să zidească palatul ferecat, cum altul asemenea nu se 
mai văzuse pe lume vreodată. 

Atunci vizirul puse să se rostuiască hrana de drum, 
orândui caravana și, în toiul nopții, intră la fiica lui 
și îi porunci să se pregătească de plecare. La porunca 
aceea, Floare-de AnI Ar simți durerile cele amarnice 
ale despărțirii și, când fu scoasă din palat și când băgă 
de seamă pregătirile de plecare, nu se mai putu opri 
să nu plângă cu lacrimi grele. Atunci, spre a-l vesti pe 
Desfătul-Lumii despre cele ce se petreceau în sufletul 

! Rugăciunea-de-luat-o-hotărâre (sau rugăciunea-pentru-sfat) se face în 
cazuri de incertitudine sau de şovăială pentru a căpăta un sfat de la 
Allah. Adeseori se recurge și la ajutorul Coranului, care se deschide la 
întâmplare și, după semnificația unei fraze din el, citită ad-hoc, se ia 
hotărârea. 


2La M.A. Salie: Marea Comorilor. 
`La M. A. Salie: Muntele-copiilor-de-prisos. 

ei din pricina focului dragostei, atâta de năprasnic 
încât făcea să i se înfioare carnea, să se topească pietrele 
cele tari și să curgă lacrimile, îi veni în gând să scrie pe 
poartă versurile următoare: 


O, casă! dacă mâine dimineaţă 
Iubitul meu va trece pe la tine, 

Cu pas sfios, cum trec îndrăgostiţii, 
Să te sărute-aşa cum se cuvine, 


Tu dă-i din partea noastră-o sărutare 
Ca o mireasmă fragedă şi dulce, 

Căci nu știm unde-amara noastră soartă 
În noaptea asta are să ne culce, 


Nu ştim ursita noastră călătoare 

Spre care zări durerea grea ne-o mână, 
Căci noi plecăm acum în mare grabă 
Cu hainele tristeților pe mână. 


Doar pasărea cea nevăzută-a nopții 
Se tânguie-n desișul ei, mâbhnită, 
Dând ştire despre trista noastră soartă 
Si despre calea ce ne-a fost menită. 


Suspină-n graiul ei: „O, ce durere, 
Ce crudă jale e când se desparte 
Cel ce ubite de cel pentru care 
Si inima şi sufletul îi arde!“ 


Când ale despărțirii negre cupe 
Ne-au fost aduse-acum întâia oară, 
Și soarta le-a umplut să ni le deie — 
Eu am privit licoarea lor amară 


Si am băut-o pân la fund pe toată, 
Cu cea mai umilită resemnare. 

Ci resemnarea, vai! o, niciodată 
Nu-mi va aduce pace şi uitare! 

După ce înşiră pe poartă aceste versuri... 


În clipita aceasta a istorisirii sale, Şeherezada văzu că se 
luminează de ziuă şi tăcu sfioasă. 


Dar când fu cea de a patru sute treia noapte 
Spuse: 


... După ce înşiră pe poartă aceste versuri, luă loc în 
palanchinul său, şi caravana porni la drum. Străbătură 
ogoare şi pustietăți, câmpii şi munți prăpăstioşi, şi 
ajunseră aşa la marea Al-Konuz, unde ridicară pe mal 
corturile; întocmiră apoi o corabie mare, în care o 
duseră pe tânăra fată cu alaiul ei. 

Or, cum vizirul le poruncise căpeteniilor caravanei 
să nu cumva, după ce fata va fi închisă în palatul de 
pe vârful muntelui, să nu se întoarcă pe țărm şi să nu 
sfarme corabia, ei se grăbiră să se dovedească ascultători 
şi îndepliniră întru totul porunca ce le fusese dată, ca să 
se întoarcă apoi la vizir, plângând de toate astea. Și-atâta 
cu ei! 

Ci în ceea ce îl priveşte pe Desfătul-Lumii, când se 
deşteptă, a doua zi, nu pregetă să-şi facă rugăciunea de 
dimineaţă şi să încalece pe cal ca să se ducă, aşa cum 
avea obiceiul, în slujba la sultan. Şi cum tocmai trecea 
prin faţa porţii vizirului, băgă de seamă versurile scrise 
pe poartă, şi era cât pe-aci, văzându-le, să-şi piardă 
minţile; şi focul se aprinse în lăuntrurile lui tulburate. Se 
întoarse atunci acasă, unde, pradă chinului, îngrijorării 
şi zbuciumului, nu izbuti să stea o clipă locului. Pe 
urmă, întrucât se lăsa noaptea şi se temea să nu-şi dea 
în vileag starea față de slugile din casă, se grăbi să iasă, 
năuc şi buimac, hoinărind pe drumuri aiurea. 

Merse aşa toată noaptea şi o parte din dimineaţa zilei 

următoare, până ce arşița cumplită şi setea chinuitoare 
îl siliră să se hodinească oleacă. Or, tocmai ajunsese pe 
malul unui izvor adumbrit de un copac, unde şezu şi luă 
apă în căuşul mâinilor ca să bea. Ci, ducând apa aceea 
la buze, văzu că nu are niciun gust; totodată, simți că 
obrazul îi era schimbat şi tare îngălbenit; îşi văzu apoi 
picioarele umflare de umbler şi de osteneală. Atunci 
începu să plângă amarnic şi, cu lacrimile curgându-i pe 
obraji, îşi prociti aceste versuri: 


Îndrăgostitul se îmbată 
De patima din pieptul lui, 
Și dorul de iubită-l face 


Mai beat cum altu-n lume nu-i. 


Porneşte-apoi să rătăcească. 

Dus de-a iubirii nebunie, 

Și nici odihnă nu mai află, 
Nici gustul hranei nu-l mai ştie. 


Căci cum ar mai putea vreodată 
De bucurii să aibă parte, 

Când dat îi este să trăiască 

De ceea ce-i e drag departe! 

Ar fi minune fără seamăn 

Să-şi ducă viața mai departe! 


Ca-n flăcări ard, de când iubirea 
În mine îşi făcu sălaş. 

Potop de lacrimi varsă ochii-mi, 
Si-mi curg aprinse pe obraji. 


Oh! când am să-mi mai văd iubita 
Sau pe vreun om din neamul ei, 
Să-mi potolesc măcar oleacă 
Pojaru-n care rămăsei? 

După ce sfârşi de rostit versurile, Desfătul-Lumii 
se puse pe un plâns de udă pământul sub el; pe urmă 
se ridică şi se îndepărtă din acele locuri. Pe când, 
deznădăjduit, rătăcea aşa prin câmpii şi pustiuri, văzu 
deodată dinaintea lui un leu cu coama înfricoşătoare, 
cu capul mare cât o boltă, cu gura mai largă ca o poartă 
şi cu dinţii cât nişte colți de elefant. Văzându-l, nu se 
mai îndoi o clipită de pieirea lui, se întoarse cu faţa 
către Mecca), rosti mărturisirea de credinţă şi se pregăti 
de moarte. Deodată, îşi aduse aminte, chiar în clipita 
aceea, că citise cândva în cărțile vechi că leul este 
simţitor la dulceața cuvintelor, că găseşte mulțumire în 
laude și că în felul acesta se lasă lesne domolit. Începu, 
aşadar, să-i spună: 

— O, leu al pădurilor, o, leu al câmpiilor, o, leu cura- 
jos, o, căpetenie temută de viteji, o, sultan al jivinelor, 
vezi înaintea strălucirii tale un biet îndrăgostit zdrobit 
de despărţire, cu capul tulburat, pe care dragostea l-a 
împresurat de pretutindeni. Ascultă cuvintele mele şi 
fie-ţi milă de tulburarea şi de durerea mea! 

Când auzi cuvintele acestea, leul se trase îndărăt 
câţiva paşi, se aşeză sprijinit în coadă, ridică ochii către 
Desfătul-Lumii şi începu să bată din coadă şi din labele 
de dinainte. Văzând aceste mişcări ale leului, Desfătul- 
Lumii, prociti următoarele versuri: 


O, leule-al pustiei, ai să mă iei în gheare 
Nainte de-a găsi-o pe-aceea pentru care 
Cu inima pierdută pornii în lumea mare? 


Nu-s un vânat de preț, o, nul vezi bine 
Cât sunt de slab! lar carnea de pe mine 
S-a mistuit de dor, sau numai chin e! 


! Orientarea aceasta, numită kâb/A, în care musulmanul trebuie să-și 
întoarcă faţa către Mecca, este una din regulile cele stricte impuse de 
Coran pentru efectuarea rugăciunii. 

Ce vrei să faci cu-un mort ce giulgiul doar 
Nu şi l-a tras deasupra-i, şi amar 
Suspină ars de-al patimei pojar? 


O, leu neînfricat în bătălie, 
De-ai să mă rupi fâşie cu fâșie, 
Pizmaşii-mi doar avea-vor bucurie. 


Eu nu-s decât un biet îndrăgostit, 
De lacrimi şi mâbhnire copleșit, 
Zdrobit de lipsa celei ce-a iubit! 


Ci unde-i ea? O, triste gânduri grele 

Din nopțile de jale ale mele! 

Iată că azi nici măcar nu mai ştiu 

De-s mort de mult, sau încă mai sunt viu. 


În clipita aceasta a istorisirii sale, Șeherezada văzu că se 
luminează de ziuă şi tăcu sfioasă. 


Dar când fu cea de a patru sute patra noapte 
Spuse: 


După ce ascultă versurile, leul se ridică şi, cu 
ochii plini de lacrimi, se apropie cu multă duioşie de 
Desfătul-Lumii şi începu să-i lingă picioarele şi mâinile. 
Apoi îi făcu semn să-l urmeze şi porni înaintea lui. 
Desfătul-Lumii se luă după leu şi amândoi merseră 
aşa o bucată de vreme. După ce trecură culmea unui 
munte şi coborâră pe coasta cealaltă, văzură de-a lungul 
câmpiei urmele lăsate de caravană. Atunci Desfărul- 
Lumii începu să meargă pe acele urme cu luare-aminte, 
iar leul, văzându-l astfel pe calea cea bună, îl lăsă să-şi 
urmeze singur căutările mai departe, iar el făcu cale 
întoarsă, ducându-se în treaba lui. 

Iar Desfătul-Lumii merse mai departe, zi şi noapte, 
pe urmele caravanei, şi aşa ajunse pe țărmul mării 
vuind din valurile-i zbuciumate, unde paşii se pierdeau 
la marginea apelor. Înţelese atunci că mult căutata 
Caravană se suise pe corabie şi îşi urmase drumul pe 
mare, şi pierdu orice nădejde de a o mai găsi vreodată 
pe iubita lui. Atunci lăsă lacrimile-i să curgă şi prociti 
aceste versuri: 


Atâta-i de departe 
Iubita mea, acum, 
Că-ntreaga mea nădejde 
Se face fum şi scrum. 


Cum să mai merg de-acuma 
Spre ea, în Leul zării? 
Cum să înfrunt, sărmanul, 
Genunea oarbă-a mării? 


Dar cum să stau, când totul 
În mine-i foc ce arde, 
Când somnul de pe gene-mi 


De mult fugi departe? 


De când a fost ea dusă, 
Cu noaptea între noi, 
Mi-e inima în flăcări. 
Ab, flăcări mari, vâlvoi! 


O, fluvii mari! Seihune!, 
Geihune, Eufrate — 
Curg lacrimile mele 
Ca voi, nemăsurate! 


! Seibun — numele arab al fluviului Amu-Daria. 
2 Geihun — numele arab al Auviului Sâr-Daria. 

Se varsă neoprite, 

Ca un puhoi de ape, 
Ca niște ploi cumplite, 
Ca nişte mari potoape. 


Iar pleoapele-mi bătute 
De câtă jale-mi plânge, 
Sunt roşii, parcă ochii-mi 


Nu lacrimi plâng, ci sânge. 


Și sufletu-mi, de-atâta 
Amarnică urgie, 
De flăcări se Ta 


Arzând ca o făclie. 


Vin hoardele de patimi 
Și de dorinţe grele, 
Lovesc ca-ntr-o cetate 
Zidul inimii mele. 


Iar oastea mea, sărmană 
Și fără de putere 
Înfrântă e, şi geme, 

Și fuge-acum şi piere. 


Eu, fără preget, viata 
Lam dăruit-o ei. 
Ci darul mi-e zadarnic 


Și fără de temei. 


Allah, nu-mi da osândă 
Că-am cutezat cândva 
Să-nalț şi eu privirea, 
Îndrăgostit, spre ea, 


Și mi-am lăsat să ardă, 
Vai, inima, nebuna, 
De-ntreaga-i frumuseţe 
Mai mândră decât luna. 

Vai, m-a zrobit! În pieptu-mi 
O ploaie de săgeți 
Mi s-au înfipt din arcul 


Ochilor ei semeți. 


M-a-nfrânt mlădia vrajă 
A-ntregii sale firi, 

Cum nu-i nici ramul verde 
Al sălciei subțiri. 


Cu inima răpusă 

O rog, topit de dor, 

Să-mi dea-n mâhnirea-mi crudă 
Un pic de ajutor. 


Ci ea, ispita dulce, 

Ea e aceea care 
Mă-mpinse-n clipa sfântă 
La neagra mea pierzare. 


Vai, numai ea, frumoasa, 
Cu dulcea ei privire, 


M-aduse dintr-odată 
La clipa de pieire. 


Când sfârşi de rostit stihurile, începu să plângă atâta, 
încât se prăbuşi fără de simtire şi rămase multă vreme în 
această stare. Ci, de cum se trezi din leşin, întoarse capul 
şi la dreapta şi la stânga şi, văzându-se într-o pustie goală, 
i se făcu frică mare să n-ajungă pradă fiarelor, şi porni să 
urce un munte înalt şi, când ajunse în vârf, auzi venind 
dintr-o peşteră nişte sunete de glas omenesc. Ascultă 
cu luare-aminte acel glas şi înțelese că era glasul unui 
schimnic ce părăsise lumea şi se dăruise evlaviei. Se 
apropie de peşteră şi bătu de trei ori la uşă, fără a căpăta 
niciun răspuns din partea schimnicului și fără a-l vedea 
ieşind. Atunci, suspină adânc şi prociti aceste versuri: 

O, doruri ale mele, 
Veţi mai ajunge-odată 
La telul către care 

Vă zbuciumaţi mereu? 
O, suflete, uita-vei 
Mâbnirile, necazul, 
Vei mai uita amarul 
Ce te apasă greu? 


Năpastele-au dat buzna 
Asupra-ini, cu duiumul, 
Ca să-mi îmbătrânească 
Al inimii avânt, 

Și capul să-mi albească 
Din prima tinerețe, 

Şi să mă lase singur 
Şi-n lacrimi pe pământ. 


Nu am de nicăierea 

Un ajutor, o milă, 
Să-mi domolească dorul 
De care mă topesc; 
Niciun prieten, care 
Să-mi spulbere povara 
Ce sufletul mi-apasă, 

În lume nu găsesc. 


Vai, cine poate spune 

Tot zbuciumul din mine, 
Acuma, când ursita 
S-a-ntors asupra mea? 
O, milă pentru bietul 
Îndrăgostit ce geme 
Bând din potir tristețea 
Însingurării, grea! 


Cât foc e-n bietu-mi suflet! 
Mi-e inima, sărmana, 

Topită de mâbnirea 
Ce m-a împresurat. 
lar mintea, chinuită 
De neagra despărțire, 
Fără să mă mai ştie, 
S-a dus şi m-a lăsat. 


N-am cunoscut în viață 
O zi mai blestemată 
Ca ziua-aceea-n care, 
Venind la casa ei, 

Pe poarta îndrăgită 
Citii întâia oară 
Răvaşul scris în versuri 
De tristul ei condei. 


Oh, mult am plâns, sărmanul! 
Din lacrima-mi fierbinte 
Făcui atunci pământul, 
Insetoşat, să je 

Dar taina am păstrat-o 

Și nimeni n-a ştiut-0 — 

Streini ori dragi prieteni 

Ce stau în preajma mea. 


O, schivnice, tu, care 
Ţi-ai căutat refugiu 

În peștera aceasta 

În care te-ai închis, 
Pentru ca niciodată 

Să nu mai vezi amarul 
Cu care soarta lumii 

Din veac de veac s-a scris, 


Poate şi tu vreodată, 
Cândva, de mult, gustat-ai 
Iubirea, ca şi mine, 

Și mintea ta, la fel, 

Va fi zburat departe 

De tine, rătăcită, 
Vei fi umblat pământul 
Mânat de-acelaşi tel! 


Ci eu, cu toate câte 
Am îndurat şi-ndur 
Cu toate câte soarta 
Mă biciuie la drum. 
De-mi voi ajunge țelul 
Îmi voi uita amarul, 
Îmi voi uita obida 

Și patima de-acum. 


După ce sfârşi de rostit stihurile, văzu deodată că 
uşa peşterii se deschide şi auzi pe cineva grăind: 
— Mila fie cu tine! 


În clipita aceasta a istorisirii sale, Şeherezada văzu că se 
luminează de ziuă şi tăcu sfioasă. 


Dar când fu cea de a patru sute cincea noapte 
Spuse: 


Atunci trecu pragul şi îi ură bună pace schimnicului, 
care îi ură şi el la fel şi îl întrebă: 

— Care-i numele tău? 

El răspunse: 

— Numele meu este Desfătul-Lumii! 

Schimnicul îl întrebă: 

— Care-i pricina venirii tale aici? 

Fl îi istorisi atunci toată povestea lui, de la început 
până la sfârşit, precum şi tot ce i se mai întâmplase. lar 
schimnicul începu să plângă şi-i spuse: 

- O, Desfătul-Lumii, iată-s douăzeci de ani de când 
sălăşluiesc pe aceste locuri, şi n-am văzut pe nimenea, 

niciodată, afară doar de ieri. Am auzit, într-adevăr, nişte 
plânsete şi o zarvă, şi, uitându-mă dincotro veneau acele 
glasuri, am văzut o mulțime de oameni şi nişte corturi 
ridicate pe țărm. Pe urmă i-am văzut pe oamenii aceia 
că întocmesc o corabie pe care s-au suit şi au pierit spre 
largul mării. Nu peste multă vreme s-au întors, dar erau 
mai puţini decât la plecare, au făcut țăndări corabia şi 
s-au dus în calea lor pe unde veniseră. Şi chibzuiesc că 
cei ce s-au dus şi nu s-au mai întors aceia-s de bună 
seamă cei pe care-i cauţi tu, o, Desfărul-Lumii! Pricep, 
dară, amarul chinului tău şi te iert! Ci să ştii că niciun 
îndrăgostit nu poate fi neîncercat de chinurile iubirii! 
Şi schimnicul prociti aceste versuri: 


Desfăr-al-Lumii, tu mă crezi, pesemne, 
Un suflet fără patimi şi dureri, 

Și nu ştii ce frământ şi ce obidă 

Îmi chinuie sihastrele tăceri. 


Am cunoscut şi eu adânc iubirea, 
Am cunoscut cumplita ei urgie, 
L-am cunoscut durerea lată 


Din cea mai fragedă copilărie. 


Gustatu-i-am îndeajuns mireasma 

Și mi-am făcut din asta faimă mare. 
De-ai s-o întrebi, are să-ți povestească 
Întreaga noastră lungă-mbrăţișare. 


Și eu golit-am cupele iubirii, 

M-am îmbătat cu-amara băutură; 

Și trupul meu a ars în suferința-i, 

De-i umbră-acum întreaga mea făptură. 


Puternic eram eu odinioară; 

Acum virtutea-mi toată-i fum şi vânt. 
Și armia puterii mele-ntreagă 

Sub spadele privirii ei s-a frânt. 

Ci nu se poate-ajunge la iubire 

Fără să-nduri al soartei chin pribeag. 
Contrariile doar, pe-această lume, 
Din vremi bătrâne ştim că se atrag. 


Iar dragostea a hotărât de-a pururi 
Că, pentru cei ce sunt cu-adevărat 
Îndrăgostiţi, uitarea-i blasfemie 

Și e ca un eres de neiertat. 


Şi când schimnicul sfârşi de rostit versurile, se 
apropie de Desfărul-Lumii şi îl strânse în brațe; şi 
amândoi atâta plânseră laolaltă, că răsunau munţii de 
vaietele lor, şi până ce amândoi căzură leşinaţi. 

Când îşi veniră iar în simţiri, îşi jurară unul altuia 
să se socotească de-aci înainte ca fraţi întru Allah 
(preamărit fie EI!); iar schimnicul îi spuse lui Desfătul- 
Lumii: 

— Eu am să mă rog în noaptea aceasta şi am să cer 
sfatul lui Allah despre ce ai tu de făcut. 

Desfătul-Lumii răspunse: 

— Ascult şi mă supun! 

Şi-atâta despre ei! 

Cât despre Floare-de- Trandafir, iată: 

Când slugile care o însoțeau o duseră pe Muntele 
Mumei-care-şi-a-pierdut-copilul, şi când intră în palatul 
acela pregătit pentru ea, îl cercetă cu luare-aminte şi 
văzu ce frumos era orânduit; pe urmă începu să plângă 
şi strigă: 

— O, palarule! pe Allah! eşti minunat, ci dintre zidu- 
rile tale lipseşte cel ce mi-e drag! 

Pe urmă, băgând de seamă că insula era plină de 
păsări, porunci însoţitorilor ei să întindă laţuri ca să le 
prindă şi, pe măsură ce le prind, să le pună în colivii 
şi să le aşeze apoi în palat. Şi porunca ei fu îndeplinită 
pe dată. Atunci Floare-de- Trandafir îşi sprijini coatele 

pe fereastră şi îşi lăsă gândurile să zboare pe calea 
amintirilor. Şi se treziră iarăşi în sufletul ei arşiţele 
trecute, dorințele fierbinţi şi visele, şi o făcură să verse 
lacrimile părerilor de rău, în vreme ce i se întorceau în 
minte versurile acestea pe care le prociti: 


Către cine îndrepta-voi 
Tânguirea mea şi dorul 

Care inima-mi cuprins-au 
După cel ce mi-este drag? 
Către cine îndrepta-voi 
Chinul care-n pieptu-mi arde 
De când fără el pe lume 
Plânge sufletu-mi pribeag? 


Să mi-ascund adânc mâbhnirea, 
Căci străjerii-s fără milă... 
Trupu-mi s-a Sfârşit de jale 

Ca o aşchie uscată, 

Iar de greul pătimirii 
Carnea-mi arsă se topește, 

În suspine lungi şi-n lacrimi 
Necurmate preschimbată. 


Unde-s ochii lui, iubiții, 

Ca să vadă în ce stare 

Rătăcită mă aduse 

Dorul după cel ce nu-i? 

Ab, au întrecut măsura 

Când m-au surghiunit departe, 
Unde nu mai pot ajunge 
Niciodată pașii lui. 


Du-i săruturile mele, 

O, tu, soare,-n zori, şi seara! 
Du-le celui drag, a cărui 
Frumuseţe de nespus 

Face să se ruşineze 

Luna plină! Şi mlădiu-i, 
Ab, mlădiu îi este trupul, 
Decât ramul mai presus! 


Dacă trandafirii roşii-ar 
Vrea să fie ca obrazu-i, 
Trandafirilor le-aş spune: 
„În zadar vă e necaz! 

N-o să fiti ca el vreodată, 
Doar de fi-veți şi voi cumva 
Numai trandafirii-i, poate, 
De pe celălalt obraz!“ 


Cu licoarea gurii-i dulce 

Ar putea să răcorească 

Până şi pojarul celui 

Mai amarnic foc aprins. 

Cum să-l uit, când el mi-e viata, 
Sufletul, durerea, chinul, 
Doctoria? Cum putea-voi 

Să-l mai uit cu dinadins? 


Dar când se apropie noaptea cu negurile ei, Floare- 
de-Trandafir simţi că tăria dorurilor sporeşte... 


În clipita aceasta a istorisirii sale, Şeherezada văzu că se 
luminează de ziuă şi tăcu sfioasă. 


Dar când fu cea de a patru sute şasea noapte 
Spuse: 
„.. simţi că tăria dorurilor sporeşte şi că iarăşi aminti- 


rea dogoritoare a patimilor ei se stârneşte. Atunci prociti 
versurile acestea: 

Iată noaptea ce-mi aduce 
Pe-ale negurilor unde 
Patima de-amaruri grele 
Care sufletu-mi pătrunde. 
Dorul ca pojaru-n mine 
Fiecărui gând răspunde. 


Jalea despărțirii-mi umple 
Inima! Şi numai chin e 
Gândul! Visul mă ucide! 
Doru-i viscol şi suspine! 
Lacrimile-mi dau pe faţă 
Taina care-o port în mine. 


Doborâtă de iubire, 

Nu mai sunt de mult în stare 
Suferinţei ce mă frânge 

Să-i mai aflu dezlegare. 

Nu mai ştiu să scap din lanțul 
Suferintelor amare. 


Iadul care-l port în mine 
Tot mai ne-ndurat se face; 
Tot mai crâncen mă loveşte 
Soarta cu-ale ei gârbace, 
Si-n văpaia fără cumpăt 
Rana inimii se coace! 


Eu, în ziua despărțirii, 

La întunecatul ceas, 

N-am putut în graba tristă 
Să-mi iau măcar bun-rămas 
De la cel iubit. O, câtă 
Jale-a trebuit să-i las! 
Trecătorule pe cale, 

Spune-i celui drag, să ştie, 
Câte chinuri, câtă jale 
Mi-au fost bărăzite mie. 

Nu-i calam să fie-n stare 
Toate câte-ndur să scrie. 


Pe Allah! Jur: voi rămâne 
Credincioasă şi cuminte 
Celui ce mi-e drag, pe care-l 
Port în inimă şi-n minte! 
Iar în pravila iubirii 
Jurămintele sunt sfinte! 


O, tu, noapte-ntunecată! 

Du-i sărutul meu de jele, 

Şi să-i spui că-mi ştii, 0, noapte, 
Toate chinurile grele, 

Că ești martora de taină 

A nesomnurilor mele! 


lacă-aşa se tânguia Floare-de- Trandafir. 

Cât despre Desfătul-Lumii, iacără, schimnicul îi 
spuse: 

— Coboară în vale şi adu-mi o grămadă cât poţi de 
mare de viţe de palmier. 

Desfătul-Lumii coborî în vale şi se întoarse pe urmă 
cu viţele cerute; şi schimnicul le luă şi întocmi din 
ele un fel de coş, asemenea cu coşurile în care se cară 
paiele; pe urmă îi spuse lui Desfărul-Lumii: 

— Află că în adâncul văii creşte un soi de dovleac care, 
odată copt, se usucă şi se desprinde de pe vrejul lui. Co- 
boară de strânge o grămadă de dovleci de-aceştia uscați, 
legă-i de coş, şi coboară totul pe mare. Nu pregeta apoi 
să te sui în coş şi să laşi valurile să te ducă spre largul 
marii şi să te ajute să răzbaţi la ţinta dorurilor tale. Şi 
nu care cumva să uiţi că fără a înfrunta primejdiile nu 
răzbați niciodată la ținta pe care ţi-ai pus-o! 

Desfătul-Lumii răspunse: 

— Ascult şi mă supun! 

Şi, după ce schimnicul îi ură noroc, îşi luă rămas- 
bun de la el şi cobori în vale, unde nu pregetă să facă 
aşa cum fusese sfătuit. 

Când ajunse, dus pe coşul cu dovleci uscați, în 
mijlocul mării, un vânt se stârni spornic şi îl împinse 
degrabă, făcându-l să piară din ochii schimnicului. 
Şi merse legănat aşa de ape, când ridicat pe culmea 
valurilor, când cufundat în hăul lor holbat, jucărie a 
frământului mării, vreme de trei zile şi trei nopţi, până 
ce fu aruncat de soartă la poalele Muntelui Mumei- 
care-şi-a-pierdut-copilul. Ajunse pe țărm, în starea 
unui pai luat de vârtej, lihnit de foame şi de sete; ci 
găsi repede, nu departe de acolo, nişte izvoare cu apă 
limpede, sub ciripit de păsări şi printre pomi plini de 
ciorchini de roadă; şi aşa putu să-şi potolească foamea, 
mâncând acele poame, şi să-şi stingă setea, bând acea 
apă curată. După care se îndreptă către lăuntrul insulei 
şi zări de departe ceva alb, de care se apropie; şi văzu că 
era un palat măreț, cu ziduri înalte, şi se îndreptă către 
poarta pe care o găsi închisă. Atunci şezu jos acolo şi 
nu se mai clinti vreme de trei zile, când, într-un sfârşit, 
văzu că poarta se deschide şi iese pe ea un hadâmb care 
îl întrebă: 

— De unde vii? Şi cum ai izbutit să ajungi aici? 

El răspunse: 

— Vin de la Ispahan. Călătoream pe mare cu mărfurile 
mele, când corabia pe care mă aflam s-a rupt şi valurile 
m-au aruncat aici pe ostrov. 

La cuvintele acestea, robul începu să plângă, pe 
urmă se aruncă de gâtul lui Desfătul-Lumii şi îi spuse: 

— Allah ocrotească-ţi zilele, o, chip drag! Ispahanul 
este ţara mea de baştină şi acolo trăia şi fiica moşului 
meu, cea pe care am îndrăgit-o din copilăria mea dintâi 
şi de care eram peste măsură de legat. Ci, într-o zi, a 
năvălit peste noi un trib mai tare decât al nostru, care 

a luat robi o bună parte dintre noi; şi am fost şi eu 
luat ca pradă de război. Cum pe-atuncea eram încă un 
copil, mi-au tăiat ouşoarele, ca să-mi sporească preţul, 
şi m-au vândut ca rob hadâmb. Și iată, asta-i starea în 
care mă vezi tu acuma! 

Pe urmă, după ce îi mai ură o dată bun venit lui 
Desfătul-Lumii, hadâmbul îl pofti în curtea cea mare 
a palatului. 

Şi Desfătul-Lumii văzu acolo un havuz minunat, 
împrejmuit de pomi cu crengi dese, printre care nişte 
păsări închise în colivii de argint, cu uşițe de aur, 
ciripeau dulce, binecuvântându-l pe Atoarefăcărorul. 
Se apropie de cea dintâi colivie, o cercetă cu luare- 
aminte şi văzu că în ea se afla o turturea, care îndată 
scoase un gurluit ce vroia să spună: „O, preabunule!“ 
Şi Desfătul-Lumii, auzind acel gurluit, se prăbuşi la 
pământ; pe urmă, venindu-şi în fire... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a patru sute şaptea noapte 
Spuse: 


... venindu-şi în fire, scoase nişte suspine din adânc 
şi prociti aceste versuri: 


Turturică tristă, şi tu plângi ca mine? 
Și tu gunguri, oare, grelele suspine 


Și-nălțându-ți ruga blândă spre Allah, 
Ca şi mine-ți tângui dorul: „Vai şi ah?“ 


Cine-ar şti să spună dacă-n blându-ți cânt 
Råde voioșia sau suspină-un gând? 

Poate plângi de dorul celui ce s-a dus 
Și de multa jale care te-a răpus? 


De-i așa, suspină-ți plânsul mai departe 
Și iubirea care inima ti-o arde. 


Eu mă rog de bunul lumilor părinte 
S-o păstreze-n viaţă pe cea mai cuminte, 


Pe cea mai frumoasă, cea pe care eu 
Pururi voi iubi-o, suferind mereu. 


Și mă leg că-n suflet ea o să-mi rămână 
Chiar şi-atunci când trupu-mi s-o schimba-n țărână. 


După ce rosti versurile, începu să plângă până ce 
căzu leşinat. lar când îşi veni în simţiri, se duse la 
cea de a doua colivie, în care era un porumbel care, 
văzându-l, începu sa cânte, spunând: „O, veşnicule! te 
preamăresc!“ Atunci Desfătul-Lumii suspină lung şi 
prociti aceste versuri: 


O, porumbel care suspini mereu: 

„Allah, te preamăresc şi-n chinul greu!" — 
Și eu la mila Celui-fără-moarte 
Nădăjduiesc să-mi Jacă-odată parte 

Cu cea care mi-e scumpă să m-adun 
Pe-acest meleag al tristului surghiun. 


De câte ori, din neguri de abis, 
Nu-mi s-arătat ea ca-ntr-un vis, 
Cu buzele-i de miere-nmiresmată. .. 
Și m-a lăsat cu mintea tulburată! 


Si-n timp ce-n flăcări sufletul meu arde, 
Si-n scrum se schimbă visele-mi deșarte, 
Cu lacrimi ca de sânge plâng amar 

Si-mi spăl obrajii-n Dani şi strig iar: 

„Nicio făptură, ştiu, nu se căleşte 
Decât prin câte-ndură vitejeşte!“ 
Aşa şi eu mi-ntâmpin soarta dată: 
Cu suflet dârz şi inimă bărbată! 


Iar dacă va vroi Allah cândva 

Să mă-mpreune cu stăpână mea, 
Făgăduiesc să dărui tot ce am, 

Să dau averea-mi toată de haram, 
Spre a-i ospeți pe cei din tribul sfânt, 
Îndrăgostiţi ca mine pe pământ. 


Și slobozi-voi păsările toate 

Câte-s prin colivii întemnițate, 
Si-apoi, în clipa-aceea fericită, 
Să-mi zvârl a jalei haină ponosită! 


Când sfârşi de spus versurile, se apropie de cea de a 
treia colivie şi văzu că în ea se afla o privighetoare care, 
îndată ce-l zări, începu să cânte. Auzind-o, Desfătul- 
Lumii prociti aceste versuri: 


Privighetoare dulce, 

O, glasul tău ceresc 
Cum seamănă cu glasul 
Celor ce se iubesc! 


Aveţi milă de bieţii 
Îndrăgostiti! Ce vise, 

În nopțile lor triste, 

Cu chin şi-alean sunt scrise! 


Atâta-s de cumplite 
Mâbnirile lor toate, 
Încât pare că, uite, 

De jalea peste poate, 

Nu mai cunosc, sărmanii, 
Și nu mai au, în viată, 
Decât nopti fără tihnă 

Şi fără imineaţă! 


Eu, de când am văzut-o 
Pe cea care mi-e dragă, 
Ca-n lanțuri mi se pare 
Vieaţa mea întreagă; 


Și-astfel, în lanțuri grele, 
Imi 7 cum că zale 

De lanțuri nesfârşite 

Din ochii-mi curg cu jale. 


Şi strig: „Din ochii-mi, iată 
Cum zale greie curg, 

Si cum de-atâtea lanturi 
Legat cumplit mă-ncurc!“ 


Şi-aceste lanțuri, toate, 
Sunt dragostea din mine. 
Și-a despărțirii jale 


În lanțul ei mă ține. 


Comorile-ndurării 

Din pieptu-mi s-au sărit; 
Puterea mea întreagă 

De mult s-a istovit. 


AP, dacă ar fi dreaptă 
Amara-mi soartă rea, 
M-ar aduna odată 
Lângă iubita mea! 


Allah, învăluiește 

În vălurile-ţi sfinte 
Schiloada mea făptură, 
Să pot, când dinainte 

I-oi sta iubitei mele, 
Să-mi dezvelesc făptura, 
Să vadă şi iubita 

Cum chinul şi arsura 
Mi-au supt puterea toată, 
Și cumu-s, de mâbnire, 
De dor, de așteptare, 

De lunga despărțire! 


Sfârşind de spus versurile, se duse la cea de a patra 
colivie, şi văzu în ea un biulbiuli, care numaidecât 
începu să îngâne câteva triluri plângătoare. Iar Desfătul- 
Lumii, la cântecul acesta, suspină adânc şi prociti: 


Biulbiuliu-n zori de ziuă 
Inimii îndrăgostite 
Farmecul iubirii cântă-n 
Trilurile lui vrăjite. 


O, Desfăt-al-Lumii, jalnic 
Sună trista-ţi tânguire, 

Și ființa ta întreagă 

E topită de iubire. 


Păsările-nduioşate 

Iti EA neagra tângă, 
Că de jalea ta amară 
S-ar topi şi fier şi stâncă. 


Uite cum plutește lină 

Alba diminetii boare, 

Peste raiuri de câmpie, 

Prin chilimuri largi de floare. 


O, voi, cântece de păsări 

În senina dimineaţă! 

O, tu, boare-nmiresmată, 
Scrisă cu lumini pe faţă! 

O, aleanuri dulci, şi vise, 
Ce vă deșteptaţi în mine, 
Amintindu-mi de iubita 
Ce s-a dus şi nu mai vine! 


Ploi de lacrime, șuvoaie, 

Curg atunci din ochii mei, 
Și-un pojar s-aprinde-n suflet, 
Întetit de dorul ei. 


Ci va face, pân’ la urmă, 
Bunul cerului părinte, 
Să-şi găsească-ndrăgostitul 
Fericirea dinainte! 


Căci nu celui ce iubeşte 

I se şi cuvine, oare, 

Mai presus de-orice pe lume, 
Mângâiere şi-ndurare? 


Fiţi încredințaţi că astfel 
Mi se va-ntâmpla şi mie! 
Şi-i menit: îndrăgostiți 
Să ghicească ce-o să fie! 


Pe urmă, sfârşind de procitit versurile, Desfătul- 


Lumii mai merse... 


În clipita aceasta a istorisirii sale, Şeherezada văzu că se 


luminează de ziuă şi, sfioasă, tăcu. 


Dar când fu cea de a patru sute opta noapte 


... Desfătul-Lumii mai merse oleacă şi văzu o colivie 


minunată, mult mai frumoasă decât toare celelalre la 

un loc. În colivia aceea era închis un porumbel sălbatic, 
care avea la gât o salbă de mărgăritare minunate. Şi 
Desfărul-Lumii, văzându-l pe acel porumbel, vestit 
pentru cântecul lui tânguios şi dulce, întemnițat acum 
în colivia aceea în care sta cu o înfăţişare nespus de 
tristă şi de îngândurată, începu să suspine şi prociti 
aceste versuri: 


Porumbel de codru, 
Frate cu cei care 

Se iubesc — primeşte 
Trista mea-nchinare! 


O gazelă blândă 

Mi-e şi mie dragă, 
Care cu-o privire 
Dulce, ca-ntr-o şagă, 
Inima-mi străpunse, 
Ca un junghi de fier, 
De-am rămas să sânger 
Pe pământ, stingher. 


Dragostea îmi arde 
Inimă şi gând; 
Trupu-mi ca de boală 
Zace suspinând. 


Și de-amar de vreme, 

De când plâng pustiu, 
Nu mai ştiu ce-i somnul, 
Masa n-o mai ştiu. 


Liniştea din suflet 
Mi-a fugit departe 
Numai de durere 

Am pe lume parte. 

Cum putea-voi, oare, 
Fără ea, de-acum, 
Bucuria vieții 

S-o mai aflu, cum? 


Numai ea-i nădejdea 
Sufletului meu, 
Inima mea, dorul, 
Visele-mi, mereu! 


Când auzi acele versuri spuse de Desfătul-Lumii, po- 
rumbelul se trezi din tristețea lui şi începu să îngurluie 
şi să suspine atât de jalnic şi de duios, încât părea că se 
foloseşte de grai omenesc şi, pe limba lui, parcă spunea 
asemenea versuri: 


O, tinere îndrăgostit, tu vii 

Să-mi aminteşti pierduta tinerete, 
Când cea dintâi pe care o iubii, 

Cea numai gingășie şi blândete, 
Cea care din atâtea bucurii 

Nu-mi mai lăsă decât o grea tristete, 
Mă înrobea cu ochii ei nurlii 

Și cu desăvârșita-i frumusete. 


Jar glasul ei, prin ramuri verzi de crâng, 
Suna unduitor peste coline, 

Si-n cântecu-i părea că se răsfrâng 
Gurluituri de flaute blajine. 

Ci într-o zi, pe-al dealului oblânc, 

O prinse-un vânător. Printre suspine, 
Striga iubita: „După tine plâng, 

O, fericire! mă despart de tine!“ 


Nădăjduiam că asprul vânător, 
De-atât amar de Mee obidite, 

Se va-ndura să-i dea iar drumu-n zbor. 
Ci nu așa făcu el, pasămite! 

Iar jalea mea şi crâncenul meu dor 
În mine ard şi azi neostoite, 

Și fără ea pe lume simt că mor, 
Răpus de-atâtea chinuri pătimite. 


Ab, apere-i Allah pe toți acei 

Ce suferă ca mine din iubire! 

Și poate că vreunul dintre ei, 
Văzând nealinata mea mâbnire 
Și-amarul, scris cu foc în ochii mei, 
Se va-ndura să-mi deie slobozire 
Din colivia-n care zac sub chei, — 
Să-mi caut iar pierduta fericire! 


Atunci Desfătul-Lumii se întoarse către prietenul 
său, hadâmbul din Ispahan, şi îl întrebă: 

— Ce palat este acesta? Cine locuieşte în el? Şi cine 
l-a zidit? 

Hadâmbul răspunse: 

— Vizirul sultanului cutare l-a zidit, pentru fiica lui, 
s-o scape de răsturnişurile vremurilor şi de năprasnele 
soartei! Şi a surghiunit-o aici, cu slugile şi cu alaiul ei. 
Aşa că aici nu se deschid porţile decât o dată la un an, 
în ziua când ni se trimite hrana. 

La cuvintele acestea, Desfătul-Lumii gândi în sufletul 
lui: „Mi-am ajuns ţinta! Da mi-e tare greu să aştept atâta 
amar de vreme până s-o văd!“ Şi-atâra despre el! 

Cât despre Floare-de- Trandafir, iacătă: 

De când intrase în acel palat, nu mai putuse să guste 
bucuria de-a mânca ori de-a bea, nici pe aceea de a se 
odihni ori de a dormi. Dimpotrivă! Simţea că sporesc 
în sufletul ei chinurile dorurilor pătimaşe; şi îşi trecea 
vremea străbătând întregul palat, doar doar o găsi vreo 
ieşire. Ci degeaba! Şi într-o zi, nemaiputând, izbucni 
în suspin şi prociti aceste versuri: 

Ca să mă pedepsească-anume 
M-au dus departe de cel drag, 
Şi-n temniță fără de nume 
M-au surghiunit, aici, să zac. 
De focul patimii amare 
Sărmană inima mea arde, 
Căci m-ati gonit fără cruțare 
De ochii îndrăgiți departe. 
M-au ferecat în turnuri nalte, 
Zidite-ntre prăpăstii crunte, 
De peste tot împresurate 

Cu hăul apelor cărunte. 
Oare-au vroit astfel călăii 

Să mă îmbete cu uitarea? 

Ci dragostea-mi nu ştiu ei, răi, 
Că a sporit cu depărtarea! 

Și cum să uit — când tot ce-n mine 
S-a zămislit dintr-o privire 
Spre chipul de lumini senine, 
M-a înrobit cu-a lui iubire? 
În chinuri trec zilele mele, 
Şi-mi trec şi noptile pe rând, 
În focul gândurilor grele 

Tot suspinând, tot așteptând. 
Ci şi aşa, fără iubirea 

Celui ce nu e lângă mine, 

Tot îmi rămâne amintirea 
Singurătatea să-mi aline. 


Sfârşind de spus aceste versuri, Floarea-de- Trandafir 
se sui pe terasa palatului... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 


Dar când fu cea de a patru sute noua noapte 


Spuse: 

„se sui pe terasa palatului şi, cu ajutorul unor 
ânzeturi tari de Baalbek, pe care le legă straşnic între 
ele, îşi dete drumul binişor în jos, de pe vârful zidurilor, 
până la pământ. Şi, îmbrăcată aşa cum se afla, în 
cele mai frumoase haine ale ei, şi cu gâtul împodobit 
de un gherdan de nestemate, străbătu câmpiile pustii 
dimprejurul palatului şi ajunse la ţărmul mării. 

Acolo zări un pescar, plecat la pescuit cu luntrea lui, 
şi pe care vântul din larg îl aruncase pe coasta aceea. 
Pescarul o zări şi el pe Floare-de- Trandafir şi, socotind 
c-o fi întruparea vreunui efrit, i se făcu o frică mare şi 
începu să vâslească spre a se îndepărta cât mai grabnic. 
Atunci Floare-de- Trandafir îl strigă de mai multe ori şi, 
tot făcându-i o sumedenie de semne, îi prociti versurile 
acestea: 


Pescarule, alungă-ți spaima, 
Priveşte-mă şi vezi că sunt 
O biată fiinţă omenească 
Rătăcitoare pe pământ. 


Răspunde rugăminţii mele! 
Nu-ti cer decât s-asculți şi tu 
Povestea-mi tristă cum nu-i alta, 
A soartei care mă bătu. 


De mine fie-ţi milă, biata, 
Și-Allah cel pururi fără moarte 
Te va feri de focul crâncen 

În care inima mea arde, 


Atunci când o să ţi se-ntâmple 
Şi ție, poate, într-o zi, 
S-arunci privirea spre-un prieten 


Ce fără milă îti va fi. 

Îndrăgostită sunt de-un tânăr 
Cu chip atât de luminos, 
Încât și soarele şi luna 

Pălesc naintea lui, sfios. 


Până şi gingașa gazelă, 
Privind la cel care-l pierdui, 
Striga cuprinsă ca da vrajă: 
„Sunt roaba frumusetii lui!“ 


Pe fruntea-i dragă, frumusețea 
Cu slove de nesters a scris 
Aceste stihuri minunate 

Și tâlcuite ca de-un vis: 


„Oricine îl privește-n viață 
Ca pe-o făclie a iubirii, 
Acela ne-ndoios păşește 

Pe calea dreaptă-a mântuirii; 


Dar cel ce se îndepărtează 
De chipul lui străluminat, 
Acela, bietul, săvârşeşte 

O grea greșeală, şi-un păcat!“ 


Pescarule, de-mi dai un sprijin 
Și mă ajuţi să-l mai găsesc, 
Ab, cât voi fi de fericită 


Și cum am să te răsplătesc! 


Ti-aş da grămezi de nestemate, 
Şi scumpe giuvaieruri rare, 
Sodom de lucruri prețioase, 

Și proaspete mărgăritare. 


De-ar vrea Allah să-mi văd iubitul, 
Să-mi împlinesc amarul dori... 

Ah, inima mi se topește, 

Şi-n lunga aşteptare mor. 

Când auzi versurile, pescarul plânse, gemu şi se 
tângui, amintindu-și şi el de zilele tinereții sale, când 
era topit de dragoste, chinuit de așteptări, bătut de vise 
şi de doruri, ars de flăcările patimilor iubirii. Şi începu 
să procitească aceste versuri: 


E vădită, ne-ndoielnic, 
Crunta patimii ardoare: 
a uscat, potop de lacrimi, 
Ochi topiți de veghi amare, 
Inimă scăpărătoare 

Precum piatra de amnare. 


A iubirii grea năpastă 
Datä-i fiecărei vieți! 

Și eu o cunosc din anii 
Sprintenelor tinereți, 
Si-am gustat şi eu odată 
Mincinoasele-i dulceri. 


De aceea-s gata, uite, 

Să purced neabătut 

Şi s-ajut la regăsirea 

Celui drag ce s-a pierdut, 

Chiar de-ar fi să-mi pierd şi viata 
Căutând ce n-am avut. 


Ci nădejde trag să capăt 

La sfârşit o bună plată, 
Căci, se ştie,-ndrăgostiţii 
N-au nărav, în lumea toată, 
Să precupetească pretul 
Dragostei lor, niciodată. 


De cum isprăvi de rostit versurile, se apropie cu 
luntrea de țărm şi îi spuse fetei: 

— Suie în luntre, căci sunt gata, uite, să te duc oriunde 
vei vrea! 

Atunci Floare-de- Trandafir se sui în luntre şi pescarul 
se îndepărtă de țărm cu bătăi spornice de vâslă. 

Când ajunseră la oarecare depărtare, se stârni un 
vânt ce împinse luntrea din spate atât de repede, încât 
în curând pierdură din vedere pământul, iar pescarul 
nu mai ştiu unde se află. Ci peste trei zile furtuna 
se potoli, vântul conteni şi, cu îngăduința lui Allah 
(preamărit fie EI!), luntrea ajunse la o cetate aşezată pe 
ţărmul mării. 

Or, chiar în clipita când luntrea pescarului trăgea la 
țărm, sultanul cetăţii, care sultan se chema Derbas, sta 
cu fiul său în palat, la o fereastră ce da către mare; şi 
văzu luntrea pescarului cum trăgea la țărm, şi o zări şi 
pe fata aceea frumoasă ca luna plină în înaltul cerului 
senin, purtând la urechi cercei de rubin strălucitori şi 
la gât o salbă de nestemate minunată. Atunci pricepu 
că trebuie să fie vreo fată de sultan ori de împărat şi, 
urmat de fiul lui, cobori din palat şi se îndreptă către 
țărm, ieşind pe poarta ce da spre mare. 

În clipita aceea, luntrea fusese trasă la mal şi pripo- 
nită, iar tânără dormea liniştit. 

Atunci sultanul se apropie de ea şi o privi îndelung. 
Iar ea, de îndată ce deschise ochii, începu să plângă. Şi 
sultanul o întrebă: 

— De unde vii? A cui fiică eşti? Şi care-i pricina ve- 
nirii tale aici? 

Ea răspunse: 

— Sunt fiica lui Ibrahim, vizirul sultanului Şamikh. 
Iar pricina venirii mele aici este un lucru fără seamăn şi 
o întâmplare tare ciudată! 

Pe urmă, îi istorisi sultanului toată povestea ei, de la 
început până la sfârşit, fărăa-i ascunde nimic. După care, 
scoțând suspine adânci, vărsă lacrimi amare şi prociti 
aceste versuri: 

De cât puhoi de lacrimi plâns-am, 
Îmi curge sânge de sub pleoape. 
Amare chinuri sunt izvorul 
Acestor crâncene potoape! 


Pricina suferinții crunte 
Și-a lacrimilor ca de fiere 
Eo fiinţă fără seamăn 
Pe care inima-mi o cere, 


Cu care încă niciodată 

Eu n-am putut să-mi stâmpăr dorul, 
Nici setea care arde-n mine, 

Nici visurile, nici fiorul! 


Și-atât de luminos i-e chipul, 
Și-atât e-n totul de frumos, 
Că-n fata frumuseții sale 

Şi turci şi-arabi sunt mai prejos. 


Văzându-l, soarele şi luna 
Cu dragoste i se închină, 
De barurile lui robite, 
De orbitoarea lui lumină. 


Din vrăjitoarea lui privire, 
Sub arcul ochilor semeti, 
Nu-i inimă să n-o străpungă 
Ucigătoarele-i săgeți. 


O, tu, acela către care 

Mă plâng acum ca la o stea 
Si-ti povestesc de câte sufăr, 
Ai milă de durerea mea! 


Ai milă de-o îndrăgostită 
Ajunsă, biata, ca un joc 

În mâna soartei fără milă 
Şi-al dragostelor nenoroc! 

Vai, numai dragostea amară 
M-aduse-n tara ta, plângând, 
Și nu mai am nicio nădejde 
Decât în tine pe pământ! 


Tu, bunule, tu, care-i aperi 
Pe cei ce gem răpuşi de dor 
Și cărora întotdeauna 

Le stai cu drag ocroitor, 


O, tu, nădejdea mea, întinde 
Al ocrotirii tale cort 

Şi peste dragostea mea mare, 
Şi peste chinul care-l port, 


Și peste tribul celor care, 
Îndrăgostiţi, suspină greu 
Și-ajută-mi să-mi găsesc iubitul, 
O, tu, stăpâne bun al meu! 


În clipita aceasta a istorisirii sale, Şeherezada văzu că se 
luminează de ziuă şi tăcu sfioasă. 


Dar când fu cea de a patru sute zecea noapte 

Spuse: 

Şi, îndată ce prociti versurile, îi povesti sultanului 
alte câteva amănunte, apoi izbucni în lacrimi şi ticlui 
versurile următoare: 

De viață să mă bucur am putut 


Doar până-n ziua când, întâia dată, 
A dragostei minune-am cunoscut! 

Ca luna de Regeb!, netulburată, 
Iubitului meu cel de mult pierdut, 
Aşa să-i fie pururi viaţa toată! 


Ci mie-n ziua negrului surghiun, 
Când au venit, haini, de m-au luat, 
Un fapt ca o minune-ntre minuni 


Atunci, în ceasul rău, mi s-a-ntâmplat: 
Mi s-a părut că-n sufletu-mi nebun 
Potopu-amar de lacrimi, zbuciumat, 


Cu chinu-mi tot, trecut prin aspre munci, 
S-a preschimbat într-un noian de foc 
Ce mă ardea cu flăcările-i lungi. 


Și dintr-odată, ca la un soroc, 
Din toate lacrimile mele-atunci 
Mari ploi de sânge-au izbucnit pe loc. 


Și sângele curgea pe fata mea, 
Iar când vroiam să-mi şterg obrazul ud, 
Năframa dintr-odată se-nroşea, 


Încât, privind-o, ţi s-ar fi părut 
Ca şi cămaşa lui losif, cândva, 
Scăldată-n sânge de la început. 


Când auzi cuvintele Floarei-de- Trandafir, sultanul 


nu se mai îndoi o clipă de cât de adâncă era boala ei 
din iubire şi i se făcu milă de ea şi-i spuse: 


— Să nu-ţi fie nici teamă, nici spaimă: ai ajuns la 


capăt! Căci gata-s, iată-mă, să te ajut să ajungi la dorul 
tău şi să ţi-l aduc pe cel pe care îl cauţi! Increde-te în 
mine, aşadar, şi ascultă aceste câteva cuvinte! 


! Regeb — cea de a șaptea lună a anului după calendarul musulman — era, 


încă din epoca preislamică, luna păcii, când se interziceau toate acțiunile 
războinice și se ţineau serbări și iarmaroace. 

Şi numaidecât sultanul îi prociti aceste versuri: 


O, tu, fiică-a unui neam de soi, 
Ajuns-ai la limanul cel dorit. 

Cu bucurie ţi-l vestesc. La noi 
Găsi-vei sprijin. Deci: bine-ai venit! 


Și chiar de astăzi, uite, am să ridic 
Grămezi de bogății fără de preț, 
Să le trimit N tsi Samikh, 
Sub pază de viteji şi călăreți. 


Îi vom trimite sipete cu most, 

Și suluri de atlazuri strălucind, 

Și, ca să vadă că vreau să-l cunosc, 
Adăuga-vom aur şi argint 


Aşa vom face! Și, ca să se ştie, 

Într-o scrisoare-apoi avem să-i scrim 
Că vrem pe veci prieten să ne fie 

Și vrem numaidecât să ne-ncuscrim. 


Deci, chiar de astăzi, tot ce pot voi face 
Să-ţi vin cât mai degrabă-n ajutor 

Și să-l aduc fără zăbavă-ncoace 
Pe-acela după care arzi de dor. 


Iubirii i-am gustat şi eu amarul, 
Și de atunci ştiu chinul ei întreg, 
Și-i plâng pe cei ce beau plângând paharul 


Amărăciunii ei, şi-i înţeleg. 


Sfârşind de rostit versurile, sultanul ieşi dinaintea os- 
taşilor lui şi, chemându-și vizirul, îl puse să pregătească 
poveri fără de număr, pline cu darurile trebuincioase, 
îi dete poruncă să pornească el însuşi la drum, spre-a 
merge să i le ducă sultanului Şamikh, unchiul Floarei- 
de-lrandafir, şi îi spuse: 

— Pe deasupra, trebuie să-mi aduci cu tine, neabătut, 
de acolo, pe unul care se numeşte Desfătul-Lumii. Şi 
să-i spui sultanului: „Stăpânul meu doreşte să lege 
prietenie cu tine şi legământul dintre tine şi el va fi 
căsătoria ce se va încheia între supusa ta şi Desfătul- 
Lumii, unul dintre cei din alaiul tău. Trebuie, dar, să 
mi-l încredințezi pe acel tânăr, ca să-l duc sultanului 
Derbas, pentru ca în faţa lui să se încheie senetul de 
căsătorie!“ 

După care sultanul Derbas scrise o scrisoare în 
această privinţă sultanului Şamikh, o înmână vizirului 
său, mai spunându-i o dată poruncile despre Desfătul- 
Lumii, şi adăugând: 

— Ia bine aminte că, dacă nu mi-l aduci, te mazilesc 
din slujbă! 

Vizirul răspunse: 

— Ascult şi mă supun! 

Şi plecă numaidecâr la drum cu darurile, către 
meleagurile sultanului Şamikh. 

Când ajunse la sultanul Şamikh, îi rosti salamalecul 
din partea sultanului Derbas şi îi înmână scrisoarea şi 
darurile ce le adusese. 

Văzând, darurile acelea şi citind scrisoarea, în care 
i se spunea despre Desfătul-Lumii, sultanul Şamikh 
vărsă un potop de lacrimi şi grăi către vizirul sultanului 
Derbas: 

— Vai, vai! Unde este acum Desfătul-Lumii? A pierit! 
Şi deloc nu ştim unde se află! De mi l-ai putea aduce 
tu îndărăt, o, vizirule-crainic, ţi-aş da de două ori mai 
multe daruri decât mi-ai adus tu! 

Şi sultanul, spunând aceste cuvinte, începu să 
plângă în hohote, să geamă, să se jeluiască şi să suspine. 
Pe urmă prociti aceste versuri: 

Daţi-mi îndărăt flăcăul, 
Scump ca sufletul din mine! 


Nu râvnesc mărgăritare, 
Nici comoară de rubine. 


EI mi-era ca luna plină 
Pe un cer fără de nor. 


El îmi bucura privirea, 
Chipul lui strălucitor. 


Nici gazela cea ușoară 
Nu era la mers ca el. 


Mijlocu-i era ca ramul 
Tânăr — tras ca prin inel. 


Faptele-i erau ca rodul 
Dulce-al arborelui ban. 


Ci a pomului podoabă 


N-ar putea, şi-ar fi în van, 


Cu întreaga-i frumusete 
Tinerească-a roadei lui, 


Niciodată să răpească 
Judecata nimănui. 


L-am crescut din anii-i fragezi, 
De pe când era un prunc, 


În răsfături şi-n alinturi, 
Sărutându-i părul lung. 


Iată-acum, răpus de jale 
Plâng de dorul lui mereu 


Și în sufletu-mi se zbate 


Chinul despărțirii greu. 

După care se întoarse către vizirul trimis, ce-i aduse 
darurile şi scrisoarea, şi-i spuse: 

— Du-te la stăpânul tău şi spune-i: „Desfătul-Lumii 
a plecat de mai bine de-un an, şi sultanul, stăpânul lui, 
nu ştie ce s-a făcut cu el!“ 

Vizirul răpunse: 

- O, doamne al meu, stăpânul meu mi-a spus: „De 
nu mi-l aduci pe Desfărul-Lumii, te mazilesc din vizirie 
şi n-ai să mai pui piciorul niciodată în cetatea mea!“ 
Cum, dar, aş cuteza să mă întorc fără acel tânăr? 

Atunci sultanul Şamikh se întoarse către vizirul său 
Ibrahim, tatăl Floarei-de- Trandafir, şi îi spuse: 

— Ai să-l însoţeşti pe vizirul trimis, luând cu tine 
pază puternică; şi aşa să-l ajuţi să facă toare cercetările 
cele de trebuință, prin toate locurile, ca să-l găsească pe 
Desfătul-Lumii! 

El răspunse: 

— Ascult şi mă supun! 

Şi numaidecât porunci să fie însoţit de o oaste de 
străjeri şi, laolaltă cu vizirul trimis, plecă să-l caute pe 
Desfătul-Lumii. 

Călătoriră aşa vreme lungă, şi, de fiecare dată când 
treceau pe lângă niscaiva beduini ori pe lângă vreo cara- 
vană, întrebau de nu cumva ştie careva ceva despre 
Desfătul-Lumii, spunând: 

— N-aţi văzut cumva trecând careva, pe nume cu- 
zare, şi având înfăţişarea cutare şi cutare? 

Şi oamenii răspundeau: 


În clipita aceasta a istorisirii sale, Şeherezada văzu că se 
luminează de ziuă şi tăcu sfioasă. 

Spuse: 

... Şi oamenii răspundeau: 

— N-am văzut! 

Şi tot aşa întrebară mai departe, şi prin sate şi prin 
cetăţi, şi cercetară câmpiile şi pământurile prăpăstioase, 
ogoarele şi pustiurile, până ce ajunseră la țărmul mării. 
Acolo, se suiră pe puntea unei corăbii şi plecară pe 
mare, spre a trage într-o zi la țărm lângă Muntele 
Mumei-care-și-a-pierdut-copilul. 

Vizirul sultanului Derbas îl întrebă atunci pe 
sultanul vizirului Şamikh: 

— Pentru care pricină i s-a dat muntelui acest nume? 

Vizirul sultanului Şamikh răspunse: 

— Am să-ţi povestesc îndată. Află, dar, că în vremu- 
rile de demult, o ginnă din neamul ginnilor chinezi a 
coborât pe pământ. Or, într-o zi, pe când se plimba ea 
aşa pe pământ, s-a întâmplat să întâlnească un om şi să 
se îndrăgostească de el cu o dragoste nemăsurată. Ci, 
temându-se de mânia ginnilor din neamul ei, dacă s-ar fi 
aflat cumva de taina aceea, da fără a putea să-şi sugrume 
arşiţa dragostei, porni să caute vreun colțişor singuratic 
unde să-şi ascundă iubitul de ochii ginnilor, neamurile 
ei, şi găsi până la urmă muntele acesta neştiut nici de 
oameni, nici de ginni, căci nu se afla pe niciunul dintre 
drumurile străbătute nici de unii, nici de ceilalți. Aşa 
că îl luă pe iubitul ei şi îl aduse prin văzduhuri până 
pe ostrovul acesta, unde sălășlui împreună cu el. Şi nu 
lipsea niciodată de lângă el mai mult decât atât cât îi 
trebuia ca să se ducă din când în când s-o mai vadă 
rudele, şi grabnic se întorcea numaidecât lângă drăguţul 
ei, în ascunzătoare. Şi-aşa, după o bucată de vreme de 
asemenea viaţă, rămase însărcinată în mai multe rânduri 
şi aduse pe lume, în acest munte, o mulțime de copii. 
Or, neguţătorii ce călătoreau pe lângă coasta de aici 
cu corăbiile lor, de fiecare dară când treceau mai pe 
aproape de munte auzeau ţipetele copiilor, ce semănau 

întocmai cu ţipetele de jale ale unei mume bocindu-se, 
şi îşi ziceau: „Aici pe munte trebuie să fie vreo biată 
mumă care şi-a pierdut copiii!“ Şi aceasta-i pricina 
numelui dar muntelui. 

După ce auzi lămurirea aceea, vizirul sultanului 
Derbas rămase peste măsură de uimit. 

Ci şi coborâseră şi ajunseseră la palat, unde bătură 
în poartă. Poarta se deschise îndată şi se ivi un hadâmb 
care, cunoscându-l numaidecât pe stăpânul său, vizirul 
Ibrahim, tatăl Floarei-de- Trandafir, îndată îi sărută 
mâna și îi pofti în palat, şi pe el, şi pe tovarășul lui, cu 
întregul alai. 

Vizirul Ibrahim, ajungând în curtea palatului, zări 
printre slujitori un om jalnic la înfăţişare pe care nu-l 
cunoscu, şi care nu era altul decât Desfătul-Lumii. Aşa 
încât întrebă slugile: 

— De unde a venit acesta? 

Ei răspunseră: 

— Este un biet neguțător care şi-a pierdut într-un 
înec toate mărfurile şi n-a izbutit să scape decât el. De 
altminterea-i om paşnic şi cucernic, pururea răpit de 
farmecele rugăciunii! 

Vizirul nu mai stărui şi intră în palat. 

Se îndreptă către iatacul fiicei sale şi, când ajunse, 
n-o găsi acolo pe fată. Le întrebă atunci pe tinerele 
roabe ale acesteia, care se aflau prin preajmă, şi ele îi 
răspunseră: 

— Nu ştim când a plecat de-aici! Tot ce putem să 
spunem este că n-a stat aici cu noi decât puţină vreme, 
pe urmă a pierit! 

La cuvintele lor, vizirul vărsă potop de lacrimi și 
ticlui aceste versuri: 


O, casă tu, pe care-n mii de graiuri 
Atâtea păsări te-au cântat cândva, 

Și-a cărei frumusete ca de raiuri 
A strălucit ca-n noaptea neagră-o stea, 


În ziua când venea ca dintre vise 
Îndrăgostita suspinând de dor, 

O aşteptai cu porțile deschise 

Să-ţi calce blândă pragul primitor! 


Ob, cine oare va putea să-mi spună 
Pe unde s-a pet comoara mea, 
Stăpâna luminoasă, dulce, bună, 
De pari acum pustie fără ea? 


Aici, cândva, curteni cu multă fală 
Trăiau în fericire şi-n huzur, 

Şi peste tot, în fiecare sală, 
Atlazuri străluceau jur împrejur. 


Spuneti-mi, dar, cum au putut să piară 
Atâtea câte-acuma s-au pierdut? 

Vai, unde sunt cei de odinioară? 

Vai, unde sunt stăpânii din trecut? 


Pe urmă, sfârşind de spus versurile, vizirul Ibrahim 
începu iar să plângă şi să se tânguie şi zise: 

— Nu poţi scăpa de ceea ce a hotărât Allah, nici să 
abaţi ceea ce ţi-e scris de mai înainte! 

Pe urmă, se sui pe terasa palatului şi găsi pânzele 
de Baalbekh, legate cu un capăt de creasta zidului şi 
spânzurând până la poalele palatului. Atunci pricepu 
că fiica sa fugise în felul acela şi, tulburată de patimă şi 
înnebunită de durere, se pierduse în lume. Totodată zări 
două păsări mari, una un corb, iar cealaltă o bufniță; 
şi, nemaiavând nicio îndoială că ele n-ar fi semn de 
neagră prevestire, izbucni în hohote de plâns şi recită 
aceste versuri: 

Am venit ca-n zbor la casa 
Celei care mi-este dragă, 
Cu nădejdea că, văzând-o, 
Toată jalea o să-mi treacă, 
Tot pojarul despărțirii 


Cu durerea mea întreagă. 


Ci-n zadar cutreier casa 

Din odaie în odaie. 

Nimeni nu-i care să-mi stingă 
Crunta inimii văpaie. 

Nu mi se ațin în cale, 

Doar un corb şi-o cucuvaie. 


Triste păsări mobhorâte! 

Le privesc şi-mi spun în mine: 
„Tu ai prigonit sălbatic, 

Tu ai A haine, 

Două suflete curate, 

De-al iubirii soare pline! 


Iată-acuma, vine rândul 
Să-ţi lipeşti şi tu de buze 
Cupa-n care chinul negru 
Al nădejdilor răpuse 

Și-a lăsat pe veci arsura 
Necurmatelor lui spuze. 


Ti-a venit şi ție rândul 

Să te chinui, bând paharul 
Vieţii fără bucurie, 

Cu suspinul şi amarul 
Lacrimilor necurmate 

Care curg şi ard ca jarul!“ 


După care, cobori de pe terasă plângând... 


În clipita aceasta a istorisirii sale, Şeherezada văzu că se 
luminează de ziuă şi tăcu sfioasă. 

Dar când fu cea de a patru sute douăsprezecea noapte 
Spuse: 


„ cobori de pe terasă plângând şi dete poruncă 
robilor să plece pe munte, s-o caute peste tot pe unde 
va fi de trebuinţă, ca s-o găsească pe stăpână lor. lar 
robii îndepliniră porunca. Ci n-o găsiră pe stăpână lor. 
Şi-atâta despre ei! 

Cât despre Desfătul-Lumii, iacătă! 

Când căpătă încredințarea că Floare-de- Trandafir 
fugise, scoase un țipăt amarnic şi căzu leşinat la pământ. 
Cum sta întins aşa, fără a-şi mai veni în fire, oamenii 
din palat gândiră că este răpit de vraja rugăciunii şi că 
sufletul lui este cufundat în farmecul sfintelor vedenii 
ale Celui Preaînalt. Şi-atâta despre el! 

Câr despre vizirul sultanului Derbas, când văzu că 
vizirul Ibrahim pierduse orice nădejde de a mai găsi-o 
pe fiica sa şi pe Desfătul-Lumii, şi că inima lui era tare 
greu amărâră de toate astea, hotărî să se întoarcă la 
cetatea sultanului Derbas, fără a fi izbândit în solia cu 
care fusese însărcinat. Îşi luă, aşadar, bun-rămas de la 
vizirul Ibrahim, tatăl Floarei-de- Trandafir, şi îi spuse, 
arătându-i-l pe sărmanul flăcău: 

— Tare aş vrea să-l iau cu mine pe omul acesta cu- 
cernic. Poate că, pentru sfinţenia lui, binecuvântarea 
celui Atotputernic va cobori şi asupra-ne, şi poate că 
Allah (preamărit fie EI!) va înduioşa inima sultanului, 
stăpânul meu, şi nu-l va lăsa să mă mazilească din 
slujbă! Iar eu, pe urmă, n-am să preget a-l trimite pe 
cucernic la Ispahan, cetatea lui, care nu-i departe de 
țara noastră. 

Vizirul Ibrahim îi răspunse: 

— Fă cum vrei! 

Pe urmă cei doi viziri se despărțiră şi fiecare luă calea 

întoarsă către ţara sa, vizirul sultanului Derbas având 
grijă mai întâi să-l ia cu sine pe Desfărul-Lumii, pe care 
era departe de a bănui cine este, dată fiind starea de leşin 
statornic în care se afla. Starea aceea de leşin mai ţinu 
încă trei zile, de-a lungul călătoriei, şi Desfătul-Lumii 
habar n-avea de nimic din câte se petreceau împrejurul 
lui. Până la urmă se trezi din leşin şi întrebă: 

— Unde sunt? 

I se răspunse: 

— Eşti în tovărăşia vizirului sultanului Derbas! 

Pe urmă careva alergă îndată să-l vestească pe vizir 
că omul cel sfânt s-a trezit din somnul lui. Atunci 
vizirul îi trimise apă de trandafiri îndulcită cu zahăr, 
pe care i-o dădură s-o bea şi izbutiră să-l aducă la viață 
de-a binelea. După care călătoria urmă mai departe şi 
ajunseră la cetatea sultanului Derbas. 

Numaidecâr sultanul Derbas trimise să i se spună 
vizirului: 

— Dacă Desfătul-Lumii nu este cu tine, ia seama 
bine să nu care cumva să te arăţi dinaintea mea! 

Primind porunca, amărâtul de vizir nu mai ştia în- 
cotro s-o ia. Într-adevăr, el habar n-avea că Floare-de- 
Trandafir se află lângă sultan, nici pentru ce doreşte 
sultanul să-l găsească pe Desfărul-Lumii şi să se împrie- 
tenească cu el; şi, tot aşa, habar n-avea că Desfătul- 
Lumii era acolo cu el, fiind chiar tânărul căzut în leşin 
de atâta vreme. La rându-i, Desfătul-Lumii nici el 
nu avea habar unde îl duceau, şi nici că vizirul fusese 
trimis anume în căutarea lui. 

Or, când văzu că Desfătul-Lumii își vine în simţiri, 
vizirul îi spuse: 

— O, sfântule întru Allah, aş vrea să mă ajuţi cu 
sfaturile tale în amarnica încurcătură în care mă zbat. 
Află că sultanul, stăpânul meu, m-a trimis într-o solie 
pe care nu am izbutit s-o îndeplinesc. Şi-acuma, când a 

aflat că m-am întors, mi-a trimis o scrisoare în care îmi 
spune: „Dacă nu ai izbutit în solia ta, nu care cumva 
să calci în cetate!“ 

Desfătul-Lumii îl întrebă: 

— Şi care era solia? 

Vizirul îi istorisi atunci toată povestea, şi Desfărul- 
Lumii îi spuse: 

— Să nu te temi de nimic! Du-te la sultan şi ia-mă 
cu tine. Şi iau asupra-mi răspunderea întoarcerii lui 
Desfătul-Lumii. 

Vizirul se bucură cu bucurie mare şi întrebă: 

— Adevăr grăieşti? 

El răspunse: 

— De bună seamă! 

Atunci vizirul încălecă pe cal, îl luă pe flăcău şi se 
duse cu el la sultan. 

Când se înfăţişară, sultanul îl întrebă pe vizir: 

— Unde este Desfătul-Lumii? 

Atunci omul cel sfânt înaintă şi răspunse: 

— O, preamărite sultane, ştiu eu unde se află Desfătul- 
Lumii! 

Sultanul îi făcu semn să se apropie şi îl întrebă, 
tulburat peste măsură: 

— Unde se află? 

El răspunse: 

— Într-un loc foarte aproape de aici! Ci, mai întâi, 
spune-mi ce vrei cu el, iar eu am să-l fac să vină numai- 
decât dinaintea ta. 

Sultanul spuse: 

— Hotărât! am să-ţi spun cu plăcere şi ca o datorie; 
ci împrejurarea cere.să fim singuri! 

Şi îndată le porunci oamenilor lui să se îndepărteze, 
îl duse pe tânăr într-o încăpere tainică şi îi istorisi 
povestea, de la început până la sfârşit. Atunci Desfătul- 
Lumii îi spuse sultanului: 

— Porunceşte să mi se aducă haine frumoase şi 
dă-mi-le să le îmbrac. Şi am să-l fac pe Desfătul-Lumii 
să se ivească într-o clipită! 

Sultanul porunci numaidecât să se aducă o mantie 
strălucitoare, iar Desfătul-Lumii se îmbrăcă în ea şi 
strigă: 

— Eu sunt Desfătul-Lumii, deznădejdea pizmaşilor! 

Şi, la cuvintele acestea, săgetând inimile cu frumoasele 
lui priviri, ticlui versurile următoare... 


În clipita aceasta a istorisirii sale, Şeherezada văzu că se 
luminează de ziuă şi tăcu sfioasă. 


Dar când fu cea de a patra sute treisprezecea noapte 
Spuse: 
... ticlui versurile următoare: 


Amintirea celei care 
Mi-e ca sufletul de dragă 
Pretutindeni mă-nsoțeşte 
În singurătatea mea, 

Stă cu mine-ntotdeauna 
Și duioasă mă dezleagă 
De amarul depărtării 
Nu am alt izvor pe lume 


Să-mi adăp cumplita sete, 
Decât lacrimile mele, 
Lacrimile mele doar. 

Ci izvorul lor cel veșnic, 
Care curge pe-ndelete, 
Setea nu mi-o potoleşte, 
Jaru-n piept mi-l lasă jar. 

Abh, năprasnică-i arsura! 
Jarul dorurilor mele 

Nu are asemuire 

Cu nimic de pe pământ, 

Nu s-a pomenit vreodată, 
Nici sub soare, nici sub stele, 
O iubire-atât de mare 

Și un dor atât de sfânt. 


Crunte trec noptile mele, 
Fără somn, nealinate, 

Tot cu pleoapele deschise, 

Tot în plânset fără grai! 
Sufletu-mi de neodihna 
Dragostei mi se tot zbate 

Si sărmana viață-ntreagă-mi 
Curge între iad şi rai. 


Dacă am avut putere 

Să-i îndur cândva povara, 
N-o mai am acum; pierdute-s 
Toate câte-avut-am ieri. 
Doar un bun îmi mai rămase 
Din iubirea mea, amara: 
Jalea care mă usucă 

Și de care am să pier. 


Trupul mi se istoveşte, 

Mi se tulbură privirea 

De durerea despărțirii 

Și de plânsetu-i în van. 
Ochii-mi sângeră de lacrimi, 
Dar nu-mi pot opri pieirea! 
Lacrimilor ce mă-neacă 

Nu le pot găsi alean. 


Vai, nimic nu sunt în stare, 
Nu mai am nicio putere. 

Inima-mi, de chinuri multe, 
S-a topit şi s-a pierdut. 

Vai, în pieptul meu se-adună 
Valuri-valuri de durere — 
Chinuri multe peste chinuri 
Vin potop neabătut. 


Azi şi inima-mi şi capu-mi, 
Chinuite laolaltă, 

Au încărunțit asemeni 

Și-au îmbătrânit aşa, 

De când şi-au pierdut iubita 
Cea mai bună, cea mai caldă, 
Cum nu-i alta mai frumoasă 
Să se-asemuie cu ea. 


Fără voia ei, sărmana, 
Am fost despărțiți pe lume; 
Iar acum, de bună seamă, 
Are doar un singur gând: 
Mări şi tări să tot străbată, 
Fără nume sau cu nume, 
Să mă caute pe mine 
Pretutindeni pe pământ. 


Cine însă-ar şti să spună, 
După-atât amar de vreme 
Și atâta despărțire, 

Dacă-al soartei noastre drum 
Va voi să-mi dea iubita 
Pentru care pieptu-mi geme, 
Cine ştie dacă soarta-mi 

Va voi să-nchidă-acum 
Cartea despărțirii noastre, 
De atâta timp rămasă 

La același loc deschisă, 

Cine ştie de mi-e dat 

Să se curme despărțirea 

Care sufletul ne-apasă 
Și să-nceapă-al regăsirii 
Timp frumos înmiresmat? 


Cine ştie dacă mâine 

Am s-o văd acasă iară 

Pe iubita mea frumoasă, 
Luminându-mi vis şi dor? 
Cine ştie dacă jalea 

Care astăzi mă omoară 
N-are să se schimbe mâine 
În desfături fără nor? 


Când Desfătul-Lumii sfârşi de rostit versurile, sulta- 
nul Derbas îi spuse: 

— Pe Allah! văd bine acuma că voi amândoi vă iubiţi 
la fel de curat şi la fel de pătimaș. Într-adevăr, voi 
sunteţi pe cerul frumuseţii ca două stele strălucitoare! 
Povestea voastră este fără de asemuire şi întâmplările 
prin care aţi trecut sunt fără de pereche! 

Pe urmă sultanul îi istorisi cu de-amănuntul povestea 
Floarei-de- Trandafir. Şi Desfătul-Lumii îl întrebă: 

— Poţi să-mi spui, o, sultane al vremurilor, unde se 
află ea acum? 

El răspunse: 

— Se află în palatul meu! 

Şi îndată porunci să vină cadiul şi martorii şi îi 
puse să întocmească senetul de căsătorie dintre Floare- 
de-Irandafir şi Desfătul-Lumii. După care îi potopi 
cu cinstiri şi cu binefaceri, şi trimise numaidecâr un 
sol să-l vestească pe sultanul Şamikh de toate câte li se 
întâmplaseră Desfărului-Lumii şi Floarei-de- Trandafir. 

Când află vestea, sultanul Şamikh se bucură cum 
nu se mai poate şi trimise sultanului Derbas o scrisoare 
în care îi spunea: „De vreme ce senetul de căsătorie s-a 
şi întocmit, doresc ca sărbătorirea nunții şi petrecerea 

să se facă în palatul meu!“ 

Şi îndată porunci să se pregătească şi cămile, şi cai, şi 
oameni, şi trimise să-i aducă pe proaspeţii căsătoriți. 

La sosirea scrisorii şi a alaiului, sultanul Derbas 
le dărui proaspeţilor căsătoriţi o grămadă de bani, 
porunci să fie urmaţi de un alai măreț şi îşi luă rămas- 
bun de la ei. Şi ei plecară. 

Or, ziua în care au sosit în ţara lor, în mijlocul cetăţii 
Ispahanului, unde domnea sultanul Şamikh, a fost 
o zi de neuitat. Niciodată nu s-a mai văzut o zi mai 
frumoasă ori măcar asemenea cu ziua aceea! 

Sultanul Şamikh, într-adevăr, ca să sărbătorească 
acea sărbătoare, i-a adunat pe toți cântăreții şi a dat mari 
ospeţe. Şi petrecerile au ţinut trei zile în şir, de-a lungul 
cărora sultanul a împărţit bunuri multe norodului şi a 
dăruit o sumedenie de caftane strălucitoare. 

Cât despre tinerii căsătoriţi, iacătă! Desfătul-Lumii, 
odată ospăţul sfârşit, din cea dintâi noapte, a intrat în 
odaia de nuntă a Floarei-de- Trandafir; şi amândoi s-au 
aruncat unul în brațele celuilalt, căci în clipa aceea 
puteau şi ei, într-un sfârşit, să se privească, de când 
se întâlniseră; şi-atâta de voioşi şi-atâta de fericiţi se 
simţiră, că-i potopi plânsul. lar Floare-de-Trandafir 
ticlui aceste versuri: 


Veni şi bucuria, 

Veni, într-un sfârşit, 
Să risipească jalea, 
Să-mprăştie mâbnirea, 
Și iată-ne-mpreună 
Aşa cum am dorit. 
Pizmaşilor, de ciudă, 
Li s-a-mpâclit privirea. 


Zefirul fericirii 


Întoarse şi-nspre noi 

Înmiresmatu-i zâmbet 
De viață dătător. 

Și inima-nviază, 

Și trupu-ntreg apoi, 
Si-n suflet e lumină 

Și soare orbitor. 


Al revederii soare 

Pe chip ni s-a aprins. 
Jur împrejur răsună 
Cântări de bucurie. 
Tamburele dau veste 
Întregului cuprins 

Că suntem iar alături, 
Purtaţi ca de-o beție. 


Nu lacrimi de mâbnire 
Din ochii noștri curg! 
Nu lacrimi de tristețe 
Ne scaldă fata iară! 

De fericire plângem, 

Că iată-s la amurg 
Mâbnirea noastră lungă, 
Tristetea noastră-amară. 


Ce chinuri, ce năpaste 
Am înfruntat din greu! 
Şi iată-le pe toate 
Deodată risipite. 
Cu câtă inclini 
Am îndurat mereu 
Potop de suferințe, 
Cu inimi neclintite! 


În neagra pribegie 
Nimic nu ne-a supus, 
Măcar că alb ni-e părul 
De-a chinului furtună. 

Ci iată, într-o clipă, 

Ca fumu-n vânt s-au dus 
Durerile şi jalea, 
Văzându-ne-mpreună. 


Sfârşindu-şi ticluirea, se îmbrăţişară şi stătură unul 
în brațele celuilalt, strâns înlănţuiți până ce căzură 
doborâţi de mulțumire şi de fericire. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a patru sute patrusprezecea noapte 
Spuse: 


Odată deşteptaţi din visarea lor, Desfătul-Lumii ticlui 
versurile următoare: 


O, nopti îndelung visate, 

O, dulci nopți de fericire, 
Cu iubita mea alături 

Petrecute în neştire, 
Nopti frumoase, poleite 

În visare şi-n iubire! 


lată-ne pe totdeauna 

Laolaltă, pân” la moarte, 
După lunga pribegie! 

Sunt sfărmate-acuim şi sparte 
Lanturile ferecate 

Care ne țineau departe. 


Soarta, după negre valuri 
Câte ne-a stârnit în cale, 

Ne zâmbeşte-acum şi nouă 
Risipind cernita jale, 

Și ne dăruie comoara 
Scumpă-a barurilor sale. 


Fericirea-n cinstea noastră 
Steagurile îşi desprinde, 
Și, zâmbindu-ne voioasă, 
Dulcea-i cupă ne întinde, 
A plăcerilor licoare 
S-o gustăm de-aci-nainte. 


În sfărșit, după noianul 
Suferinţelor trecute, 

Stăm să povestim alături 
Drumurile străbătute, 

Nopțile fără de tihnă 


În suspine petrecute. 


O, Stăpâne, dă-ne harul 
Fără de asemănare, 
Dă-ne-n mila ta deplină 
Harul de-a lăsa să zboare 
Sufletele noastre-n slava 
Luminată de uitare. 


Ab, ce dulce este viata, 

Ce frumoasă şi ce bună! 
Și cum stăm răpiți de vrajă, 

Mână-n mână, impreună, 
Raza veșnică-a iubirii 

Inimile ne-ncunună. 


După ce Desfărul- Lumii rosti versurile, cei doi îndră- 
gostiţi se strânseră iarăşi în braţe şi, prăbuşindu-se pe 
patul lor de nuntă, se înlănțuiră în cele mai desăvârşite 
desfătări; şi se alintară, şi se bucurară, hârjonindu-se, 
până ce se cufundară cu totul în marea zbuciumată a 
iubirii. Şi alinturile, mângâierile, fericirile, hârjoanele 
şi bucuriile lor erau atâta de arzătoare, încât se scurseră 
şapte zile şi şapte nopți fără ca ei să-şi fi dat seama de 

fuga timpului şi de schimbările de-afară, de parcă cele 
şapte zile n-ar fi fost decât o singură zi. Numai când 
văzură că sosesc cântăreții, înţeleseră că se aflau la 
sfârşitul celei de a şaptea zile a lor de căsătorie!. Aşa că 
Floare-de-Trandafir, peste măsură de uimită, ticlui pe 
dată versurile acestea: 


Prin dureri nemărginite, 

Și păzită, și-alungată, 

Tot am izbutit, iubite, 

Să te strâng la pieptu-mi, iată. 


Pe atlaz cu zarafire, 
Şi pe scumpe catifele, 
Ametită-s de iubire 
Si de visurile mele. 


Pe saltea de piele moale 
Și de puf de păsări rare, 
Sorb pe buza gurii tale 
Dragostea, ca pe-o licoare. 


Care altă băutură 
Poate să mă mai îmbie, 
Când de pe frumoasa-ti gură 


Sorb licoarea ca-n betie? 


Pentru noi, acum, trecutul 
Și prezentul sunt tot una. 
Oare-aşa e începutul 
Fericirii-ntotdeauna? 


Nu e oare de mirare 

Că-au trecut în zbor, de-a rândul, 
Șapte nopti ca-ntr-o uitare, 
Zborul lor nepricepându-l? 


' După datinele musulmane, în cea de a şaptea zi de la nuntă, soția 
primeşte vizita prietenelor, iar soțul pe cea a prietenilor. Totodată, la 
ambii soți vin tarafuri de cântăreţi care le cântă urări şi cântece de pe- 
trecere. 

Au venit, în cinstea noastră, 
După datini, împreună, 
Urătorii la fereastră, 

În a șaptea zi, să-mi spună: 


„Pururea să dăinuiască 
Dragostea ta, şi să-ţi fie 
Scut Allah, să veşnicească 
Dulcea ta căsătorie!“ 


După ce ea recită aceste versuri, Desfătul-Lumii 
o îmbrăţişă de nenumărate ori, pe urmă ticlui şi el 
următoarele stihuri: 


Iată ziua fericirii 

Și-a urărilor de bine! 
M-a desferecat iubita 
Din dureri şi din suspine. 


E ca o beţie rară 
Dulcea ei apropiere, 
Şi-i e ca o vrajă graiul 
Parcă înmuiat în miere. 


Mi-a adus să beau sorbetul 
Frumuseții ei fecioare, 

Şi simtirea mi-a purtat-o 
Peste-a lumilor hotare. 


Fericiţi am stat alături, 
Beţi de vis şi de iubire, 
Pe atlazurile scumpe, 

Tot cântând ca în neștire. 


Şi-n beţia fericirii 

Am uitat că vremea zboară, 

Prima zi ori cea din urmă-i, 
Neștiind de-s zori sau seară. 

Totdeauna să ne fie 
Dragostea la fel de dulce, 

Jar iubirea lângă mine 
Doru-n brațe-mi să şi-l culce! 


A uitat şi ea de-acuma 
Zilele de chinuri pline. 
Blând, Allah a ocrotit-o 
Și pe ea, ca şi pe mine. 


După ce recită aceste versuri, amândoi se ridicară, 
ieşiră din iatacul de nuntă şi împărțiră tuturor oame- 
nilor din palat sumedenie de bani, haine de mare preţ, 
plocoane şi daruri. După care Floare-de- Trandafir 
le porunci roabelor să pregătească numai pentru ea 
hammamul din palat şi îi spuse apoi Desfărului-Lumii: 

— O, răcoare a ochilor mei, acuma vreau să te văd, 
într-un sfârşit, la hammam, ca să fim numai noi doi, 
singuri în toată voia! 

Şi ajunsă, în clipa aceea, dincolo de marginile 
fericirii, ciclui aceste versuri: 


Iubitule, de-atâta timp, mereu, 
Srăpâne dulce-al sufletului meu, 


(Nu vreau acum să-ți mai aduc aminte 
De câte-am pătimit mai înainte), 


O, tu, iubitul meu, cel fără care 
Eu nici să mai trăiesc n-aş fi în stare, 


Tu, cel pe care eu nici n-aş putea 
Să-l schimb cu altul în inima mea, 


Hai la hammam cu mine împreună, 
O, tu, lumină-a ochiului meu, bună! 

Şi-acolo, după iadul aburind !, 


În desfătări de rai să te cuprind. 


Arome tari de nard şi de aloe 
Să ardem, veselindu-ne în voie, 


Mireasma lor bammamnul să-l străbată, 
Să ne simțim ca într-un vis deodată. 


Pe urmă, nestatornicei ursite 
Îi vom ierta greşelile cumplite, 


Și fericiţi îl vom slăvi apoi 
Pe Cel ce priveghează peste noi! 


lar eu, privindu-te, de fericire 
Își voi şopti cu şoapte din nefire: 


„Această scaldă, dragul meu, să-ți fie 
Desfătătoare ca, o bucurie!“ 


Odară aceste versuri recitate, cei doi îndrăgostiţi 
se ridicară şi se duseră la hammam, unde putură să 
se bucure de clipe tare dezmierdate. După care, se 
întoarseră la palat, unde îşi petrecură viaţa în cele mai 
desăvârşite huzururi, până în ceasul când veni să-i caute 
Sfărâmătoarea tuturor desfătărilor şi Despărţitoarea 
celor ce se au dragi! 

Mărire Celui Veşnic, pururea Neschimbărorul, către 
carele şi fiinţele şi lucrurile toate curg! 


— Ci nu care cumva să socoţi, o, norocitule sultan, spuse 
mai departe Şeherezada, că povestea aceasta s-ar asemui cu 
Povestea magicească a calului de abanos! 

Şi sultanul Şahriar spuse: 

— M-au desfătat, o, Şeherezada, stihurile pe care şi le 
spuneau cei doi îndrăgostiţi! Aşa că iată-mă gata să te ascult 
cum îmi povesteşti şi povestea aceea magicească de care eu 
habar n-am! 


! La băile musulmane, există încăperi cu remperatura foarte ridicată, al- 
tele cu temperatura foarte scăzută, iar între ele una cu temperatură medie. 


POVESTEA VRĂJITOREASCĂ 
A CALULUI DE ABANOS! 


$ i s-a povestit, o, norocitule sultan, că a fost odată, în 
ame vechimea vremilor și în trecutul veacurilor și al 
vârstelor, un împărat dintre împărații persani, foarte 
mare și foarte puternic, numit Sabur, care de bună 
seamă că era împăratul cel mai bogat în comori de toate 
felurile și cel mai dăruit cu minte și cu înţelepciune. Şi 
mai era și plin de mărinimie și de bunăvoință, iar mâna 
lui era deschisă pururi fără de osteneală și niciodată 
nu-i alunga pe cei care îi cereau ajutor. Ştia să dea 
găzduire deplină celor ce nu-i cereau decât un adăpost, 
și să îmbărbăteze la necaz inimile zdrobite, cu vorbele 
și cu purtările lui pline de dulceaţă și de bunătate. Era 

lånd şi milos față de cei săraci; iar străinii niciodată nu 
vedeau închizându-se porţile palatului său la strigarea 
lor. Cât despre asupritori, aceștia nu aflau nici îndurare, 
nici îngăduinţă dinaintea asprei lui judecăți. Şi așa era 
el, într-adevăr. 

Or, împăratul Sabur avea trei fete, care erau ca trei 
lune frumoase pe un cer plin de slavă, sau ca trei flori 
strălucind minunate într-o grădină bine îngrijită. Şi 
mai avea și un fecior, care era luna însăși și pe care îl 
chema Kamaralakmar.? 

În fiecare an, împăratul orânduia pentru supușii săi 


"La M. A. Salie, titlul este Povestea cu calul de lemn negru — cu o notă 
explicarivă în care se spune că lemnul negru sau abanosul creștea pe 
vremuri în Arabia și că era folosit pentru confecţionarea unor obiecte de 
artă și a figurilor de șah; i se atribuiau și însușiri terapeutice. 

? Kamar Al-Akman: Luna Lunelor. 

două ospeţe mari — cel dintâi, al lui Nuruz, la începutul 
primăverii, iar cel de al doilea, al lui Mihrgan, toamna; 
şi, cu aceste două prilejuri, poruncea să se deschidă 
porţile peste tot la saraiul său, împărțea daruri, trimitea 
pristavii să strige hotărârile de iertare a celor osândiţi, 
căftănea dregători și îi înălța în slujbe pe oșteni și pe 
musaipi. Așa încât din toate părţile nemărginitei lui 
împărăţii alergau gloarele să dea cinstire împăratului lor 
și să-l bucure, în cele două zile de sărbătoare, aducându-i 
peșcheșuri de toate felurile, și robi și hadâmbi în dar. 

Or, la una dintre acele sărbători, ce se nimerise chiar 
Sărbătoarea de Primăvară, împăratul, care la toate haru- 
rile ce le avea mai adăuga și dragostea de știință, de 
geometrie şi de astronomie, sta în jețul lui împărătesc, 
când văzu că vin dinainte-i trei învăţaţi, oameni tare 
iscusiți în felurite ramuri ale cunoștințelor celor mai 
tainice și ale meșteşugurilor celor mai dibace, pricepuţi 
la întocmirea a tot soiul de închipuiri, cu o desăvârșire 
ce uluia minţile și nelăsând necercetată niciuna din 
tainele care de obicei scapă priceperii omenești. lar 
acei trei învăţaţi sosiseră în cetatea împărătească din 
crei meleaguri osebite și fiecare vorbea altă limbă; cel 
dintâi era din ţara Indului, cel de al doilea era rum, 
iar cel de al treilea era ajami de la hotarele cele mai 
îndepărtate ale Persiei. 

Cel dintâi, învățatul de la Ind, se apropie de scaunul 
împărătesc, se temeni dinaintea împăratului, sărută 
pământul dintre mâinile lui și, după ce îi ură bucurie 
și noroc în acea zi de sărbătoare, îi întinse un dar cu 
adevărat împărătesc: un om de aur, învrâstat cu geme 
şi cu nestemate de mare preţ, ţinând în mână o goarnă 
de aur. Şi împăratul Sabur îi spuse: 

— O, învăţatule, la ce folosește această plăsmuire? 

El răspunse: 

— O, doamne al meu, folosinţa acestui om de aur 

ţine de o însușire a lui uluitoare! Dacă ai să-l așezi la 
poarta cetăţii, are să-ți fie un străjer fără de pereche; 
căci dacă vreun vrăjmaș ar răzbi spre cetate, el l-ar ghici 
de departe și, suflând în trâmbiţa îndreptată către acel 
vrăjmaș, l-ar ţintui locului și l-ar face să cadă mort de 
spaimă! 

Şi împăratul, la cuvintele acestea, tare se mai minună 
şi spuse: 

- Pe Allah, o, învăţatule, dacă adevăr grăiești, îți 
făgăduiesc că tot ceea ce râvnești și dorești are să ți se 
împlinească! 

Atunci se apropie învățatul rum, care sărută pămân- 
tul dintre mâinile împăratului și îi întinse în dar o tipsie 
mare de argint, în mijlocul căreia se afla un păun de 
aur înconjurat de douăzeci și patru de păuniţe tot de 
aur. Şi impăratul Sabur privi cu uimire și, înturnându-se 
către rum, îi spuse: 

— O, învăţatule, la ce sunt de folos acest păun și 
aceste păuniţe? 

El răspunse: 

— O, stăpâne al meu, ori de câte ori se scurge un 
ceas de vreme din zori ori din noapte, păunul loveşte 
o dată cu ciocul în una dintre cele douăzeci și patru 
de păuniţe și o calcă, bătând din aripi, și tot așa mai 
departe până ce calcă toate păuniţele, arătând în felul 
acesta câte ceasuri au trecut; pe urmă, când o lună 
întreagă s-a scurs astfel, el deschide gura și din fundul 
gârlejului sau se ivește cornul lunii noi. 

Şi împăratul, minunându-se, strigă: 

— Pe Allah, de grăiești adevărat, toate dorurile ţi se 
vor împlini! 

Cel de al treilea care se apropie fu învățatul din 
Persia. Sărută pământul dintre mâinile împăratului 
şi, după preamăririle şi urările de cuviință, îi dărui un 
cal făcut din cel mai negru și mai ales soi de lemn de 

abanos, încrustat cu aur și cu nestemate și împodobit 
minunat cu o șa, și cu un frâu, și cu niște scări cum 
nu se mai văd decât la caii de sultani. Și acel cal cu 
strălucire de abanos era întru totul ca un frate al cailor 
furtunii. Așa încât împăratul Sabur rămase minunat 
peste poate și uluit de frumusețea și de desăvârșirile 
calului; pe urmă spuse: 

— Şi care sunt însușirile acestui cal de abanos? 

Persanul răspunse: 

- O, doamne al meu, însușirile pe care le are 
calul acesta sunt uluitoare, și anume că, atunci când 
e încălecat de cineva, el pornește iute ca fulgerul cu 
călărețul său prin văzduhuri și îl duce peste tot unde 
vrea acela să-l îndrepte, străbătând într-o zi depărtări 
pentru care unui cal ca toți caii i-ar trebui un an ca să 
le străbată! 

Împăratul, năuc de uimire faţă de aceste trei lucruri 
năucitoare ce i se arătau unul după altul în aceeași zi, 
se înturnă către persan și îi spuse: 

— Pe Allah cel Arotputernic (preamărit fie El!), carele 
a zămislit toate făpturile și le-a dat ce să mănânce și ce 
să bea, dacă adevărul vorbelor tale mi se va dovedi, îţi 
făgăduiesc împlinirea tuturor poftelor tale, și până și a 
A mai mici dorinţe ce-i avea! 

După care împăratul porunci să se pună la încercare 
de către cei trei învăţaţi vreme de trei zile feluritele 
însușiri ale celor trei daruri și să îndeplinească feluritele 
mișcări. Şi într-astfel omul de aur suflă în crâmbiţa 
lui de aur, păunul de aur ciocăni şi călcă pe rând cele 
douăzeci şi patru de păunițe de aur ale lui, iar învățatul 
din Persia... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 

Dar când fu cea de a patru sute şaisprezecea noapte 
Spuse: 


... iar învățatul din Persia încălecă pe calul de abanos, 
îl puse să se ridice în văzduh și să străbată o mare depăr- 
tare, cu o iuţeală fără de asemuire, pentru ca, după ce 
făcu un ocol larg, să coboare iar încetişor pe locul de 
unde plecase. 

Văzând toate astea, împăratul Sabur fu mai întâi 
năucit, pe urmă fu cuprins de un tremur de era 
gata-gata să-și dea duhul de bucurie. Atunci le spuse 
învăţaţilor: 

— O, străluciților învăţaţi, acuma mi s-a dovedit 
adevărul vorbelor voastre și este rândul meu să-mi 
îndeplinesc făgăduiala. Cereţi-mi așadar tot ce doriţi, și 
vi se va da numaidecât! 

Atunci cei trei învăţaţi răspunseră: 

— De vreme ce împăratul stăpânul nostru este mulţu- 
mit de noi și de darurile noastre, și ne lasă pe noi să 
hotărâm ce să-i cerem, îl rugăm să ne dea de soții pe 
cele trei fete ale sale, căci dorim cu tărie să fim ginerii 
săi! Şi acesta-i un lucru ce n-are cum tulbura întru 
nimic liniştea împărăției! Oricum, împărații nu-și 
întorc niciodată făgăduielile! 

Împăratul răspunse: 

— Vă îndeplinesc dorinţa numaidecât. 

Şi pe dată porunci să vină cadiul și martorii ca să 
întocmească senetele de căsătorie ale celor trei fete ale 
sale cu cei trei învăţaţi. Și gata! 

Or, iată că, estimp, cele trei fete ale împăratului se 
aflau chiar după perdeaua de la sala aceea și auziseră 
totul. lar cea mai mică dintre cele trei surori începu 
să-l măsoare cu luare-aminte pe învățatul ce urma 
să-i fie menit ca soţ, și iată! Acesta era un moșneag 

tare bătrân, în vârstă de pe puţin o sută de ani, de nu 
cumva și mai mult, cu o rariște de păr încărunţit de 
vreme, pe un cap ce se bâţâia, cu sprâncenele tocate de 
chelbie, cu urechile pleoștite și sfarogite, cu barba și cu 
mustăţile cănite și fără de viață, cu ochii roșii şi ceacâri, 
privindu-se ponciş, cu fălcile scofâlcite, galbene și 
ciuruite de găuri, cu un nas mare cât o vânătă neagră, 
cu obrajii scorojiţi ca fota unui ciubotar, cu dinţii ieşiţi 
din gură ca niște colți de mistreț, și cu nişte buze ce 
spânzurau și se liopcăneau ca boașele unui cămiloi; cu 
o vorbă, moșneagul acela era înfricoșător, de o sluțe- 
nie întocmită din scârnuri hâde care făceau din el, fără 
de nicio îndoială, făptura cea mai pocită de pe vremile 
lui și cea mai de speriat din acele timpuri, căci cum 
de n-ar fi și fost așa, cu toate acele snamenii ale lui și, 
pe deasupra, și cu niște gingii fără măsele și dăruite cu 
nişte colți de dinți câinești, care-l făceau să se asemuie 
cu efriţii ce-i sperie pe plozi prin casele pustii și fac să 
țipe de spaimă găinile din coteţ. Şi gata! 

Şi tocmai că domniţa, cea mai mică dintre cele trei 
fete ale împăratului, era cea mai frumoasă și cea mai 
gingașă fecioară a vremurilor acelea, mai subţire decât 
cea mai subțire gazelă, mai dulce și mai aburoasă decât 
cel mai molcom zefir, și mai strălucitoare decât luna 
în plinătatea ei; aşa încât era anume făcută pentru 
zbenguielile dragostei; când se mișca ea, ramul cel 
mlădiu sta năuc de legănările-i unduite; când umbla 
ea, căprioara cea sprintenă sta înmărmurită de mersu-i 
zburatic; și, fără de tăgadă, le întrecea cu mult pe 
surorile ei în frumuseţe, în strălucire, în farmece și în 
haruri. Și-așa era ea, într-adevăr. 

Aşa că, atunci când îl văzu pe învățatul căruia urma 
să-i fie menită, fugi în odaia ei și acolo se prăbuși cu 
fața la pământ sfâșiindu-și hainele, zgâriindu-și obrajii 
și suspinând și jelindu-se. 

Pe când se afla ea în starea aceea, fratele ei, crăișorul 
Kamaralakmar, care o iubea și o preţuia mai mult decât 
pe celelalte surori ale sale, tocmai se întorsese de la 
o vânătoare și, auzind-o pe sora lui cum se jelea și 
plângea, intră în odaia ei și o întrebă: 

— Ce ai? Ce-ai păţit? spune-mi degrabă și nu-mi 
tăinui nimic! 

Ea atunci se bătu în piept și ţipă: 

— O, singurul meu frate, o, dragule, n-am să-ţi tăinu- 
iesc nimic. Află că și de-ar fi ca palatul să se mistuiască 
dinaintea tătâne-tău, eu tot sunt gata să mă duc; iar 
dacă tatăl tău are să săvârșească lucruri atât de silnice, 
eu n-am să șovăiesc a-l părăsi și a fugi de-aici, fără să 
cer de la el nici măcar merinde de drum; căci va avea 
grijă de mine Allah! 

La vorbele acestea, crăișorul Kamaralakmar îi zise: 

— Ci spune-mi odată ce va să zică asemenea vorbe 
ce-ţi sugrumă pieptul şi-ţi tulbură sufletul? 

Tânăra domniţă răspunse: 

— O, singurul meu frate, o, dragule, află că tatăl meu 
m-a făgăduit de soție unui învăţat bătrân, o znamie 
de mag care i-a adus în dar un cal făcut din lemn de 
abanos, şi de bună seamă că i-o fi făcut și vreun farmec 
cu vrăjitoriile lui şi l-o fi amăgit cu vicleșugurile și cu 
făţărniciile lui! Ci eu sunt pe deplin hotărâtă ca, decât 
să mă dărui pocitaniei de moșneag, mai degrabă să nu 
mai fiu pe lumea asta! 

Frate-său atunci se puse s-o potolească și s-o împace, 
mângâind-o şi alintând-o, pe urmă se grăbi să se ducă 
la tatăl său, împăratul, și să-i spună: 

— Ce-i cu vrăjitorul căruia i-ai făgăduit-o de soţie pe 
sora mea cea mică? Şi ce-i cu darul pe care ţi l-a adus ca 
să te hotărască astfel s-o faci pe sora mea să moară de 
mâhnire? Asta nu-i drept și nu se poate întâmpla așa! 

Or, persanul nu era prea departe de acolo și auzi acele 

vorbe spuse de fiul împăratului, și tare se mai mânie și 
tare se mai simţi ugilit. Ci împăratul răspunse: 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute șaptesprezecea noapte 
Spuse: 


Ci împăratul răspunse: 

— O, Kamaralakmar, fiul meu, dacă ai ști ce cal 
mi-a dăruit învățatul, n-ai mai fi atât de tulburat și de 
nedumerit. 

Și ieşi cu fiul său în curtea cea mare a palatului și 
le porunci robilor să aducă numaidecâr calul. Şi robii 
împliniră porunca. 

Când văzu calul, tânărul crăișor îl găsi tare frumos 
şi rămase ca vrăjit. Pe urmă, cum era călăreț pătimaș, 
sări sprinten pe el și îl îmboldi vârtos în coaste cu 
pintenii, punându-și picioarele în scări. Da calul nici 
nu se clinti. Atunci împăratul îi zise învățatului: 

— Hai oleacă să vezi de ce nu se mișcă! Şi ajută-l pe 
fiu-meu, care la rându-i nici el nu are să pregete a te 
ajuta să-ţi împlinești dorurile! 

Or, zăcaș pe coconul împărătesc din pricina împo- 
trivirii la măritișul soră-sii, persianul se apropie de 
flăcăiașul călare și îi spuse: 

— Caută pe oblâncul șeii cuiul de aur de acolo din 
dreapta. Acela este cuiul pentru înălțare. Nu ai decât 
să-l răsucești! 

Atunci crăișorul răsuci cuiul pentru înălțare și iacătă! 
Calul îl ridică pe dată în văzduhuri cu o iuţeală de 
pasăre, și atâta de sus, încât împăratul și toți cei de față 
îl pierdură din vedere într-o clipită. 

Când văzu că fiul său pierise așa și nici după 
ceasuri în șir de adăstare nu se mai întoarce, împăratul 
Sabur se mohori și se tulbură de-a binelea și îi spuse 
persianului: 

- O, învăţatule, cum avem să facem acum ca să se 
întoarcă? 

Acela îi răspunse: 

— O, stăpâne al meu, eu nu mai pot nimic; iar tu nu 
ai să-l mai vezi pe fiul tău decât la Ziua de Apoi! Că în 
loc să-mi dea răgaz să-l învăţ în ce fel să se slujească de 
cuiul din stânga, care este cuiul pentru coborâre, el nu a 
vrut să asculte decât de înfumurarea și de nechibzuinţa 
din capul lui şi l-a făcut pe cal să-și ia zborul! 

Când împăratul Sabur auzi vorbele acestea ale 
învățatului, fu năpădit de o mânie mare și, turbând 
până peste marginile turbării, porunci robilor să-l 
ciomăgească și să-l arunce apoi în temniţa cea mai 
neagră, pe când el însuși își zvârli coroana de pe cap, se 
izbi amarnic peste faţă şi își smulse barba. După care 
se afundă în palatul lui, porunci să se închidă toate 
ușile și se porni să ofteze, să geamă și să se jelească, 
și el, și soţia lui, și cele trei fete, și slugile, și toţi cei 
ce locuiau în palat, precum și cei din cetate. Şi așa se 
preschimbă bucuria lor în jale, şi fericirea lor în tristeţe 
și în deznădejde. Și-atâta cu ei! 

Cât despre crăișor, calul se tot suia cu el în văzduhuri 
fără a se opri, până ce fu mai să ajungă la soare. Atunci 
flăcăul pricepu spre ce primejdie zbura și ce moarte 
năprasnică îl aștepta în acele zariști ale slăvilor; și 
fu cuprins de o mare îngrijorare şi se căi amarnic că 
încălecase pe cal, şi cugetă în sinea lui: „E neîndoielnic 
că gândul învățatului a fost să mă piardă, din pricina 
surorii mele celei mai mici! Acuma ce-i de făcut? Nu 
este tărie și putere decât întru Allah Atotputernicul! 
lată-mă pierdut fără scăpare!“ Pe urmă își zise: „Dar 

cine știe de n-o mai fi cumva și un al doilea cui, care 
să fie cel pentru coborâre, așa cum celălalt este pentru 
urcare?“ Și fiind el dăruit cu iscusinţă, cu pricepere și cu 
minte, începu să pipăie pe toate laturile calului și, până 
la urmă, găsi un cuișor mic-mititel, nu mai mare decât 
un vârf de ac, pe latura stângă a șeii, și își zise: „Altul 
nu văd!“ Atunci apăsă pe acel cuișor, şi îndată urcarea 
se domoli încet-încet și calul se opri o clipită în slăvi, 
pentru ca numaidecât după aceea să înceapă a cobori 
tot atâta de iute, încetinind apoi, puţin câte puţin, pe 
măsură ce se apropia de fața pământului; și, până la 
urmă, atinse pământul fără niciun fel de zguduială! şi 
fără necaz, în vreme ce călărețul său începea să răsufle 
în voie și să se liniştească în ceea ce privea viaţa lui. 

Odată ce pricepu cum se mânuiește calul, tânărul 
cocon Kamaralakmar tare se mai bucură de cele ce aflase 
şi îi mulțumi lui Allah cel Preaînalt care se îndurase 
a-l mântui de la o moarte neîndoielnică. După care, 
mânuind cu dibăcie cuiele, și slujindu-se de frâu, fie la 
stânga, fie la dreapta, începu al facă pe cal să meargă 
înainte, îndărăt, în sus, în jos, peste tot pe unde voia, 
când cu iuțeala fulgerului, când în mers domol, până 
ce ajunse stăpân de-a binelea pe feluritele lui mișcări. 
Atunci îl făcu să se urce la o înălţime oarecare și îl 
îndreptă spre zare cu o iuţeală nu prea mare, așa fel ca 
să se poată bucura în voie de li frumoasă ce se 
desfășura la picioarele sale, pe pământ. Și în felul acesta 
putu să privească după plac minunăţiile pământului și 
ale malor și să se uimească de priveliștea ținuturilor 
și a cetăților pe care niciodată nu le mai văzuse și nu le 
mai cunoscuse, de când era el pe lume. 

Or, printre cetăţile ce se așterneau astfel dedesubtul 
lui, zări o cetate cu case și clădiri rânduite desfătător, 
în mijlocul unui meleag zâmbitor, acoperit de plante 
vrăjitoare, străbătut de nenumărate ape curgătoare, și 
îmbelșugat cu pajiști prin care se hârjoneau în tihnă 
gazelele cele sprintene. 

În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute optsprezecea noapte 
Spuse: 


... prin care se hârjoneau în tihnă gazelele cele sprin- 
tene. Cum din firea sa îi plăcea să se veselească și să pri- 
vească, tânărul Kamaralakmar își zise: „Trebuie să aflu 
numele acestei cetăţi și în ce părţi de lume e așezată!“ 
Şi începu să se rotească prin văzduh de jur împrejurul 
cetăţii, oprindu-se deasupra locurilor mai frumoase. 

Estimp, ziua se apropia de amurg și soarele în zare 
ajunsese la capătul crugului său; și flăcăul gândi: „Pe 
Allah! de bună seamă că n-am să găsesc un loc mai bun 
unde să-mi petrec noaptea decât cetatea aceasta! Așa că 
am să mån aici, iar mâine, în revărsat de zori, am să por- 
nesc iar la drum către împărăţia mea, ca să mă întorc la 
părinţii și la prietenii mei. Și-am să-i povestesc atunci 
tatălui meu tot ce mi s-a întâmplat și tot ceea ce ochii 
mei au văzut!“ Şi își aruncă privirile roată împrejur, ca 
să aleagă un loc unde să-și petreacă noaptea în tihnă 
și fără tulburare, și unde să-și pună calul la adăpost, şi 
până la urmă se hotărî să poposească pe un palat înalt, 
așezat în mijlocul cetăţii, mărginit de turnuri zimţuite 
și păzit de patruzeci de robi negri îmbrăcaţi în tunici 
de zale şi înarmați cu lănci, cu spade, cu arcuri și cu 
săgeți. Își zise, dar: „lacătă un loc minunat!“ și, apăsând 
pe cuiul de coborâre, își îndreptă într-acolo calul care, 
ca o pasăre ostenită, se lăsă ușurel pe terasa palatului. 
Atunci domnișorul zise: „Slavă lui Allah!“ şi descălecă. 
Pe urmă începu să se învârtească împrejurul calului şi 
să-l cerceteze, zicând: „Pe Allah, acela care ţi-a dat un 
chip atât de desăvârșit e om tare iscusit și-i cel mai 

dibaci meșter. Așa că, dacă cel Preaînalt mi-o zăbovi 
sorocul vieţii şi m-o strânge iar la un loc cu tatăl meu și 
cu ai mei, n-am să preget a-l copleși pe învățatul acela 
cu dărniciile mele și a-l face să se bucure de mărinimia 
mea!“ 

Ci noaptea se și pogorâse, iar crăișorul tot mai 
zăbovea pe terasă, așteptând ca palatul să adoarmă cu 
totul. Pe urmă, chinuit cum era de foame și de sete, 
de vreme ce de când plecase nu mai mâncase și nu 
mai băuse nimic, își zise: „Un palat ca acesta nu poate 
fi lipsit de-ale gurii, neîndoielnic!“ Lăsă, așadar, calul 
pe terasă și, hotărât să găsească ceva de mâncare, se 
îndreptă către scara palatului şi cobori treptele până jos. 
Şi se trezi deodată într-o curte largă, podită cu marmură 
albă şi cu alabastru străveziu ce răsfrângea în noapte 
lumina lunii. Şi se minună de frumuseţea palatului și 
de înfățișarea lui; ci degeaba se tot uită el mult și bine 
la dreapta și la stânga, că nu văzu niciun suflet viu și 
nu auzi nicio şoaptă de om; şi se simţi tare tulburat 
şi tare nedumerit, și nu știa ce să mai facă. Ci până 
la urmă se hotărî, gândind: „N-am nimic mai bun de 
făcut deocamdată decât să mă sui iarăși pe terasa de pe 
care am coborât, și să-mi petrec noaptea lângă calul 
meu; și mâine, la întâiul licăr de ziuă, am să încalec iar 
și-am să mă duc!“ Și cum se pregătea să-și îndeplinească 
gândul acesta, zări o lumină în lăuntrul palatului și se 
îndreptă într-acolo, ca să vadă cum stă treaba. Şi văzu 
că lumina aceea venea de la o făclie aprinsă, așezată în 
fața ușii haremului, la capătul patului unui hadâmb 
negru adormit, care sforăia tare zgomotos, și care părea 
vreun efrit dintre efriţii de sub porunca lui Soleiman, 
ori vreun ginn din seminţia cea neagră a ginnilor; sta 
întins pe o saltea de-a curmezișul ușii pe care o astupa 
mai strașnic decât un trunchi de copac ori decât laviţa 
unui ușier; iar mânerul spadei lui sclipea mânios în 

lumina făcliei, pe când deasupra capului, pe un stâlp 
de piatră, spânzura sacul lui de merinde. 

La vederea acelui arap înfricoșător, tânărul Kamaral- 
Akmar înmărmuri și gângăvi: „Ajute-mi Allah cel 
Atotputernic! O, tu, singurul stăpân al cerurilor și al 
pământului, tu, cel carele m-ai mai izbăvit odată de 
la pieirea neîndoielnică, ajută-mă și acum și scapă-mă 
nevătămat şi teafăr din năprasna care mă paşte în 
palatul acesta!“ După care, întinzând mâna către sacul 
de merinde al arapului, îl înșfăcă frumușel, ieși din 
odaie, îl deschise și găsi în el bucate de cele mai acătării. 
Începu să mănânce și, până la urmă, goli sacul cu totul; 
şi, după ce se întremă astfel, se duse la havuzul din 
curte și își potoli setea, bând din apa ce ţâșnea limpede 
şi bună. Pe urmă se întoarse iar la hadâmb, spânzură 
sacul la locul lui și, trăgând din tesac spada robului, pe 
când acesta dormea şi sforăia mai vârtos ca oricând, o 
luă și ieşi, neștiind încă dincotro avea să-i iasă în cale 
ursita. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute nouăsprezecea noapte 
Spuse: 


... neștiind încă dincotro avea să-i iasă în cale ursita. 

Se îndreptă, așadar, către lăuntrul palatului și 
ajunse la o altă ușă, peste care atârna o perdea de 
urșinic. Ridică perdeaua și, într-o sală minunată, zări 
un crivat mare de fildeș alb, învrâstat cu mărgăritare, 
și rubine, și smaralde, și alte nestemate, și culcate pe 
jos, patru roabe tinere adormite. Se apropie atunci 
încetișor de pat, ca să vadă cine va fi dormind acolo, 

şi zări O fetișcană ce n-avea drept cămașă decât numai 
pletele ei! Și-atâta era de frumoasă, încât ai fi socotit-o 
nu doar drept luna când se ridică în zarea răsăritului, 
ci drept o altă lună, mai minunată, ieșită chiar atunci 
din mâinile Ziditorului! Fruntea-i era un trandafir alb, 
iar obrajii-i două dediţele dulci și rumene, cu câte o 
aluniţă ce le sporea strălucirea! 

Când văzu atâta frumuseţe și gingășie, atâtea haruri 
şi atâta farmec, Kamaralakmar fu cât pe-aci să se prăbu- 
şească pierit, de nu chiar răpus de-a binelea. Și, când 
îşi putu stăpâni cât de cât tulburarea, se apropie de fata 
adormită şi, tremurând din toată făptura și din toate 
vinele, și înfrigurat de alean și de desfătare, o sărută pe 
obrazul drept. 

La simţirea acelui sărut, tânăra se deșteptă tresărind, 
făcu ochii mari și, zărindu-l pe tânărul cocon care sta 
în picioare la căpătâiul ei, strigă: 

— Cine eşti și cum de ai ajuns aici? 

El răspunse: 

— Sunt robul tău şi îndrăgostitul de ochii tăi! 

Ea întrebă: 

— Şi cine te-a călăuzit până la mine? 

El răspunse: 

— Allah m-a călăuzit, și steaua mea cea bună! 

La cuvintele acestea, domniţa Şamsennahar (că așa 
se numea), fără a mai arăta vreo frică ori vreo spaimă, 
îi spuse tânărului: 

— Poate-i fi tu fiul acela de sultan de la Ind, care m-a 
cerut ieri de soţie și pe care sultanul, tatăl meu, n-a vrut 
să-l îngăduie ca ginere din pricina, zice-se, a urâciunii 
lui. Căci dacă tu eşti acela, pe Allah! numai urât nu 
eşti, iar frumuseţea ta m-a și robit, o, stăpâne al meu! 

Şi cum, într-adevăr, el era tot atât de luminos ca și 
luna cea strălucitoare, îl trase către ea și îl îmbrăţișă, iar 
el o îmbrăţișa la fel, și amândoi, beţi de frumuseţea și 

de tinereţea lor, schimbară mii de alinturi, pierduţi 
unul în brațele celuilalt, și îşi spuseră mii de nebunii, 
făcându-și mii de gingășii și mii de prostii, dulci ori 
zglobii. 

Pe când se veseleau ei așa, deodată slujnicele se deş- 
teptară și, zărindu-l pe crăişor cu stăpâna lor, strigară: 

— O, stăpână a noastră, cine-i bărbatul acesta care-i 
cu tine? 

Ea răspunse: 

— Nu știu! Când m-am trezit, l-am găsit lângă mine! 
Socot să fie cel care m-a cerut de la tata, ieri, de soție. 

Ele se minunată, pierite de tulburare: 

— Numele lui Allah fie cu tine și împrejurul tău, o, 
stăpână a noastră! Asta nu-i și nu-i cel care te-a cerut 
ieri de soţie; că ăla era tare urât și tare hâd; pe când 
flăcăul acesta-i gingaș, și tare drăgălaș; și-i de bună 
seamă dintr-un neam de seamă. lar celălalt, urâtul de 
ieri, acela nu-i vrednic nici măcar rob să-i fie! 

După care slujnicele se ridicară și alergară să-l scoale 
pe hadâmbul de la ușă, și-i aruncară spaima în inimă 
când îl întrebară: 

— Cum se face că, fiind tu de strajă la sarai şi la ha- 
rem, lași bărbaţii să intre la noi în vreme ce dormim? 

Când hadâmbul cel negru auzi aceste cuvinte, sări 
în picioare şi vru să tragă spada, dar n-o mai află în 
teacă. Lucru care îl aruncă într-o spaimă și mai mare 
și, tremurând tot, ridică perdeaua și intră în sală. Și îl 
văzu, cu stăpâna lui în pat, pe tânărul cel frumos, care 
îl ului atât de tare, încât îl întrebă: 

— O, stăpâne al meu, eşti om ori ești ginn? 

Flăcăul răspunse: 

— Ci tu, rob netrebnic și cel mai afurisit rob dintre 
robii cei negri, cum de cutezi să asemui pe fiii împăraţilor 
Hosroe cu ginnii cei diavoleşti și cu efriţii? 

Şi, spunând acestea, mânios ca un leu rănit, înșfăcă 

spada și strigă hadâmbului: 

— Sunt ginerele sultanului și el m-a însurat cu fata 
lui și el m-a mânat să vin la ea! 

Auzind aceste cuvinte, hadâmbul răspunse: 

— O, stăpâne al meu, dacă ești cu adevărat om 
din neamul oamenilor, și nicidecum un ginn, tânăra 
noastră stăpână e vrednică de frumuseţea ta, și ţie ți 
se cuvine mai mult decât oricărui alt fecior de împărat 
ori de sultan! 

Şi pe dată hadâmbul dete fuga la sultan, strigând cât 
îl ţinea gura, rupându-și hainele și punându-și țărână 
în cap. Așa că, auzind ţipetele-i smintite, sultanul îl 
întrebă: 

— Ce năprasnă te-a lovit, bre? Spune scurt și degrabă, 
că-mi sare inima! 

Hadâmbul răspunse... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute douăzecea noapte 
Spuse: 


... Hadâmbul răspunse: 

- O, Măria Ta, grăbeşte de zbori în ajutorul copilei 
tale, pentru că un ginn dintre ginni, luând înfăţişarea 
unui fecior de crai, a pus stăpânire pe ea și și-a făcut 


v 


sălaş în ea! Alta nu-i! Dă fuga! Hai pe el! 

Când auzi vorbele acestea ale hadâmbului, sultanul 
fu cuprins până peste poate de mânie, și era mai să-l 
omoare; pe urmă se zborși la el: 

— Cum de ai cutezat să fii atâta de trândav încât ai 
pierdut-o din ochi pe of mea, când eu te-am pus 
s-o păzești zi și noapte? Şi cum de l-ai lăsat pe efritul 
acela diavolesc să intre în iatacul ei și să pună stăpânire 
pe ea? 

Şi, nebun de turburare, se repezi către iatacul domni- 
tei, unde găsi slujnicele care îl așteptau la ușă, vâlcede 
și tremurând, și le întrebă: 
> — Ce-a păţit copila mea? 

Ele răspunseră: 

- O, Măria Ta, câtă vreme am dormit, nu știm ce-a 
păţit; da când ne-am deșteptat am găsit în patul 
domniţei un flăcău care ni s-a părut chiar luna plină, 
așa de frumos era, și care sta cu ea de vorbă în chip 
tare duios și răpitor. Şi dreptu-i că n-am văzut nicicând 
pe careva mai frumos decât flăcăiandrul acesta. Ci noi 
tot l-am întrebat cine este, și el ne-a răspuns: „Sunt 
cel căruia sultanul i-a dăruit-o pe fiica sa de soție!“ 
Mai mult decât atâta noi nu mai știm nimic! Şi nu 
putem să-ți spunem nicicum de-i un om ori un ginn. 
Oricum, te putem încredința că e drăgălaș, binevoitor, 
nemândru, binecrescut, neînstare să făptuiască vreo 
răutate, cât de măruntă ar fi, ori să săvârșească vreo 
blestemăţie! Cum ar putea, când e așa de frumos, să 
săvârșească o blestemăţie? 

Când Măria Sa auzi aceste cuvinte, mânia i se domoli 
și îngrijorarea i se topi; și, încet-încetișor, și cu mare 
luare-aminte, săltă olecuță perdeaua și văzu lângă copila 
sa, culcat în pat, lângă ea, și tăinuind cu ea drăgălaș, 
un flăcău cum nu se poate mai fermecător, cu chipul 
strălucind ca luna plină. 

Privelişea aceea, în loc de a-l linişti cu totul, avu 
ca urmare că învâlvoră până peste margini ciuda lui de 
părinte și toate spaimele în privința primejdiei ce păștea 
cinstea copilei sale. Așa că se năpusti de după perdea 
asupra lui, cu paloșul în mână, și mânios și crunt ca un 
gul năprasnic! Ci coconul, care-l zărise numaidecât, o 
întrebă pe fetișcană: 

— Acesta-i tatăl tău? 

Ea răspunse: 

— Păi da! 

Îndată flăcăul sări în picioare şi, înșfăcând spada, 
dete un răcnet atât de cumplit sub nasul sultanului, 
încât Măria Sa se opri înfricoșat. Atunci Kamaralakmar, 
mai vajnic ca oricând, se gări să se arunce asupra-i și 
să-l înjunghie; ci sultanul, care pricepu degrabă că el 
era cel mai slab, se grăbi să-și bage paloșul în teacă și 
să ia o înfățișare î împăciuitoare, Și-așa, când îl văzu pe 
flăcău că era aproape asupra-i, îi spuse cu glasul cel mai 
dulce și mai binevoitor: 

- O, flăcăule, ești om ori eşti ginn? 

El răspunse: 

— Pe Allah! de nu ţi-aș cinsti volniciile întocmai ca 
pe ale mele, și de nu mi-ar păsa de cinstea fiicei tale, 
ţi-aș fi şi slobozit sângele! Cum de cutezi să mă asemui 
pe mine cu ginnii şi cu demonii, câtă vreme eu sunt 
cocon din neamul împărătesc al lui Hosroe, care, de-ar 
vrea să pună stăpânire pe țara ta, nici n-ar șovăi să te 
facă-ntr-o joacă să sari din jețul tău ca de-un cutremur 
de pământ, și care te-ar ușura și de vâlva, și de slava, și 
de puterea ta! 

Când mai auzi şi vorbele acestea, sultanul simţi față 
de flăcău o preţuire încă și mai mare, și se înspăimântă 
rău, gândind la tihna lui însuși. Așa că se grăbi să 
răspundă: 

— Cum se face atunci, dacă ești cu adevărat fiu de 
împărați, că nu te-ai sfiit să intri în palatul meu, fără în- 
găduința mea, să-mi spulberi cinstea şi să pui stăpânire 
pe fata mea, spunând că eşti soţul ei și vestind că ţi-am 
dat-o ţie, câtă vreme eu am ucis atâţia crai și fii de crai 
care au vrut să mă silească să le-o dau de soție? 

Şi Măria Sa, stârnindu-se singur de cele ce spunea, 
urmă: 

— Şi-acuma, şi pe tine cine are să te mai poată scăpa 
din mâinile puterii mele, când am să le strig robilor 

mei porunca de a te da morţii cu cea mai năprasnică 
moarte, și care au să mă asculte pe clipă pe dată? 

Când auzi vorbele acestea ale sultanului, crăișorul 
Kamaralakmar răspunse: 

— Într-adevăr, sunt năucit de ce vedere scurtă ai și 
de puţinătatea înţelegerii tale! Ia spune-mi, au puteare- 
ai găsi tu vreodată pentru fiică-ta o pereche ca mine? 
Şi-ai mai văzut tu vreodată un băiat mai isteţ, ori mai 
bine hăruit ca mine, ori mai bogat în oști, în robi și în 
stăpâniri decât mine? 

Sultanul răspunse: 

— Nu, pe Allah! Ci, o, flăcăule, mi-ar fi fost mai drag 
să te văd că ajungi soţul fiicei mele după ce treceai pe 
dinaintea cadiului și a martorilor! Pe când o însurătoare 
făcută într-un chip tainic ca acesta nu poate decât să-mi 
vatăme cinstea! 

Crăișorul răspunse: 

— Vorbeşti bine, Măria Ta! Ci au tu nu știi că, dacă 
robii şi străjerii tăi ar urma, cu adevărat, așa cum mă 
ameninţi, să se repeadă asupra mea și să mă dea morţii, 
n-ai face alta decât să grăbești mai neabătut pieirea 
cinstei tale și a împărăției tale, făcând să afle toată 
lumea năpasta ta șisilindu-le până și pe noroadele tale 
să se ridice împotriva-ţi? Crede-mă, o, Măria Ta! Nu-ţi 
rămâne alta de făcut decât să asculți ce am să-ţi spun eu 
și să urmezi sfaturile mele! 

Şi sultanul zise: 

— Vorbeşte, așadar, să ascult oleacă ce ai să-mi spui. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute douăzeci şi una noapte 


Spuse: 

— Vorbește, așadar, să ascult oleacă ce ai să-mi spui. 

Crăișorul răspunse: 

— Iacătă! Din două una: ori că primeşti să te lupţi 
cu mine de unul singur, şi-atunci acela care își va birui 
potrivnicul are să fie socotit drept cel mai viteaz și are 
să capete astfel un drept de seamă la scaunul împărăției; 
ori că mă lași aici toată noaptea cu fata ta, şi mâine 
dimineaţă trimişi împotriva-mi toată liota călăreţilor, 
pedestraşilor și robilor tăi, și... ci mai înainte, ia 
spune-mi, care-i numărul lor. 

Sultanul răspunse: 

— Sunt în număr de patruzeci de mii de călăreți, 
fără a-i mai pune la socoteală și pe robii mei şi pe robii 
robilor mei, care-s tot atâta de mulţi ca și cei dintâi! 

Atunci Kamaralakmar zise: 

— E bine! Așadar, de la întâiele licăriri ale zorilor, po- 
runcește-le să vină împotriva-mi în rânduri de bătaie şi 
spune-le: „Bărbatul pe care-l vedeţi a venit să-mi ceară 
să i-o dau pe fata mea de soție, dacă, luptând singur 
împotriva voastră a tuturora laolaltă, are să vă biruie 
și să vă pună pe fugă, fără ca voi să izbutiţi a-i veni de 

ac!“ Pe urmă, să mă lași să lupt singur cu toţi. Dacă 
m-or ucide, atunci taina ta are să fie pe veci cum nu 
se poate mai bine păstrată și cinstea are să-ți rămână 
neprihănită. Dacă, dimpotrivă, eu îi voi birui pe ei pe 
toți și-i voi pune pe fugă, tu îţi vei fi găsit un ginere cu 
care s-ar putea ali și cei mai mari sultani! 

Sultanul atunci nu pregetă să împărtășească părerea 
aceasta din urmă și să primească sfatul, măcar că era 
uluit de atâta cutezanță și nu știa pe ce s-o fi întemeind o 
înfumurare atâta de nebunească; căci, în adâncul inimii 
sale, era încredințat că tânărul cocon are să piară în acea 
luptă smintită, și că taina lui are să fie păstrată astfel cel 
mai bine, iar cinstea-i are să rămână nepătată. Așa că 
o chemă pe căpetenia hadâmbilor și îi dete poruncă 
să se ducă fără de zăbavă la vizir și să-i spună să adune 

laolaltă toate oștile și să le ţină gata călări pe caii lor 
şi îmbrăcate cu armele lor de luptă. Și hadâmbul duse 
porunca la vizir, care numaidecâtr strânse căpeteniile și 
pe mai-marii împărăției și îi rândui în şiruri de bătălie 
în fruntea oștilor îmbrăcate cu armele de luptă. Și-atâta 
cu ei! 

Ci sultanul mai rămase o vreme cu tânărul crai 
să tăifăsuiască, atât de fermecat era de vorbele lui 
cugetate, de judecata-i dreaptă, de purtările-i alese și 
de frumusețea lui și pentru că nici nu prea-i venea la 
îndemână să-l lase cu fiică-sa în noaptea aceea. Ci, 
de cum se îngemănă de ziuă, se întoarse în palatul 
lui și se așeză în jilțul său și dete poruncă robilor săi 
să pregătească pentru beizade cel mai frumos cal din 
grajdurile împărătești, să-l înșeieze falnic şi să-l împo- 
dobească cu fotaze bogate. Ci crăișorul îi spuse: 

— Nu vreau să încalec decât atunci când mă voi afla 
dinaintea oștilor! 

Sultanul răspunse: 

— Să se facă precum ţi-e voia! 

Şi amândoi ieșiră pe meidan, unde oștile așteptau 
rânduite în șiruri de bătălie, şi flăcăul putu să 
cântărească astfel numărul și virtutea lor. După care, 
sultanul se înturnă către oști și strigă: 

— Hei, vitejilor! tinerelul pe care-l vedeţi a venit 
la mine și mi-a cerut fata de soție. Și eu, în adevăr, 
n-am mai văzut niciodată un flăcău mai frumos ca 
el, nici viteaz mai cutezător. De altminteri, chiar se 
laudă că poate, singur-singurel, să vă biruie pe toți și 
să vă pună pe fugă; și de-aţi fi voi și de mii de ori mai 
mulți, zice că pentru el nu sunteți mare lucru și că vă 
frânge numaidecât. Așadară, nu pregetaţi, atunci când 
s-o repezi a voi, să-l primiţi în vârfurile spadelor și ale 
suliţelor. Ca să se înveţe minte și să vadă cât păgubeşte 
când se bagă în treburi de-acestea amarnice! 

Pe urmă sultanul se înturnă către flăcău și îi zise: 

— Hai, băiete, arată-ne vitejiile-ţi! 

Ci el răspunse: 

— O, Măria Ta, nu te porţi cu mine nici cu dreptate, 
nici cu nepărtinire! Au cum vrei să mă lupt cu toți 
aceştia, eu pe jos şi ei călare? 

Sultanul îi spuse: 

— Te-am poftit să încaleci pe cal și n-ai vrut! Poţi să 
faci lucrul acesta încă și-acum, și să-ţi alegi dintre toți 
caii mei pe acela care îţi place cel mai mult! 

Ci el răspunse: 

— Nici un cal de-al tău nu-mi place, și n-am să 
încalec decât pe acela care m-a adus până la cetatea ta! 

Sultanul îl întrebă: 

— Şi unde ţi-e calul? 

El răspunse: 

— Este pe palatul tău. 

FI întrebă: 

— Cum așa, pe palatul meu? 

El răspunse: 

— Pe terasa palatului tău. 

La aceste cuvinte, sultanul se uită la el cu luare- 
aminte și strigă: 

— O, nesăbuitule! lată cea mai bună dovadă a smin- 
telii tale! Cum poate fi un cal pe terasă? Ci hai numai- 
decât să vedem dacă minţi ori dacă spui adevărul! 

Pe urmă se înturnă către mai-marele oștilor și îi zise: 

- Dă fuga la palat, întoarce-te să-mi spui ce-ai să 
vezi și adu-mi tot ce-ai să găsești pe terasă! 

Estimp, gloatele se minunau de vorbele tânărului 
domnișor; și toată lumea se întreba: 

— Cum să poată să coboare un cal pe scara cea înaltă 
a palatului? Iată, într-adevăr, un lucru despre care noi 
n-am mai auzit în viața noastră! 

În vremea asta, trimisul Măriei Sale ajunse la palat 
şi, urcându-se pe terasă, găsi acolo calul și gândi că nu 
mai se văzuse niciodată ceva atât de frumos; ci când se 
apropie de el și-l cercetă, văzu că era făcut din lemn de 
abanos și din fildeș! Atunci el și toți cei ce-l însoțeau, 
văzând cum stă treaba, se porniră să râdă și să-și spună 
între ei... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute douăzeci şi doua noapte 
Spuse: 


... Şi să-și spună între ei: 

— Pe Allah! ăsta-i calul despre care vorbea copilan- 
drul acela, pe care de-aci-nainte nu se mai cuvine să-l 
privim decât ca peun nebun. Ci tare am vrea să vedem 
ce poate fi adevărat în toate astea. Căci s-ar putea, la 
urma urmei, să fie aici un dedesubt mai aparte decât 
s-ar părea, și flăcăul să fie într-adevăr de vreo viţă de soi 
și de mari vrednicii. 

Zicând acestea, puseră mâna cu toţii, ridicară calul de 
lemn pe care îl duseră și îl așezară dinaintea sultanului, 
în vreme ce toată lumea se înghesuia împrejuru-i să-l 
privească, minunându-se de frumuseţea, de mărimea, 
de belșugul șeii și al hamurilor lui. Iar sultanul îl privi 
şi el, şi se minună peste poate; pe urmă îl întrebă pe 
Kamaralakmar: 

— O, tinere, acesta ţi-e calul? 

El răspunse: 

— Da, o, Măria Ta! Acesta-i calul meu, şi ai să vezi 
numaidecât minunăţiile pe care are să ţi le arate! 

Şi sultanul spuse: 

— Atunci ia-l și încalecă-l! 

Flăcăul răspunse: 

— N-am să-l încalec decât după ce toată lumea asta 
are să se depărteze dimprejurul lui! 

Atunci sultanul le porunci tuturora să se ducă de 
acolo la depărtare de o aruncătură de săgeată. Și tânărul 
crăișor îi spuse: 

- O, Măria Ta, priveşte-mă cu luare-aminte! Am 
să sar pe calul meu și am să mă reped în mare galop 
asupra oștilor tale, pe care am să le spulber în dreapta 
și-n stânga; și-am să revărs spaima în inimile lor, şi 
fiorul! 

Şi sultanul răspunse: 

— Fă ce vrei acuma! Și, mai cu seamă, nu-i cruța, 
căci nici ei n-au să te cruțe! 

Şi Kamaralakmar își propti ușor mâna pe grumazul 
calului și, dintr-o săritură, fu pe spatele lui. 

La rându-le, oștile, nerăbdătoare, se rânduiseră mai 
încolo, în șiruri strânse și vuitoare; și vitejii își ziceau 
unii altora; „Când flăcăiașul acesta va ajunge dinaintea 
rândurilor noastre, o să-l strângem între vârful sulițelor 
și o să-l luăm în tăișul iataganelor.“ Ci alții ziceau: „Pe 
Allah! mare belea! Cum am avea inimă să ucidem un 
copil așa de frumos, un flăcău atât de dulce, de zarif, 
şi de nurliu?“ Iar alți ziceau: „Pe Allah! ar trebui să fim 
niște nătărăi dacă am crede că-i venim lesne de cap 
tinerelului ăstuia! E neîndoielnic că, dacă s-a băgat 
într-o daravelă ca asta, a făcut-o fiind încredințat că 
are să izbândească. Oricum, fapta aceasta ni-i dovadă a 
curajului, a virtuţii și a vitejiei sufletului și inimii lui!“ 

Ci Kamaralakmar, de îndată ce se înțepeni bine 
în șa, începu să mânuiască pârghia de zbor, în vreme 
ce toți ochii erau întorși către el, spre a vedea ce avea 
să facă. Şi pe dată calul începu să se frământe, să 
zvâcnească, să pufăie, să tropote, să se zgâcine, să se 

încontreze, să sară înainte și îndărăt, și pe urmă, cu o 
sprinteneală uluitoare, începu să joace, mergând în două 
picioare, horind lăturiș, mai desăvârșit decât au jucat 
vreodată caii cei mai bine învăţaţi ai tuturor domnilor 
și sultanilor. Şi deodată vintrele lui se înfiorară și se 
umplură cu vânt și, mai iute decât o săgeată zvârlită 
spre văzduh, își luă zborul ridicându-se cu călărețul lui 
drept în vinețeala cerului! 

La priveliștea aceea, sultanul fu mai-mai să se zbură- 
cuiască de uluire și de mânie, și răcni către căpetenia 
străjilor sale: 

— Pe el, că e vai de capul vostru! puneţi mâna pe el! 
puneţi mâna pe el, că fuge! 

Ci vizirii și musaipii răspunseră: 

— O, Măria Ta, au poate un om să ajungă pasăre 
înaripată? Acesta de bună seamă că nu-i om ca toți 
oamenii, ci vreun vrăjitor năprasnic ori vreun efrit, 
ori vreun marez dintre efriţii și marezii văzduhurilor! 
Şi Allah te-a scăpat de el, și pe tine, și pe noi odată 
cu tine! Să mulțumim așadar celui Preaînalt, carele a 
binevoit să te izbăvească din mâinile lui, și pe tine, și 
oștile tale odată cu tine! 

Atunci sultanul, tulburat peste poate de uluire, 
se întoarse în palatul său și, intrând în iatacul fiicei 
sale, îi povesti cele ce se petrecuseră pe meidan. Şi 
tânăra fată, la vestea pieirii tânărului crăișor, așa de 
îndurerată și de deznădăjduită fu, şi plânse și se văicări 
cu atâta jale, încât căzu la boală grea, și fu culcată, în 
patul ei, pradă vipiilor arșiței și gândurilor negre! lar 
tătâne-său, văzând-o în acea stare, începu s-o alinte, s-o 
mângâie, s-o strângă la piept și s-o sărute între ochi, 
mai povestindu-i o dată cele ce văzuse pe meidan și 
spunându-i: 

— Fata mea, mai degrabă să-i mulțumim lui Allah 
(slăvir fie EI!) și să-l preamărim că ne-a izbăvit din 

mâinile vrăjitorului acestuia amarnic, amăgitorul și 
ispititorul, hoţul și mișelul! 

Ci n-avu el decât să-i turuiască și s-o alinte mult și 
bine ca s-o împace, că ea nici n-auzea, nici nu asculta, 
nici nu se mângâia deloc, ba dimpotrivă! Nu făcea alta 
decât să suspine și mai tare, și să plângă, și să geamă 
sughițând: 

— Pe Allah! nu mai vreau nici să mănânc, nici să 
beau nimic, până ce Allah nu m-o împreuna iară cu 
iubitul meu cel drag! Şi nu mai vreau să ştiu alta, decât 
să vărs lacrimi și să mă îngrop în deznădejdea mea! 

Atunci tătâne-său, văzând că nu-și poate smulge fata 
din starea aceea de zăcășeală și de mâhnire, se cătrăni 
de tot, și inima i se mohori, și lumea se înnegură 
dinaintea ochilor lui. Şi atâta cu sultanul și cu fata lui, 
domniţa Şamsennahar. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute douăzeci şi treia noapte 
Spuse: 


Da cât despre beizadea Kamaralakmar, iacătă! După 
ce se înălță în slava slăvilor, își întoarse calul cu capul 
către pământul său părintesc şi, odată pornit pe drumul 
cel bun, începu să viseze la frumuseţea domniței și la 
nurii ei, și la căile ce-ar fi de urmat ca să fie iar lângă ea. 
Şi lucrul acesta îi părea tare anevoie, măcar că avusese 
grijă s-o întrebe cum se cheamă cetatea tătâne-său. Și 
aşa aflase că cetatea se chema Sana! și că era cetatea de 
scaun a împărăției Al-Yaman. 

Cât ţinu drumul, cugetă așa mai departe la toate 


! Sana — străvechi oraș în sudul Peninsulei Arabice. 

astea şi, într-un sfârșit, ca urmare a iuțelii cu care zbura 
calul, ajunse la cetatea părintelui său. Atunci îl făcu pe 
cal să dea mai întâi o roată pe deasupra cetăţii, și pe 
urmă să pună piciorul la pământ pe terasa palatului. Își 
lăsă atunci calul pe terasă și cobori în palat, unde, 
văzând pretutindenea numai semne de jale și toate 
odăile presărate cu cenușă, gândi că s-o fi prăpădit 
careva, și, după năravul lui, intră în iatacul părintesc şi 
găsi pe tătâne-său, pe maică-sa și pe surorile lui 
îmbrăcaţi în haine de moarte şi tare vâlcezi la chip, și 
tare vlăguiţi, și tare schimbaţi, și mohorâţi și zdrobiţi. 
Și iacătă că, la ivirea lui, rătâne-său se ridică deodată 
zărindu-l și, căpătând încredințarea că acela era cu 
adevărat fiul său, scoase un răcnet și se prăbuși la pământ; 
pe urmă își veni în sine și se aruncă în brațele feciorului 
său, și îl sărută și îl strânse la piept, cu semnele celei 
mai smintite bucurii, și tulburat până peste marginile 
tulburării. Şi maică-sa și surorile, plângând și suspinând, 
erau mai-mai să-l topească în sărutări, şi jucau și 
țopăiau de bucurie. 

După ce se mai potoliră oleacă, îl întrebară ce păţise, 
şi el le povesti isprava, de la început până la sfârșit; ci 
nu-i de trebuinţă s-o mai spunem și noi iară. Atunci 
taică-său strigă: 

— Laudă lui Allah pentru mântuirea ta, o, răcoare a 
ochilor mei și cuib al inimii mele! 

Şi porunci să se dea norodului ospeţe și praznice 
mari, vreme de șapte zile în șir, şi împărţi daruri, în zvon 
de tilinci și de ţimbale, și puse să se impodobească toate 
ulițele și să se strige pretutindenea iertarea tuturor 
celor întemnițați, poruncind să se deschidă larg toate 
ușile remniţelor și ale poprișurilor. Pe urmă, însoţit de 
fecioru-său, străbătu călare toate mahalalele cetății, ca 
să dea norodului bucuria de a-l vede iară pe urmașul 
la scaunul împărăției, tânărul pe care toți i socotiseră 
pierdut pe veci. 

Ci, odată petrecerile sfârșite, Kamaralakmar spuse 
tătâne-său: 

— O, tată, ce-i cu persanul care ţi-a dăruit calul? 

Și împăratul răspunse: 

— Bătu-l-ar Allah pe învățatul acela și lipsi-l-ar de 
mântuire și pe el și ceasul în care ochii mei l-au văzut 
întâia oară, căci pricina despărțirii tale de noi el este, o, 
copile al meu! Acuma-i închis în temniță, căci numai 
el n-a fost iertat! 

Ci, la rugămintea fiului său, împăratul hotărî să fie 
scos de la popreală și, poruncind să fie adus înainte-i, 
îl luă în mila lui, îi dărui un caftan împărătesc și se 
purtă faţă de el cu multă îngăduință, miluindu-l cu tot 
soiul de volnicii și de belşuguri; ci nu-i pomeni nimica 
despre fiică-sa și nici nu-i trecea prin cap să i-o dea de 
soţie! Încât învățatul turba de turbare şi tare se mai căia 
de nesocotința ce-o săvârșise lăsându-l pe tânărul fiu 
de împărat să încalece pe cal; căci pricepuse că taina 
calului fusese dezlegată, precum și felul de a-l mânui. 

Cât despre împărat, care încă nu era cu totul liniștit 
în privinţa calului, acesta spuse către fiul său: 

- Eu socot, fiule, să nu te mai apropii niciodată 
de-aci înainte de acest cal al prăpădului, și mai cu 
seamă să nu mai încaleci niciodată pe el, căci tu ești 
departe de-a cunoaște ce lucruri vrăjitorești mai poate 
închide în el și nu ești ferit de primejdie pe el! 

La rându-i, Kamaralakmar îi povesti tătâne-său 
întâmplarea ce-o avusese la sultanul din Sana, și cea cu 
fiica acestuia, și cum scăpase de zăcășia sultanului; și 
taică-său răspunse: 

— Fiule, dacă era scris să te ucidă sultanul de la 
Sana, te-ar fi ucis! Ci ceasul tău n-a fost încă hotărât 
de ursită! 

Estimp, Kamaralakmar, cu toate desfăturile și zaiafe- 
turile pe care tătâne-său le da întruna pentru întoarcerea 

lui, nici vorbă s-o uite pe domniţa Șamsennahar, ci, 
mâncând și bând, nu se gândea decât la ea. Or, într-o 
zi, împăratul, care avea niște roabe tare pricepute la 
meşteşugul cântecului și la zvoana de lăută, le porunci 
să-și sune strunele și să cânte niscaiva stihuri frumoase. 
Şi una dintre ele își lua lăuta și, culcând-o pe genunchi 
cum își culcă o mamă copilul la sân, cântă, însoţindu-se 
de sunetele ei, aceste stihuri: 


Port amintirea ta ca pe-un odor 
În inimă, iubitule, şi stiu: 


Nici negrul depărtărilor zăvor, 
Nici chinul despărțirii pământiu, 


Nici zilele care se duc în zbor, 
Nici timpul care-mi roade-n piept morțiu 


Nu pot să stingă crâncenul meu dor 
Și fără tine viata mi-e pustiu. 


În dragostea aceasta vreau să mor, 
În dragostea aceasta vreau să-nviu. 


Când şahzade auzi aceste stihuri, vipia dorului se 
aprinse în inima lui, flăcările patimii își înteţiră para, 
mâhnirile și negurile îi umplură sufletul cu moarte, și 
dragostea îi răscoli lăuntrurile. Încât, nemaiputând să 
îndure dorurile ce-l zbuciumau din pricina domniţei 
de la Sana, se ridică pe clipă pe dată, se sui pe terasa 
palatului și, împotriva sfatului ce-i dase tătâne-său, 
sări pe spinarea calului de abanos și răsuci pârghia de 
zbor. Numaidecât calul, ca o pasăre, se ridică în văzduh 
cu el, luându-și zborul către vânătările cele înalte ale 
slavilor. 

Or, a doua zi dimineaţa, tată-său, împăratul, îl căută 
prin palat și, negăsindu-l, se sui pe terasă și rămase 

năuc văzând că pierise și calul, și își mușcă mâinile, 
căindu-se că nu luase calul acela și nu-l făcuse bucățele; 
și își zise: „Pe Allah, dacă fiul meu se va mai întoarce 
vreodată, am să sfărâm calul, ca să-mi știu inima liniștită 
și sufletul netulburat de-aci-ncolo!“ Și se întoarse în 
palatul lui, unde începu iar să plângă, să suspine și să 
se jelească. Și-atâta cu el! 

Estimp, Kamaralakmar își văzu mai departe de 
călătoria lui vânteșă prin văzduh și ajunse la cetatea 
Sanei. Puse piciorul la pământ pe terasa palatului, 
cobori scara, fără de niciun zgomot, și se îndreptă către 
iatacul domniţei. Găsi hadâmbul dormind, după năravul 
lui, de-a curmezișul ușii; păși peste el și, intrând în iatac, 
ajunse la cea de a doua ușă. Se apropie atunci binișor 
de perdea și, înainte de-a o da la o parte, ascultă cu 
luare-aminte, și iată! O auzi pe iubita lui cum suspina 
cu amar și cum spunea stihuri de jale, în vreme ce 
slujnicele ei se străduiau s-o mângâie și îi spuneau: 

— O, stăpână a noastră... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute douăzeci şi patra noapte 
Spuse: 


... O, stăpână a noastră, pentru ce plângi tu după 

unul care de bună seamă că nu plânge deloc după tine? 
Ba răspunse: 

— Ce tot spuneți voi, o, nesocotitelor? Ori voi credeţi 
că flăcăul cel frumos pe care îl iubesc și după care plâng 
e de cei care uită sau de cei care pot să fie uitaţi? 

Şi începu să plângă și să suspine și mai tare, și-atâta 
de amarnic că leșină. Atunci feciorul de împărat simţi că 

i se sfărâmă inima de dragul ei și că fierea îi năpădește 
ficaţii, încât, fără a mai zăbovi, trase perdeaua la o parte 
şi intră în iatac. Și o văzu pe copilă întinsă pe pat având 
drept cămășuţă părul ei și drept acoperământ un 
vânturar de pene albe. Și, cum părea că aţipise, crăișorul 
se duse lângă ea și, ușurel, o atinse mângâind-o. Ea 
atunci deschise ochii numaidecât și îl văzu cum sta în 
picioare, înclinat într-o întrebare plină de î îngrijorare și 
murmurând: 

— De ce plângi și de ce suspini? 

Atunci copila, ca însuflețiră de un val de viaţă, 
se ridică pe dată şi, aruncându-se la pieptul lui, îl 
cuprinse pe după gât cu mâinile amândouă și începu 
să-i acopere obrajii cu sărutări, spunându-i: 

— Păi numai din pricina dragostei pe care ţi-o port 
și a plecării tale o, lumină a ochilor mei! 

El răspunse: 

— O, stăpână a mea, da eu în ce deznădejde am fost 
din pricina ta, toată vremea asta! 

Ea urmă: 

— Da eu! Cât de deznădăjduită am fost de lipsa ta! 
De-ai mai fi zăbovit mult să te întorci, aș fi murit fără 
doar și poate! 

El spuse: 

— O, stăpână a mea, ce zici tu de necazul cu tătâne-tău 
și de chipul cum s-a purtat cu mine? Pe Allah! de n-ar 
fi fost dragostea pe care ţi-o port, o, tu, vrăjitoreasa 
pământului, a soarelui și a lunii, și ispititoare a celor ce 
sălășluiesc în Ceruri, pe Pământuri şi-n Iad, de bună 
seamă că i-aş fi retezat beregățile și aș fi făcut din el 
pildă şi învăţătură celor ce vor să vadă! Ci, de vreme ce 
te iubesc pe tine, așa-l iubesc și pe el acum! 

Ea îi zise: 

— Cum de-ai putut să pleci și să mă lași? Și ce dulce 
mi-ar fi fost viaţa lângă tine! 

E] zise: 

— De vreme ce mă iubeşti, vrei să mă asculți și să 
urmezi sfaturile mele? 

Ea răspunse: 

— N-ai decât să vorbeşti, iar eu mă voi supune și îți 
voi asculta sfaturile și îți voi urma dorințele! 

El spuse: 

— Începe atunci prin a-mi aduce de mâncat și de 
băut, căci tare mi-e foame și tare mi-e sete. Și, pe urmă, 
vom vedea ce-i de făcut! 

Atunci copila porunci slugilor să aducă mâncare 
și băutură; și amândoi începură să mănânce, să bea și 
să tăifăsuiască, până ce noaptea se scurse aproape cu 
totul. Atunci, întrucât începea să mijească de ziuă, 
Kamaralakmar se ridică să-și ia rămas-bun de la fată și 
să plece până a nu se trezi hadâmbul; ci Şamsennahar 
îl întrebă: 

— Şi unde vrei să pleci așa? 

El răspunse: 

— Acasă la tata. Ci mă leg cu jurământ că am să vin 
să te văd o dată pe săptămână. 

La aceste cuvinte, ea izbucni în suspine și strigă: 

— Oh! te juruiesc pe Allah cel Atotputernic, să mă 
iei cu tine și să mă duci oriunde vei vrea tu, decât să mă 
mai lași să gust iar din amarul de pelin al despărțirii! 

Iar el, înseninat, o întrebă: 

— Vrei cu adevărat să mergi cu mine? 

Ea răspunse: 

— Păi da! 

El zise: 

— Atunci, scoală-te și hai! 

Numaidecât ea se sculă, deschise o ladă plină cu 
haine făloase și cu lucruri de preţ, şi se găti. Şi își puse 
pe ea tot ce se afla mai bogat și mai scump printre 
lucrurile cele frumoase pe care le avea, fără a uita salbele, 

inelele, brățările și feluritele giuvaieruri învârstate cu 
cele mai alese nestematre, pe urmă plecă împreună cu 
drăguţul ei, fără ca slujnicelor să le fi trecut măcar prin 
minte s-o oprească. 

Atunci Kamaralakmar o luă și o duse sus pe terasa 
palatului, sări în spinarea calului, o așeză și pe ea la 
spatele său, o învăță să se ţină strânsă tare de el, și o 
legă de el cu ajutorul câtorva legături strașnice. După 
care răsuci pârghia de înălțare, și calul își luă zborul și 
se sui cu ei în slăvi. 

Văzând acestea, slujnicele scoaseră țipete ascuţite și 
făcură atâta zarvă, încât sultanul și i aid veniră în 
fugă pe terasă, aproape goi, cum săriseră din somn, 
şi de-abia mai apucară să vadă calul cel vrăjit cum se 
ridica în zborul spre văzduh cu feciorul de împărat și 
cu domniţa. Şi sultanul, tulburat și uluir până peste 
marginile uluirii, mai avu puterea să-i strige tânărului 
care se înălță tot mai sus: 

— O, fiule de împărat, rogu-mă ţie, ai milă de mine 
și de soața mea, bătrâna aceasta, și nu ne lipsi de fata 
noastră! 

Ci crăișorul nici nu-i răspunse. Cugetă însă o clipă că 
poate tânăra fată simţea vreo părere de rău să-i părăsească 
aşa pe tătâne-său și pe maică-sa, și o întrebă: 

— Spune-mi, o, strălucire, o, vrajă a veacului tău şi a 
ochilor mei, vrei să te las tatălui tău și mamei tale? 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patra sute douăzeci și cincea noapte 
Spuse: 


... O, vrajă a veacului tău și a ochilor mei, vrei să te 
las tatălui tău și mamei tale? 

Şamsennahar răspunse: 


— Pe Allah! o, stăpâne al meu, nu vreau nicidecum! 
Nu doresc decât să fiu cu tine, peste tot unde te duci; 
căci dragostea ce-o simt pentru tine mă face să las tot 
și să uit tot, până și pe tatăl și pe mama mea! 

Auzind cuvintele acestea, crăișorul se bucură până 
peste poate și își făcu calul să zboare cât putea de iute, 
fără ca aceasta s-o sperie ori s-o tulbure cât de cât pe 
fată; şi așa, nu peste mult, ajunseră la calea-jumătate, 
într-un loc unde se așternea o câmpie minunată, 
străbătută de ape curgătoare, unde își puseră o clipă 
piciorul pe pământ. Mâncară, băură și se odihniră oleacă, 
și numaidecât încălecară iarăși pe calul lor năzdrăvan 
şi plecară în goana mare spre cetatea de scaun a 
împăratului Sabur, la care ajunseră într-o dimineață. 
Şi crăișorul tare se mai bucură că ajunseră fără de niciun 
necaz, și se simţi tare mulțumit gândind că are să poată 
într-un sfârșit să-i arate domniţei câte stăpâniri avea 
în mâinile lui, câte avuţii și câte pământuri, și să vadă 
ea singură puterea și fala tatălui său, împăratul Sabur, 
dovedindu-i astfel cu cât este mai bogat și mai mare 
împăratul Sabur decât tatăl ei, sultanul de la Sana! 
Purcese dar prin a cobori pe pământ, în mijlocul unei 
grădini frumoase, ce se afla în afara cetăţii, unde tatăl 
său împăratul avea de obicei să vină să petreacă și să se 
răcorească la aer curat, o duse pe fată într-un foişor de 
vară cu acoperișul boltit, pe care împăratul îl ridicase și 
îl împodobise pentru sine, și îi spuse: 

— Am să te las o clipă, ca să mă duc să-l vestesc pe 
tatăl meu despre sosirea noastră. Până mă întorc, îţi 
dau în seamă să veghezi calul de abanos pe care îl las 
la ușă, și să nu-l pierzi din ochi. lar eu am să trimit 
fără de zăbavă pe cineva să te ia de aici și să te aducă la 
un palat anume, pe care am să poruncesc să-l gătească 
numai pentru tine. 

Şi fata, auzind aceste cuvinte, fu cum nu se poate 
mai bucuroasă și înţelese că într-adevăr ea nu trebuia 
să intre în cetate decât cu toată cinstea și cu toată fala 
datorate slavei sale! Pe urmă crăișorul își luă rămas- 
bun de la ea și se îndreptă către palatul tatălui său 
împăratul. 

Când dete cu ochii de fiul său, împăratul Sabur fu 
gata-gata să moară de bucurie și de tulburare și, după 
îmbrăţișările și urările de bun venit, îl dojeni, plângând, 
că plecase lăsându-i pe toţi în pragul mormântului. 
După care Kamaralakmar îi spuse: 


— Ia cată să ghicești pe cine am adus cu mine de pe 
unde-am fost? 

El răspunse: 

— Pe Allah! nu ghicesc deloc! 


EI spuse: 


— Chiar pe fata sultanului de la Sana, cea mai desă- 
vârșită fată din Persia și din Arabia! Am lăsat-o deocam- 
dată afară din cetate, în grădina noastră, și am venit 
să te vestesc că poţi da poruncă să se gătească pe dată 
alaiul care trebuie să fie atât de măreț, încât de la bun 
început să-i vădească și puterea și fala și bogăţiile tale! 

Şi împăratul răspunse: 

— Cu bucurie și cu prisosință, spre mulțumirea ta! 

Şi numaidecâr porunci să fie gătită cetatea și 
împodobită cu cele mai frumoase găteli și cu cele mai 
alese podoabe; și chiar el, după ce întocmi un alai fără 
de pereche, trecu în fruntea călăreților săi, îmbrăcaţi 
numai în fireturi, cu toate steagurile desfășurate, și porni 
în întâmpinarea domniei Şamsennahar, străbătând 
toate mahalalele cetăţii, în mijlocul tuturor locuito- 
rilor, înghesuiți şiruri-şiruri, iar dinainte-i mergând 
cântăreții din tilinci, din goarne, din ţimbale și din 
vuve, și-n urmă-i mulțimea fără de număr de străjeri, 
de oșteni, de oameni de rând, de femei și de copii. 

La rându-i, beizade Kamaralakmar își deschise cufe- 
rele, sipetele și comorile, și scoase din ele tot ce avea 
mai frumos ca giuvaiere, pietre scumpe și alte lucruri 
minunate cu care se împodobesc fetele de crai, spre 
a-şi arăta fala, bogăţia și strălucirea; și porunci să se 
întocmească pentru tânăra fată un baldachin falnic din 
atlazuri roșii, verzi şi galbene, şi-n mijlocul lui porunci 
să se așeze un jeț de aur sclipind de nestemate; și pe 
treptele acelui baldachin măreț, peste care se rotunjea 
o boltă de mătase aurie, porunci să se rânduiască tinere 
roabe indiene, grecoaice și abisinience, unele stând jos, 
altele în picioare, pe când împrejurul jeţului ședeau 
alte patru roabe, albe, cu evantaiuri mari de pene de la 
niște păsări de un soi fără de asemuire. Şi arapi goi până 
la brâu duceau baldachinul pe umeri urmând alaiul, 
înconjurați de o mulţime şi mai marc, și, în toiul zarvei 
de bucurie al gloatei și al /;4-/iu-urilor ascuţite pe care 
le scoteau glasurile femeilor de pe baldachin și ale 
tuturor celor ce se înghesuiau împrejur, luară drumul 
către grădini. 

Ci Kamaralakmar nu se putu stăpâni să stea cu 
alaiul, care mergea prea încet, și, îindemnându-și calul 
la galop, apucă pe drumul cel mai scurt și ajunse 
într-o clipită la foișorul la care o lăsase pe domniţă, 
fiica sultanului de la Sana. Şi o căută peste tot; ci n-o 
mai găsi pe domniță, cum nu mai găsi nici calul de 
abanos. 

Atunci, Kamaralakmar, deznădăjduit până peste 
poate, începu să se bată peste față, își făcu zdrenţe 
hainele de pe el și porni să alerge fără ţintă și să se 
zbuciume ca un nebun prin grădină, ţipând amarnic și 
chemând cât îl ţinea gura. Da degeaba! 

După un timp, se mai linişti oleacă într-un sfârșit 
şi începu să cugete, și își zise: „Cum de-a putut ea să 
știe taina mânuirii calului, de vreme ce eu nu i-am 

arătat nimic în această privinţă? Poate dar să fi venit 
chiar învățatul persan, cel ce-a născocit calul, și care să 
se fi nimerit să cadă asupra ei pe neașteptate și s-o fi 
răpit, ca să se răzbune din pricina pedepsei cu care l-a 
pedepsit tătâne-meu!“ 

Şi alergă îndată să caute străjerii grădinii și îi 
întrebă: 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute douăzeci şi şasea noapte 
Spuse: 


„... Și alergă îndată să caute străjerii grădinii și îi 
întrebă: 

— Aşi văzut pe careva trecând pe-aici? Răspunde-ţi-mi 
cinstit, că de nu, vă zbor capetele pe loc! 

Srrăjerii, înfricoșaţi de amenințarea lui, răspunseră 
într-un glas: 

— Pe Allah! n-am văzut pe nimeni să intre în gră- 
dină, afară de învățatul persan, care a venit să caute 
buruieni de leac și pe care nu l-am mai văzut ieșind! 

La vorbele acestea, feciorul împăratului căpătă încre- 
dințarea că persanul era cel care o răpise pe fată, şi se 
simţi peste măsură de năucit, și de zăpăcit, și tulburat 
cu totul, și descumpănit, și ieși înaintea alaiului și, 
îndreptându-se către tătâne-său, îi povesti cele ce se 
petrecuseră și îi spuse: 

— a-ţi oștile și întoarce-te cu ele la palatul tău; ci eu 
n-am să mă mai întorc până ce n-am să limpezesc treaba 
aceasta întunecată. 

Auzind vorbele acestea și văzând hotărârea fiului 
său, împăratul începu să plângă, să se vaicăre și să se 

bată în piept, și îi zise: 

— O, fiul meu, fie-ţi milă: potolește-ți mânia, stăpâ- 
neşte-ți amarul și întoarce-te cu noi acasă! Şi-atunci 
orice fată de împărat ori de sultan i-ai vrea, am să ţi-o 
dau de soţie! 

Ci Kamaralakmar nu vroi să-și plece urechea la 
vorbele părintelui său, nici să-i asculte rugile, îi spuse 
numai câteva cuvinte de rămas-bun și plecă în goana 
calului, în vreme ce împăratul, deznădăjduit până 
peste poate, se întoarse la cetate în hohotele de plâns 
şi în bocetele tuturora. Şi așa se schimbă bucuria lor în 
jale, în spaimă şi în zbucium. Şi-atâta cu ei! 

Ci în ce-i privește pe vraci și pe domniţă, iacătă! 

Așa cum soarta hotărâse dintru început, vraciul persan 
venise în ziua aceea la grădină ca să culeagă într-adevăr 
ierburi de leac, fie buruieni de rând, fie flori frumos 
mirositoare, și simţi o mireasmă tare plăcută de mosc și 
de alte parfumuri minunate: încât, ridicându-și nasul 
în vânt, se îndreptă către locul dincotro se revărsa spre 
el acea mireasmă fără de asemuire. Or, aceea era chiar 
mireasma domniţei, ce se revărsa înmiresmând toată 
grădina. Iar vraciul, călăuzit de nasul său cel iscusit, 
nu pierdu mult timp până ce să ajungă, după câteva 
căutări, chiar la foișorul unde se afla domniţa. Și care 
nu-i fu bucuria când văzu, în prag, stând pe cele patru 
picioare ale lui, calul cel năzdrăvan, născocirea mâinilor 
sale! Şi care nu fu zvâcnetul din inimă-i văzând acea 
născocire a cărei pierdere îi luase pofta de-a mânca și 
de-a bea și-i răpise tihna somnului! Începu, dar, să-l 
cerceteze pe toate părțile și îl găsi nevătămat și în bună 
stare. Pe urmă, când era gata să sară pe el și să-i dea 
zbor, îşi zise în sineşi: „Se cade mai întâi să văd ce-o 
fi adus coconul aici odată cu calul!“ Şi intră în foişor. 
O văzu atunci, tolănită şăgalnic pe divan, pe domniţa 
care la început i se păru a fi însuși soarele când se ridică 

e un cer senin. Şi nu se îndoi nicio clipă că în faţa 
ochilor lui nu s-ar afla vreo domniță de viță aleasă, şi 
că flăcăul n-ar fi adus-o călare şi n-ar fi lăsat-o în acel 
foişor să-l aștepte, în vreme ce el se dusese în cetate 
ca să pregătească un alai măreț. Așa că se apropie de 
domniță, se temeni și sărută pământul dintre mâinile 
ei, pe când ea își ridică leneș ochii către el și, părându-i 
amarnic de urât și de pocit, se grăbi să-i închidă la loc, 
ca să nu-l mai vadă, și îl întrebă: 

— Cine ești? 

El răspunse: 

— O, stăpână a mea, sunt trimis la tine de crăișorul 
Kamaralakmar, ca să te călăuzesc la un alt foișor, mai 
frumos decât acesta de aici și mai aproape de cetate; 
căci stăpâna mea, împărăteasa, mama domnișorului se 
află astăzi cam zaifă și, întrucât de bucuria sosirii tale 
n-ar vrea să-ți vie nimeni în cale înaintea ei, a cerut să 
se facă schimbarea aceasta, ca să nu fie silită să bată un 
drum prea lung. 

Ea întrebă: 

— Dar şahzade unde-i? 

Persanul răspunse: 

— Este în cetate, cu tatăl său împăratul, şi are să iasă 
în întâmpinarea ta, cu mare vâlvă, împresurat de un 
alai măreț! 

Ea spuse: 

— Ci ia spune-mi, oare şahzade nu putea să găsească 
pe unul oleacă mai puţin pocit să-l trimită la mine? 

La vorbele acestea, vraciul, măcar că se simţi tare 
atins, începu să râdă din punga scofâlcită a obrajilor 
galbeni, şi răspunse: 

— Da, de bună seamă, pe Allah, o, stăpână a mea! 
nu-i în tot palatul niciun mameluc mai pocit ca 
mine! Numai că înfățișarea vitregă a chipului şi vajnica 
urâciune a obrazului meu să nu te ducă în greșeală în 

privinţa volniciilor mele! Şi poate că într-o bună zi ai 
să-mi pui la încercare însușirile și ai să tragi foloase, 
ca și crăișorul, de pe urma aleselor haruri ce le am. 
Şi-atunci ai să mă lauzi, așa cum sunt! Iar crăișorul, dacă 
m-a ales tocmai pe mine spre a mă trimite la tine, a 
făcut-o anume din pricina urâţeniei și a înfățișării mele 
îngrețoşătoare; și anume ca să nu aibă a se teme de 
nimic, în zăluzia lui, din pricina nurilor și a frumuseţii 
tale! Ci nici de mameluci, nici de robi tineri, nici de 
arapi frumoşi, nici de hadâmbi, nici de slujitori nu 
duce lipsă saraiul nostru! Slavă lui Allah, numărul lor 
este cu neputinţă de socotit; și toţi sunt care mai de 
care mai ispititori. 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a patru sute douăzeci şi şaptea noapte 
Spuse: 


... și toți sunt care mai de care mai ispititori. 

Or, vorbele acestea ale magului avură darul de-a o 
linişti pe fată, care se ridică numaidecât, își puse mâna 
în mâna bătrânului învăţat și îi spuse: 

— O, taică, oare mi-ai adus ceva pe care să pot merge 
călare? 

El răspunse: 

— O, stăpână, ai să încaleci pe calul pe care ai 
venit! 

Ea spuse: 

— Da nu pot să merg singură călare! 

Atunci el zâmbi a râde și pricepu că de-aci înainte 
ea se afla sub puterea lui; şi răspunse: 

— Am să încalec și eu cu tine! 

Și sări pe cal și o sui la spatele lui și pe fară, pe care o 
strânse vârtos și o legă de el cu niște legături strașnice, 
e când ei nici nu-i trecea prin minte ce are să i se mai 
întâmple. Învăţatul răsuci apoi pârghia de înălțare, și 
numaidecâr calul se umplu de vânt în pântecele său, 
se clătină și se legănă sălrând ca talazurile mării, pe 
urmă își luă cu ei zborul ridicându-se ca o pasăre în 
văzduh şi, într-o clipită, lăsă departe în urmă cetatea și 
grădinile. Dacă văzu așa, fata, nedumerită, strigă: 

— Hei, tu! încotro o iei, fără a îndeplini poruncile 
stăpânului tău? 

El răspunse: 

— Stăpânul meu? Și cine-i stăpânul meu? 

Ea spuse: 

— Fiul împăratului! 

El întrebă: 

— Care împărat? 

Ea spuse: 

— Nu ştiu! 

La aceste cuvinte, solomonarul pufni în râs și zise: 

— Dacă e vorba de tânărul Karamalakmar, prăpădi-l-ar 
Allah! Acela-i un zăbăuc de pușlama, un ţânc amărât, 
zău așa! 

Ea strigă: 

— Vai de tine, o, barbă a blestemului! Au cum de 
cutezi tu să vorbeşti așa despre stăpânul tău și să-i calci 
poruncile? 

Magul răspunse: 

— Îţi mai spun o dată că țângăul acela nu mi-e nici- 

decum stăpân! Ştii tu cine sunt eu? 
Domnița spuse: 

— Nu ştiu nimic despre tine, afară de ce mi-ai spus 
tu însuţi. 

El chicoti şi zise: 

— Tot ce ţi-am spus n-a fost decât un tertip închipuit 

de mine împotriva ta și a feciorului împăratului! Află, 
dar, că mișelul acela izbutise să-mi fure calul, plăsmuit 
de mâinile mele, care poate să pască întocmai ca și caii 
cei adevăraţi, și pe care te afli tu acum; și așa mi-a ars el 
multă vreme inima și m-a făcut să plâng de pierderea 
ce-am avut. Și iată-mă iar stăpân pe bunul meu, și la 
rându-mi îi ard și eu inima tâlharului și-i fac și eu ochii 
să plângă de pierderea ta! Întremează-tți, dar, inima cu 
curaj și şterge-ți și înseninează-ți ochii, căci eu am 
să-ți fiu de mult mai mare folos decât tânărul acela 
zărpălatic. Eu, pe deasupra, mai sunt și mărinimos, și 
puternic, și bogat; slugile și robii mei au să ţi se supună 
ca unei stăpâne a lor; am să te îmbrac cu hainele cele 
mai alese și am să-ţi îndeplinesc până și cele mai 
mărunte dorinţi, mai înainte chiar de a le rosti! 

Când auzi vorbele acestea, fata începu să se bată 
peste obraji și să suspine; pe urmă spuse: 

— Vai, nenorocirea mea! oh, vai de mine! Am rămas 
fără iubitul meu și am rămas și fără tatăl meu și fără 
mama mea! 

Şi vărsa lacrimi amare și îmbelșugate, pentru cele ce 
i se întâmplase, în vreme ce vrăjitorul îndrepta zborul 
calului către țara rumilor și, după o călătorie lungă 
dar iute, coborî la pământ pe o câmpie verde, plină de 
pomi și de izvoare. 

Or, câmpia aceea era așezată lângă o cetate în care 
stăpânea un domn tare puternic. Și tocmai în acea zi 
domnul ieșise să se învioreze la aer în afara cetăţii şi 
îşi îndreptase pașii către părțile acelei câmpii. Și îl zări 
pe învățatul ce se aținea pe lângă cal și pe lângă tânăra 
domniţă. Încât mai înainte ca vraciul să aibă răgaz a se 
ascunde, robii domnești se și buluciseră asupra lui și îl 
înșfăcaseră, și pe el, și pe fată, și calul, și îi duseră pe 
toți dinaintea stăpânului. 

Când văzu amarnica urâţenie a moșneagului și 

înfățișarea-i hâdă, și frumuseţea tinerei fete și nurii ei 
cei răpitori, domnul spuse: 

— O, stăpână a mea, ce rudenie te leagă oare de 
moșnegăria asta atâta de pocită? 

Ci persanul se și repezi să răspundă: 

— Ea-i soţia mea și fiica unchiului meu! 

Atunci fata, la rându-i, se repezi și ea să răspundă, 
înfruntându-l pe moșneag;: 

— O, Măria Ta, pe Allah! habar n-am cine-i pocitul 
acesta! Şi nu-i soţul meu nicidecum! Ci-i un proclet de 
vrăjitor, care m-a răpit prin viclenie și silă! 

La aceste vorbe ale fetei, craiul rumilor dete poruncă 
robilor să-l cotonogească bine pe vraci, iar aceștia îl 
ciomăgiră așa de vrednic, de era mai-mai să-și dea 
duhul sub loviturile lor. După care domnul porunci 
să-l ducă în cetate și să-l arunce în temniţă, în vreme 
ce pe fată o luă cu el, după ce orândui ca minunatul 
cal năzdrăvan să fie ridicat și cărat pe umeri, nici cu 
gândul negândind la însușirile vrăjite ale acestuia ori 
la meșteșugurile-i tainice. Și-atâta cu vraciul și cu 
domnița! 

Estimp, crăișorul Kamaralakmar îmbrăcase straie 
de călător, luase cu el cele de trebuință, merinde și 
bani, și pornise la drum, cu inima plină de jale și cu 
gândurile pustiite. Şi purcese s-o caute pe domniță, 
călătorindu-se din ţară în ţară și din cetate în cetate; și 
peste tot iscodea despre calul de abanos, pe când toți 
cei pe care îi cerceta se minunau cu mirare de vorbele 
sale și li se păreau întrebările lui cu totul uluitoare și 
anapoda. 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a patru sute douăzeci şi opta noapte 

Spuse: 


Şi tot așa făcu o bună bucată de vreme, cercetând 
zi de zi mai îndârjit, și zi de zi căutând vești cât 
mai multe, fără a izbuti să capete nicio știre ce l-ar 
fi putut îndruma pe calea cea bună. Până la urmă 
ajunse la cetatea Sanei, unde stăpânea tatăl domniței 
Şamsennahar, şi iscodi despre soarta ei; ci nimeni nu 
mai auzise nimic despre ea și nu-i putu spune ce se 
făcuse de când fusese răpită; și i se povesti în ce stare de 
prăpăd și de deznădejde era cufundat bătrânul sultan. 
Atunci își cătă mai departe de drumul lui și se îndrepră 
către ţara rumilor, iscodind mereu despre domniţă și 
despre calul de abanos, peste tot pe unde trecea și pe la 
toate popasurile la care mânca. 

Or, într-o zi, poposi din drum la un han unde văzu 
o ceată de neguțători stând roată și sporovăind între ei; 
și se așeză și el alături, și îl auzi pe unul dintre ei cum 
spunea: 

— O, prieteni, mi s-a întâmplat în vremea din urmă 
cea mai minunată minune dintre minuni! 

Şi îl întrebară, cu toții: 

— Ce minune? 

E] răspunse: 

— Mă dusesem cu neguţătoriile mele în cutare 
vilaiet în cuzare cetate (și spuse numele cetăţii în care 
se afla domniţa) și i-am auzit pe locuitorii de-acolo 
povestindu-și un lucru tare ciudat, care se petrecuse 
de curând. Povesteau că domnul acelei cetăţi, ieșind 
într-o zi la o vânătoare de-a călare, împreună cu alaiul 
lui, nimerise peste un moșneag tare sâlos, stând lângă 
o tânără fată de-o frumuseţe fără de pereche şi lângă un 
cal de abanos și de fildeș! 

Şi neguţătorul le povesti tovarășilor săi, ce se minu- 
nau cu mare mirare, povestea noastră, pe care nu-i de 

nicio trebuinţă s-o mai spunem încă o dată. 

Când auzi povestea aceea, Kamaralakmar nu se 
îndoi nicio clipită că n-ar fi vorba chiar de iubita lui 
și de calul cel năzdrăvan. Încâr, după ce se încredință 
bine de numele și de locul unde se afla cetatea, porni 
pe dată la drum îndreptându-se într-acolo, şi călători 
fără de oprire până ce ajunse la ea. Ci când vru să intre 
pe poarta cetăţii, fu înhățat de străjeri, spre a-l duce, 
după cumu-i datul în acea ţară, dinaintea craiului lor, 
ca să fie cercetat ce fel de om e, ce vânt îl aduce în țara 
lor şi ce meserie învârtește. Or, tânărul Kamaralakmar 
sosise în ziua aceea târziu tare la cetate, iar străjerii, 
ştiindu-l pe domnul lor năpădit de treburi, lăsară să 
i-l arate a doua zi şi îl duseră la temniţă, să-și petreacă 
noaptea acolo. Dar când văzură frumuseţea și gingășia 
lui, temnicerii nu se îndurară să-l închidă, ci îl rugară 
să stea cu ei și să le țină tovărășie, și îl poftiră să împartă 
cu el cina lor. Pe urmă, după ce mâncară, începură să 
tăifăsuiască și îl întrebară pe şahzade: 

— O, flăcăule, din ce ţară ești? 

El răspunse: 

— Din ţara Farsului, împărăţia Hosroilor! 

La vorbele acestea, temnicerii hohotiră de râs, iar 
unul îi spuse tânărului: 

— O, tu, cel din ţara Hosroilor, n-ai fi și tu tot atâta 
de mare mincinos ca și cel de-o baștină cu tine și care-i 
închis în temnita noastră? 

Iar un altul spuse: 

— Chiar că mulți inși am văzut și multora le-am 
ascultat spusele și poveștile, și le-am cercetat firile, da 
niciodată n-am întâlnit pe careva atâta de ciudat ca 
bătrânul din temnița noastră! 

lar un altul adăugă: 

— Nici eu, pe Allah, n-am mai văzut ceva mai pocit 
decât chipul lui, ori mai urât și mai silos decât înfățișa- 
rea lui! 

Şahzade întrebă: 

— Şi ce minciuni de-ale lui ați auzit? 

Ei răspunseră: 

— Se ţine că e mare învăţat și vraci vestit. Or, domnul 
nostru, la o vânătoare, l-a găsit în tovărășia unei copile 
şi a unui cal minunat de abanos și de fildeș. Şi domnul 
nostru s-a îndrăgit până peste poate de frumusețea fetei 
şi ar vrea să se însoare cu ea, ci ea a înnebunit deodată! 
Așa că dacă moșneagul acela ar fi vreun vraci de seamă, 
precum se dă, i-ar È găsit leacul în vreun fel; căci stă- 
pânul nostru a făcut tot ce-i cu putință ca să găsească 
vreun leac ce-ar putea-o tămădui pe fată de sminteală, 
și iacătă că a și trecut un an de când el tot cheltuiește 
amarnic la averi cu plata vracilor și a solomonarilor, 
fără de niciun folos. Cât despre calul de abanos, acela-i 
închis în vistieria domnească; iar moșneagul cel urât e 
aici, în temniță; și nu mai contenește din gemete și din 
văicăreli, câtu-i nopticica de lungă, de nu ne dă tihnă 
să mai dormim și noi! 

Când auzi vorbele acestea, Kamaralakmar își zise: 
„lată-mă într-un sfârșit pe calea cea mult dorită. 
Acuma să văd ce mijloc pot găsi ca să ajung la ţintă!“ 
Dar numaidecât temnicerii, văzând că venise ceasul lor 
de culcare, îl duseră în lăuntrul temniţei și închiseră ușa 
după el. Atunci îl auzi pe învăţat cum plângea și gemea 
și își jelea năpasta, în limba persană, spunând: „Of, 
ce a pe capul meu că n-am știut să-mi plănuiesc 
mai bine treaba și m-am dat singur pierzării, fără a-mi 
fi izbândit dorurile și fără a-mi fi împlinit gândurile 
cu acea fată! Toate mi s-au întâmplat numai datorită 
nesocotinței mele și din pricină că am râvnit la ce nu 
mi-era menit !* Atunci Kamaralakmar îi spuse în graiul 
persan: 

— Până când ai să tot plângi și-ai să te tot bocești? 
Au crezi că numai tu ai de îndurat năpaste? 

Şi învățatul, prinzând curaj de la acele cuvinte, legă 

vorbă cu el și, fără a-l ști cine e, începu să i se plângă 
de năpastele și de nenorocirile lui! Şi așa își petrecură 
noaptea, tăinuind între ei ca doi prieteni. 

A doua zi dimineaţă, temnicerii veniră să-l scoată 
pe Kamaralakmar din temniţă și îl duseră dinaintea 
domnului, spunând: 

— Tânărul acesta... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute douăzeci şi noua noapte 
Urmă: 


... spunând: 

— Tânărul acesta a sosit aseară prea târziu și n-am mai 
putut să-l aducem la tine, o, Măria Ta, ca să-l cercetezi! 

Atunci domnul îl întrebă: 

— De unde vii? Cum te cheamă? Ce meserie ai? Şi 
pentru ce ai venit în cetatea noastră? 

El răspunse: 

— În ce privește numele, în persană mă numesc 
Harjah! în ce privește ţara, sunt din Persia! lar ca 
meserie, sunt un învățat ca toţi învățații, mai cu seamă 
priceput la tămăduiri și la meșteșugul de a-i vindeca 
pe nebuni și pe smintiţi. Şi, pentru aceasta, străbat 
ţările și cetăţile, spre a-mi folosi meșteșugul și a căpăta 
învățătură nouă, pe care s-o adaug la cea pe care o am! 
Şi săvârșesc totul fără a purta straiele cele înzorzonate 
cu care se îmbracă de obicei astrologii și învățații, fără 
a-mi lăţi turbanul ori a-i spori numărul de răsuceli, 
fără a-mi alungi mânecile, fără a umbla cu un ditamai 
teanc de cărți la subsuoară, fără a-mi înnegura pleoapele 
cu kohl negru, fără a-mi spânzura la gât un șirag lung 

de mătănii mari și nenumărate; și îmi tămăduiesc 
bolnavii fără a le bâigui vorbe tainice, fără a le sufla în 
ochi și fără a-i mușca de sfârcul urechii! Și-aceasta-i, o, 
Măria Ta, meseria mea! 

Când auzi acestea, domnul se lumină de o mare 
bucurie și îi spuse: 

— O, preastrălucitule vraci, ai venit la noi tocmai 
când aveam cea mai amarnică nevoie de priceperea ta! 

Şi îi povesti de boala tinerei fete, și adăugă: 

— Dacă vrei s-o îngrijeşti și dacă ai s-o tămăduiești 
de sminteala în care au cufundat-o vâlvele cele rele, nu 
ai decât să-mi ceri ce dorești, și totul ţi se va da! 

El răspunse: 

— Allah să-l dăruiască pe domnul stăpânul nostru 
cu milele și cu vredniciile lui cele mai alese! Ci mai 
întâi cuvine-se să-mi povestești cu de-amănuntul toate 
câte le-ai băgat de seamă la sminteala fetei și să-mi spui 
de câte zile se află în această stare, fără a uita să-mi spui 
cum de-au ajuns la tine ea, și persanul cel bătrân, și 
calul de abanos! 

Şi domnul îi povesti istoria de șart, de la început 
până la sfârșit, și adăugă: 

— Iar bătrânul se află în temniță. 

El întrebă: 

— Și calul? 

— Calul se află la mine, păzit cu strășnicie într-una 
din odăile mele! 

Şi Kamaralakmar își zise în sine: „Înainte de orice, 
trebuie să văd calul şi să mă încredinţez cu ochii mei 
de starea în care se află. Dacă este întreg și în bună 
stare, totu-i cum nu se poate mai bine și mi-am atins 
ţinta; dacă însă meșteșugul lui o fi stricat, atunci va 
trebui să mă gândesc la vreun alt mijloc de-a o slobozi 
pe domniţa mea!“ Apoi se întoarse către domn și îi 
spuse: 

— O, Măria Ta, mai întâi trebuie să văd calul; căci 
n-ar fi cu neputinţă, cercetându-l, să găsesc ceva ce mi-ar 
putea fi de folos la vindecarea fetei! 

Fl răspunse: 

— Cu bunăvoie și cu dragă inimă! 

Şi îl luă de mână și îl duse la locul unde se afla 
calul de abanos. Şi flăcăul începu să dea ocol calului, îl 
cercetă cu luare-aminte și, găsindu-l neatins și în bună 
stare, se bucură în sine și îi spuse domnului: 

— Allah să te miluiască și să te ocrotească, Măria 
Ta! lară-mă-s gata să merg la tânăra fată, ca să văd cam 
ce-ar putea să aibă! Şi nădăjduiesc că am să izbutesc, 
cu ajutorul lui Allah, s-o vindec cu mâna mea cea 
tămăduitoare și cu mijlocirea calului acesta de lemn! 

Şi îi îndemnă pe străjeri să fie cu multă luare-aminte 
la cal, și porni cu domnul către odăile domniţei. 

De cum intră în odaia în care locuia domniţa, o 
văzu cum își răsucea mâinile și cum se bătea peste piept 
și cum se prăbușea și se rostogolea pe jos, sfâşiindu-şi 
hainele așa cum știa ea. Și văzu bine că sminteala aceea 
nu era decât o sminteală prefăcută și că niciun ginn 
și niciun om nu-i vătămase minţile, ba dimpotrivă! Şi 
înţelese că nu făcea acestea toate decât cu scopul de a 
împiedica pe careva să se ia de ea! 

Văzând așa, Kamaralakmar se îndrepră către fată și-i 
spuse: 

— O, vrăjitoriță a celor Trei Lumi, alungă de la tine 
grijile şi zbuciumul! 

Şi ea, privindu-l, îl cunoscu numaidecât și fu cuprinsă 
de o bucurie atâta de mare, încât scoase un țipăt și se 
prăbuși fără de simţire. Şi domnul fu încredinţat că 
țipătul acela fusese o urmare a spaimei pe care i-o 
stârnise vraciul. Ci Kamaralakmar se plecă peste ea și, 
deșteptând-o, îi spuse cu glas șoptit: 

— O, Şamsennahar, o, lucire a ochilor mei, o, cuib 

al inimii mele, gândește-te la viața ta și la viața mea și 
mai ai oleacă de curaj şi de răbdare; căci starea noastră 
cere multă iscusință și mare grijă, dacă vrem să scăpăm 
din mâinile acestui domn asupritor. Eu am să încep 
prin a-i întări credinţa ce-o are în privinţa ta și anume 
că ești în stăpânirea ginnilor și că de acolo îţi vine 
sminteala; ci am să-i spun că eu am să te vindec pe 
dată cu ajutorul tainicelor însușiri pe care le am! Tu 
nu trebuie decât să-i vorbeşti liniștită și blajin, ca să-i 
arăţi astfel dovada tămăduirii tale prin mijlocirea mea! 
Şi în felul acesta vom izbuti să ne atingem ţinta și vom 
putea să ne împlinim gândul! 

Şi tânăra fată răspunse: 

— Ascult și mă supun! 

Atunci Kamaralakmar se apropie de domn, care se 
trăsese mai spre fundul odăii şi, cu un obraz vestitor de 
bine, îi spuse: 

— O, prea norocitule doamne, am izbutit, datorită 
soartei tale celei bune, să-i dibuiesc boala și să-i aflu 
leacul. Şi ţi-am vindecat-o! Poţi, dar, să te apropii 
de ea și să-i vorbeşti încetișor și cu blândețe, și să-i 
făgăduiești cele ce ai să-i făgăduieşti, și orice vei vrea de 
la ea ți se va împlini! 

Şi domnul, minunat cu totul, se apropie de fata care 
se ridică în cinstea lui și sărută pământul dinaintea lui, 
pe urmă, îi ură bun venit şi îi spuse: 

— Slujnica ta e tulburată de cinstea ce i-o faci, venind 
astăzi în ospeţie la ea! 

Şi domnul, auzind şi văzând toate astea, fu mai-mai 
să se simtă zburând de fericire... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute treizecea noapte 

Spuse: 


... fu mai-mai să le simtă zburând de fericire și le 
porunci roabelor şi hadâmbilor să se pună în slujba 
ei, s-o ducă la hammam și să-i gătească hainele și 
podoabele. Şi femeile și robii intrară și îi spuseră salama- 
lecurile de cuviinţă, iar ea le răspunse la salamalecuri 
în chipul cel mai drăgălaș și cu glasul cel mai dulce. 
Apoi o îmbrăcară în haine împărătești, îi puseră la gât 
o salbă de nestemate și o duseră la hammam, unde o 
spălară și o slujiră, iar pe urmă o aduseră în iatacul ei, 
frumoasă ca o lună în cea de a patrusprezecea zi a sa. 
Şi-aşa! 

Încât domnul, cu pieptul plin până peste poate și 
cu sufletul luminat, spuse tânărului crăişor: 

— O, înţeleptule, o, învăţatule vraci, o, împodobitule 
de filozofie, toată bucuria aceasta pe care o trăim acum 
se datoreşte puterilor tale şi harului rău. Allah să 
sporească asupra-ne harurile suflării tale vindecătoare! 

El răspunse: 

— O, Măria Ta, pentru deplinătatea zviduirii, este 
de trebuinţă să ieși împreună cu toţi curtenii tăi, cu 
străjerii și cu oștenii, și să te duci către locul unde ai 
găsit-o pe fată, luând-o și pe ea cu tine, și punând să 
fie dus acolo și calul de abanos care era cu ea și care 
nu-i decât un ginn diavolesc; și anume chiar ginnul 
care o stăpânea și îi tulbura mintea. lar eu atunci am să 
fac descântecele trebuitoare; altminteri, ginnul are să 
se întoarcă iar să pună stăpânire pe ea la fiecare început 
de lună, şi totul are să înceapă iar de la cap; pe când 
acum, odată ce am izbutit să-l prind cu totul în puterile 
mele, am să-l închid și am să-Pucid 

Şi craiul rumilor strigă: 

— Din toată inima mea de prieten şi ca o răsplată 
datorată! 

Şi numaidecât, însoţit de şahzade și de domniţă 
și urmat de toate oștile sale, luă calea către câmpia 
noastră. 

Când ajunseră acolo, Kamaralakmar porunci să fie 
suită fata pe calul de abanos și să fie lăsaţi, și calul și 
fata, la o depărtare destul de mare ca să nu poată fi 
văzuţi prea bine nici de domn și nici de oștenii săi. Și 
porunca se împlini pe dară. Atunci spuse domnului 
rumilor: 

— Acuma, cu îngăduinţa și cu buna ta voie, am să 
purced la afumări și la farmece, și am să-l ferec pe vrăj- 
mașul acela al neamului omenesc, în așa chip ca să nu 
mai poată fi vătămător nimănuia de-aci înainte! După 
care am să încalec și eu pe calul de lemn ce pare a fi de 
abanos, și am s-o așez pe fată la spatele meu. Şi atunci 
ai să vezi cum se zbuciumă în toare părţile și cum se 
clatină și-apoi cum își ia numaidecât vânt, ca să vină în 
goană să se oprească dinaintea ta. Şi în felul acesta ai să 
capeţi dovada că se află întru totul sub puterea noastră. 
Pe urmă, ai să poţi să faci ce vei vrea cu fata! 

Când auzi vorbele acestea, domnul rumilor se 
bucură până peste poate, în vreme ce Kamaralakmar 
încălecă pe cal și o E strașnic dinapoia sa pe tânăra 
domniţă. Şi pe când ochii toți erau aţintiţi spre el și-l 

riveau ce face, el răsuci pârghia de înălțare; și calul, 
kendisi zborul, se înălță cu ei drept în sus, pierind 
în slava slăvilor. 

Craiul rumilor, care habar nu avea cumu-i treaba, 
rămase mai departe în câmpie cu oștile lui să aștepte 
întoarcerea lor vreme de o jumătate de zi. Ci, cum 
nu-i mai văzu întorcându-se, se hotărî într-un sfârșit 
să se ducă și să-i aștepte la palatul domnesc. Ci și aceea 
fu o așteptare tot pe-atâta de zadarnică. Atunci își 
aduse aminte de moșneagul cel hâd care zăcea închis 
în temniţă și, poruncind să fie adus dinaintea lui, îi 
spuse: 

— A, bătrân ticălos! A, dos de maimuţă! Cum de-ai 
cutezat să nu-mi spui taina calului acela vrăjit și stăpânit 
de ginnii cei diavoleşti? Că iacătă acuma l-a răpit în 
văzduhuri şi pe vraciul care o tămăduise pe fară de 
sminteală, și-a răpit-o și pe fată! Şi cine știe ce are să li se 
mai întâmple! Şi te mai fac răspunzător și de grămada 
de giuvaieruri și de lucruri scumpe, care preţuiesc cât o 
vistierie, cu care am împodobit-o pe fată când a ieșit de 
la hammam. A, pe dată are să ți se zboare capul! 

Şi, la un semn al domnului, gealatul se și ivi și, 
dintr-o fulgerătură, făcu din persan doi persani! 

Estimp, şahzade Kamaralakmar și domniţa Şamsen- 
nahar îşi vedeau mai departe de drumeţia lor cea 
vinteșă prin văzduh și ajunseră cu bună pace la cetatea 
de scaun a împăratului Sabur. De data aceasta nu mai 
coborâră pe pământ la foișorul din grădină, ci chiar pe 
terasa palatului. Și crăișorul se grăbi să-și pună iubita la 
adăpost temeinic și să plece fără de zăbavă să vestească 
pe tatăl și pe mama sa de sosirea lor. Intră, dar, în 
iatacul în care, cufundaţi în lacrimi și în deznădejde, 
ședeau împăratul, împărăteasa și cele trei domniţe, 
surorile lui, și le ură bună pace, sărutându-i, pe când, la 
vederea lui, sufletele li se umplură de fericire și inimile 
li se ușurară de povara mâhnirii și a durerii. 

Atunci, ca să sărbătorească întoarcerea lui și sosirea 
domniţei, fata sultanului de la Sana, împăratul Sabur 
dete ospeţe mari locuitorilor cetăţii și petreceri care 
ținură o lună de zile întreagă. Şi Kamaralakmar intră 
în odaia de nuntă și se veseli cu fata multe nopţi lungi 
şi binecuvântate. 

După care împăratul Sabur, ca să-și știe de-aci 
înainte sufletul liniștit, puse să fie făcut bucățele calul 
de abanos și îi sfărâmă zimberecul, el cu mâna lui. 

La rându-i, Kamaralakmar scrise o scrisoare... 

În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute treizeci şi doua noapte 
Spuse: 


„.. La rându-i, Kamaralakmar scrise o scrisoare 
către sultanul de la Sana, tatăl soţiei sale, în care îl 
înștiința despre toată pătărania lor și îi vesti căsătoria 
și petrecerea lor laolaltă în fericirea cea mai deplină. Și 
trimise scrisoarea printr-un sol însoţit de o mulțime 
de purtători de daruri mărețe și de lucruri rare de 
mare preţ. Şi solul ajunse la Sana, în Yaman, și înmână 
scrisoarea și darurile în mâna tatălui domniţei, care 
citind scrisoarea se bucură cum nu se mai poate și 
primi darurile. După care pregăti la rându-i daruri tare 
bogate pentru ginerele său, fiul împăratului Sabur, și i 
le trimise prin același sol. 

La primirea darurilor de la tatăl soţiei sale, frumosul 
crăişor Kamaralakmar se bucură foarte; căci tare greu 
îi venea să-l știe mohorât pe bătrânul sultan de la Sana 
din pricina purtării lor a amândurora. Și chiar își făcu 
o datină de a-i trimite în fiecare an câte o scrisoare și 
daruri noi. Şi tot așa făcu până la moartea sultanului de la 
Sana. Pe urmă, când și tatăl său, împăratul Sabur, muri la 
rându-i, îi urmă în scaunul împărăției și își începu domnia 
măritând-o pe soră-sa cea mică, aceea pe care o iubea 
el atâta, cu noul sultan de la Yaman. După care domni 
peste împărăţia lui cu înțelepciune, și peste supușii săi cu 
dreptate; și, în felul acesta, dobândi stăpânire peste toate 
pământurile și credința inimilor tuturor locuitorilor. 
lar el cu soţia sa Șamsennahar trăiră așa mai departe 
cea mai huzurită și cea mai dulce, cea mai senină și 
mai liniștită viaţă, până ce veni și la ei Sfărâmătoarea 

huzururilor, Despărţitoarea sindrofiilor şi a celor ce se 
au dragi, Jefuitoarea palatelor şi a colibelor, Ziditoarea 
de morminte și Căpătuitoarea cimitirelor! 

Şi-acum, mărire celui Singur Viu, carele nu moare 
niciodată și carele ţine în mâinile sale domnia Lumilor 
și împărăţia Văzutelor și a Nevăzutelor! 


Şi Șeherezada, fiica vizirului, încheindu-și astfel povestea 
aceasta, tăcu. Atunci sultanul Şahriar îi spuse: 

— Povestea aceasta, o, Șeherezada, a fost minunată! Și 
zare aș vrea să cunosc meșteșugul nemaipomenit al acelui 
cal de abanos! 

Șeherezada spuse: 

— Vai, a fost sfărâmati! 

Şi Şahriar spuse: 

— Pe Allah, sufletul meu tare-i frământat de născocirea 
aceea! 

Șeherezada răspunse: 

— Atunci, o, norocitule sultan, spre a-ţi odihni sufletul, 
sunt gata, dacă bineînţeles îmi îngăduiești, să-ţi povestesc 
povestea cea mai de haz pe care o cunosc, aceea în care 
este vorba de Dalila-cea-Vicleană și de fata ei Zeinab-cea- 
Isteaţă! 

Şi sultanul Șahriar strigă: 

— Pe Allah, poţi s-o spui! Căci habar n-am de povestea 
aceea! Pe urmă, am să hotărăsc ce va fi cu capul tău! 

Atunci Șeherezada spuse: 


POVESTEA CU NĂZDRĂVĂNIILE 
SĂVÂRŞITE DE DALILA-CEA-VICLEANĂ 
ȘI DE FATA EI ZEINAB-CEA-ISTEAŢĂ 
ÎMPOTRIVA LUI AHMAD-CEL- 
HOŢOMAN, A LUI HASSAN-CEL- 
PEHLIVAN ȘI A LUI ALI ARGINT-VIU! 


Ñ e povestește, o, norocitule sultan, că trăiau la Bagdad 
3 adi pe vremea califului Harun Al-Rașid, un om care 
se numea Ahmad-cel-Hoţoman și un altul care se 
numea Hassan-cel-Pehlivan, amândoi ajunși de pomină 
din pricina iscusinței lor la vicleșuguri şi la pungășii. 
Isprăvile lor în aceste privinţe erau cu totul și cu totul 
Aeae drept aceea, califul, care se pricepea să tragă 
foloase de pe urma tuturor celor dăruiți cu vreun har, 
îi chemă la el și îi năimi căpetenii ale agiei. Așa că-i 
stepeni în vredniciile lor, dând fiecăruia câte un caftan 
falnic, leafă de câte o mie de dinari de aur pe lună, și 
câte o ceată de patruzeci de călăreți vajnici. În felul 
acesta, Ahmad-cel-Hoţoman era însărcinat cu paza 
cetăţii pe latura dinspre uscat, iar Hassan-cel-Pehlivan 
pe latura dinspre ape. Și amândoi, la sărbătorile cele 
mari, mergeau pe lângă calif, unul de-a dreapta lui, 
altul de-a stânga. 

Or, în ziua ridicării lor în acele vrednicii, amândoi 
ieșiră cu valiul Bagdadului, emirul Khaled, însoțiți de 


' La M. A. Salie, titlul este: Povestea cu Dalila-Vicleana și Ali-Zeibak 
din Cairo. 

cei patruzeci de zdrahoni ai lor și cu un pristav înainte, 
care striga hotărârea califului și spunea: 

- Hei, voi toţi, locuitori ai Bagdadului! din porunca 
marelui calif, aflaţi că aga de la Mâna Dreaptă nu e altul 
de-aci înainte decât Ahmad-cel-Hoţoman, iar aga de la 
Mâna Stângă nu e altul decât Hassan-cel-Pehlivan! Lor 
le datoraţi supunere și cinstire la tot prilejul! 

Tot pe-acele vremi, trăia la Bagdad o bătrână vestită, 
pe care o chema Dalila, și care a rămas de pomină de- 
atunci și până azi pe numele de Dalila-cea-Vicleană. 
lar Dalila avea două fete: una măritată și mamă a 
unui năpârstoc numit Mahmud-Stârpitura, și alta 
încă nemăritată și rămasă de pomină cu numele de 
Zeinab-cea-Isteaţă. Soţul Dalilei-celei-Viclene fusese pe 
vremuri om de vază, răspunzător peste porumbeii care 
slujeau să ducă soliile și scrisorile în toată împărăţia: 
iar viaţa lor îi era mai scumpă și mai de preț califului 
decât chiar viața copiilor lui, pentru foloasele pe care 
i le aduceau aceștia. Incâr soțul Dalilei se bucura de 
huzmeturi și de volnicii alese, și de o leafă de o mie 
de dinari pe lună. Ci el era mort de mult și uitat, și de 
pe urma lui rămăseseră bătrâna și cele două fete ale ei! 
Şi, cu adevărat, Dalila aceea era o bătrână măiastră în 
şiretlicuri, pehlivănii, pungășii, porlogării și blestemăţii 
de toate felurile, o vrăjitoare în stare să amăgească până 
şi șarpele momindu-l afară din cuibul lui, ori să și-l 
facă până şi pe diavolul Eblis învățăcel la sforării și la 
tertipuri. 

Deci, în ziua căftănirii lui Ahmad-cel-Hoţoman și a 
lui Hassan-cel-Pehlivan în slujba de agă, tânăra Zeinab 
îl auzi pe pristav vestind norodului ştirea, și îi spuse 
mamei sale: 

— Ia uite, o, maică, la pramatia aia de Ahmad-cel- 
Hoţoman! A venit mai cândva la Bagdad ca un fugar 
izgonit din Egipt și n-a fost blestemăţie pe lume și 

ticăloşie pe care să n-o fi săvârşit aici de când a venit. Și 
în felul acesta a ajuns atât de vestit, încât califul iată că 
l-a căftănit în slujba de agă de-a Dreapta sa, în vreme 
ce cumătru-său întru pehlivănii, Hassan-cel-Pehlivan, 
chelbosul ăla cu căpăţâna cheală că un dovleac, a fost 
căftănit agă de-a Stânga sa! Și fiecare dintre ei își are zi 
şi noapte masa așternută la palatul califului, și o strajă, 
şi leafă de o mie de dinari pe lună, și vrednicii și toate 
hatârurile. Şi noi, vai de noi! Stăm în casa noastră, fără 
de nimica și date uitării, fără de nicio cinstire ori hatâr, 
și fără nimeni care să se îngrijească de soarta noastră! 
Iar bătrâna Dalila ridică fruntea și zise: 

— Da, pe Allah, fata mea! 

Atunci Zeinab îi spuse: 

— Ridică-te, dar, o, maică, și găsește vreo chițibușe- 
rie vrednică să ne acopere de fală, ori vreo pehlivănie care 
să ne facă atâta de vestite şi-atâra de cunoscute în 
Bagdad, încât faima noastră să ajungă la urechile califului, 
care are să ne dea îndărăt huzmeturile și vredniciile 
tatălui nostru! 

După ce Zeinab-cea-lsteaţă îi spuse aceste cuvinte 
maică-sii, Dalila-cea-Vicleană îi răspunse: 

— Pe capul tău, o, fata mea... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute treizeci şi treia noapte 

Spuse: 

... Pe capul tău, o, fata mea, îţi făgăduiesc să mijmă- 
şesc prin Bagdad vreo două pehlivănii dintre cele mai 


acătării, care au să întreacă, și încă cu prisosinţă, tot ce-au 
săvârșit Ahmad-cel-Hoţoman și Hassan-cel-Pehlivan! 

Şi se ridică pe clipă pe dată, își coperi faţa cu fere- 
geaua, se îmbrăcă în haine de sufit’ sărac, punându-și 
o mantie mare, cu niște mâneci atât de grozave, încât îi 
cădeau până la călcâie, și se încinse peste mijloc cu un 
brâu lat de lână; luă apoi un ulcior pe care îl umplu cu 
apă până în buză și puse trei dinari în gura ulciorului, 
pe care îl astupă cu un dop făcut din frunze de palmier; 
pe urmă își înfășură umerii și pieptul cu o sumedenie 
de șiruri de mătănii cu nişte bumbi mari, grele cât o 
sarcină de vreascuri, luă în mână o flamură ca acelea pe 
care le poartă sufiţii cerșetori, făcută din nişte fâșii de 
pânză roșii, galbene și verzi; și, gătită așa, ieși din casă 
strigând cât o ținea gura: 

— Allah! Allah! 

Şi în felul acesta cu limba se ruga, pe când inima ei 
gonea pe meidanul de alergări al diavolilor, iar gândul 
i se vântura cum să născocească nişte isprăvi cât mai 
dibace și mai amarnice. 

Străbătu așa mahalalele cetăţii, trecând dintr-o uliţă 
în altă uliţă, până ce ajunse la o fundătură podită cu 
marmură, măturată și stropită, și în fundul ei văzu o 
poartă mare adumbrită de o minunată coamă de 
alabastru, iar pe pragul ei stând portarul, un moghrabin 
îmbrăcat tare filos Iar poarta era din lemn de santal 
împodobită cu verigi vârtoase de acioaie și cu un lacăt 
de argint. Or, casa aceea era casa ceaușului de la palatul 
califului, un om de mare vază, stăpân pe multe bunuri, 
şi umblătoare și neumblăroare, și miluit cu lefuri mari 
pentru slujbele lui; ci mai era și om tare aprig și cam 
necioplit; drept care i se zicea Mustafa-Urgia-Ulițelor, 
din pricină că la el loviturile o luau totdeauna înaintea 
vorbelor! Era însurat cu o muierușcă nurlie, pe care o 
îndrăgea amarnic şi faţă de care se jurase, încă din 


"Sufit (de la suf— lână, păr) — mistic musulman, care umbla îmbrăcat 
cu haine aspre țesute din lână albă. 

noaptea lor dintâi, că nu are să-și ia altă soție cât o trăi, 
și că nu are să doarmă nici măcar o noapte afară din 
casa lor. 

Și-așa fu, până ce într-o zi Mustafa-Urgia-Ulițelor, 
ducându-se la divan, văzu că fiecare emir avea pe lângă 
el câte un fecior ori chiar doi. Și tot în ziua aceea se 
duse pe urmă la hammam și, uitându-se într-o oglindă, 
văzu că firele de păr albe din barba lui erau mai multe 
decât firele negre, pe care le copleșeau cu totul, și își 
zise în sine: „Oare cel care l-a luat de mult pe tatăl tău 
nu vrea să te miluiască și pe tine cu un urmaș?“ Și se 
duse la nevastă-sa și, cu inima zăhăită, se așeză pe un 
chilim, fără să se uite la ea și fără să-i spună o vorbă. Ea 
atunci se apropie de el și-i spuse: 

— Bună seara, tu! 

El răspunse: 

— Piei de dinaintea mea! Din ziua când te-am văzut 
pe tine, nimica bun n-am mai văzut! 

Ea întrebă: 

— Cum așa? 

El spuse: 

— În noaptea dintâi a noastră, m-ai pus să jur că 
n-am să mai iau altă nevastă pe lângă tine! Și te-am 
ascultat! Or, astăzi, am văzut la divan pe fiecare emir 
cu câte-un fiu ori chiar cu doi, și-atunci mi-am adus 
aminte de moarte; și asta m-a tulburat cum nu se mai 
poate, căci nu sunt și eu dăruit nici cu un fecior, nici 
cu o fată măcar! Şi eu ştiu că omul care nu lasă niciun 
urmaș în urma lui nu lasă nicio amintire! Și aceasta-i 
pricina supărării mele, o, sterpiciune ce ești, o, pământ 
de piatră și de arsură pentru semănăturile mele! 

La vorbele acestea, nevestica, înroşindu-șe, răspunse: 

— Așa îţi vine ţie să vorbeşti, ai? Fie Numele lui 
Allah cu mine și împrejurul meu! Zăbăvnicia nu-i de 
la mine! Și pricina nu-i din vina mea! Că eu atâta mă 

îndop cu tot soiul de leacuri, de-am tocit și-am găurit 
piulițele tot pisând mirodenii, sfărâmând buruieni 
și zdrobind rădăcini de leac împotriva sterpiei! Ci tu 
ești cel zăbavnic! Tu nu ești decât un catâr fără vlavie 
și cârn, iar ouăle ți-s limpezi, cu sămânţa zemoșită și 
rodul nerodnic! 

El răspunse: 

— Bine!... Da când am să mă întorc din călătorie, 
am să-mi aduc altă soață lângă tine! 

Ea răspunse: 

— Soarta și norocul meu sunt la Allah! 

El atunci plecă; ci, când ajunse în uliţă, se căi de 
cele întâmplate; iar soţia lui, tinerica, se căi și ea la 
fel de vorbele ce le rostise, cam acre, față de stăpânul 
ei. Şi-atâta cu stăpânul casei din fundătura podită cu 
marmură! 

Estimp, Dalila-cea-Vicleană, iacătă! Cum ajunse sub 
zidurile casei, o văzu deodată pe soţia emirului stând 
la fereastră sprijinită în coate, frumoasă ca o mireasă și 
strălucind ca o comoară de toate giuvaierurile cu care 
era împodobită, și luminoasă ca o boltă de cleștar, în 
hainele de zăpadă cu care era îmbrăcată! 

Când o văzu așa, bătrâna noastră a răutăţilor își 
zise în sufletul ei: „O, Dalila, iată că ţi-a venit ceasul 
să dezlegi sacul vicleșugurilor tale! Acuma să te vedem 
dacă ești în stare s-o momești pe tinerica aceasta afară 
din casa stăpânului ei și s-o ușurezi de giuvaieruri și 
s-o despoi de hainele cele frumoase, ca să pui mâna pe 
toată fala ei!“ Se- opri, așadar, sub fereastra emirului, să 
strige cât mai amarnic numele lui Allah, zicând: „Allah! 
Allah! Și voi toţi, prieteni ai lui Allah, valii făcători de 
bine, luminaţi-mă!“ 

Când auziră acele strigăte și când o văzură pe acea 
sfântă bătrână îmbrăcată întocmai ca sufiții cerşetori, 
toate muierile din mahala veniră în fugă să-i pupe 

poalele mantiei și să-i ceară binecuvântarea; iar tânăra 
soţie a emirului Urgia-Uliţelor gândi: „Allah are să ne 
binecuvânteze cu mila lui prin mijlocirea acestei sfânte 
bătrâne!“ Și, cu ochii înmuiaţi de tulburare, ferneiușca 
chemă o slujnică şi-i spuse: 

— Coboară repede la portarul nostru, șeicul Abu- 
Ali, sărută-i mâna și spune-i: „Stăpâna mea Khatun te 
roagă s-o lași să intre la noi pe această sfântă bătrână, 
ca să ne aducă îndurarea lui Allah!“ 

Şi slujnica se duse la portar, îi sărută rnâna și-i spuse: 

— O, şeicule Abu-Ali, stăpâna mea Khatun îţi 
spune: „Las-o pe această bătrână să intre la noi, ca să ne 
aducă îndurările lui Allah!“ Şi poate că binecuvântarea 
lui Allah se va revărsa peste noi toţi! 

Atunci portarul se duse la bătrână și vru mai întâi 
să-i sărute mâna; ci ea se trase repede îndărăt, și nu-l 
lăsă, spunând: 

— Să nu te apropii de mine! Tu, care îţi faci rugă- 
ciunile ca toţi slujitorii fără să te speli mai întâi 
după sfânta datină, ai să mă prihăneşti cu mâinile 
tale necurate și atunci spălarea mea-i degeaba și fără 
de folos! Mântuiască-te Allah de slugăria aceasta, o, 
portarule Abu-Ali, căci te afli întru milele sfinților lui 
Allah și ale valiilor săi! 

Or, urarea aceasta îl tulbură cu totul pe portarul 
Abu-Ali, căci tocmai se împlineau trei luni de zile de 
când nu-și mai primise plata de la cumplitul emir Urgia- 
Uliţelor și de multă vreme se afla la mare cumpănă în 
această privinţă și nu ştia ce să facă spre a căpăta cele ce 
i se cuveneau, încât îi spuse bătrânei: 

— O, maică, dă-mi să beau oleacă de apă din ulciorul 
tău, ca să mă pot bucura în felul acesta de binecuvân- 
tarea ta! 

Atunci ea cobori ulciorul de pe umăr și îl învârti de 
mai multe ori în juru-i, până ce astupușul din foi de 

palmier alunecă din gura ulciorului și cei trei dinari de 
aur se rostogoliră pe jos, de parcă ar fi căzut din cer! Şi 
portarul se repezi să-i adune și își zise în sine: „Mărire, 
lui Allah! Această bătrână cerșetoare este mai sfântă 
decât toate sfintele care au ascunse comori date în seama 
lor! Iată că i s-a vădit că eu sunt un biet portar lipsit de 
plata lui și în mare nevoie de bani pentru cheltuielile 
cele mai grabnice; și s-a rugat ca să-mi capete aceşti trei 
dinari pe care i-a scos din adâncurile cerului!“ Pe urmă 
îi întinse bătrânei cei trei dinari și îi spuse: 

— la, mătușă, acești trei dinari, care au căzut poate 
din ulciorul tău! 

Ea răspunse: 

— Fugi de-aci cu banii ăştia ai tăi! Eu nu sunt dintre 
cei ce au treabă de lucruri de-acestea lumești, nu, nici- 
odată! Poţi să ţii tu banii aceia pentru tine și să-ţi mai 
îmbunezi oleacă traiul, spre a-ţi cumpăni în felul acesta 
simbria pe care ţi-o datorează emirul! 

Atunci portarul ridică mâinile și strigă: 

— Mărire lui Allah pentru mila lui! Asta-i o faptă 
din rândul minunilor! 

Estimp, slujnica se și apropiase de bătrână și, după 
ce îi sărută mâna, se grăbi s-o ducă la tânăra-i stăpână. 

Când ajunse la femeiușcă, bătrâna rămase uluită de 
frumuseţea ei; căci cu adevărat era ca o comoară dezve- 
lită, cu pecețile-i talismanice sfărâmate anume spre-a o 
arăta în toată vâlva sa. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute treizeci și patra noapte 


Spuse: 


166 O mie şi una de nopți 


Când ajunse la femeiușcă, bătrâna rămase uluită de 
frumuseţea ei; căci cu adevărat era ca o comoară dezve- 
lită, cu peceţile-i talismanice sfărâmate anume spre-a o 
arăta în toată vâlva sa. 

Și frumoasa Khatun la rându-i se grăbi să se arunce 
la picioarele bătrânei și să-i sărute mâinile; iar bătrâna 
îi zise: 

— O, fata mea, nu vin decât din pricină că am 
înțeles că ai nevoie de sfaturile mele, după îndemnul 
lui Allah! 

Şi Khatun începu prin a-i da mai întâi să mănânce, 
după cumu-i datina faţă de sfinţii cerșetori; ci bătrâna 
nu vru să se atingă de bucate, și spuse: 

— Eu nu vreau să mănânc decât din bucatele raiului; 
așa încât ajunez totdeauna, afară de cinci zile pe an! Ci, 
o, copilă a mea, te văd mâhnită și doresc să-mi povesteşti 
pricina tristeţii tale! 

Ea răspunse: 

— O, maică, în ceasul nunţii noastre l-am pus pe 
soțul meu să jure că n-are să ia niciodată altă soţie pe 
lângă mine; ci a văzut acuma copiii altora și a râvnit să 
aibă și el unul; și mi-a zis: „Eşti o stearpă!“ Eu i-am răs- 
puns: „Ba tu ești un catâr care nu rodnicești!“ Atunci 
el a plecat mânios și mi-a zis: „Când am să mă întorc 
din călătorie, am să mă însor cu încă una!“ Or, eu, 
mătușă, eu tare mă tem acuma să nu-și împlinească 
ameninţarea și să nu mai ia pe lângă mine încă o soţie 
care să-i dăruiască urmași! Că el are moșii multe, și 
case, și huzmeturi sate întregi, și de-o avea copii de la 
cealaltă, eu am să fiu lipsită de toate acele bunuri! 

Bătrâna răspunse: 

— Fata mea, se vede cât de colo ce neștiutoare ești despre 
virtuțile stăpânului meu, șeicul Tatăl-Desfecioririlor, pu- 
ternicul Stăpânul-Sarcinilor, înmulţitorul-Plodirilor.! 


! La M. A. Salie, este dat numele arab Abu-li-Hamalat — cu precizarea 
într-o notă: ocrotitorul plodirilor, adică ocrotitorul femeilor însărcinate. 

Au tu nu știi că numai un drum la acest sfânt face 
dintr-un biet datornic un zaraf bogat și dintr-o femeie 
stearpă un hambar de rodnicii? 

Frumoasa Khatun răspunse: 

— O, maică, din ziua când m-am măritat, eu n-am 
mai ieșit din casă niciodată și n-am putut nici măcar 
să întorc urările de fericire ori de păreri de rău care mi 
s-au adus! 

Bătrâna spuse: 

— O, copilă, am să te duc eu la stăpânul meu, șeicul 
Tatăl-Desfecioririlor şi Înmulţitorul-Plodirilor. Iar tu să 
nu te sfiești a-i mărturisi povara ce te apasă, și să-i faci 
un peșcheș. Şi-atunci poţi să nu te îndoiești că la întoar- 
cerea din călătorie soțul tău are să se culce cu tine; și tu 
ai să prinzi o fată ori un băiat. Dar, fie fată, fie băiat, ori- 
ce-o fi să fie copilul tău, tu să faci jurământ că ai să-l 
menești derviş în slujba stăpânului meu Tatăl-Desfecio- 
ririlor! 

La vorbele acestea, frumoasa Khatun, tulburată 
de nădejde și de bucurie, îmbrăcă rochiile ei cele mai 
frumoase şi se găti cu cele mai scumpe giuvaieruri, pe 
urmă îi spuse slujnicei sale: 

— Ai grijă de casă! 

Şi slujnica răspunse: 

— Ascult și mă supun, o, stăpână a mea! 

Atunci Khatun ieși cu Dalila și întâlni la poartă pe 
bătrânul portar, moghrabinul Abu-Ali, care o întrebă: 

— Incotro, stăpână? 

Ea răspunse: 

— Mă duc la șeicul Înmulţitorul-Plodirilor! 

Portarul spuse: 

— Ce binecuvântare a lui Allah această sfântă bătrână, 
o, stăpână a mea! Are în seama ei comori întregi! Mi-a 
dat și mie trei dinari de aur roșu; și a ghicit nevoia mea 
și a știut starea mea, fără să mă fi întrebat nimica; și 

a știut că mă aflam la nevoie! Deie Allah ca răsplata 
pentru posturile ei de tot anul să se reverse și asupra 
capului meu! 

Cu asta, Dalila și tânăra Khatun plecară și, pe drum, 
bătrâna cea vicleană spuse soaţei emirului Urgia-Ulițelor: 

— Inşallah! o, stăpână a mea, când ai să te afli di- 
naintca șeicului Tatăl-Desfecioririlor, ajute-l Allah ca el 
să-ţi dea și liniștea sufletului, și îndeplinirea tuturor 
dorințelor, și întoarcerea dragostei soțului tău, dar să și 
facă așa fel ca niciodată pe viitor să nu mai fie între voi 
pricină de nemulțumire, ori de supărare, ori să vă mai 
spuneţi vorbe rele! 

Şi Khatun răspunse: 

— O, maică, tare aş vrea să ajung cât mai curând la 
ace] sfânt șeic! 

În vremea aceasta, Dalila-cea-Vicleană își zicea 
în sine: „Cum aș putea face, în mijlocul mulțimii de 
trecători care se duc și vin, s-o despoi de giuvaieruri și 
s-o las goală?“ 

Pe urmă îi spuse deodată: 

— O, fata mea, mergi cât mai departe în urma mea, 
dar) să nu mă pierzi din ochi, întrucât eu, maica ta, 
sunt o bătrână încărcată greu cu poverile cu care mă 
încarcă aceia care nu le mai pot îndura greutatea; și 
pe tot lungul drumului oamenii vin să mă încarce cu 
daruri de pioșenie, pe care le-au menit stăpânului meu 
șeicul, și mă roagă să i le duc. Este mai bine, așadar, să 
merg, singură deocamdată! 

Şi femeiușcă merse departe în urma viclenei bătrâne, 
până ce amândouă ajunseră în sukul cel mare al 
negustorilor. Şi de departe se auzea sub bolta sukului 
răsunând, la pașii tinerelei, zăngănitul zurgălăilor de 
aur de la picioarele ei gingașe și clinchetul țechinilor de 
pe capul său, atât de dulce și de lin de-ai fi zis că e un 
zvon de ţitere și de ţimbale! 

Așa trecură prin suk, pe dinaintea prăvăliei unui tânăr 
negustor, pe nume Sidi-Mobhsen, care era un flăcău tare 
drăgălaș, de-abia având o umbră de pufușor pe obraji. 
Iar acesta băgă de seamă frumuseţea nevesticii și începu 
să-i arunce pe furiș nişte ocheade pe care bătrânei nu-i 
trebui mult ca să le priceapă. Încât se întoarse către 
tinerică și îi spuse: 

— Vino şi te așază oleacă mai de-o parte colea, fata 
mea, să te mai hodinești cât mă duc să vorbesc despre 
o treabă cu neguţătorul acela tinerel! 

Şi Khatun se supuse și stătu jos, nu departe de pră- 
vălia flăcăului cel frumos, care putu în felul acesta s-o 
vadă mai bine și, numai dintr-o privire pe care i-o 
aruncă ea, îi venea să înnebunească! După ce fierse așa 
bine, bătrâna codoașă se apropie de el şi-i spuse: 

— Au nu ești tu neguțătorul Sidi-Mohsen? 

El răspunse: 

— Ba da! Cine ţi-a spus cum mă cheamă? 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute treizeci şi cincea noapte 
Spuse: 


El răspunse: 
— Ba da! Cine ţi-a spus cum mă cheamă? 
Ea zise: 


— Nişte oameni de treabă, care m-au trimis la tine. 
Şi am venit ca să-ţi spun, o, copile al meu, că fetişcana 
de colo este fata mea; iar tată-său, care a fost un mare 
neguţător, a murit lăsându-i multe bogății. Ea a ieșit 
astăzi întâia oară în lume, căci nu-i decât de puţină 
vreme ajunsă la vârsta măritișului, și-asta după felurite 
semne neîndoielnice. Or, eu n-am mai zăbovit s-o scot 

la vezală, căci spun înțelepții: „Votrește-ţi fata, nu 
feciorul!“ Drept care, mânată de un îndemn ceresc și 
de o simţire tainică, m-am hotărât să vin să te între 
pe tine de n-o vrei de soție. Şi să nu-ți faci vreo grijă în 
privinţa ei: dacă ești sărac, am să-ţi dau toţi banii ei, și 
în locul unei prăvălii, am să-ţi deschid două prăvălii! 
Şi în felul acesta ai să fii miluit de Allah nu numai cu 
o fetişcană frumoasă, ci și cu alte trei lucruri vrednice 
de râvnit, ce încep toate cu litera b: bani, bunătate și 
bucurie! 

- O, maică, toate-s bune şi nu pun la îndoială 
cuvintele tale în ce privește pe cei dintâi b. Însă în 

rivinţa celui de-al treilea b, îți mărturisesc că n-aş fi 
[niste decât după ce l-aş vedea și l-aş cerceta cu ochii 
mei; căci maică-mea, înainte de a muri, m-a îndemnat 
stăruitor un lucru şi mi-a spus: „Tare aş mai fi vrut, o, 
fiul meu, să te însor cu o fată de care să mă fi încredințat 
cu ochii mei!“ Iar eu am jurat că nu am să mă abat de 
la dorința sa și că în locul ei voi cerceta eu însumi! Și a 
murit liniștită! 

Atunci bătrâna răspunse: 

— Dacă-i așa, ridică-te pe cele două picioare și hai 
după mine! Şi mă însărcinez să ţi-o arăt goală-goluţă! 
Numai să ai bine grijă să vii mult departe în urma ei, 
dar fără s-o pierzi din ochi. lar eu am să merg înainte, 
ca să arăt drumul! 

Atunci tânărul negustor se ridică și luă cu el o pungă 
plină cu o mie de dinari, zicându-și: „Nu se știe ce se 
poate întâmpla, și aş putea în felul acesta să plătesc pe loc 
cheltuielile cerute de însurătoare!“ Și se ţinea de departe 
pe urmele bătrânei codoaşe care deschidea drumul, și 
care își zicea în sine: „Cum să faci tu acuma, o, Dalilo 
cea plină de iscusinţă, să-l despoi și pe viţelul acesta?“ 

Si cum mergea așa, urmată de tânăra femeie, care la 
rându-i era urmată de frumosul neguțător, ajunse în fața 
prăvăliei unui boiangiu, unul numit Hagg-Mohammad, 
vestit în tot sukul din pricina gusturilor lui anapoda. 

Într-adevăr, el era asemenea cuţitului vânzătorilor de 
colocaze, care spintecă totodată și părțile bărbătești și pe 
cele femeiești ale cepii, și la fel îi plăceau și gustul dulce 
al smochinului și gustul acrișor al rodiei. Or, așadar, 
Hagg-Mohammad, auzind clinchetul țechinilor și al 
zingăneilor, înălță fruntea şi zări pe drăgălașul de flăcău 
şi pe frumoasa muierușcă. Și simţi ce simți! Ci Dalila 
se și apropiase de el și, după salamalecurile de cuviință, 
îi spuse așezându-se: | 

— Tu ești oare Hagg-Mohammad, boiangiul? 

El răspunse: 

— Da! Eu sunt Hagg-Mohammad! Ce dorești? 

Ea spuse: 

— Mi-au vorbit niște oameni de treabă despre tine! la 
te uită la fetișcana aceea nurlie, care-i fata mea, și la flăcăul 
acela dulce și zarif, care-i fiul meu! Eu i-am crescut pe 
amândoi, și învățătura lor m-a costat multă cheltuială! 
Or, află acuma că locuința în care locuim noi este o casă 
mare și veche ce se dărâmă, așa încât am fost nevoită de 
la o vreme s-o sprijin cu grinzi de lemn și cu proptele 
vânjoase; ci meșterul zidar mi-a spus: „Bine-ai face să 
te duci să stai în altă casă; întrucât s-ar cam putea să se 
prăvălească peste tine! Şi după ce o să ţi-o zidesc iar, ai să 
poţi veni îndărăt să locuiești în ea; da nu mai devreme!“ 
Eu atunci am plecat în căutarea altei case în care să 
stau până una alta cu acești doi copii; și niște oameni 
cumsecade m-au îndreptat către tine. Aș vrea, dar, 
să mă găzduiești la tine cu aceşti doi copii pe care-i vezi! 
Şi să nu te îndoiești de mărinimia mea! 

Când auzi vorbele acestea ale bătrânei, boiangiul îşi 
simți inima horind în lăuntrurile lui, și îşi zise în sine: 

„Ya Hagg-Mohammad, uite cum i se îmbie dinţilor 
tăi un coşcoman de unt pe-o felie!“ Pe urmă spuse către 


Dalila: 

— E-adevărat că am o casă cu o odaie mare la catul 
de sus; dar nu am la îndemână nicio încăpere, întrucât 
jos, locuiesc eu, iar odaia de sus slujește să-mi primesc 
oaspeţii, ţăranii care îmi aduc indigoul! 

Ea răspunse: 

—  Fiule, treaba la casa mea nu cere decât o lună 
sau două, cel mult; și noi nu cunoaștem multă lume 
pe-aici! Mă rog ţie, dar, să împărți în două odaia cea 
mare de sus și să ne dai nouă jumătate. Și, pe viaţa ta, 
o, fiule, dacă vei vrea ca oaspeţii tăi, țăranii ce-ţi aduc 
indigoul, să ne fie oaspeţi, vor fi bineveniţi! Suntem 
gata să mâncăm și să dormim împreună cu ei! 

Atunci boiangiul se grăbi să-i dea cheile de la casa 
lui; avea trei: una mare, una mică și una răsucită. Și îi 
spuse: 

— Cheia cea mare este de la poarta casei; cheia cea 
mică este de la odaia de intrare; iar cheia cea răsucită 
este de la odaia de sus. Poți, mătușă dragă, să te slujești 
de tustrele! 

Atunci Dalila luă cheile și plecă, urmată de nevestică, 
iar nevestica urmată la rându-i de tânărul negustor, și 
așa ajunseră pe ulița pe care se afla casa boiangiului 
şi unde baba se grăbi să deschidă poarta cu cheia cea 
mare. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute treizeci şi șasea noapte 
Spuse: 
.«. baba se grăbi să deschidă poarta cu cheia cea mare. 


Deocamdată începu prin a intra ea mai întâi în casă, 
împreună cu tânăra nevastă, iar negustorașului îi spuse 

să aștepte. Şi o duse pe frumoasa Khatun în odaia de 
sus, spunându-i: 

— Fata mea, jos locuiește preacinstitul şeic Tatăl- 
Desfecioririlor. Tu așteaptă-mă aici și începe să-ţi dai 
jos feregeaua! Eu nu zăbovesc mult și mă întorc la tine! 

Şi cobori numaidecât să-i deschidă tânărului neguță- 
tor, şi îi pofti în odaia de la intrare, spunându-i: 

— Ia loc colea și așteaptă-mă, că mă întorc la tine 
cu fata mea, ca să te încredinţezi de ceea ce vrei să te 
încredinţezi cu ochii tăi! 

Pe urmă se întoarse iarăși sus la frumoasa Khatun 
și îi spuse: 

— Acuma mergem la Iatăl-Desfecioririlor! 

Şi tânăra strigă: 

— Ce bucurie, o, maică a mea! 

Ea răspunse: 

— Dar mie, fata mea, mi-e frică de un lucru! 

Ea întrebă: 

— Şi de ce lucru ţi-e teamă, maică? 

Ea răspunse: 

— Jos se află un copil al meu cam smintit, care-i 
ucenicul și ajutorul șeicului Tatăl-Desfecioririlor. Iar el 
nu știe să osebească vremea rece de vremea caldă, și stă 
mereu gol! Ci atunci când o femeie de vază ca tine intră 
la șeic, vederea podoabelor și a mătăsurilor cu care-i 
îmbrăcată îl fac să se smintească de tot, și se repede la 
ea şi-i face bucăţi hainele și îi smulge cerceii rupându-i 
urechile, și o despoaie de toare giuvaierurile. Așa că ai 
face mai bine dacă ai începe să-ţi scoţi aici giuvaierurile 
şi să te dezbraci de toate hainele și cămășile; și ţi le 

ăzesc eu pe toate, așteptându-te până ce te întorci de 
A şeicul Tatăl-Desfecioririlor! 

Atunci nevestica își scoase toate giuvaierurile, se 
dezbrăcă de toate hainele, nemaipăstrând pe ea decât 
o cămășuţă de mătasă, şi înmână totul Dalilei, care îi 
spuse: 

— Mă duc să le pun sub mantia Iatălui-Desfecioriri- 
lor, pentru ca în felul acesta, prin atingerea cu el, să se 
reverse asupra-ţi binecuvântarea lui Allah! 

Și cobori, ducând cu ea bocceaua pe care, deocamdată, 
o ascunse sub bolta scării; pe urmă se duse la tânărul 
negustor și îl găsi așteptând-o pe tinerică. 

El o întrebă: 

— Unde este, dar, fiică-ta, ca să pot s-o cercetez? 

Ci deodată bătrâna începu să se bată peste obraji și 
peste piept, în tăcere. Și tânărul negustor o întrebă: 

— Ce-ai păţit? 

Ea răspunse: 

— Uf! dare-ar Allah să li se curme zilele vecinelor 
mele răuvoitoare și pizmașe și bârfitoare! Te-au văzut 
când ai intrat în casă cu mine și m-au întrebat cine ești; 
eu le-am spus că te-am ales ca viitor soţ al fetei mele. 
Ci ele, pesemne zavistioase pe mine și pizmuindu-mi 
ei a tine, s-au dus la fata mea și i-au spus: „Oare 
maică-ta s-o fi săturat să-ţi dea de mâncare de vrea să 
te mărite aşa cu unul molipsit de râie şi de lepră?“ Eu 
atunci i-am jurat, așa cum te-ai juruit și tu mamei tale, 
că n-am să te împreun cu ea mai înainte de-a te vedea 
gol-goluț! 

La vorbele acestea, tânărul negustor strigă: 

— Chem ajutorul lui Allah împotriva acelor pizmașe 
și voitoare-de-rău! 

Şi spunând acestea, se dezbrăcă de toate hainele de 
pe el, și rămase gol și nevătămat și alb ca argintul cel 
strecurat. Și bătrâna îi spuse: 

— De bună seamă! frumos și curat cum ești, nu ai 
nimica de teamă! 

Şi el strigă: 

— Să vină să mă vadă acum! 

Şi puse alături frumoasa lui șubă de jder, centura, 
jungherul de argint și aur, și toate celelalte haine, 
ascunzând sub ele punga cu cei o mie de dinari! Și 

bătrâna îi spuse: 

— Nu trebuie să lași în odaia de intrare toate aceste 
lucruri ispititoare. Le pun eu la loc ferit! 

Şi strânse toate lucrurile, aşa cum făcuse și cu 
hainele femeiuștii, și, lăsându-l pe tânărul neguțător 
singur, încuie cu cheia ușa în urma ei, se duse și luă de 
sub scară legătura dintâi și ieși fără pic de zăbavă din 
casă, ducând totul cu ea. 

De cum ajunse în uliţă, purcese mai întâi să pună la 
loc în adevăr ferit cele două legături de haine, ducându-le 
la un neguțător de mirodenii pe care-l cunoștea, și se în- 
toarse la boiangiul cel nesăţios, care o aștepta nerăbdător 
şi care o și întrebă, de cum o zări: 

— Ei bine, tușică? Inşallah! nădăjduiesc că ţi-a plăcut 
casa mea! 

Ea răspunse: 

— Casa ta-i o casă binecuvântată! Sunt mulţumită 
până peste poate. Acuma vreau ca primul drum să-l fac 
în căutarea hamalilor, ca să-i pun să ne aducă lucrurile 
și hainele! Numai că, tare prinsă cum sunt cu toate 
astea, și cum copiii mei n-au mâncat nimic de azi 
dimineaţă, ține colea un dinar, rogu-te, și cumpără-le 
niște ciulama deasă și plină de bucăţi de carne, și du-te 
de mănâncă împreună cu ei prânzul de astăzi, acasă, și 
ţine-le tovărășie! 

Boiangiul răspunse: 

— Bine, da cine-o să-mi păzească în vremea aceasta 

prăvălia și lucrurile muşteriilor! 
Ea spuse: 

— Pe Allah! păi ajutorul tău cel micuţi 

Fl răspunse: 

— Fie şi-așa! 

Şi luă o farfurie și un castron, și plecă să cumpere și 
să ducă ciulamaua aceea cu carne. Și-așa cu boiangiul! 
Altmintrelea, ne mai întoarcem noi la el! 

Ci estimp, Dalila-dea-Vicleană dete fuga numaide- 
cât să-și ia cele două legături pe care le lăsase la băcan 
și se întoarse repede la boiangerie, ca să-i spună uce- 
nicului boiangiului: 

— M-a trimis stăpânu-tău să te duci degrabă după el 
la neguțătorul de ciulama! Până ce te întorci, o să stau 
eu să păzesc prăvălia. Nu zăbovi mult! 

Băiatul răspunse: 

— Ascult și mă supun! 

Şi ieși din prăvălie, în vreme ce bătrâna și începuse 
să înșface hainele mușteriilor și ce mai putu strânge de 
prin prăvălie. Pe când era ocupată setul iată că tocmai 
trecu prin faţa prăvăliei, cu măgarul său, un măgărar 
care de-o săptămână nu mai găsise nimica de lucru și 
care era un mâncător de hașiș cu asupra de măsură, și 
bătrâna codoașă îl chemă strigându-i: 

— Hei, măgărarule, ia vino încoace! 

Şi măgărarul se opri cu măgarul lui la ușă, iar 
bătrâna îl întrebă: 

— Îl cunoşti cumva pe feciorul meu, boiangiul? 

El răspunse: 

— Ya Allah! da cine-l cunoaște mai bine decât mine, 
o, stăpână a mea? 

— Atunci află, o, măgărarule binecuvântat, că bietul 
meu copil... 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


Dar când fu cea de a patru sute treizeci şi şaptea noapte 
Spuse: 
.. află că bietul meu copil nu mai are cu ce să-și plă- 


tească datoriile, și de fiecare dată când a fost întemnițat 
am izbutit să-l scap. Ci azi, ca să se isprăvească odată, 

vrea să se dea falit. Şi de-acuma, iacătă, mă trudesc să 
strâng, hainele mușteriilor și să le duc stăpânilor lor. Aș 
vrea, dar, să-mi împrumuţi măgarul tău ca să încarc pe 
el toate bulendrele astea, și uite, ţine colea un dinar ca 
plată pentru măgar. Tu, până ce mă întorc, apucă-te și 
fă bucăţi-bucăţele tot ce mai e pe-aici, sparge oalele de 
boiele și sfarmă putinile toate; așa încât atunci când 
au să vină oamenii trimiși de cadiu ca să cerceteze 
mufluzlâcul să nu mai poată găsi nimic de luat din 
prăvălie! j 

Măgărarul răspunse: 

— Pe capul și pe ochii mei, o, stăpână a mea! Căci 
fiul tău, meșterul boiangiu, m-a coperit cu binefacerile 
lui şi, cum îi sunt îndatorat, vreau să-i fac binele acesta 
degeaba, şi-am să sparg şi-am să zdrobesc tot din pră- 
vălie, pe Allah! 

Atunci bătrâna îl lăsă și, după ce încarcă totul pe 
măgar, se îndreptă către casă, ducând măgarul de 
căpăstru. 

Cu ajutorul şi ocrotirea Atoateocrotitorului, ajunse 
acasă fără de niciun necaz și intră la fiică-sa Zeinab, 
care o aștepta stând ca o tigaie pe jar și care îi spuse: 

— O, maică, inima mea a fost lângă tine! Ce isprăvi 
ai săvârșit? 

Dalila răspunse: 

— În această întâie dimineaţă, am înșelat patru inși: 
un neguţător tânăr, o nevastă de ceauș năprasnic, un 
boiangiu dezmăţat și un măgărar. Şi ţi-am adus toate 
boarfele și toate lucrurile lor pe măgarul măgărarului! 

Şi Zeinab strigă: 

— O, maică, de-acuma-nainte n-ai să mai poți umbla 
prin Bagdad, din pricina ceaușului pe a cărui nevastă ai 
despuiat-o, a tânărului negustor pe care l-ai lăsat gol, 
a boiangiului de la care ai luat hainele mușteriilor lui, 
şi a măgărarului! 

Dalila răspunse: 

— Aa, fata mea nici că-mi pasă mie de ei, afară nu- 
mai de măgărar care mă cunoaște! 

Și-atâta, până una alta, despre Dalila! 

Ci, estimp, meșterul boiangiu, după ce cumpără 

ciulamaua aceea grasă, i-o dete în braţe ucenicului 
său și luă împreună cu el drumul către casă, trecând 
iarăși prin dreptul boiangeriei. Și ia te uită! ÎL văzu 
în prăvălie pe măgărar sfărâmând şi spărgând de zor 
olurile cele mari și putinile, și toată prăvălia nu mai era 
decât o grămadă de sfărâmături și de fleașcă albastră. 
La priveliștea aceea, boiangiul strigă: 

— Ho, măgărarule! 

Și măgărarul se opri din zdroaba lui și-i spuse boian- 
giului: 

— Slavă lui Allah că ai scăpat de temniţă, meștere 
boiangiu! Drept îţi spun că inima mea era lângă tine! 

EI întrebă: 

— Ce tot spui, o, măgărarule, ȘI ce va să zică toate 
astea? 

Măgărarul spuse: 

— Păi, cât ai lipsit, s-a strigat mufluzlâcul tău! 

EI întrebă cu sufletul în gât, cu buzele tremurând și 
cu ochii bulbucaţi: 

— Cine ţi-a spus? 

El răspunse: 

— Maică-ta mi-a spus, și mi-a poruncit, spre folosul 
tău, să sfărâm și să sparg aici tot, așa ca trimișii cadiului 
să nu mai găsească nimica de luat! 

Boiangiul, peste măsură de buimăcit, răspunse: 

— Trăsni-l-ar Allah pe Cel Alungar! E multă vreme 
de când maică-mea a murit! 

Şi se bătea amarnic în piept, ţipând cât îl ţinea 
gura: 

— Vai, cum am pierdut eu și bunurile mele și bunurile 

mușteriilor mei! 

Şi, la rându-i, asinarul începu și el să se bocească și 
să ţipe: 

— Vai, cum mi-am pierdut eu măgarul! 
Pe urmă răcni către boiangiu: 

- O, boiangiu dezmăţat, dă-mi îndărăr măgarul pe 
care mi l-a luat maică-ta! 

Iar boiangiul se repezi la stăpânul măgarului, îl apucă 
de beregată și începu să-i care la pumni, țipându-i: 

— Unde ţi-e codoașa aia bătrână? 

Ci măgărarul se porni să urle din toate străfundu- 
rile lui: 

— Măgarul meu! Unde-i măgarul meu? Dă-mi în- 
dărăt măgarul! 

Şi se înhățară unul pe altul, mușcându-se, înjurându-se, 
dăruindu-și ghionţi pe-ntrecutele și izbindu-se cu capetele 
în pântece! În vremea asta, o mulțime de oameni se 
strânsese în juru-le și sporea mereu; și oamenii izbutiră 
până la urmă să-i despartă, nu fără pagubă, iar unul 
dintre cei de față îl întrebă pe boiangiu: 

— Ya Hagg-Mohammad, ce s-a întâmplat între voi? 

Ci stăpânul măgarului se și repezi să răspundă, urlân- 
du-și povestea cât îl ţinea gura, și încheie spunând: 

— Eu am făcut toate astea spre a-i fi de folos boian- 
giului! 

Atunci îl întrebară pe boiangiu: 

— Ya Hagg-Mohammad, de bună seamă că tu trebuie 
s-o cunoşti pe bătrâna aceea, de vreme ce i-ai lăsat îngrijă 
să-ţi păzească prăvălia? 

EI răspunse: 

— Habar n-am avut de ea până în ziua de astăzi! Ci 
ea s-a dus să locuiască în casa mea cu fiul și cu fata ei! 
Atunci unul dintre cei de faţă își dete cu vorba: 

— Eu, pe cât mă duce gândul, socot că boiangiul este 
răspunzător de măgar; căci dacă stăpânul măgarului 

n-ar fi văzut că boiangiul și-a lăsat prăvălia în grija 
bătrânei, nici el la rându-i nu i-ar fi dat bătrânei aceleia 
măgarul. 

lar un altul adăugă: 

— Ya Hagg-Mohammad, de vreme ce ai găzduit-o pe 
bătrâna aceea la tine în casă, ești dator să-i dai asinarului 
îndărăt asinul, ori să-i plărești o despăgubire! 

Pe urmă toţi, laolaltă cu cei doi potrivnici, luară 
drumul către casa boiangiului. Şi-așa! 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patra sute treizeci şi opta noapte 
Spuse: 


Şi-așa! Estimp, nevestica și tânărul neguțător, iacătă! 

Pe când negustorul aștepta în odaia de la intrare 
sosirea ei, spre a o cerceta, aceasta la rându-i aștepta în 
odaia de sus să se întoarcă sfânta bătrână și să-i aducă 
învoirea smintitului, ciracul Tatălui-Desfecioririlor, de 
a intra la schimnic. Ci, cum bătrâna nu mai venea, 
frumoasa Khatun, îmbrăcată numai cu acea cămășuță 
subțire, ieși din odaie și cobori scara. Atunci îl simţi 
din odaia de la intrare pe tânărul negustor care, auzind 
și el clinchetul zurgălăilor pe care ea nu izbutise să şi-i 
scoată de la glezne, începu să strige: 

— Grăbește-te odată! Și vino încoace cu maică-ta, 
care te-a adus ca să te mărite cu mine! 

Ci femeia răspunse: 

— Maică-mea este moartă. Da tu nu care cumva ești 
smintitul? Și nu ești ciracul Iatălui-Desfecioririlor? 

El răspunse cum îi veni: 

— Nu, pe Allah o, lumină a ochilor mei, încă nu 

sunt chiar smintit! Ci că aș fi Tatăl-Desfecioririlor, 
apoi sunt vestit că-s așa! 

La vorbele acestea, rușinoasa nevestică nu mai ştiu 
ce să facă și se hotări, în ciuda dodăielilor tânărului 
negustor, pe care ea îl socotea tot smintitul, ciracul 
Tatălui-Desfecioririlor, să aştepte acolo lângă scară 
venirea cuvioasei bătrâne. 

Şi iată că tocmai atunci sosiră și oamenii ce-i însoțeau 
pe boiangiu și pe stăpânul măgarului; bătură la ușă și 
așteptară un timp să li se deschidă dinlăuntru. Ci cum 
nimeni nu răspundea, împinseră ușa și năvăliră mai 
întâi în odaia de la intrare, unde îl găsiră pe tânărul 
neguţător gol-goluț și străduindu-se să-și ascundă cu 
mâinile rușinea. 

Şi boiangiul ţipă: 

— A! fecior de căţea, unde-i blestemata de maică-ta? 

El răspunse: 

— Maică-mea a murit de mult. Dar dacă-i vorba de 
bătrâna din casa aceasta, apoi ea nu este decât mama 
viitoarei mele soții. 

Şi povesti de șarț boiangiului, asinarului și întregii 
mulţimi de față întreaga poveste. Apoi adăugă: 

— lar cea pe care trebuie s-o cercetez se află colea, 
după ușă! 

La cuvintele acestea, împinseră ușa și o găsiră pe 
năuca de nevestică goală-goluță, doar cu cămășuţa 
aceea pe ea, și încercând să-și acopore pe cât se 
putea goliciunea coapselor sale falnice. Și boiangiul o 
întrebă: 

— A, fată păcătoasă, unde-i codoaşa de maică-ta? 

Ea răspunse, plină de rușine: 

— Maică-mea a murit de mult. Dar dacă-i vorba de 
bătrâna care m-a adus aici, apoi aceea-i o cuvioasă în 
slujba sfântului părinte, șeicul Tatăl-Desfecioririlor! 

La cuvintele acestea, toți cei de față, până și boiangiul, 

în ciuda pustiirii prăvăliei lui, până și asinarul, în ciuda 
pierderii asinului său, până și tânărul negustoraș, în 
ciuda pieirii pungii și a hainelor lui, se puseră pe un râs 
de se tăvăleau pe jos! 

După care, pricepând că bătrâna își făcuse batjocură 
de ei, tustrei amăgiţii hotărâră cum că să-i plătească; 
şi, până una alta, îi aduseră niște haine zăpăcitei de 
neveste, care se îmbrăcă și se întoarse fără de zăbavă la 
casa ei, unde o s-o găsim iarăși numaidecâr, când s-o 
întoarce bărbatu-său de pe drumuri. 

lar Hagg-Mohammad și stăpânul asinului se 
împăcară și își cerură iertare unul altuia și plecară 
laolaltă cu tânărul neguțător la valiul cetăţii, emirul 
Khaled, să-i povestească întâmplarea și să-i ceară 
pedeapsa împotriva ticăloasei de bătrâne. Și valiul le 
răspunse: 

- O, dragii mei, năstrușnică poveste mi-aţi mai po- 
vestit! 

Ei răspunseră: 

— O, stăpâne al nostru, pe Allah și pe viaţa capului 
emirilor drept-credincioșilor! nu ţi-am spus decât ade- 
vărul-adevărat! 

Şi valiul le zise: 

— O, dragii mei, și ce să fac eu ca să găsesc o bătrână 
printre toare bărrânele din Bagdad? Știţi și voi că nu 
pot trimite oamenii noștri să răscolească haremurile și 
să smulgă de pe obraze iașmacele femeilor! 

Ei strigară: 

— Uf, ce belea! Vai, prăvălia mea! Vai, măgarul meu! 
Vai, punga mea cu galbeni! 

Atunci valiul, înduioșat de necazul lor, le spuse: 

— O, dragii mei, duceţi-vă și vânturați tot orașul și 
încercați s-o găsiți pe bătrâna aceea, şi puneţi mâna pe 
ea! Și vă făgăduiesc că, dacă izbutiţi, am s-o supun la 
cazne grele și am s-o silesc să mărturisească tot! 

Și cei trei înșelați de Dalila-cea-Vicleană plecară de 
la valiu şi se împrăștiară, luând-o fiecare în altă parte, 
s-o caute pe blestemata de babă. Și, așteprându-i, atâta 
cu ei! Ci avem să-i mai întâlnim! 

Estimp, Dalila-cea-Vicleană spuse fiică-sii Zeinab: 

— O, fata mamii, toate astea nu-s nimic! Am să di- 
buiesc ceva și mai alimănit! 

Şi Zeinab îi spuse: 

— O, maică, acum tare mi-e frică să nu păţeşti ceva! 
Ea răspunse: 

— Să nu-ţi fie frică, fata mamii! Sunt ca bobu-n păs- 
taie, şi nu mă vatămă nici focul, nici apa. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute treizeci şi noua noapte 
Spuse: 


— Sunt ca bobu-n păstaie, și nu mă vatămă nici 
focul, nici apa. 

Şi se ridică, aruncă hainele de sufit, și se îmbrăcă în 
haine de slujnică de pe la casele celor bogaţi, și plecă 
gândind la vreo nouă pehlivănie pe care s-o mai tragă 
prin Bagdad. 

Ajunse așa pe o uliţă singuratică, toată dichisită 
şi împodobită de-a lungul și de-a latul cu chilimuri 
frumoase și cu fanare de toate culorile; iar pe jos erau 
aşternute preșuri de preţ. Şi auzi dintr-acolo glasurile 
cântăreților, și bubuitul vuvelor, şi zarva dairalelor cele 
răsunătoare și zvoana ţimbalelor. Şi văzu la ușa casei 
împodobite o roabă care purta călare pe umerii ei un 
băiețel îmbrăcat în haine minunate de urșinic cu fir de 
aur și de argint, și având pe cap un fesuleţ roșu învrâstat 

cu trei rânduri de mărgăritare, la gât atârnându-i un 
lănţişor de aur bătut cu nestemate, iar umerii-i fiind 
acoperiţi cu o manteluță de atlaz. Și află de pe la 
mulțimea de gură-cască dimprejur și de pe la oaspeţii 
care intrau și ieșeau că acea casă era casa starostelui 
negustorilor din Bagdad și că băieţelul acela era copi- 
lul lui. Şi tot așa află că starostele mai avea și o fată, 
fecioară şi ajunsă la vârsta măritișului, și chiar în ziua 
aceea se sărbătorea logodna ei; și din această pricină 
se făcuseră acele găreli și împodobeli. Și cum mama 
copilului era prinsă cu primirea oaspetelor sale și cu 
datorinţele cerute de cinstea casei, luase copilul, care 
se tot ţinea după ea și i se tot agăța de poalele rochiei, 
şi-l dăduse unei roabe, cu sarcina de a-l înveseli și de 
a-l ţine la joacă până la plecarea oaspeţilor. 

Or, când bătrâna Dalila îl văzu pe acel copil 
călărind în cârca roabei, și după ce se dumiri despre 
toate rosturile părinţilor lui și despre sărbătorirea ce 
avea loc, își zise în sine: „O, Dalila, treaba de făcut 
deocamdată este de-a șterpeli copilul, luându-l de la 
roabă!“ Și se apropie de ea văicărindu-se: 

— Ce rușine pe capul meu să vin așa de târziu la 
vrednica soţie a starostelui! 

Pe urmă, spuse tinerei roabe, care era cam toantă, 
punându-i în mână un ban calp: 

— Ia de colea un dinar pentru osteneala ta, și du-te, 
fata mea, până la stăpână-ta și spune-i: „Bătrâna ta doică 
Omm Al-Khair se bucură tare mult pentru tine, în vir- 
tutea mulțumirii ce-ţi datorează pentru bunătatea ta! 
Încât, în ziua cea mare a nunţii, are să vină să te vadă 
cu toți copiii ei, și n-are să pregete a înmâna druștelor 
daruri de nuntă alese, cumu-i datina!“ 

Roaba răspunse: 

— Măicuţă, aș face cu dragă inimă cele ce-mi ceri; 
da micuțul meu stăpân, copilul acesta, de cum o vede 

pe maică-sa, se ia după ea și i se agaţă de haine! 

Ea răspunse: 

— Atunci dă-mi-l să-l ţin eu până te duci tu și te 
întorci! 

Şi roaba luă dinarul cel calp, dete copilul în braţele 
babei și plecă repede. 

Iar Dalila nu pregetă s-o șteargă cu copilul, cotind 
pe o ulicioară lăturalnică, unde îl despuie de toate 
lucrurile de preț pe care le avea pe el, și își zise în 
sine: „Acum, o, Dalila, atâta nu-i destul! Dacă ești cu 
adevărat mai isteață decât toate istețele, se cade să tragi 
de pe urma plodului ăsta tot folosul ce se poate trage, 
zălogindu-l, de pildă, pe un preț cât mai mare!“ La 
gândul acesta, sări pe cele două picioare ale ei și se duse 
în sukul argintarilor, unde îl văzu într-o prăvălie pe un 
ovrei, giuvaiergiu de seamă, stând pe scaun în dosul 
tejghelei din prăvălia lui; și intră în prăvălia ovreiului, 
zicându-și: „lacătă că mi-am și găsit zaraful!“ Când o 
văzu, ovreiul se uită la copilul pe care baba îl ţinea în 
braţe şi cunoscu numaidecât că este copilul starostelui 
neguțătorilor. Or, ovreiul acela, măcar că era putred de 
bogat, totdeauna era pizmaș pe vecinii lui dacă aceștia 
vindeau ceva atunci când el se întâmpla să nu vândă 
nimic în tot acea clipă. Încât, bucuros foarte de venirea 
bătrânei, o întrebă: 

— Ce dorești, o, stăpâna mea? 

Ea răspunse: 

— Au tu ești Izra ovreiul? 

EI răspunse: 

— Naam! 

Ea îi spuse: 

— Sora copilului acesta, fata starostelui neguțătorilor, 
s-a logodit astăzi, și-acuma se sărbătorește unirea tinerilor. 
Or, e nevoie numaidecât pentru ea de niște giuvaieruri, 
și-anume: două perechi de brățări de aur, pentru pus 

la gleznă; o pereche de brățări obişnuite de aur; o 
pereche de cercei de mărgăritar; un brâu de aur lucrat 
în filigran; un jungher cu minerul de jad încrustat cu 
pietre de rubin; și un inel cu pecete. 

Numaidecâr ovreiul sări să-i dea cele cerute și care 
făceau pe puţin o mie de dinari de aur! Și Dalila îi 
spuse: 

— Le iau pe toate şi le duc până acasă, ca să-și aleagă 
stăpâna mea ce i-o plăcea mai mult. Pe urmă mă întorc 
şi-ţi aduc banii pentru ceea ce și-o opri! Până mă întorc 
eu, ai grijă, rogu-te de copilul acesta! 

Ovreiul răspunse: 

— Cum vrei tu! 

Şi Dalila luă giuvaierurile și se zori să se întoarcă 
drept acasă la ea. 

Când tânăra Zeinab-cea-Isteaţă o văzu pe maică-sa, 
îi zise: 

— Ce ispravă ai mai săvârşit, o, maică? 

Ea răspunse: 

— Numai una măruntă, de data aceasta. M-am mul- 
țumit să-l răpesc și să-l despoi pe copilul starostelui 
negustorilor și să-l las zălog la ovreiul Izra pentru niște 
giuvaieruri ce preţuiesc o mie de dinari! 

Atunci fiică-sa strigă: 

— Hotărât, de data asta s-a isprăvit! N-ai să mai poți 
ieşi și n-ai să mai poţi umbla prin Bagdad! 

Ea răspunse: 

— Tot ce-am făcut până acuma nu-i nimic, nici 
măcar o măsură dintr-o mie! Da, tu, fata mamei, să 
n-ai nicio grijă în privința mea! 

Estimp, roaba cea toantă se duse în sala de primire 
şi spuse: 

— O, stăpână a mea, doica ta, Omm Al-Khair, îţi 
trimite salamalecurile şi urările ei de bine, și îţi spune 
că-i bucuroasă tare pentru tine și că are să vină aici cu 


188 O mie şi una de nopti 


toţi copiii ei în ziua nunții, și că are să fie darnică mult 
cu druștele! 
Srăpână-sa o întrebă: 

— Unde l-ai lăsat pe stăpânul tău cel mic? 

Ea răspunse: 

— L-am lăsat cu ea, de teamă să nu se agaţe de fustele 
tale! Şi uite un ban de aur pe care mi l-a dat bătrâna 
pentru cântărețe! 

Şi întinse cântăreței celei mai de seamă banul, 
spunând: | 

— Uite, ia-l să-ţi fie de saftea! 

Şi cântăreaţa luă banul și văzu că era de aramă. 
Atunci stăpâna se zborși la slujnică: 

— A, toanto, dă fuga la stăpânul tău cel mic! 

Şi roaba cobori degrabă, dar nu mai găsi nici copilul, 
nici baba. Atunci dete un țipăt și căzu cu nasu-n 
pământ, pe când toate femeile veniră în goană din casă, 
și bucuria se preschimbă în jale în inimile lor. Şi iacă-tă 
că, tocmai atunci, sosi și starostele! lar nevastă-sa, cu 
chipul răvășit de tulburare, se grăbi să-i povestească 
cele ce se petrecuseră. Numaidecâr, starostele plecă să 
caute copilul, urmat de toți neguţătorii, oaspeţii săi, 
care începură la rându-le să caute și ei pretutindenea. 
Şi, până la urmă, după spaime amarnice, îl găsiră pe 
copil aproape gol pe pragul prăvăliei evreului, iar 
starostele, nebun de bucurie și de mânie, se repezi la 
ovrei, răcnind: 

— A, afurisitule! Ce vroiai să faci cu copilul meu? Şi 
de ce l-ai dezbrăcat așa? 

Evreul răspunse, tremurând de spaimă și uluit până 
peste poate: 

— Pe Allah, o, stăpâne al meu! eu n-aveam nicio 
trebuință de un așa zălog! Da bătrâna a ținut să mi-l 
lase, după ce a luat de la mine giuvaieruri de o mie de 
dinari pentru fiică-ta! 

Starostele, tot mai mâniat, strigă: 

— Mă afurisirule, au tu socoți că fata mea nu are des- 
tule giuvaiere și-ar avea nevoie să ia de la tine? Dă-mi 
degrabă îndărăt hainele şi podoabele pe care le-ai luat 
de la copil! 

La vorbele acestea, ovreiul strigă înmărmurit: 

— Ajutaţi-mă, o, musulmanilor! 

Şi se iviră, venind pe căi osebite, chiar în clipita aceea, 
cei trei înșelați dintâi: stăpânul măgarului, tânărul 
negustor și boiangiul. Și întrebară ce s-a întâmplat și, 
după ce aflară despre ce este vorba, nu se mai îndoiră 
că aceasta n-ar fi fost o nouă ispravă a blestematei de 
babe, și strigară: 

— O ştim pe bătrână! E o ticăloasă care și pe noi ne-a 
înșelat înaintea voastră! 

Şi îşi povestiră întâmplarea, iar toți cei de față răma- 
seră năuci, și tot așa și starostele care, neavând altceva 
mai bun de făcut, strigă: 

— Bine că am avut noroc să-mi găsesc copilul! N-am 
să mai cer acuma hainele pierdute! Să-i fie ca preț de 
răscumpărare! Poate numai să le pretind într-o bună zi 
de la bătrână! 

Şi nu vru să mai zăbovească o clipă, ci dete fuga să-i 
ducă și soţiei bucuria că a găsit copilul. 

lar ovreiul îi întrebă pe cei trei: 

— Unde gândiţi să vă duceţi acum? 

Ei răspunseră: 

— Ne ducem să căutăm mai departe! 

El spuse: 

— Luaţi-mă şi pe mine! 

Pe urmă întrebă: 

— Este printre voi vreunul care s-o fi cunoscut pe 
babă înainte de isprava ei? 

Cel cu măgarul răspunse: 

— Eu! 

Ovreiul zise: 

— Atunci e mai bine să nu mergem laolaltă, ci să 
căutăm despărțiți, ca să nu prindă de veste! 

Atunci cel cu măgarul răspunse: 

— Drepru-i! Şi, ca să ne mai putem găsi, hai să 
luăm ca loc de întâlnire, la prânz, prăvălia bărbierului 
moghrabin Hagg-Massud! 

Se învoiră, dar, să se întâlnească așa, și plecară la 
drum, fiecare în altă parte. 

Or, era scris ca stăpânul măgarului să fie cel dintâi 
care s-o întâlnească pe bătrâna cea vicleană... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute patruzeci şi una noapte 
Spuse: 


. Or, era scris ca stăpânul măgarului să fie cel 
dintâi care s-o întâlnească pe bătrâna cea vicleană 
tocmai când ea ieșise în cetate să dibuiască vreo altă 
pehlivănie. Într-adevăr, de cum o văzu, măgărarul o și 
cunoscu, oricât își schimbase ea hainele și înfățișarea, 
și se năpusti asupra ei ţipând: 

— Vai de tine, babă veșcăită, scorbură uscată! Am 
pus mâna pe tine până la urmă! 

Ea întrebă: 

— Ce-ai păţit, fiule? 

El urlă: 

— Măgarul! Dă-mi îndărăt măgarul! 

Ea răspunse cu glas înduioșat: 

— Fiule, vorbește domol și acoperă ceea ce Allah a 
acoperit cu vălul lui! Ia să vedem? Ce-mi ceri? Măgarul 
tău ori poate lucrurile celorlalți? 

El răspunse: 

— Numai măgarul meu! 

Ea spuse: 

— Fiule, te ştiu sărac și n-am vrut nicidecum să te 
lipsesc de măgarul tău. Ţi l-am lăsat la bărbierul mogh- 
rabin Hagg-Mass'ud, care are prăvălia uite colea peste 
drum! Mă duc numaidecât la el și-l rog să-mi dea 
măgarul. Așteaptă oleacă! 

Şi plecă înaintea lui la bărbierul Hagg-Mass'ud. 
Intră în prăvălie plângând, îi sărută mâna, și spuse: 

— Vai de mine și de mine! 

El o întrebă: 

— Ce ai, tușă dragă? 

Ea răspunse: 

— Nu te uiţi la fiu-meu, acela care stă în picioare 
colo, peste drum de prăvălia ta? Era de meseria lui 
asinar, mâna măgari. Ci într-o zi a căzut bolnav și-a 
fost vânturat de-o pală de vânt care i-a stricat şi i-a 
streghețat sângele şi, ca urmare, l-a făcut să-și piardă 
minţile şi să se smintească! Din ziua aceea, nu mai 
contenește să-și ceară măgarul. Dacă se scoală, strigă: 
„Măgarul meu!“ dacă pleacă, strigă: „Măgarul meu!“ 
Atunci un doftor dintre cei mai doftori mi-a spus: 
„Fiul tău are minţile clătinate şi în mare tulburare. Şi 
nimic nu l-ar mai putea vindeca, și nu l-ar mai putea 
pune iar în balamalele sale, decât dacă i s-ar scoate cele 
două măsele de minte din fundul gurii și dacă ar fi apoi 
ars bine la tâmple cu niște gonghițe de cantarida ori cu 
un fier încins!“ Ia, dar, colea un dinar pentru truda ta, 
şi cheamă-l și spune-i: „Măgarul tău este la mine. Vino 
încoace!“ La vorbele acestea, bărbierul răspunse: 

— Să rămân nemâncat un an, dacă n-am să-i dau eu 
măgarul în braţe, tușică! 

Şi îndată, cum avea în slujba lui ca ajutoare doi 
flăcăi deprinși cu toate treburile meseriei, spuse unuia 
dintre ei: 

— Ia şi înroșeşte două piroane! 

Pe urmă strigă la măgărar: 

— Hei, băiete, ia vino-ncoa! Măgarul tău este la mine! 

Și, în vreme ce măgărarul intra în prăvălie, bătrâna 
se trase către prag, gata de ducă. 

Așadar, odată asinarul intrat în prăvălie, bărbierul îl 
luă de mână și îl duse în odaia din dos a bărbieriei, unde 
îl aldui deodată cu un pumn în pântece, aruncându-i 
totodată și-o piedică, de-l întinse lat pe spate la podea, 
unde cei doi flăcăiași îl legară cobză de mâini și de 
picioare, nemaiîngăduindu-i -i să facă nici cea mai mică 
mișcare. Atunci meșterul bărbier se ridică și îi înfipse 
dintru început în gură două cleşte mari cât niște 
cleşte de fierar, și de care se folosea spre a potoli dinţii 
abraşi; pe urmă, dintr-o răsucitură de mână, îi smulse 
amândouă măselele deodată. După care, cu toate 
urletele și zvârcolelile lui, luă cu un cleștișor cele două 
piroane înroșite și îi arse tâmplele din belşug, rostind 
numele lui Allah, ca să fie tămăduitura cu leac... 

Când isprăvi aceste două isprăvi, bărbierul îi spuse 
asinarului: 

— Uallahi! maică-ta are să fie mulțumită de mine! 
Mă duc s-o chem ca să vadă sporul lucrului meu și 
vindecarea ta! 

Şi, pe când catârgiul se zbărea în mâinile flăcăilor, 
bărbierul intră în prăvălie, și-acolo!... prăvălia era 
goală, curățată ca bătută de vânt! Nu mai era nimic! 
Bricele, oglinzile cu mâner de sidef, foarfecele, curelele 
de ascuţit, tasurile, ibricele, ștergarele, scăunașele, totul 
pierise! Nu mai era nimic! Nici măcar umbra lor! lar 
bătrâna pierise și ea! Nimic! Nici măcar mireasma 
bătrânei! Şi, pe deasupra, prăvălia era proaspăt măturată 
şi stropită, de parcă tocmai ar fi fost gata de închiriat 
numaidecât. 

La priveliștea aceea, bărbierul, peste poate de 

mânios, se repezi în odăița din fund și, înhăţându-l pe 
măgărar de beregată, îl zgudui ca pe-o tăgârță și ţipă: 

— Unde-i codoașa de maică-ta? 

Bietul asinar, nebun de durere și de turbare, îi 
spuse: 

— Ah, fecior de zdrenţe! Maică-mea? Păi maică-mea 
e în tihna lui Allah! 

Bărbierul îl zgâlţâi iar și-i ţipă: 

— Unde-i maică-ta, cotoroanţa care te-a adus aici și 
care a plecat după ce mi-a furat toată prăvălia? 

Asinarul, cu trupul zguduit de zgâlţâielile bărbierului, 
da să-i răspundă, când deodată intrară în prăvălie, 
venind din căutările lor zadarnice, ceilalți trei păcăliți: 
boiangiul, tânărul negustor și ovreiul. Și-i văzură 
încăieraţi pe bărbierul cu ochii ieşiţi din cap și pe 
magărarul cu tâmplele arse, brăzdate de două vârște 
mari umflate și cu o spumă de sânge pe buze, cu cele 
două măsele spânzurate încă de-o parte şi de alta a 
gurii. Și se minunară: 

— Da ce-i aici? 

lar măgărarul răcni din toţi bojogii lui: 

— O, musulmanilor, cer dreptate împotriva acestui 
apucat! 

Și le povesti ce se petrecuse. Atunci ei îl întrebară 
pe bărbier: 

— De ce ai făcut așa cu măgărarul, o, meștere 
Massud? 

Şi bărbierul le povesti la rându-i cum fusese curățată 
prăvălia lui de către bătrână. Atunci ei nu mai avură 
nicio îndoială că era chiar bătrâna lor, care în felul 
acesta mai săvârşise o pehlivănie, și strigară: 

— Pe Allah! numai afurisita de babă este făptașa tu- 
turor necazurilor acestea! 

Şi, până la urmă, se dumiriră cu toții și se învoiră în 
această privinţă. Atunci bărbierul se grăbi să-și închidă 

prăvălia și să se împreune cu ceilalți patru înșelați, 
ca să-i ajute în căutările lor. Și bietul asinar nu mai 
contenea să se văicărească: 

— Văleu, măgarul meu! Văleu, măselele mele duse! 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute patruzeci şi doua noapte 


Spuse: 


— Văleu, măgarul meu! Văleu, măselele mele duse! 

Colindară așa mult timp prin mahalalele cetăţii; 
și deodată, după un colț de uliţă, tot măgărarul, și de 
data aceasta, fu cel dintâi care o zări și o cunoscu pe 
Dalila-cea-Vicleană, despre care, altminteri, niciunul 
dintre ei nu știa nici cum o cheamă, nici unde şade! Și, 
de cum o văzu, asinarul se repezi la ea strigând: 

— Jacăt-o! Are să ne plătească acuma pentru toate! 

Şi o târâră la valiul cetăţii, emirul Khaled. 

Când ajunseră la palatul valiului, o dădură pe 
bătrână pe mâna paznicilor și le spuseră: 

— Vrem să-l vedem pe valiu! 

Ei răspunseră: 

— Doarme. Aşteptaţi oleacă până ce se trezește! 

Şi cei cinci pârâși așteptară în curte, în vreme ce 
paznicii o lăsară pe bătrână în seama hadâmbilor, ca 
s-o închidă în vreo odaie din harem până ce s-o scula 
valiul. 

Când se văzu în harem, bătrâna cea vicleană izbuti 
să se furișeze până la iatacul soţiei valiului și, după 
salamalecurile și sărutările de mână cuvenite, îi spuse 
acesteia, care nici cu gândul nu gândea cum stă treaba: 

— O, stăpână a mea, tare aș vrea să-l văd pe stăpânul 
nostru, valiul. 

Ea răspunse: 

— Valiul își face tabierul de după masă! Da ce treabă 
ai cu el? 

Ea spuse: 

— Soţul meu, care-i neguţător de robi, mi-a dat 
în seamă, înainte de a pleca într-o călătorie, cinci 
mameluci, cu porunca de a-i vinde cui i-o plăti mai 
bine. Și tocmai i-a văzut cu mine valiul, stăpânul 
nostru, și mi-a spus că îmi dă pe ei o mie două sute de 
dinari, iar eu m-am învoit să-i las la preţul acesta! Şi 
acuma am venit să-i aduc! 

Or, valiul avea într-adevăr nevoie de niște robi, 
şi chiar în ajun îi dăduse soţiei sale o mie de dinari 
pentru această cumpărătură. Așa că ea nu șovăi să 
creadă vorbele bătrânei și o întrebă: 

— Unde sunt cei cinci robi? 

Ea răspunse: 

— Colea, sub ferestrele tale, în curtea palatului! 

Şi soţia valiului se uită în curte și îi zări pe cei cinci 
păcăliți, care așteptau să se scoale valiul. Atunci spuse: 

— Pe Allah! sunt tare frumoși, iar unul dintre ei pre- 
ţuieşte numai el cei o mie de dinari! 

Pe urmă își deschise sipetul şi înmână bătrânei mia 
de dinari, spunându-i: 

— Măicuţă, mai lipsesc două sute de dinari ca să 
împlinesc preţul. Ci, întrucât nu-i am, te rog să aștepți 
până se trezește valiul. 

Bătrâna răspunse: 

— O, stăpână a mea, din acei două sute de dinari, o 
sută ţi-o las pentru ulcica de sirop pe care mi-ai dat-o 
s-o beau, și cu o sută rămâi îndatorată să mi-o dai când 
oi mai veni altă dată pe la tine! Acuma te rog să mă 
scoţi din sarai pe ușa cea dosnică a haremului, ca să nu 
mă mai vadă robii mei! 

Şi soţia valiului porunci să fie îndrumată pe ușa de 
taină, iar Atoateocrotitorul o ocroti și o ajută să ajungă 
fără de niciun necaz acasă la ea. 

Când fiică-sa Zeinab o văzu că intră pe ușă, o 
întrebă: 

— O, maică, azi ce-ai mai făcut? 

Ea răspunse: 

— Fata mea, am păcălit-o pe soţia valiului, vânzându-i 
ca robi, pentru o mie de dinari, pe măgărar, pe boiangiu, 
pe ovrei, pe bărbier și pe tânărul negustor! Dar, o, fara 
mea, dintre toţi numai de unul mi-e grijă și numai de 
ochiul lui mă tem, și-anume de măgărar! Feciorul ăsta 
de târfă mă cunoaște de fiecare dată. 

Şi fiică-sa îi zise: 

— Atunci, o, maică, gata cu drumurile tale! Stai acasă 
acuma și nu uita de zicala care spune: 


Urciorul care merge prea des la apă, 
Până la urmă tot crapă! 


Şi încercă s-o înduplece pe maică-sa să nu mai iasă 
de-aci înainte prin cetate, dar degeaba. 

Estimp, cei cinci, iacătă! Când valiul se trezi din 
somnul lui de după prânz, soţia sa îi spuse: 

— Deie Allah ca somnul să-ţi fi fost cu priință! M-am 
bucurat de bucuria ta, pentru cei cinci robi pe care i-ai 
târguit. 

El întrebă: 

— Care robi? 

Ea spuse: 

— De ce vrei să-mi tăinuiești lucrul acesta? Deie 
Allah atunci să păţeşti și tu o păcăleală la fel de urâtă ca 
aceea pe care mi-o faci tu! 

El spuse: 

— Pe Allah! n-am cumpărat niciun rob! Cine ţi-a 
spus una ca asta? 

Ea răspunse: 

— Chiar femeia de la care i-ai cumpărat pe o mie 
două sute de dinari, bătrâna care mi i-a adus și mi i-a 
arătat, colo, în curte, îmbrăcat fiecare în câte-o mantie 
care numai ea preţuiește o mie de dinari. 

El întrebă: 

— Şi i-ai dat banii? 

— Da, pe Allah! 

Atunci valiul coborî zorit în curte, unde nu-i văzu 
decât pe măgărar, pe bărbier, pe ovrei, pe tânărul 
negustor şi pe boiangiu; ș şi îi întrebă pe paznicii săi: 

— Unde sunt cei cinci robi pe care bătrâna negus- 
toreasă i-a vândut stăpânei voastre? 

El răspunse: 

— De când te-ai culcat domnia ta nu i-am văzut 
decât pe aceştia cinci de aici! 

Atunci valiul se întoarse către cei cinci și le spuse: 

— Apucaţi-vă de treabă și, mai întâi, curăţaţi șanţu- 
rile de la privăţi. 

La vorbele acestea, cei cinci pârâși, peste poate de 
uluiți, strigară: 

— Dacă asta ţi-e dreptatea, nu mai avem decât să 
ne plângem împotriva ta stăpânirorului nostru califul! 
Suntem oameni slobozi, pe care nimenea nu poate 
să ne vândă, nici să ne cumpere, Yallah! hai cu noi la 


calif! 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute patruzeci şi treia noapte 


Spuse: 


„. Yallah! hai cu noi la calif! 

Atunci valiul le spuse: 

— Dacă nu sunteţi robi, apoi atunci sunteţi niște 
derbedei și niște pungași! Voi aţi adus-o pe baba aceea 
în saraiul meu și ați ticluit împreună cu ea o pungășie 
ca asta! Or, pe Allah! la rându-mi, și eu am să vă vând 
la niște străini, pe o sută de dinari fiecare! 

Tocmai atunci intră în curtea saraiului ceaușul 
Urgia-Uliţelor, care venea să se plângă califului de ocara 
pe care-o păţise frumușica de nevastă-sa. Într-adevăr, 
la întoarcerea lui din călătorie, își găsise soţia la pat, 
doborâtă de rușine și de zbucium, și aflase de la ea tot 
ce păţise; şi ea adăugase: 

— Toate acestea nu mi s-au întâmplat decât din 
pricina vorbelor tale crude, care m-au hotărât să cer 
ajutorul mijlocitoarei șeicului Ploditor! 

Încât, de îndată ce îl zări pe valiu, ceaușul Urgie 
răcni: 

— Oare tu ai dat slobozie babelor codoașe să intre 
așa în haremuri şi să pungășească soțiile emirilor? Asta 
ţi-e meseria? Or, pe Allah! te fac răspunzător de hoţia 
săvârșită faţă de mine și de pagubele pricinuite soției 
mele. 

La vorbele acestea ale ceaușului Urgia-Uliţelor, cei 
cinci strigară: 

— O, emire, o, viteazule ceauș Urgie, și noi ne pu- 
nem în mâinile tale necazul nostru. 

Şi el îi întrebă: 

— Da voi de ce aveţi a vă plânge? 

Atunci ei îi povestiră de şart toată pățania lor, pe 
care nu are rost s-o mai spunem încă o dată. Şi ceaușul 
Urgie zise: 

— Hotărâri! și pe voi v-a hoţit! Da valiul se înșală amarnic 
dacă socoate acum că ar putea să vă întemniţeze! 

Când auzi toate astea, valiul spuse ceaușului Urgie: 

— O, emire, iau în seama mea daunele pentru ceea 


A patru sute patruzeci și treia noapte 199 


ce ţi se datorează și înapoierea lucrurilor soţiei tale; și 
mă pun zălog pentru hoaţa de cotoroanţă! 

Pe urmă se întoarse către cei cinci și îi întrebă: 

— Care dintre voi poate s-o cunoască pe bătrână? 

Măgărarul răspunse, însoţit de ceilalți: 

— Toţi putem s-o cunoaștem! 

Şi asinarul adăugă: 

— Eu aș cunoaște-o și dintre o mie de cotoroanțe, 
după ochii ei albaștri şi sclipitori! Dă-ne numai zece 
paznici de-ai tăi ca să ne ajute să punem mâna pe ea! 

Şi valiul le dete paznicii ceruți și ieșiră de la sarai. 

Or, de-abia făcură câțiva pași pe uliţă, cu măgărarul 
în frunte, că şi căzură taman pe bătrână, care încercă să 
fugă. Ci ei izbutiră s-o înhaţe, îi legară mâinile la spate 
şi o târâră dinaintea valiului, care o întrebă: 

— Ce-ai făcut cu lucrurile furate? 

Ea răspunse: 

— Eu n-am furat nimic de la nimeni! Și n-am văzut 
nimic! Și nu pricep nimic! 

Atunci valiul se întoarse către căpetenia temnicerilor 
și îi spuse: 

— Arunc-o până mâine dimineaţă în cea mai muce- 
găită chilie a ta. 

Ci temnicerul răspunse: 

— Pe Allah! nu pot să iau asupra mea o atare răs- 
pundere! N-am nicio îndoială că baba are să găsească 
vreun șiretlic ca să fugă! 

Atunci valiul își zise: „Cel mai bine-i s-o ţin sub 
privirile tuturor, ca să nu poată fugi, și s-o vegheze toți 
toată noaptea aceasta, ca s-o putem judeca mâine!“ 
Şi încălecă pe cal și, cu toată ceata, o târâră în afara 
zidurilor Bagdadului și o priponiră cu coadele de un 
stâlp, într-o câmpie goală. Pe urmă, ca să nu pată vreo 
amăgeală, îi însărcină pe cei cinci pârâși s-o străjuiască 
în acea noapte până dimineaţa. 

Așadar, cei cinci, și mai ales măgărarul, începură 
să-și verse asupra ei năduful, spurcând-o cu toate 
ocările câte le veneau pe limbă, stârnite de avaniile și 
de pungășiile ce le înduraseră! Dar, cum toate lucrurile 
au un sfârșit, până și sacul fără fund al înjurăturilor 
unui asinar, până și ligheanul de răutăți al unui bărbier, 
până și hârdăul cu acreli al unui boiangiu, și cum de 
altminteri nesomnul de trei zile și zbuciumările îi 
zdrobiseră, cei cinci pârâși, odată ce-și isprăviră cina, 
ațipiră până la urmă în preajma stâlpului de care era 
legată de păr Dalila-cea-Vicleană. 

Or, se făcuse noapte adâncă și cei cinci tovarăși sfo- 
răiau împrejurul stâlpului, când doi beduini călare, 
care vorbeau între ei mergând la pas, se apropiară de 
locul unde sta legată Dalila. Și Dalila îi auzi cum își 
împărtășeau dorurile. Unul dintre beduini, într-adevăr, 
îl întreba pe soţul său: 

— Tu, măi frate, ce lucru mai bun ai făcut cât ai hă- 
lăduit prin Bagdadul cel minunat? 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute patruzeci şi patra noapte 
Spuse: 


— Tu, măi frate, ce lucru mai bun ai făcut cât ai hå- 
lăduit prin Bagdadul cel minunat? 

Celălalt răspunse, după un răstimp: 

— Eu, pe Allah! am mâncat niște clătite tare bune, 
cu miere și cu smântână, așa cum îmi plac mie! Și, 
hotărât, ăsta-i lucrul cel mai bun pe care l-am făcut la 
Bagdad! 

Atunci, celălalt, adulmecând cu zgomot mireasma 
închipuită a clătitelor coapte în ulei și umplute cu 

smântână și îndulcite cu miere, strigă: 

— Pe cinstea mea de arab! am să mă duc drept la Bagdad 
să mănânc și eu bunătăţile acelea, de care n-am gustat 
niciodată în zilele mele vânturate pe drumurile pustiei! 

Atunci beduinul care mâncase clătite umplute cu 
smântână și cu miere își luă rămas-bun de la soțul 
său cel dornic de ele, apucând calea îndărăt, pe când 
cestălaltul, urmându-și drumul către Bagdad, ajunse la 
stâlp şi dete de Dalila cea legată de păr și cu cei cinci 
adormiţi împrejuru-i. 

La priveliștea aceea, beduinul se apropie de bătrână 
şi o întrebă: 

— Cine ești? Şi de ce ești aici? 

Ea spuse, plângând: 

— O, şeicule de arabi, mă pun sub ocrotirea ta! 

El spuse: 

— Allah este Atoateocrotitor! Dar pentru ce eşti le- 
gară la stâlp? 

Ea răspunse: 

— Află, o, şeicule de arabi, o, preacinstitule, că am 
de dușman un cofetar care face clătite umplute cu 
smântână și cu miere, și-i cel mai vestit din Bagdad 
pentru cât de iute știe să coacă aceste clătite. Or eu, 
mai deunăzi, ca să-i plătesc o blestemăţie ce-mi făcuse, 
m-am apropiat de taraba lui și am scuipat pe clătite. 
Atunci cofetarul s-a dus cu plângere împotriva mea la 
valiu, care m-a pedepsit să fiu legată la stâlp și să fiu 
lăsată așa, dacă n-am să pot mânca dintr-odată zece tăvi 
întregi pline cu clătite. Și mâine dimineaţa au să mi se 
aducă cele zece tăvi cu clărite. Or, pe Allah o, șeicule, 
sufletul meu totdeauna s-a sâlit de orice zaharicale, 
și mai cu seamă nu poate înghiţi clătite umplute eu 
smântână și cu miere! Vai de mine și de mine! Au să mă 
lase să mor de foame aici! 

La cuvintele acestea, beduinul strigă: 

— Pe cinstea mea de arab! eu n-am plecat de la cortul 
meu și nu mă duc la Bagdad decât anume ca să-mi 
împlinesc dorinţa de clătite! Dacă vrei, dragă mătușă, 
mănânc eu clăritele în locul tău! 

Ea răspunse: 

— N-au să te lase, decât dacă ai fi legat aici de stâlp 
în locul meu! Și chiar că, întrucât niciodată n-am 
umblat decât cu iașmacul tras peste faţă, nimeni nu 
m-a văzut și n-ar putea să bage de seamă schimbarea! 
Drept aceea, n-ar trebui decât să-ți schimbi hainele cu 
mine, după ce m-ai dezlega! 

Beduinul, care atâta aștepta, se grăbi s-o dezlege 
şi, după ce își schimbă hainele cu ea, se lăsă legat de 
stâlp în locul ei, pe când ea, îmbrăcată cu burnusul 
feduimului și încinsă la cap cu panglicele lui negre din 

ăr de cămilă, sări pe cal și pieri în depărtare, către 
Bagdád. 

A doua zi dimineața, când cei cinci deschiseră ochii 
ca să-i ureze zi bună bătrânei, începură iarăși cu ocările 
lor de cu seară. Ci beduinul le spuse: 

— Unde-s clătitele? Burta mea arde de dorul lor! 
Auzind glasul acela, cei cinci strigară: 

— Pe Allah! ăsta-i un bărbat! Şi vorbește ca un 
beduin! 

Şi catârgiul sări în picioare și se apropie de el și îl 
întrebă: 

— Ya badavi, ce cauţi aici? Şi cum de-ai îndrăznit 
s-o dezlegi pe bătrână? 

El răspunse: 

— Unde-s clătitele? N-am mâncat nimica toată 
noaptea! Mai cu samă nu precupețiţi mierea! Biata 
bătrână avea un suflet pe care-l sâleau zaharicalele; da 
al meu moare după ele! 

La vorbele acestea, cei cinci înțeleseră că fusese 
păcălit ca şi ei de babă și după ce, în deznădejdea lor, 
se bătură peste obraji și strigară: 

— Nu poţi să scapi de ce ţi-e ursit și nu poţi abate să 


A patru sute patruzeci și patra noapte 203 


se împlinească ceea ce-i scris de Allah! 

Şi pe când ședeau ei așa șovăind cu gândul la ce le 
mai rămânea de făcut, sosi și valiul, însoţit de străjerii 
lui, la locul unde se aflau cei cinci, și se apropie de 
stâlp. Atunci beduinul îl întrebă: 

— Unde-s tăvile cu clătite cu miere? 

La aceste cuvinte, valiul ridică ochii către stâlp și-l 
zări acolo pe beduin în locul bătrânei; și îi întrebă pe 
cei cinci: 

— Ce-i asta? 

Ei răspunseră: 

— Soarta! 

Şi adăugară: 

— Bătrâna a fugit, înșelându-l pe beduinul acesta. 
Iar pe tine, o, valiule, te facem răspunzător dinaintea 
califului pentru fuga ei; căci, dacă ne-ai fi dat paznicii 
tăi ca s-o străjuiască, n-ar fi izbutit să scape. Noi nu 
suntem străjeri, tot așa cum nu suntem nici robi de 
cumpărat ori de vândut! 

Atunci valiul se întoarse către beduin și îl întrebă ce 
s-a petrecut; și acela, cu amarnice strigăte după clătitele 
lui, îi povesti întâmplarea și încheie spunând: 

— Acuma să-mi daţi clătitele! 

La cuvintele acestea, valiul și paznicii izbucniră 
într-un hohor de râs nestăvilit, pe când cei cinci 
rostogoleau niște ochi roșii de sânge și de mânie, şi-i 
spuneau valiului: 

— N-avem să te slăbim până ce n-ai să vii la stăpânul 
nostru, emirul drept-credincioșilor! 

Şi beduinul, pricepând și el până la urmă că fusese 
înșelat, spuse uliul 

— Eu numai pe tine te fac răspunzător de pierderea 
calului și a hainelor mele! 

Atunci valiul fu nevoit să-i ia și să-i ducă la Bagdad, 
la palatul emirului drept-credincioșilor, califul Harun 


Al-Rașid. 

În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute patruzeci şi cincea noapte 
Spuse: 


Atunci valiul fu nevoit să-i ia și să-i ducă la Bagdad, 
la palatul emirului drept-credincioșilor, califul Harun 
Al-Rașid. 

Califul îi primi numaidecât, iar ei intrară la divan, 
unde mai înaintea lor venise și ceaușul Urgia-Uliţelor 
care își înfățișase plângerea. 

Şi Harun Al-Rașid, care cerceta el însuși toate 
pricinile, începu să-i descoase pe toţi la rând, cel dintâi 
pe asinar și cel de pe urmă pe valiu. Și fiecare îi povesti 
pe de șart califului povestea sa. 

Atunci califul, minunat peste poate de câte auzea, le 
spuse tuturora: 

— Pe cinstea strămoşilor mei Bani-Abbas, vă dau în- 
credinţare că vi se va întoarce tot ce vi s-a furat! Tu, 
măgărarule, îţi vei căpăta măgarul și o despăgubire! Tu, 
bărbierule, îţi vei căpăta bărbieria și sculele! Tu, negus- 
torule, punga și hainele! Tu, evreule, giuvaierurile! Tu, 
boiangiule, o prăvălie nouă! lar tu, șeicule de arabi, și 
calul, și hainele, și atâtea tăvi de clătite. cu miere cât 
îşi poate dori burdihanul sufletului tău! Însă mai întâi 
trebuie să fie găsită bătrâna! 

Şi se întoarse către valiu și către ceaușul Urgie și le 
spuse: 

— Şi ţie, emire Khaled, la fel îţi va fi dată înapoi 
mia ta de dinari! Și ţie, emire Mustafa, giuvaierurile 
și hainele soţiei tale, precum și o despăgubire. Dar 
voi doi trebuie s-o găsiţi pe bătrână! Vă dau în seamă 
această grijă. 

La cuvintele acestea, emirul Khaled își scutură 
hainele și ridică brațele către cer, strigând: 

— Pe Allah! o, emire al drept-credincioșilor, iartă-mă! 
Nu cutez să mă mai încarc și cu îndeplinirea unei sarcini 
ca asta! După toate înșelăciunile pe care mi le-a tras 
bătrâna, nu pot chezășui că n-o să mai găsească iar vreun 
şiretlic ca să scape cu faţa curată, spre paguba mea! 

Şi califul începu să râdă și îi spuse: 

— Atunci însărcinează pe altcineva cu treaba asta! 

EI răspunse: 

— Dacă-i așa, o, emire al drept-credincioșilor, dă 
tu porunca s-o caute pe bătrână insul cel mai dibaci 
din Bagdad, însuși căpetenia străjilor de la Dreapta Ta, 
Ahmad-cel-Hoţoman! Până acuma, cu toată dibăcia 
lui, cu toate slujbele pe care poate să le facă și lefurile 
cele mari pe care le capătă în fiecare lună, n-a săvârșit 
încă nimic! 

— Ya mokaddem Ahmad! 

Şi Ahmad-cel-Hoţoman înaintă numaidecât dinain- 
tea califului și spuse: 

— La poruncile tale, o, emire al drept-credincioșilor! 

Califul îi spuse: 

— Ascultă, căpitane Ahmad! este o bătrână care a 
făcut cutare şi cutare lucru! Te însărcinez s-o găsești și 
s-o aduci la mine! 

Şi Ahmad-cel-Hoţoman spuse: 
— Răspund de ea, o, emire al drept-credincioșilor! 
Și ieși, urmat de cei patruzeci de arcași ai lui, pe când 
califul îi opri lângă el pe cei cinci și pe beduin. 

Or, mai-marele peste arcașii lui Ahmad-cel- 
Hoţoman era un bărbat hărtănit în căutări de soiul 
acesta, și care se numea Ayub Spinare-de-Cămilă. Şi 
cum avea de obicei să-i vorbească slobod mai-marelui 
său Ahmad-cel-Hoţoman, se apropie de el și îi zise: 

— Căpitane Ahmad, nu este decât o bătrână în Bagdad; 

şi a o prinde are să fie anevoie, crede bărbii mele! 

Şi Ahmad-cel-Hoţoman îl întrebă: 

— Atunci ce ai să-mi spui în această privinţă, o, 
Ayub Spinare-de-Cămilă? 

El răspunse: 

— Nicicând n-o să fim destul de mulți ca să izbutim 
s-o învăluim pe bătrână; și sunt de părere să-l hotărâm 
pe căpitanul Hassan-cel-Pehlivan să ne însoțească, dim- 
preună cu cei patruzeci de arcași ai lui; întrucât el e 
mai frecat cu daraveli de soiul acesta! ` 

Ci Ahmad-cel-Hoţoman, care nu vroia nicicum să 
împartă cu celălalt căpitan cinstea prinderii bătrânii, 
răspunse cu glas tare, așa fel ca să fie auzit de Hassan- 
cel-Pehlivan, care se aţinea pe lângă poarta cea mare a 
palatului: 

— Pe Allah! o, Spinare-de-Cămilă, au de când avem 
noi trebuință de alții ca să ne facem treburile? 

Şi trecu mândru călare, cu cei patruzeci de arcași ai 
lui, pe dinaintea lui Hassan-cel-Pehlivan, care rămase 
otrăvit amarnic de răspunsul acela și de hotărârea 
pe care o luase califul, alegându-l numai pe Ahmad- 
cel-Hoţoman și negândindu-se și la el, Hassan! Și își 
zise: „Pe viaţa capului meu ras! au să aibă trebuinţă de 
mine!“ 

Ci Ahmad-cel-Hoţoman, odată ajuns pe locul ce se 
așternea dinaintea palatului califului, își dodeli oamenii, 
ca să le dea curaj, și le spuse: 

— O, vitejii mei, acuma ne despărțim în patru cete, 
ca să scotocim cele patru mahalale ale Bagdadului. Și 
mâine, pe la prânz, să veniţi toţi la mine la cârciuma 
de pe ulița Mustafa, ca să-mi dați sama ce-aţi făcut ori 
ce-ați găsit! 

Şi după ce hotărâră în felul acesta locul întâlnirii, se 
împărțiră în patru cete, care porniră să străbată fiecare 
câte o mahala, în vreme ce Ahmad-cel-Hoţoman la 

rându-i începu să adulmece vântul. 

Estimp, Dalila și fiică-sa Zeinab aflară degrabă ș și ele, 
din zvoana lumii, despre zeberelele cu care îl însărcinase 
califul pe Ahmad-cel-Hoţoman ca s-o găbjească pe-o 
bătrână pezevenghe ale cărei pișicherlâcuri umpluseră 
de zarvă Bagdadul. La auzul zvonului acesta, Dalila îi 
spuse fiică-sii: 

— O, fata mea, n-am a mă teme întru nimic de ni- 
menea, de vreme ce Hassan-cel-Pehlivan nu e cu ei; 
căci Hassan e singurul ins din Bagdad de care mi-e 
frică, pentru că numai el e în stare să mă cunoască și să 
te cunoască; și, dacă vrea el, chiar și astăzi poate să vină 
şi să ne ridice pe amândouă, fără ca noi să putem găsi 
nici cel mai mic șiretlic de scăpare. Să mulţumim, dar, 
Atoateocrotitorului care ne ocrotește! 

Fiică-sa Zeinab răspunse: 

— O, mamă, ce prilej frumos ar fi, așadar, pentru 
noi să-i tragem o păcăleală strașnică acestui hoţoman 
de Ahmad și celor patruzeci de hăndrălăi ai lui. Ce haz 
ar fi, o, mamă! 

Dalila răspunse: 

— O, fată a pântecului meu, astăzi mă simt cam 
zaifă, şi mă bizui pe tine să le joci un renghi acestor 
patruzeci și unu de golani! Ireaba-i lesne de făcut, și 
mă încumet pe iscusinţa ta! 

Atunci Zeinab, care era o fetișcană tare zarifă, cu 
niște ochi întunecoși și cu o faţă dulce și luminată... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute patruzeci şi şasea noapte 


Spuse: 


208 O mie şi una de nopți 


... Atunci Zeinab, care era o fetișcană tare zarifă, cu 
niște ochi întunecoși și cu o faţă dulce și luminată, se 
ridică numaidecât și se îmbrăcă dichisit, punându-și peste 
față un văl ușor de borangic, încât strălucirea ochilor 
să-i fie și mai moale şi ispititoare. Atunci, gătită așa, o 
sărută pe maică-sa și-i spuse: 

- O, mamă, mă juruiesc pe viaţa lacătului meu cel 
neatins și ferecat, că am să pun gabja pe cei patruzeci și 
unu și am să-mi fac râs de ei! 

Şi plecă și se duse în ulița Mustafa și intră în 
cârciuma ținută de Hagg-Karim din Moşul. 

Începu mai întâi prin a face un salamalec tare dră- 
gălaș crâșmarului Hagg-Karim care, vrăjit, îi întoarse 
salamalecul îndoit. Atunci ea îi spuse: 

— Ya Hagg-Karim, iacătă cinci dinari pentru tine 
dacă vrei să-mi închiriezi până mâine sala ta cea mare 
din fund, unde vreau să poftesc niște prieteni, fără ca 
mușterii tăi cei de toată ziua să poată intra peste noi! 

El răspunse: 

— Pe viaţa ta, o, stăpână a mea, și pe viaţa ochilor 
tăi, mă învoiesc să-ţi dau sala mea cea mare pe degeaba, 
numai cu datoria din parte-ţi de a nu precupeţi băuturile 
pentru oaspeţii tăi. 

Ea zâmbi și îi spuse: 

— Cei pe care îi poftesc eu aici, ya Hagg, sunt niște 
ulcioare la care olarul a uitat să pună fund! Toate băutu- 
rile din pivniţa ta au să treacă prin ele! Să nu ai nicio 
teamă în această privinţă. 

Şi numaidecâr se întoarse acasă, luă măgarul mă- 
gărarului și calul beduinului, îi încărcă cu saltele, cu 
pături, cu taburete, cu feţe de masă, cu tăvi, cu farfurii 
și cu alte tacâmuri și se întoarse repede la han, unde 
descarcă măgarul și calul de toate aceste lucruri, pe 
care le orândui în sala cea mare luată cu chirie. Pe 
urmă așternu feţele de masă, orândui oalele de băutură, 

stacanele și mâncarea pe care o cumpărase și, când 
isprăvi totul, se duse și se așeză la ușa cârciumii. 

Nu trecu multă vreme de când sta acolo, că și văzu 
răsărind zece arcași de-ai lui Ahmad-cel-Hoţoman, în 
frunte cu Spinare-de-Cămilă, care era tare încruntat la 
chip. Spinare-de-Cămilă porni drept către cârciumă, 
împreună cu ceilalți nouă, și o văzu acolo pe frumoasa 
fetișcană, care avu grijă să dea ușor de-o parte, ca din 
întâmplare, vălul cel ușor de borangic ce-i acoperea faţa. 
Și Spinare-de-Cămilă fu și uluit și vrăjit de frumusețea 
ei tinerească, atâta de plăcută, și o întrebă: 

— Ce faci aici, o, copilă? 

Ea răspunse, aruncându-i din coada ochiului o 
privire șăgalnică: 

- Nimic! îmi aştept norocul! Nu cumva ești viteazul 
Ahmad? 

El spuse: 

— Nu, pe Allah! Da pot să-i ţin locul, dacă-i vorba 
să-i ceri vreun ajutor, căci sunt șeful arcașilor lui, sunt 
Ayub Spinare-de-Cămilă, robul tău, o, ochi de gazelă! 

Ea îi zâmbi iar și îi spuse: 

— Pe Allah! o, căpetenie de arcași, dacă buna-cu- 
viință și aleasa-purtare ar vroi să-și caute un adăpost 
de temei, pe voi patruzeci v-ar alege ca să le călăuziţi! 
Intraţi, dar, aici, și fiţi bineveniţi! Primirea prietenească 
de care o să vă bucuraţi la mine nu este decât cinstirea 
datorată unor oaspeţi atâta de aleși! 

Şi îi pofti în sala pregătită și, îmbiindu-i să se așeze 
în jurul tăvilor cele mari cu bunătăţuri, îi îndemnă să 
bea niște vin amestecat cu banj adormitor, încât, de la 
cele dintâi stacane golite, cei zece căzură laţi, ca niște 
elefanţi beţi ori ca niște bivoli cuprinși de ameţeală, și 
se cufundară într-un somn adânc. 

Atunci Zeinab îi târî pe rând de picioare și îi aruncă 
de-a valma în fundul prăvăliei, înghesuindu-i claie 

peste grămadă, îi ascunse sub o pătură mare, trase peste 
ei o perdea, puse totul în bună rânduială în încăpere și 
ieși să se așeze iarăși la ușa cârciumii. 

În curând se ivi și cea de-a doua ceată, cu alți zece ar- 
cași, care și ei la fel mușcară din vraja ochilor întunecoși 
şi a obrajilor luminoși ai frumoasei Zeinab, și la fel 
pățiră ca și cei de dinaintea lor; și tot așa și cea de-a 
treia ceată, și cea de-a patra. lar fetișcana, după ce îi 
înghesui pe toţi arcașii claie peste grămadă în dosul 
perdelei celei mari, puse totul în bună tânduială în sală 
și ieși să aștepte și sosirea lui Ahmad-cel-Hoţoman. 

Nu șezu multă vreme acolo, că se și ivi Ahmad- 
cel-Hoţoman, călare pe calul lui, și mânios, cu ochii 
numai fulgere și cu barba și mustăţile zbârlite ca blana 
unei hiene flămânde. Cum ajunse în fața ușii, descălecă 
de pe cal și legă animalul cu frâul de una dintre verigile 
de fier prinse în peretele cârciumii, și strigă: 

— Unde-or fi feciorii ăia de căţea? Au nu le-am po- 
runcit să mă aștepte aici? Hei, nu cumva i-ai văzut tu? 

Atunci Zeinab își legănă șoldurile, aruncă o ocheadă 
dulce la stânga, pe urmă la dreapta, zâmbi din buze și 
spuse: 

— De cine întrebi, o, stăpâne? 

Or, Ahmad, din două priviri pe care i le aruncă fata, 
își și simţi lăuntrurile cum îi vânjolesc pântecul, și își 
auzi cum geme ceea ce avea ca moștenire. Atunci spuse 
zâmbăreţei Zeinab, care sta moale și parcă neștiutoare 
de nimic: 

— O, măi fetiţo, cei patruzeci de arcași ai mei! 

La cuvintele acestea, Zeinab deodată, cuprinsă parcă 
de un val mare de supușenie, înaintă către Ahmad-cel- 
Hoţoman și îi sărută mâna spunând: 

— O, căpitane Ahmad, căpetenie a Dreptei califului, 
cei patruzeci de arcași mi-au lăsat vorbă să-ţi spun că au 
zărit-o în fundul ulicioarei pe bătrâna Dalila pe care o 

cauţi și că se duc s-o ulmească mai departe, fără a se mai 
opri aici; dar te încredinţează că se întorc degrabă cu 
ea; și n-ai decât să-i aștepți în sala cea mare a cârciumii, 
unde chiar eu cu mâinile mele am să te slujesc! 

Atunci Ahmad-cel-Hoţoman se luă după fetișcană 
și intră în prăvălie, unde nu zăbovi mult până ce, beat 
de farmecele pungășoaicei și robit de marghiolelile ei, 
bând stacan după stacan, căzu ca mort, de pe urma 
sporului adăugat minţii lui de banjul cel adormitor 
turnat în băutură. 

Atunci Zeinab, fără a mai zăbovi, se apucă să-l dez- 
brace pe Ahmad-cel-Hoţoman de toate hainele și de 
tot ce avea pe el, nelăsându-i decât cămașa și izmenele 
cele largi; pe urmă trecu la ceilalți și îi dezbrăcă și pe ei 
la fel. După care, strânse toate lucrurile și toate hainele 
furate, le încărcă pe calul lui Ahmad-cel-Hoţoman, pe 
calul beduinului și pe măgarul măgărarului şi, căpătuită 
așa cu toate acele planuri ale biruinţei sale, se întoarse 
acasă fără de niciun necaz și înmână totul maică-sii 
Dalila care o sărută plângând de bucurie. 

lar Ahmad-cel-Hoţoman și cei patruzeci de soţi ai 
lui... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute patruzeci și şaptea noapte 
Spuse: 


lar Ahmad-cel-Hoţoman și cei patruzeci de soți 
ai lui rămaseră adormiţi vreme de două zile şi două 
nopţi, iar când, a treia dimineaţă, se deșteptară din 
somnul lor cel neobișnuit, habar n-avură dintru-ntâi cum 
să-și lămurească pricina pentru care se aflau grămădiţi 

în colțul acela, și, până la urmă, din presupunere în 
presupunere, nu mai avură nicio îndoială că fuseseră 
trași pe sfoară. Atunci, se simţiră tare umiliți, mai ales 
Ahmad-cel-Hoţoman, care se arătase așa de avan față 
de Hassan-cel-Pehlivan și care acuma trăia rușinea cea 
mare de a se arăta în uliţă gătit așa cum se afla. Se 
hotărî cu chiu cu vai să iasă din cârciumă și, cel dintâi 
ins cu care dete ochii în drum se nimeri să fie tocmai 
tovarășul său Hassan-cel-Pehlivan care, văzându-l numai 
în cămașă şi-n izmene, cu cei patruzeci de arcași după 
el gătiți asemenea, pricepu dintr-o ocheadă pățania pe 
care o păţiseră cu toții. La priveliștea aceea, Hassan- 
cel-Pehilivan, înveselit cum nu se mai poate, începu 
să cânte: 


Copilele cele neștiutoare 

Cred că bărbaţii-s toti la fel. 
Habar n-au că ei sunt asemeni 
Doar la turban, şi nici la el! 


Căci printre ei sunt unii înţelepţi, 

Jar altii-s nişte gugumani zurlii. 

Au nu şi-n cer sunt stele-aproape stinse, 
Iar altele-s mărgăritare vii? 


Vulturii nu se-ating de carnea moartă, 
Nici șoimii care fulgeră în zbor; 

Dar ciorile spurcate se înfruptă 

Din orice stârv găsit în calea lor. 


După ce sfârși de cântat, Hassan-cel-Pehlivan veni la 
Ahmad-cel-Hoţoman și, prefăcându-se că numai atunci 
îl zărea, îi spuse: 

— Pe Allah! mokaddem Ahmad, dimineţile sunt: 


cam răcoroase pe Tigru și-i cam cu primejdie să ieşiţi 

așa, numai în cămăși și-n izmene! 

lar Ahmad-cel-Hoţoman răspunse: 

— Dar tu, ya Hassan, tu ești chiar mai urâcios şi mai 
rece la inima ta decât dimineața aceasta! Nimenea nu 
scapă de ce-i ursit, și nouă ne-a fost ursit să fim vicleniţi 
de o copilandră. Nu cumva o cunoşti? 

El răspunse: 

— O cunosc, și-o cunosc și pe maică-sa! Și, dacă vrei, 
mă pot duce să ţi le înhaţ într-o clipită! 

El întrebă: 

— Cum așa? 

El răspunse: 

— Nu ai decât să te înfățișezi dinaintea califului și, 
ca mărturie de nevolnicie, să-ţi scuturi salba de la gât 
şi să-i spui să mă însărcineze pe mine în locul tău cu 
prinderea lor! 

Atunci Ahmad-cel-Hoţoman, după ce se îmbrăcă, 
plecă la divan cu Hassan-cel-Pehlivan, și califul îl în- 
crebă: 

— Unde-i bătrâna, mokaddem Ahmad? 

El își scutură salba și răspunse: 

— Pe Allah! o, emire al drepr-credincioșilor, eu n-am 
cunoscut-o! Mokaddemul Hassan poate îndeplini mai 
bine ca mine această treabă! El o cunoaște, ba chiar 
mărturisește că bătrâna n-a săvârșit toate pehlivăniile 
astea decât ca să ajungă de pomină și ca să-l facă pe 
stăpânul nostru califul să o ia în seamă! 

Atunci Al-Rașid se întoarse către Hassan și îl întrebă: 

— Așa este, mokaddem Hassan? O cunoşti pe bă- 
crână? Și crezi că n-a săvârșit toate astea decât ca să 
dobândească hatârurile mele? 

El răspunse: 

— Așa este, o, emire al drept-credincioşilor! 

Atunci califul strigă: 

— Pe mormântul şi pe cinstea strămoșilor mei! dacă 

bărrâna dă îndărăt tuturor acestora ceea ce le-a luat, o 
iert! 

Iar Hassan-cel-Pehlivan spuse: 

— Atunci, o, emire al drept-credincioșilor, dă-mi 
pentru ea zălogul de slobozenie! 

Şi califul își aruncă năframa către Hassan-cel- 
Pehlivan, ca zălog de slobozenie pentru bătrână. 

Pe dată Hassan, după ce ridică zălogul de slobozenie, 
ieși de la divan și dete fuga drept acasă la Dalila, pe care 
o cunoştea de mult. Bătu la poartă și Zeinab veni să-i 
deschidă. El întrebă: 

— Unde-i maică-ta? 

Ea spuse: 

— E sus! 

El spuse: 

— Du-te şi spune-i că Hassan, mokaddemul de-a 
Stânga, este jos și îi aduce din partea califului năframa 
deslobozenie,însă cu învoiala să dea îndărăt tot ce-aluar. 
Şi spune-i să coboare așa cum se cuvine, altminteri am 
să mă anevoiesc s-o ridic cu sila! 

Ori, Dalila, care auzise tot, strigă de sus: 

— Aruncă-mi zălogul de slobozenie! Și merg la calif 
cu toate lucrurile luare! 

Atunci Pehlivanul îi aruncă zălogul, pe care Dalila 
și-l legă numaidecâr la gât; pe urmă, ajutată de fiică-sa, 
se apucă să încarce pe măgar și pe cei doi cai toate 
lucrurile șterpelire. Când isprăviră, Hassan îi spuse 
Dalilei: 

— Mai lipsesc hainele lui Ahmad-cel-Hoţoman și ale 
celor patruzeci ai lui. 

Ea răspunse: 

— Pe Numele cel sfânt! nu le-am luat eu! 

El începu să râdă și spuse: 

— Drepturi! Le-a luat fiică-ta Zeinab! Bine, fie! Alea 
să-ți rămână ţie. 

Şi, urmat de cele trei animale legare unul după 
altul cu o funie, o duse pe Dalila la divan, în mâinile 
califului. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute patruzeci şi opta noapte 
Spuse: 


... o duse pe Dalila la divan, în mâinile califului. 

Când Al-Rașid o văzu pe împieliţata de bătrână, 
nu se putu opri să nu răcnească porunca de-a fi zvârlită 
numai decât pe chilimul de sânge, ca să fie isprăvită. 
Atunci ea strigă: 

— Mă aflu sub ocrotirea ta, o, Hassan! 

lar Hassan-cel-Pehlivan se repezi și sărută mâinile 
califului și îi spuse: 

— Iart-o, o, emire al drept-credincioșilor! I-ai dat 
zălog de slobozenie! Pe care iată-l la gâtul ei! 

Califul răspunse: 

— Asta așa-i. Încât o iert, pentru prețuirea ce-ţi port! 

Pe urmă se întoarse către Dalila și îi zise: 

— Vino încoace, o, bătrâno! Care-i numele tău? 

Ea răspunse: 

— Numele meu este Dalila, și sunt soţia celui ce-a 
fost răspunzător peste porumbeii tăi! 

El spuse: 

— Într-adevăr eşti o pehlivancă plină de șiretlicuri. Şi 
de-acuma-nainte ai să te numești Dalila-cea-Vicleană. 

Pe urmă îi spuse: 

— Poţi barem să-mi spui cu ce scop ţi-ai bătut joc de 
oamenii aceștia aici de față, și de ce ne-ai făcut atâtea 
necazuri, chinuindu-ne inimile? 

Atunci Dalila se aruncă la picioarele califului și răs- 
punse: 

— Eu, o, emire al drept-credincioșilor, n-am făcut 
nimica din lăcomie! Dar, când am auzit ce se povestea 
despre hoţiile de demult, şi despre pehlivăniile săvârșite 
odinioară la Bagdad de agiii răi de la Dreapta și de la 
Stânga, Ahmad-cel-Hoţoman și Hassan-cel-Pehlivan, 
mi-a venit în gând să fac și eu la rândul meu ca ei, de 
nu și să-i întrec, ca să pot căpăta de la stăpânul nostru 
califul huzmeturile și slujba răposatului meu soț, 
părintele bietelor mele copile! 

La cuvintele acestea, asinarul se ridică înverșunat 
şi strigă: 

— Allah să judece și să hotărască între mine și baba 
aceasta! Nu s-a mulţumit numai să-mi fure măgarul, 
l-a mai pus şi pe moghrabinul aci de faţă să-mi smulgă 
cele două măsele din fundul gurii și să-mi ardă tâmplele 
cu niște cuie de fier înroșite în foc! 

Iar beduinul tot așa se ridică și el și strigă: 

— Allah să judece și să se rostească între mine și baba 
asta! Că nu s-a mulţumit numai să mă lege de stâlp în 
locul ei și să-mi fure calul, da mi-a mai pricinuit și un 
năduf înfundar că nu m-a lăsat să-mi împlinesc dorul 
de clătite cu miere! 

Apoi şi boiangiul, şi bărbierul, și tânărul negustor, și 
căpetenia Urgie, și evreul, şi valiul, toți se ridicară unul 
după altul să ceară de la Allah daune pentru pagubele 
pe care li le pricinuise bătrâna. Încâr califul, care era 
darnic și filotim, le înapoie mai întâi tuturora lucrurile 
care li se furaseră, și îi despăgubi îmbelşugat din chiar 
vistieria lui. Şi porunci ca măgărarului, din pricina 
pierderii celor două măsele și a arsurilor îndurate, să 
i se dea pe deasupra încă o mie de dinari de aur, și îl 
căftăni cap peste isnaful măgărarilor. Şi ieşiră cu toții 
de la divan, bucuroși de mărinimia califului și de felul 


A patru sute patruzeci şi opta noapte 217 


cum judecase pricina, și uitară toate câte le păţiseră. 
Câr despre Dalila, califul îi spuse: 
— Acuma, o, Dalila, poţi să-mi ceri ceea ce dorești! 
Dalila sărută pământul dintre mâinile califului și 
răspunse: 

— O, emire al drept credincioșilor, nu doresc decât 
numai un lucru de la bunătatea ta, și anume acela de a 
fi pusă la loc în slujba și huzmeturile răposatului meu 
soţ, căpetenia porumbeilor poştași! Că mă pricep să 
îndeplinesc aceste sarcini, întrucât și pe vremea când 
trăia soțul meu, tot eu, ajutată de fiică-mea Zeinab, le 
dam grăunțe porumbeilor și curățam porumbăria și le 
legam scrisorile la gât, și tot eu aveam grijă de foișorul 
cel mare care ai poruncit să se zidească de adăpost 
pentru porumbei, și pe care îl străjuiau zi și noapte 
patruzeci de negri și patruzeci de câini, câinii aceia pe 
care chiar tu i-ai luat de la sultanul afganilor, urmașii 
lui Soleiman, când cu biruinţa ta asupra acelui sultan! 

Și califul răspunse: 

— Fie, o Dalila! am să poruncesc să ţi se scrie 
numaidecat firmanul de numire în slujba de căpetenie 
peste foișorul cel mare al porumbeilor călători și de 
stăpână peste cei patruzeci de negri și peste cei patruzeci 
de câini ridicaţi de la sultanul afganilor, urmașii lui 
Soleiman! Și, în felul acesta, ai să răspunzi cu capul de 
pierderea vreunuia dintre acei porumbei care îmi sunt 
mai scumpi chiar decât viaţa copiilor mei. Ci nu mă 
îndoiesc de vrednicia ta! 

Atunci Dalila adăugă: 

— Aş mai vrea, o, emire al drept-credinciosilor, ca 
și fiica mea Zeinab să locuiască împreună cu mine la 
foișor, ca să-mi dea ajutor la vegherea porumbeilor! 

Şi califul îi dete îngăduina. 

Atunci Dalila, după ce sărută mâinile califului, se 
întoarse acasă și, ajutată de fiică-sa Zeinab, își mută 

toate ale casei și toate lucrurile la foișorul cel mare, și 
îşi alese ca locuinţă încăperile de la intrarea în foișor. Şi 
chiar din ziua aceea îi luă în stăpânire pe cei patruzeci 
de negri și, îmbrăcată în straie bărbătești și cu un coif 
de aur pe cap, încălecă pe un cal și se duse la calif să 
capete porunci și să întrebe de soliile ce le avea de 
trimis în împărăție! Și, când se lăsă noaptea, slobozi 
din lanţ în curtea cea mare a foișorului cei patruzeci de 
câini din neamul câinilor ciobăneşti ai lui Soleiman, 
ca să stea de pază. Şi, în fiecare zi, se ducea la divan, 
călare, purtând pe cap coiful de aur împodobit cu un 
porumbel de argint, și însoțită de alaiul celor patruzeci 
de arapi ai ei, îmbrăcaţi numai în mătăsuri roșii și în 
atlazuri. Şi, ca să-și împodobească locuinţa cea nouă, 
agăță pe ea hainele lui Ahmad-cel-Hoţoman, ale lui 
Ayub Spinare-de-Cămilă și ale tovarășilor lor. Şi în 
felul acesta Dalila-cea-Vicleană și fiică-sa Zeinab-cea- 


şi stăpânirea peste cei patruzeci de negri și peste cei 
patruzeci de câini care păzeau la vreme de noaptea 
foișorul cel mare! Ci Allah știe mai bine! 


— Or, acum, o, norocitule sultan, urmă Șeherezada, 
a venit vremea să-ţi povestesc și de Ali Argint-Viu, și de 
necazurile lui cu Dalila și cu fiică-sa Zeinab, și cu fratele 
Dalilei, Zoraik, neguțărorul de pește prăjit, și cu ovreiul 
vrăjitor Azaria! Căci isprăvile acestea sunt cu mult mai de 
mirare și mai de pomină decât toate câte ai ascultat până 
acum! 

Iar sultanul Șahriar își zise în sine: „Pe Allah! n-am s-o 
scurtez de cap decât după ce am să ascult și isprăvile lui Ali 
Argint-Viu!“ Iar Şeherezada, dacă văzu că se luminează de 
ziuă, tăcu sfioasă. 


Dar când fu cea de a patru sute patruzeci şi noua noapte 

Spuse: 


Mi s-a izvodit, o, norocitule sultan, că la Bagdad, pe 
vremile când trăiau Ahmad-cel-Hoţoman și Hassan- 
cel-Pehlivan, mai era acolo și un alt pungaș, atâta de 
siret şi de ager, încât niciodată oamenii agiei n-au 
putut să pună mâna pe el; căci, de îndată ce credeau 
că l-au înșfăcat, el le și scăpa, așa cum lunecă printre 
degete un strop de arginr-viu pe care ai vrea să-l apuci. 
Drept aceea, încă mai dinainte, de la Cairo, locul lui 
de baștină, fusese poreclit Ali Arginr-Viu. 

Într-adevăr! Inainte de-a fi venit la Bagdad, Ali Argint- 
Viu trăise la Cairo și nu s-a hotărât să plece la Bagdad 
decât în urma unor împrejurări vrednice de pome- 
nire și care au de ce să fie istorisite la începutul acestei 
povestiri. 

Şedea într-o zi trist şi fără de nicio treabă, între 
soţii săi, în odaia de sub pământ ce le slujea ca loc 
de întâlnire; iar soții săi, văzându-l cu inima opărită 
și cu pieptul uscat, se străduiau să-l înveselească, ci 
el rămânea crunt în colțul lui, cu chipul mohorât, 
cu fruntea întunecată și cu sprâncenele încrâncenate. 
Atunci unul dintre ei îi spuse: 

— O, căpetenie a noastră, ca să-ţi ușurezi pie tul 
nu-i nimica mai bun decât o preumblare pe alite e și 
prin sukurile din Cairo! 

lar Ali Argint-Viu, ca să curme vorba, se ridică și 
plecă să eine mahalalele cetăţii Cairo, fără ca neagra-i 
supărare să i se însenineze vreun pic. Şi-așa, ajunse pe 
ulița Roșie, pe când la trecerea lui toată lumea se da cu 
grabă de-o parte, din cinstire față de el. 

Când intră pe ulița Roșie și tocmai da să coboare 
într-o cârciumă în care avea el nărav să se îmbete, 
văzu lângă ușă un vânzător de apă ce-și ținea burdutul 
din piele de capră în spinare și îşi vedea de treaba lui, 
izbind între ele cele două tasuri de aramă în care turna 

apa de băut pentru cei însetaţi. Şi își cânta strigările 
d vânzător pe uliţe, strigări în care apa lui era când 
miere, când vin, după pofta inimii! lar în ziua aceea 
își cânta strigătul însoţindu-l cu zăngănitul celor două 
tasuri lovite între ele: 


Din strugure este căpătată 
Băutura cea mai minunată! 
Nu-i fericire-adevărată 

Fără un prieten cu inima curată! 
Plăcerea toată 

Numai așa se arată! 

Jar locul cel mai fălos 

E al cui ştie să vorbească frumos! 


Când îl zări pe Ali Arginr-Viu, vânzătorul de apă 
îşi zăngăni în cinstea lui cele două tasuri răsunătoare 
şi cântă: 


O, trecătorule, 
Ta apă, 

Curată, 

Dulce, 
Minunată! 

Apă 

Proaspătă! 

Ochi de cocoș, 
Apa mea! 
Cleştar, 

Apa mea! 

Ochi neatins, 
Apa mea! 
Bucuria gâtului! 
Adamant urâtului, 
Apa, 

Apa, 

Apa mea! 

Pe urmă întrebă: 

— Stăpâne, nu vrei un tas de apă? 

Argint-Viu răspunse: 

— Dă-mi! 

Şi vânzătorul îi umplu un tas, pe care avu grijă să-l 
clătească mai întâi tacticos, și i-l întinse, spunând: 

— Plăcerea! 

Ali însă, luând tasul, îl privi o clipă, îl scutură și 
vărsă apa pe jos, spunând: 

— Dă-mi alta! 

Atunci vânzătorul, supărat, îl măsură din ochi şi 
strigă: 

— Pe Allah! şi ce găsești tu în apa aceasta, mai curată 
decât lacrima unui ochi de cocoș, de-o arunci așa pe 
jos? 

EI răspunse: 

— Aşa-mi place mie! Mai toarnă-mi una! 

Şi vânzătorul umplu cu apă tasul a doua oară și i-l 
întinse cu sfinţenie lui Ali Argint-Viu, care îl luă și 
iarăși îl vărsă, spunând: 

— Mai umple-mi-l o dată! 

Şi vânzătorul strigă: 

— Ya sidi, dacă nu vrei să bei, lasă-mă să-mi văd de 
drum! 

Şi îi întinse al treilea tas cu apă. Ci, de data aceasta, 
Argint-Viu goli cupa dintr-o sorbitură și i-o dete vânză- 
torului îndărăt, punând în ea un dinar de aur, drept 
bacșiș. Or, vânzătorul, departe de a se simţi mulțumit 
cu acel chilipir, îl fulgeră cu privirile din cap până-n 
picioare pe Argint-Viu și îi spuse cu un glas uscat: 

- Noroc, stăpâne, noroc! Oamenii cei mărunți sunt 
una, iar domnii cei mari sunt cu totul altceva! 

La vorbele acestea, Ali Argint-Viu, căruia nu-i prea 
trebuia mult ca să-i sară țandăra, îl înșfăcă pe apagiu de 
cămașă, îi aldui un ghiont de-l zgudui cu burduf cu tot, 

îl propri cu spinarea în ghizdurile havuzului de pe 
ulița Roșie și ţipă la el: 

— A, plod de codoașă! îți pare că un dinar de aur 
e puţin pentru trei tasuri de apă? A! e prea puţin? Da 
burduful tău, cu tot ce e în el, nu preţuiește nici trei 
bănui de argint, iar apa pe care am vărsat-o și cea pe 
care am băut-o nu umple nici măcar o oca! 

Vânzătorul răspunse: 

— Așa este, stăpâne! 

Argint-Viu întrebă: 

— Atunci pentru ce mi-ai vorbit așa? Ai mai dat în 
viaţa ta de vreun om mai darnic decât m-am dovedit 
eu faţă de tine? 

Vânzărorul de apă răspunse: 

— Asta da, pe Allah! Am întâlnit în viața mea un om 
mai darnic decât tine! Întrucât atâta vreme cât muierile 
or să plodească, au să se găsească pururea pe pământ și 
oameni cu inimi darnice! 

Argint-Viu întrebă: 

— Şi-ai putea să-mi spui cine-i acel om, mai darnic 
decât mine, pe care l-ai întâlnit? 

Vânzărorul de apă răspunse: 

— Dă-mi mai întâi drumul, și șezi colo pe marginea 
fântânii! Şi-am să-ţi povestesc întâmplarea mea, care-i 
peste poate de ciudată! 

Atunci Ali Arginr-Viu îl slobozi pe vânzătorul de 
apă și, după ce amândoi șezură pe una din treptele 
de marmură ale havuzului, lângă burduful pus jos, 
vânzătorul de apă începu... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute cincizecea noapte 


Spuse: 

... vânzătorul de apă începu: 

Află, o, mult-darnice stăpâne al meu, că tatăl meu a 
fost șeicul breaslei vânzătorilor de apă din Cairo, nu al 
aparilor care vând apa cu sacaua pe la casele oamenilor, 
ci al celor care, ca mine, o vând cu ulceaua, purtând-o 
pe uliţi în spinarea lor. Și când părintele meu a murit, 
mi-a lăsat moștenire cinci cămile, un catâr, prăvălia şi 
casa. Era mai mult decât îi trebuia unui om de teapa 
mea ca să trăiască huzurit! Ci, o, stăpâne al meu, săracul 
nu e niciodată mulţumit; iar în ziua“când, din vreo 
întâmplare, e și el mulțumit o dată, atunci moare! Eu, 
dar, m-am socotit în sufletul meu: „Am să-mi sporesc 
moştenirea făcând afaceri și neguțătorie!“ Şi îndată am 
plecat în căutare de chilipiruri, și am găsit pe unii care 
să-mi încredinţeze mărfurile lor. Am încărcat acele 
mărfuri pe cămilele și pe catârul meu și am plecat să 
le neguțătoresc în Hedjaz, la vremea hagialâcului la 
Mecca. Ci, o, stăpâne al meu, săracul nu se îmbogățește 
niciodată; că, dacă se îmbogățește, moare! Eu am 
făcut o neguțătorie atâta de păguboasă, încât, până 
la isprăvirea hagialâcului, am pierdut tot ce aveam și 
m-am văzut silit să-mi vând cămilele și catârul, ca să 
pot face față nevoilor celor mai grabnice. Și mi-am zis: 
„Dacă mă întorc la Cairo, creditorii au să mă înhațe și 
au să mă arunce în temniţă.“ Atunci, m-am lipit de-o 
caravană din Siria și am plecat la Damasc, pe urmă la 
Alep, şi de-acolo la Bagdad. Odată ajuns la Bagdad, 
am întrebat de starostele breslei vânzătorilor de apă și 
m-am dus la el. Am început, ca tot musulmanul, prin 
a-i rosti suraua de la început a Coranului și i-am urat 
bună pace. Atunci el m-a întrebat ce-i cu mine, iar eu 
i-am povestit tot ce păţisem. Și el, fără a pregeta deloc, 
mi-a dat o cămașă lungă, un burduf și două tasuri ca 
să-mi pot ţine zilele. Şi am ieșit pe calea lui Allah într-o 
bună Ain ineaţa cu burduful meu în spinare, şi am por- 
nit să umblu prin mahalalele orașului ca vânzătorii de 

apă din Cairo. Ci, o, stăpâne al meu, săracul rămâne 
sărac, de vreme ce asta-i ursita lui. Într-adevăr, nu 
mi-a trebuit mult până să văd ce mare osebire era între 
locuitorii de la Bagdad și cei de la Cairo. La Bagdad, 
o, stăpâne al meu, oamenilor nu le e sete; iar dacă, din 
întâmplare, se hotărăște vreunul să bea, apoi acela nu 
plătește! Că apa cică-i de la Allah! Am văzut, așadar, 
cât de păguboasă îmi era meseria după răspunsurile 
celor dintâi inși pe care i-am îmbiat cu cântecele mele. 
Într-adevăr, cum i-am întins unuia tasul meu, mi-a și 
răspuns: „Au mi-ai dat tu ceva să mănânc, de mă îmbii 
să beau?“ Eu atunci mi-am văzut mai departe de drum, 
minunându-mă de purtarea aceluia și de acel semn rău 
de început, și am întins tasul către alt trecător: ci el 
mi-a răspuns: „Agonisit-ai la Allah! cată-ţi de cale, o, 
aparule!“ Eu n-am vrut să mă dau biruit și am colindat 
mai departe sukurile, oprindu-mă dinaintea prăvăliilor 
cu vaduri bune, ci nimenea nu-mi făcea semn să-i 
dau să bea ori să se lase ispitit de îmbierile sau de 
clinchetul ceștilor mele de aramă. Și am rămas așa 
până la nămiezi, fără a fi câștigat cu ce să-mi cumpăr o 
coajă de pâine și un castravete. Pentru că, o, stăpâne al 
meu, soarta săracului îl sileşte să-i fie şi foame uneori. 
Ci foamea, o, stăpâne al meu, nu-i atâta de grea ca 
umilința! Că și bogatul are parte de destule umiliri, 
dar nu le îndură cum le îndură săracul, care nu are 
nimic nici de pierdut, nici de câștigat. Așa și eu, de 
pildă, dacă m-am necăjit de purtarea ta, n-am făcut-o 
din pricina mea, ci din pricina apei mele, care-i un dar 
minunat de la Allah! Ci, o, stăpâne al meu, și purtarea 
ta faţă de mine se datorește tot vreunor pricini care te 
rod în lăuntru! Așadar, văzând eu că șederea mea la 
Bagdad începe într-un chip atâta de întristător, m-am 
gândit în cugetul meu: „Mai bine-ar fi fost pentru tine, 
o, sărace, să fi murit într-o temniţă din ţara ta, decât 

între oamenii aceștia cărora nu le place apa!“ Și, cum 
mă gârboveam sub povara gândurilor mele, am văzut 
deodată că se iscă în suk un mare zulum și oamenii dau 
fuga într-o parte. Eu atunci, cum cere meseria mea, 
de a mă găsi unde-i lume multă, am dat fuga din toate 
puterile într-acolo, cu burduful în spinare, ţinându-mă 
după ceilalți. Și am văzut atunci un alai măreț, alcătuit 
din nişte oameni ce mergeau în două șiruri, cu niște bețe 
lungi în mâini, pe cap cu niște tichiuțe împodobite 
cu mărgăritare, îmbrăcaţi în burnusuri de mătase tare 
frumoase, iar pe șolduri spânzurându-le niște spade 
minunate, învrâstate bogat. lar în fruntea lor mergea 
un viteaz cu înfățișare cumplită, la ivirea căruia toate 
capetele se temeneau până la pământ. Eu atunci am 
întrebat: „Ce-i cu acest alai? Și cine-i viteazul acesta?!“ 
Careva mi-a răspuns: „Se vede limpede, după vorba ta 
de egiptean și după neştiinţa ta, că nu ești din Bagdad! 
Alaiul acesta este alaiul mokaddemului Ahmad- 
cel-Hoţoman, aga de-a Dreapta califului, care are 
datorinţa să păstreze tihna în mahalale. Și chiar el e 
acela pe care îl vezi călare. Se bucură de mare cinstire și 
de huzmeturi de o mie de dinari pe lună, întocmai ca și 
soţul său, Hassan-cel-Pehlivan, care-i aga de-a Stânga 
califului! Și toți oamenii lor primesc o sută de dinari pe 
lună! Tocmai au ieșit de la divan și se duc la ei acasă să 
prânzească!“ Eu, atunci, o, stăpâne al meu, am început 
să-mi cânt strigătele, după datina de la Egipt, întocmai 
cum m-ai auzit și tu mai adineaoarea, însoţindu-mă de 
zăngănitul ceștilor mele cele răsunătoare. Și am strigat 
atât de amarnic, încât mokaddemul Ahmad m-a auzit 
şi m-a zărit; „O, frate egipteanule, te-am cunoscut după 
cântec! Dă-mi un tas cu apă!“ Și a luat tasul pe carei 
l-am întins, l-a clătinat, a vărsat apa pe jos, cerându-mi 
să i-l umplu iar; și iar a vărsat apa pe jos, întocmai ca și 
tine, o, stăpâne al meu; ca apoi să bea dintr-o înghiţitură 

cel de-al treilea tas pe care m-a pus să i-l umplu. Pe 
urmă a strigat cu glas mare: „Trăiască cetatea Cairo, 
cu toţi locuitorii ei, o, aparule, fratele meu! Pentru ce 
ai venit tu în orașul acesta unde vânzătorii de apă nu 
sunt preţuiți și răsplătiți?“ Şi eu i-am povestit povestea 
mea și i-am dat de înțeles că eram dator vândut și că 
am fugit tocmai din pricina datoriilor și a prăpădului 
meu! Atunci el a strigat: „Fii, dar, binevenit la Bagdad!“ 
Și mi-a dat cinci dinari de aur și, întorcându-se către 
oamenii din alaiul lui, le-a spus: „Pentru iubirea lui 
Allah, îl înfăţișez pe omul acesta din țara mea dărniciei 
voastre!“ Numaidecât, fiecare ins din alai mi-a cerut 
câte un tas de apă și, după ce l-a golit, mi-a pus în el 
un dinar de aur! Incâr, când am isprăvit, aveam mai 
bine de o sută de dinari de aur în cutiuţa cea de aramă 
care atârnă la cingătoarea mea. Pe urmă, mokaddemul 
Ahmad-cel-Hoţoman mi-a zis: „Câtă vreme ai să stai la 
Bagdad, aceasta are să-ţi fie plata de fiecare dară când 
ai să ne dai să bem!“ Şi-așa în puţine zile, cutiuţa mea 
de aramă s-a umplut de mai multe ori; iar eu mi-am 
socotit dinarii şi am văzut că erau o mie și încă vreo 
câţiva! Atunci am cugetat în cugetul meu: „Acuma 
a venit ceasul pentru tine să te întorci în ţara ta, o, 
aparule! Căci, cât de bine ţi-ar fi pe pământ străin, tot 
mai bine-i în ţara ta! Și, de altminteri, mai ai și niște 
datorii, și se cade să te duci să le plătești!“ Atunci m-am 
îndreptat către divan, unde începuseră să mă cunoască 
toți și unde mă întâmpinau cu multă bunăvoință și am 
intrat să-mi iau bun-rămas de la binefăcătorul meu, 
procitindu-i aceste stihuri... 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 

Dar când fu cea de a patru sute cincizeci şi una noapte 
Spuse: 


... şi am intrat să-mi iau bun-rămas de la binefăcăto- 
rul meu, procitiându-i aceste stihuri: 


Celui străin șederea-n țări străine 
Îi e asemeni unei case mari 

Pe temelia vântului durată, 

Se umflă vântul la o vreme iar, 


Și casa se preface în ruine, 

Iar el pe drum scăparea-n fugă-și cată. 
Mai bine i-ar fi fost, aş vrea să zic, 
De n-ar mai fi zidit nimic, nimic! 


Pe urmă i-am spus: „De altminteri, iacătă că pleacă o 
caravană către Cairo, și tare aș vrea să mă lipesc de ea, 
ca să mă întorc între ai mei!“ El atunci mi-a dăruit un 
catâr și o sută de dinari, și mi-a zis: „Şi eu, la rându-mi, 
aș vrea să te încarc, o, șeicule, cu o sarcină de taină. Cu- 
noști multă lume la Cairo?“ Eu am răspuns: „Cunosc 
pe toţi oamenii de fală care locuiesc la Cairo“. El mi-a 
spus: „Atunci, ia de colea scrisoarea aceasta și dă-o în 
mâinile soțului meu de odinioară, Ali Argint-Viu din 
Cairo; şi spune-i din partea mea: «Nene-tău îţi trimite 
salamalecurile și urările lui de bine! El acuma-i cu cali- 
ful Harun-al-Rașid!» Eu atunci am luat scrisoarea, am 
sărutat mâna mokaddemului Ahmad și am plecat din 
Bagdad la Cairo, unde am ajuns acuma-s abia cinci zile. 
Dintru-ntâi, m-am dus la cei la care eram îndatorat și 
mi-am plătit datoriile toate, cu banii ce-i câștigasem 
la Bagdad din mila darnicului Ahmad-cel-Hoţoman. 

După care mi-am îmbrăcat cămașa cea lungă de piele, 
mi-am luat burduful în spinare și m-am făcut iar 
vânzător de apă, ca mai înainte, așa cum mă vezi, o, 
stăpâne al meu! Ci degeaba l-am căutat eu prin tot Cairo 
pe Ali Argint-Viu, prietenul lui Ahmad-cel-Hoţoman, 
că n-am izbutit să dau de el ca să-i înmânez scrisoarea 
pe care o port și-acuma la mine, în tivul cămășii mele! 
Şi-aceasta-i, o, stăpâne al meu, întâmplarea pe care am 
avut-o cu cel mai darnic dintre muşteriii mei! 

Când vânzătorul de apă își sfârși de povestit întâmpla- 
rea, Ali Argint-Viu se ridică și îl sărută așa cum un frate 
îl sărută pe fratele său, și îi zise: 

O, aparule, semenul meu, iartă-mi purtarea de 
adineaori faţă de tine! De bună seamă, omul acela mai 
darnic decât mine, cum altul mai darnic decât mine 
nici nu poate fi, cel pe care l-ai întâlnit la Bagdad, este 
mai-marele meu de odinioară! Căci chiar eu sunt Ali 
Argint-Viu, acela pe care îl cauţi, tovarășul cel dintâi al 
lui Ahmad-cel-Hoţoman. Înseninează- -ţi, dar, sufletul, 
luminează-ţi ochii și inima, și dă-mi scrisoarea de la 
mai-marele meu! 

Atunci, vânzărorul de apă îi dete scrisoarea, pe care 
Ali o deschise și în care citi cele ce urmează: 

„Salamalecul mokaddemului Ahmad, către cel mai 
de faimă și cel dintâi dintre flăcăii lui, Ali Argint- Viu! 

Îşi scriu, o, podoabă a podoabelor, pe o foaie ce are să 
zboare la tine pe aripa vânturilor. 

De-aș fi eu o pasăre, aș zbura de dor în brațele tale! 
Dar cum să mai zboare o pasăre cu aripile tăiate? 

Află, dar, o, tu, cel mai frumos, că acum sunt căpete- 
nie peste cei patruzeci de voinici ai lui Ayub Spinare-de- 
Cămilă, tuspatruzeci viteji încercaţi, ca şi noi, Jăptaşi 
de multe isprăvi strălucite. Și am fost căftănit de califul 
Harun Al-Rașid, stăpânul nostru, agă de-a Dreapta sa, 
însărcinat cu paza cetăţii şi a mabalalelor, cu leafă de o 

mie de dinari pe lună, basca ce mai pică de la cei care vor 
să capete oblăduirea noastră. 

Dacă, dar, o, tu, cel mai drag, vrei să-ți aşterni pe un 
medean cât mai larg zborul minţii şi să-ţi deschizi poarta 
volniciilor şi a bogătiilor, nu ai decât să vii să-l cauţi pe 
bătrânul tău la Bagdad. Ai să săvârşeşti pe-aici câteva 
isprăvi de seamă și îți fă fă găduiesc să capăt pentru tine 
hatârurile califului, un cin vrednic de tine şi de prietenia 
noastră, și o slujbă tot atât de făloasă ca și a mea. 

Vino, dar, copilul meu, vino la mine şi bucură-mi 
inima cu tovărăsia ta mult-dorită! 

Și pacea lui Allah şi binecuvântarea lui fie cu tine, ya 
Ali!“ 

După ce Ali Argint-Viu citi scrisoarea de la Ahmad- 
cel-Hoţoman, mai-marele său, se cutremură de bucuriei 
şi de tulburare, și, vânturându-și bastonul cel lung 
într-o mână și scrisoarea în cealaltă mână, trase un dant 
turbat pe treptele havuzului, zborșindu-se la babele și 
la cerşetorii dimprejur. Pe urmă sărută de nenumărate 
ori scrisoarea, ducând-o apoi la frunte; și își deschise 
brâul de piele și îl goli de toți galbenii în mâinile 
apagiului, drept mulțumire pentru vestea cea bună și 
pentru osteneală. Și plecă fără de zăbavă în odaia de sub 
pământ, la haidamacii lui ca să le vestească plecarea-i 
grabnică la Bagdad. 

Când se văzu în mijlocul lor, le spuse: 

— Copiii mei, vă las să vedeți unul de altul! 

Atunci ciracul cel mai apropiat strigă: 

— Ce spui, stăpâne? Au vrei să ne lași? 

El răspunse: 

— Norocul meu mă așteaptă la Bagdad, în mâinile 
părintelui meu, Ahmad-cel-Hoţoman! 

El spuse: 

- Clipa-i tare grea acuma pentru noi! Zahereaua 
noastră-i goală! Şi fără tine, ce-avem să ne facem? 

El răspunse: 

— Chiar mai înainte de-a ajunge la Bagdad, de îndată 
ce voi intra în Damasc, am să izbutesc eu să dobândesc 
ceva, ca să vă trimit să răzbiţi nevoile. Fiţi dar fără de 
teamă, copiii mei! 

Pe urmă se dezbrăcă de hainele cu care era îmbrăcat, 
spălă după sfânta datină şi puse pe el o cămașă lungă, 
strânsă peste mijloc, o rantie mare de călătorie, cu 
mâneci largi, înfipse la sileaf două hangere și un jungher 
își împodobi capul cu un fes strașnic și luă în mână 
o lancie năprasnică, lungă de patruzeci și doi de coți, 
făcută din reteveie de bambus ce se puteau strânge unul 
în altul după vrere. Pe urmă, sări în spinarea calului și 
se duse. 

Nici nu ieşi bine din Cairo, că și dete ochii cu... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute cincizeci şi doua noapte 
Spuse: 


Nici nu ieși bine din Cairo, că și dete ochii cu o 
caravană, de care se apropie și la care se alipi, aflând că 
se îndrepta către Damasc și Bagdad. Caravana aceea era 
caravana starostelui neguțătorilor din Damasc, om pu- 
tred de bogat, care se întorcea de la Mecca și se ducea 
în ţara lui. Or, Ali, care era tânăr, frumos și fără pic de 
barbă pe obraz, plăcu până peste poate și starostelui 
neguţătorilor, și cămilarilor, și catârgiilor, și ştiu, 
ferindu-i de feluritele necazuri la vreme de noapte, să 
şi-i îndatoreze cu multe, ocrotindu-i împotriva hoților 
beduini și a leilor din pustie: așa încât, când ajunseră la 
Damasc, toţi își arătară mulţumirea, cinstindu-l fiecare 

cu câte cinci dinari; iar starostele neguțătorilor îi dărui 
o mie de dinari. Şi Ali, care nu-și uitase de soţii lui din 
Cairo, nu pregetă să le trimită toți banii, nepăstrând 
pentru sine decât atâta cât îi era de trebuință ca să-și 
urmeze drumul și să ajungă într-un sfârșit la Bagdad! 

Și iată așa își lăsă ţara de baștină Ali Argint-Viu, 
ca să se ducă la Bagdad, să-și caute norocul în mâinile 
lui Ahmad-cel-Hoţoman, părintele său, căpetenia de 
zamparagii de odinioară. 

De cum ajunse la Bagdad, începu să caute casa pri- 
etenului său și întrebă mai mulți inși, care ori nu știură, 
ori nu voiră să i-o arate. ȘI, în felul acesta, ajunse într-o 
piață, numită Ali-Nafz unde văzu niște țânci ce se jucau 
între ei, sub căpitănia unuia, mai mic decât toţi, și pe 
care ei îl strigau Mahmud stârpitura. Și plodul acela 
era chiar Mahmud-Stârpitură, copilul surorii isteţei 
Zeinab, cea măritată. Şi Ali Argint-Viu gândi în sine: 
„Ya-Ali, ştirile despre oameni se capătă de la copiii 
lor!“ Şi numaidecât, ca să-i momească pe ţânci, se duse 
la prăvălia unui neguţător de zaharicale și cumpără o 
bucată mare de halva cu susan și cu zahăr; pe urmă se 
apropie de ţâncii care se zbenguiau și strigă: 

— Care vrea halva caldă încă? 

Ci Mahmud-Stârpitură nu-i lăsă pe copii să se apro- 
pie de Ali; veni numai el dinaintea lui și îi zise: 

— Dă-mi halvaua! 

Atunci Ali îi dete calupul de halva și, totodată, îi 
strecură în mână un bănuț de argint. Dar, când văzu 
argintul, Stârpitură, gândind că i-l dăruia spre a-l ispiti 
și a-l strica, ţipă: 

— Cară-te de-aici! Eu nu mă vând. Eu nu mă ţin de 
ticăloșii! întreabă-i și pe ceilalți, și-ai să vezi! 

Argint-Viu, care nici cu gândul nu gândea atunci la 
ticăloşii ori la alte asemenea, îi spuse pușlamalei aceleia 
micuţe: 

— Copile dragă, ceea ce ţi-am dat este preţul pentru 
o întrebare pe care vreau să ţi-o pun; și te plătesc 
așa, pentru că oamenii de treabă plătesc totdeauna 
foloasele pe care le cer de la alți oameni de treabă. Poți 
tu să-mi spui unde-i casa mokaddemului Ahmad-cel- 
Hoţoman? 

Srârpitură răspunse: 

— Dacă-i numai atâta, ceea ce îmi ceri este lucru 
lesne! Am să merg înaintea ta și, când am să ajung la 
casa lui Ahmad-cel-Hoţoman, am să apuc o piatră cu 
degetele mele desculțe și am s-o arunc înspre poartă. 
În felul acesta, nimeni n-are să vadă că eu ţi-am arătat 
unde şade. Iar tu ai să afli aşa care-i casa lui Ahmad- 
cel-Hoţoman! 

Şi, într-adevăr, o luă la fugă înaintea lui Arginr-Viu 
și, după un timp, apucă o piatră, cu degetele de la picior, 
şi o aruncă pe furiș înspre poarta unei case! Şi Argint- 
Viu, minunându-se de grija, de deșteptăciunea, de 
iscusința, de neîncrederea și de dibăcia pezevenghiului, 
strigă: 

— Inşallah, ya Mahmud, în ziua când și eu am să fiu 
numit căpitan de străji ori vătaf de agii, pe tine am să 
te aleg cel dintâi între voinicii mei! 

Pe urmă Ali bătu la poarta lui Ahmad-cel-Hoţoman. 

Când Ahmad-cel-Hoţoman auzi bătălie în poartă, 
sări în picioare, tulburat cum nu se mai poate, și răcni 
către Spinare-de-Cămilă, ajutorul său: 

— O, Spinare-de-Cămilă, dă fuga de-i deschide celui 
mai frumos dintre feciorii oamenilor! Cel care bate la 
poartă nu-i altul decât ciracul meu de odinioară, din 
Cairo, Ali Arginr-Viu! ÎI cunosc după cum bate! 

Şi Spinare-de-Cămilă nu se mai îndoi o clipă că acela 
care se afla la poartă n-ar fi chiar Ali Argint-Viu, și sări 
să-i deschidă și să-l aducă la Ahmad-cel-Hoţoman. Şi 
cei doi prieteni de odinioară se îmbrăţișară cu drag; 

iar Ahmad-cel-Hoţoman, după cele dintâi dovezi de 
bucurie și după salamalecurile de cuviință, îl duse 
dinaintea celor patruzeci de străjeri ai lui, care îi urară 
bun venit ca unui frate al lor. După care, Ahmad- 
cel-Hoţoman îl îmbrăcă într-o mantie strălucită și-i 
spuse: 

— Atunci când califul m-a căftănit agă de-a Dreapta 
lui și mi-a dat hainele pentru oamenii mei, am pus de-o 
parte pentru tine mantia aceasta, gândind că într-o zi 
ori alta am să mă întâlnesc iar cu tine! 

Pe urmă îl pofti să stea jos între ei, la locul de cinste; 
şi porunci să se dea un ospăț îmbelșugat, ca să sărbăto- 
rească venirea lui Ali; și toți începură să mănânce, să 
bea şi să se veselească, cât ţinu noaptea aceea! 

A doua zi de dimineaţă, cum tocmai era vremea ca 
Ahmad să se ducă la divan în fruntea celor patruzeci ai 
lui, îi spuse prietenului său Ali: 

— Ya Ali, trebuie să fii cu mare grijă la începutul 
şederii tale în Bagdad. Fereşte-te, dar, să nu care cumva 
să ieși în cetate, ca să nu tragi asupra-ţi luarea-aminte 
a locuitorilor de aici, care-s tare sâcâitori! Nu cumva 
să crezi că Bagdadu-i Cairo! Bagdadul este cetatea 
de scaun a califului, și iscoadele mișună pe-aici cum 
mișună în Egipt muștele, iar pușlamalele și ticăloșii 
foiesc ca pe acolo gâștele și broaștele! 

Şi Ali Argint-Viu răspunse: 

— O, părinte al meu, oare am venit la Bagdad ca să 
mă închid ca o fecioară între pereţii unei case? 

Ahmad însă îl îndemnă să aibă răbdare, și plecă la 
divan în fruntea arcașilor lui. 


Şi Ali Argint-Viu... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


A patru sute cincizeci și treia noapte 235 


Dar când fu cea de a patru sute cincizeci şi treia noapte 
Spuse: 


Şi Ali Argint-Viu avu răbdare să stea închis vreme 
de trei zile în casa prietenului său. Într-a patra zi însă 
își simți inima zburlită și pieptul apăsat, și îl întrebă 
pe Ahmad dacă nu cumva a venit ceasul pentru el să 
înceapă isprăvile care să-l facă vestit și care să-l ridice 
la bunăvoința califului! Ahmad răspunse: 

— Tot lucrul la vremea lui, fiule. Lasă-mi mie toată 
sarcina de a mă îngriji de tine și de a-i vorbi califului 
despre tine, mai înainte chiar ca tu să săvârșești vreo 
ispravă. 

Dar, de cum plecă Ahmad-cel-Hoţoman, Argint- 
Viu nu-și mai putu afla locul și îşi zise: „Mă duc numai 
așa, să răsuflu oleacă și să-mi răcoresc pieptul!“ Și ieși 
din casă și porni să străbată ulițele Bagdadului, trecând 
dintr-un loc în altul și oprindu-se din când în când 
pe la vreo prăvălie cu dulciuri ori pe la vreo prăvălie 
cu de-ale gurii, ca să mănânce vreo bucăţică ori să 
înfulece vreo plăcinră de foi. Şi iacătă că zări un alai de 
patruzeci de arapi îmbrăcaţi în mătase roșie, pe cap cu 
niște tichii înalte de pâslă albă și înarmaţi cu iatagane 
de oţel. Mergeau doi câte doi, rânduiţi frumos, iar în 
urma lor, călare pe un catâr înfotăzat falnic, purtând 
pe cap un coif de aur împodobit cu un porumbel de 
argint şi îmbrăcată cu o cămașă de zale de oţel, venea 
în toată slava și strălucirea ei căpităneasa porumbeilor, 
Dalila-cea-Vicleană! 

Tocmai ieșea de la divan şi se întorcea la han. Dar, 
când trecu pe dinaintea lui Ali Arginr-Viu, pe care nu-l 
cunoștea și care nici el n-o cunoștea, bătrâna fu izbită 
de frumusețea, de tinerețea, de mijlocelul cel subțire, 
de boiul zarif, de înfățișarea ispitită și mai cu seamă 

de asemănarea lui la privire cu Ahmad-cel-Hoţoman, 
neprietenul ci. Şi pe dată îi șopti o vorbă unuia dintre 
arapi, care se și duse să iscodească în taină pe la 
neguțătorii din suk despre numele și despre rosturile 
frumosului flăcău; ci nimeni nu ştiu să-i spună nimic. 
Încât, atunci când ajunse în foişorul ei de la han, Dalila 
o chemă pe fiică-sa Zeinab și îi ceru să-i aducă tipsia cu 
nisipurile de prorocit; pe urmă adăugă: 

— Fata mea, am văzut în suk un tinerel atâta de fru- 
mos, încât până și frumuseţea și l-ar alege de prieten! 
Ci, o, fata mea, privirea lui seamănă tare ciudat cu 
privirea vrăjmașului nostru Ahmad-cel-Hoţoman! Și 
tare mă tem că străinul acela, pe care nimeni din suk 
nu-l cunoaşte, să nu fi venit la Bagdad ca să ne facă 
vreun pocinog! Drept care vreau să cercetez în privinţa 
lui tipsia mea de ghicit! 

La cuvintele acestea, scutură nisipul, după datina ca- 
balistică, bombănind niște vorbe talismanice și citind 
de la coadă către cap niște rânduri ebraice; pe urmă 
făcu pe o zăloagă de farmece niște socoteli cu cifre și 
cu litere algebrice şi alchimistice şi, întorcându-se către 
fiică-sa, îi spuse: 

— O, fata mea, tinerelul cel frumos se cheamă Ali 
Argint-Viu din Cairo! Este prietenul vrăjmașului nostru 
Ahmad-cel-Hoţoman, care nu l-a adus la Bagdad decât 
ca să ne facă vreo pehlivănie ș și să se răzbune așa de 
po-nosul pe care i l-ai adus când l-ai îmbătat şi ai luat 
hainele lui și ale celor patruzeci ai lui! De altmintrelea, 
şade chiar în casa lui Ahmad-cel-Hoţoman! 

Ci fiică-sa Zeinab îi răspunse: 

- O, maică, și mai cam ce-o fi la urma-urmei? Au 
nu vezi că prea te-ai speriat de tinerelul acela? 

Ea răspunse: 

— Tipsia de nisip mi-a mai arătat, pe deasupra, că 
norocul tinerelului este mai presus, și încă cu mult, ca 

norocul meu și al tău! 

Ea spuse: 

— O să vedem noi, o, maică! 

Şi se și îmbrăcă în rochia ei cea mai frumoasă, 
după ce își înmuie privirile cu beţișorul ei de kohl 
și își împreună sprâncenele cu unsoarea ei neagră 
și înmiresmată, și plecă să încerce a da de tânărul 
nostru. 

Şi începu să străbată agale sukurile din Bagdad, 
legănându-și șoldurile și rotindu-și ochii sub iașmac, 
şi aruncând priviri zdrobitoare de inimi, cu zâmbete 
către unii, cu făgăduieli tainice către alții, cu fandoseli, 
cu marghioleli, cu fiţe, cu întrebări din ochi, cu chemări 
din sprâncene, cu ucideri din gene, cu sunări din brățări, 
cu zvoană din zingălăi şi cu jar din toate lăuntrurile-i, 
până ce îl întâlni, dinaintea tejghelei unui neguțător 
de chenafa, chiar pe Ali Argint-Viu, pe care îl cunoscu 
numaidecâr după frumuseţea lui. Atunci se apropie de 
el și, ca din greșeală, îl izbi cu umărul de-l clătină din 
loc şi, parcă necăjită că-l lovise, îi spuse: 

— Trăiască orbii, o, bine-văzătorule! 

La cuvintele acestea, Ali Argint-Viu se mulțumi să 
zâmbească, uitându-se la codana ale cărei priviri îl şi 
străpungeau dintr-o parte în cealaltă, și răspunse: 

— Oh, că frumoasă mai ești, o, fetiţo! A cui ești? 

Ea, de sub iașmac, își închise pe jumătate ochii cei 
minunaţi și răspunse: 

— A oricărei făpturi frumoase care să semene cu tine! 

Argint-Viu întrebă: 

— Eşti măritată ori ești fată? 

Ea răspunse: 

— Măritată, spre norocul tău! 

EI spuse: 

— Atunci, mergem la tine ori la mine? 

Ea răspunse: 

— Aș vrea mai degrabă la mine! Află că sunt măritată 
cu un negustor; și sunt fata unui negustor. Şi astăzi, 
pentru întâia oară am putut să ies și eu din casă, dat 
fiind că soţul meu are să lipsească o săptămână. Or 
cu, de îndată ce a plecat soţul, am vrut să mă veselesc 
și i-am spus slujnicei mele să-mi gătească niște bucate 
gustoase. Dar, întrucât bucatele cele mai gustoase nu 
pot fi dulci decât în tovărășia prietenilor, am ieșit din 
casă să caut pe vreunul frumos și binecrescut, cum ești 
tu, ca să-l poftesc la masa mea și să-și petreacă noaptea 
cu mine! Şi te-am văzut, și dragostea ta mi-a pătruns în 
inimă. Vei binevoi oare să-mi bucuri sufletul, să-mi alini 
inima și să primeşti a mânca o îmbucătură la mine? 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute cincizeci și patra noapte 
Spuse: 


... să primeşti a mânca o îmbucătură la mine? 

El răspunse: 

— Când ești poftit, nu poţi să nu primeşti! 

Atunci fata o luă înaintea lui, iar el se ţinu după 
ea, din uliţă în uliţă, mergând în urmă-i la oarecare 
depărtare. 

Or pe când pășea în felul acesta pe urmele ei, Ali 
gândea: „Ya Ali, ce nesocotință săvârșești, străin nou 
venit aici cum ești! Cine știe de nu te dai pradă mâniei 
soţului, care ar putea să cadă asupra ta deodată în 
vreme ce dormi, și, ca să se răzbune pe tine, să-ţi reteze 
ce ai mai scump! Şi, de altfel, un înţelept a spus: «Acela 
care se dedă dezmăţului într-o ţară străină în care se 
află ca oaspete va fi pedepsit de Găzduitorul-cel- Mare!» 

Mai cuminte ar fi, așadar, pentru tine, să-ţi ceri iertare 
cuviincios de la ea, spunându-i câteva cuvinte drăguţe.“ 
Se prilejui, deci, de o clipă când se aflau într-un loc 
mai îngust, se apropie de fată și îi spuse: 

— O, tinerico, na, ia dinarul acesta, și să lăsăm pe 
altă dată întâlnirea noastră! 

Ea răspunse: 

— Pe Numele-cel-mai-de-seamă! trebuie numaidecât 
să-mi fii oaspete astăzi, căci niciodată nu m-am simţit 
atât de dornică de zbeg și de bucurii ca acuma! 

Atunci el o urmă și ajunse cu ea în faţa unei case 
mari, la o ușă încuiată cu un zăvor vârtos de lemn. 
Şi tânăra se prefăcu a căuta în rochia ei cheia ca să 
descuie, pe urmă strigă, descumpănită: 

— Ia uite că mi-am pierdut cheia! Acuma cum să fac 
să descui poarta? 

Pe urmă se prefăcu a-și lua seama şi îi spuse: 

— Deschide-o tu! 

El spuse: 

— Cum aș putea să deschid un zăvor, fără cui și fără 
lacăr? Nu pot să mă hotărăsc nici să-l descui cu de-a 
sila! 

Drept orice răspuns, ea îi aruncă pe sub iaşmac 
două ocheade care îi descuiară lui Ali toate zăvoarele 
cele mai ascunse; pe urmă adăugă: 

— Nu trebuie decât să-l atingi, și are să se și descuie! 

Şi Argint-Viu puse mâna pe zăvorul de lemn, iar 
Zeinab bolborosi asupra lui numele mamei lui Moise! 
Şi pe dată zăvorul se trase la o parte şi ușa se deschise. 
Intrară amândoi, şi fata îl duse într-o sală plină cu 
arme scumpe și acoperită cu chilimuri alese, unde îl 
pofti să ia loc. Şi, fără a mai zăbovi, așternu masa și, 
așezându-se lângă el, începu să mănânce cu el și să-i 
dea ea însăși îmbucăturile în gură, pe urmă să bea cu 
el și să se veselească, ci fără a-i îngădui s-o atingă ori 

să-i fure vreun sărut ori vreo ciupitură măcar sau vreo 
mușcătură cât de cât; căci, de fiecare dată când Ali se 
apleca dând s-o sărute, ea își punea repede mâna între 
obrazul ei și buzele tânărului, și sărutarea flăcăului nu-i 
atingea în felul acesta decât mâna. Şi, la ghesurile lui, 
Zeinab răspundea: 

— Plăcerea nu-i deplină decât noaptea! 

Masa se încheie în felul acesta; și se ridicară să se 
spele pe mâini, și ieşiră la puţul din curte; și Zeinab 
vru să tragă cu mâinile ei funia și roâta, și să scoată 
ciutura din fundul fântânii; ci deodată scoase un 
țipăt şi se aplecă peste ghizduri, bătându-se în piept și 
frângându-și braţele, pradă unei deznădejdi amarnice; 
și Argint-Viu o întrebă: 

— Ce-ai păţit, o, tu, ochi al meu? 

Ea răspunse: 

— Inelul meu de rubin, care-mi era prea larg pe 
deget, mi-a alunecat și a căzut în adâncul fântânii. 
Soţul meu mi l-a cumpărat ieri, pe cinci sute de dinari! 
lar eu, văzând că e prea larg, l-am înţepenit cu niște 
ceară! Da degeaba, că uite că mi-a căzut aici! 

Pe urmă adăugă: 

— Am să mă dezbrac numaidecât și am să mă bag în 
fântână, care nu-i adâncă, să-mi caut inelul! Întoarce- -te, 
dar, cu faţa la perete, ca să pot să mă dezbrac! 

Ci Argint-Viu răspunse: 

— Ce ocară ar fi pentru mine, o, stăpână a mea, dacă 
aș îndura să cobori tu în fântână, cu mine de față! Mă 
bag eu să-ţi caut inelul! 

Şi se şi dezbrăcă, apucă cu mâinile amândouă funia 
din fâșii de palmier de pe vârtej și se lăsă cu ciutura 
în adâncul fântânii. Când ajunse în apă, dete drumul 
funiei și se cufundă să caute inelul; iar apa îi ajungea 
până la umeri, rece și neagră în beznă. Şi, în clipita 
aceea, Zeinab-cea-lIsteaţă trase iute ciutura în sus și-i 

strigă lui Arginr-Viu: 

— Acum poţi să-l chemi în ajutor pe prietenul tău, 
Ahmad-cel-Hoţoman! 

Şi plecă din casa aceea fără a mai zăbovi, ducând 
cu ea și hainele lui Argint-Viu. Pe urmă, fără să mai 
închidă poarta după ea, se întoarse la maică-sa. 

Or, casa în care Zeinab îl ademenise pe Argint-Viu 
era casa unui emir divanit, care se afla plecat din cetate 
pentru niște treburi. Încât, atunci când se întoarse acasă 
și când văzu ușa deschisă, fu încredinţat că în casa lui 
intrase vreun hoţ, așa că își strigă rândașul și începu să 
cerceteze peste tot; ci, văzând că nimica nu lipsea și că 
nu era nici urmă de vreun hoţ, se linişti cu totul. Pe 
urmă, vrând să-și facă spălările cele după sfânta datină, 
îi spuse rândașului: 

— Ia ulciorul şi du-te de-l umple cu apă proaspătă 
din fântână! 

Şi sluga se duse la fântână și coborî ciutura și, când 
socoti că s-a umplut, dete s-o tragă în sus; ci băgă de 
seamă că e cumplit de grea. Atunci se uită în fântână 
şi văzu, stând pe ciutură, un fel de umbră neagră, care 
gândi să fie vreun efrii! Atunci dete drumul funiei și, 
înfricoşat, o luă la fugă ţipând: 

— Ya sidi, în fântâna noastră este un efrit! Stă în 
ciutură! 

Atunci emirul îl întrebă: 

— Și cum e? 

El spuse: 

— Este năprasnic și negru! Şi grohăie ca un porc! 

Şi emirul îi spuse: 

— Fugi degrabă și caută patru dascăli cititori de 
Coran, ca să vină şi să citească din Coran asupra acestui 
efrit şi să-l descânte. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 

Dar când fu cea de a patru sute cincizeci şi cincea noapte 
Spuse: 


... ca să vină şi să citească din Coran asupra acestui 
efrit și să-l descânte. 

Şi grăjdarul dete fuga să-i aducă pe dascălii cititori 
din Coran, care se așezară împrejurul fântânii și începură 
să rostească suralele alungătoare de demoni, în vreme 
ce grăjdarul și stăpânul său trăgeau de-funie și scoteau 
ciutura din puț. Și toți, peste măsură de înfricoșați, 
îl văzură pe efritul cu pricina, care nu era altul decât 
Ali Argint-Viu, cum sare în picioare afară din ciutură, 
strigând: 

— Allahu akbar! 

Şi cei patru dascăli își ziseră: 

— Asta-i un efrit dintre cei drept-credincioși, de vreme 
ce rostește Numele! 

Emirul însă pricepu numaidecâr că era un om ca 
toți oamenii, și îi spuse: 

— Nu cumva ești vreun hoț? 

El răspunse: 

— Nu, pe Allah! da sunt un biet păcătos! Adormisem 
pe țărmul Tigrului, și am visat ceva; când m-am trezit 
și am băgat de seamă că am păţit ocara, am intrat în apă 
să mă spăl; da o volbură m-a dus la fund și un vârtej 
de valuri m-a împins prin pânza de apă de sub pământ 
până în fântâna aceasta, unde mă aștepta norocul și 
izbăvirea prin mijlocirea ta! 

Emirul nu se îndoi nicio clipită de adevărul spuselor 
lui Ali și zise: 

— Totul se împlinește după cum a fost scris! 

Şi îi dete o mantie veche de-a lui să se acopere, și îl 
lăsă să plece, căinindu-l pentru șederea în apa rece din 
fântână. 

Când Argint-Viu ajunse acasă la Ahrnad-cel-Hoţoman, 
unde era mare îngrijorare din pricina lui, şi povesti ce 
păţise, tare își mai râseră de el, mai cu seamă Ayub 
Spinare-de-Cămilă, care îi spuse: 

— Pe Allah! cum de-ai putut să fii căpitan de hoţi la 
Cairo și să te lași înșelat și jefuit la Bagdad de-o fetișcană? 

lar Hassan-cel-Pehlivan, care tocmai se afla în ospeţie 
la soţul lui, îl întrebă pe Argint-Viu: 

— O, biet egipteanule, cunoşti baremi numele fetiş- 
canei care te-a amăgit, și știi cine-i ea și a cui fată este? 

El răspunse: 

— Da, pe Allah! este fata unui negustor şi soţia unui 
negustor! Da cum o cheamă nu mi-a spus! 

La cuvintele acestea, Hassan-cel-Pehlivan izbucni 
într-un hohot de râs năprasnic și zise: 

— Păi să-ţi spun eu! Aceea pe care o socoţi femeie 
măritată este fată mare, pun mâna-n foc! Și numele 
ei este Zeinab! Și nu e fata niciunui negustor, ci-i fata 
Dalilei-celei-Viclene, căpităneasa porumbeilor noștri 
călători! Ea şi cu maică-sa ar putea să învârtească tot 
Bagdadul pe degetul lor cel mic, ya Ali! Şi tot ea-i și 
cea care și-a făcut râs de mai-marele tău și l-a lăsat fără 
toale, și pe el și pe cei patruzeci pe care-i vezi colea! 

Și cum Ali Argint-Viu cugeta adânc, Hassan-cel- 
Pehlivan îl întrebă: 

— Ce gândești acuma să faci? 

EI răspunse: 

— Să mă însor cu ea! Căci, cu toate câte-au fost, mi-i 
amarnic de dragă! 

Atunci Hassan îi spuse: 

— Apoi dacă-i așa, copile dragă, am să-ţi spun eu 
ce să faci, căci, fără de mine, poţi de la bun început 
să dai uitării un gând atâta de năstrușnic, să-ţi faci 
jurământul de lepădare și să-ți molcomești sufletul în 

privinţa fetișcanei celei dulci! 

Argint-Viu strigă: 

— Ya Hassan, ajută-mă și sfătuiește-mă! 

EI îl spuse: 

— Cu toată inima! ci numai cu învoiala ca de acuma 
înainte să nu mai bei decât din palma mea și să nu 
mai umbli decât sub flamura mea! Iar eu, dacă-i așa, 
îţi făgăduiesc biruinţa în ceea ce gândești și împlinirea 
dorurilor tale! 

El răspunse: 

— Ya Hassan, sunt copilul și ucenicul tău! 

Atunci Pehlivanul îi spuse: 

— Incepe dar de te dezbracă! 

Şi Argint-Viu aruncă de pe el mantia cea veche și 
rămase gol-goluț! 

Atunci Hassan-cel-Pehlivan luă un vas plin cu smoa- 
lă și o pană de găină, și înnegri tot trupul lui Argint-Viu 
și toată fața, așa de bine încât îl făcu să semene întocmai 
cu un arap; pe urmă, ca să desăvârșească asemănarea, îi 
zugrăvi cu un roșu aprins buzele și marginile pleoapelor, 
îl lăsă să se usuce oleacă, îi ascunse sub un ștergar prea- 
cinstita moștenire de la tătâne-său, pe urmă fi zise: 

— lacătă-te preschimbat într-un arap, ya Ali! Și 
tot așa ai să te faci acuma bucătar. Află că bucătarul 
Dalilei, cel care gătește bucatele pentru Dalila, pentru 
Zeinab, pentru cei patruzeci de arapi şi pentru cei 
patruzeci de câini din neamul câinilor ciobănești ai lui 
Soleiman, este, ca și tine, un negru! Ai să te duci să cauţi 
a-l întâlni și ai să vorbeşti cu el în graiul negrilor și, 
după salamalecuri, ai să-i spui: „Multă vreme-i, o, frate 
arapule, de când n-am mai băut laolaltă acea minunată 
buză, băutura noastră, și n-am mai mâncat chebap de 
miel! Hai să ne cinstim acuma!“ El are să-ţi răspundă 
că îndatoririle și grijile bucătăriei nu-i îngăduie, și are 
să te poftească la bucătăria lui! Tu atunci, acolo, ai să 

încerci să-l îmbeți și să-l iscodești ce fel de bucate, și 
câte bucătăreşte el pentru Dalila și fiică-sa, și ce dă de 
mâncare celor patruzeci de negri și celor patruzeci de 
câini, şi în ce loc se află cheile de la bucătărie și de la 
haznaua cu zaherea, și despre tot! Şi el are să-ți spună 
tot! Întrucât un om beat nu mai tăinuiește nimic din 
cele despre care n-ar pomeni nimic atunci când nu este 
beat. De cum ai să scoti de la el toate acele amănunte, 
ai să-l adormi cu niște banj, ai să te îmbraci cu hainele 
lui, ai să înfigi cuţitoaiele lui la chimirul tău, ai să iei 
coșul lui de cumpărături, ai să te duci la suk să cumperi 
carne și legume, ai să te întorci la bucătărie, ai să te 
duci apoi pe la prăvălii să iei cele ce-ţi mai trebuie, 
unt, lea orez și alte asemenea lucruri, ai să gătești 
mâncărurile după învăţătura căpătată, ai să fă pui 
frumos în farfurii, ai să amesteci în ele banjul, și ai să te 
duci să le dai Dalilei, fiică-sii, celor patruzeci de arapi 
şi celor patruzeci de câini, pe care în felul acesta ai să-i 
adormi. Atunci, ai să-i despoi pe toți de haine și de tot 
ce au pe ei, și ai să aduci totul la mine. Ci dacă, ya Ali, 
râvneşti să ajungi a o dobândi pe Zeinab de soţie, mai 
trebuie, pe ae al să pui mâna și pe cei patruzeci de 
porumbei călători ai califului, să-i închizi într-o colivie 
şi să-i aduci la mine. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute cincizeci şi şasea noapte 
Spuse: 


. să pui mâna și pe cei patruzeci de porumbei 
călători ai califului, să-i închizi într-o colivie și să-i 
aduci la mine. 

Auzind acestea, Ali Argint-Viu, drept orice alt 

răspuns, își duse mâna la frunte și, fără a rosti o 
vorbă, plecă să-l caute pe bucătarul cel negru. Dete 
de el în suk și, după salamalecurile de bun-întâlniș, îl 
pofti să bea buză. Bucătarul însă îi răspunse că nu are 
vreme și îl pofti pe Ali să-l însoţească la foișor. Acolo, 
Argint-Viu făcu întocmai precum îl învățase Hassan- 
cel-Pehlivan și, de îndată ce își îmbără gazda, îl iscodi 
despre mâncărurile zilnice. Bucătarul răspunse: 

— O, frate arape, în fiecare zi, ca masă de prânz, tre- 
buie să gătesc pentru Sett Dalila și Sétt Zeinab cinci 
feluri osebite și de culori osebire; și tot atâtea feluri ca 
masă de seară. Ci astăzi mi-au poruncit să mai gătesc 
două tăvi pe deasupra. Încât uite colea felurile pe care 
trebuie să le gătesc de prânz: linte, mazăre, o tocană 
de berbec cu sos şi niște sorbet de trandafir; iar tăvile 
cele două cerute pe deasupra, acelea-s una cu niște orez 
cu miere și cu șafran, iar alta cu boabe de granată cu 
migdale descojite, cu zahăr și cu frișca și mirodenii! 

Ali îl întrebă: 

— Şi cum le așterni de obicei masa stăpânelor tale? 

El răspunse: 

— Le aștern masa osebit fiecăreia. 

EI întrebă: 

— Da celor patruzeci de negri? 

El răspunse: 

— Le dau bob fiert și legume fierte cu unt și cu ceapă, 
și, ca băutură, o cană cu buză! E de-ajuns pentru ei! 

El întrebă: 

— Da câinilor? 

El răspunse: 

— Câinilor le dau trei uncii de carne fiecăruia și 
oasele care rămân de la masa stăpânelor mele! 

După ce află toate astea, Argint-Viu amestecă 
repede niște banj în băutura bucătarului care, cum 
o sorbi, cum se și prăbuși pe jos ca un bivol negru. 

Atunci Argint-Viu înșfăcă cheile care erau agăţate 
într-un cui, și cunoscu cheia de la bucătărie după 
foiţele de ceapă și după fulgii lipiţi pe ea, iar cheia 
de la cămară o cunoscu după uleiul și după untul cu 
care era unsă. Şi plecă să ia ori să cumpere toate câte 
îi erau de trebuință ca să gătească și, călăuzit de pisica 
bucătarului, care până și ea fu amăgită de asemănarea 
lui Ali cu stăpânul ei, se vântură prin toată casa, de 
parcă acolo ar fi locuit de când era copil, găti bucatele, 
așternu mesele și le dete să mănânce Dalilei, fiică-sii 
Zeinab, arapilor și câinilor, după ce le puse în mâncare 
banjul, fără ca să fi băgat de seamă careva schimbarea 
bucătarului ori a bucatelor. Şi-așa! 

Când Argint-Viu văzu că toată lumea din foișor 
adormise, ca urmare a înghiţirii banjului, o dezbrăcă 
mai întâi pe bătrână și o găsi peste măsură de urâtă și 
în totului-tot îngreţoșătoare. li luă, așadar, hainele de 
fală şi coiful, și trecu în odaia frumoasei Zeinab, pe care 
o îndrăgise şi pentru care săvârșea acel furtișag. O lăsă 
goală-goluţă și o găsi minunată, şi vrednică de râvnit, 
și îngrijită, și curată, și dulce mirositoare; ci, fiind el 
băiat foarte la locul lui, nu vroi să se bucure de ea fără 
buna ei voie, și se mulțumi numai să-i cerceteze pielea, 
ca să-i poată cântări mai bine preţul viitor, şi ca tărie, 
și ca dulceaţă, și ca fierbinţeală, și ca simtire; și anume 
spre a cerceta mai bine această însușire din urmă, o 
gâdili la tălpi și văzu, după năprasnica zvâcnitură de 
picior cu care fata îl plesni, că era peste măsură de 
simţitoare. Atunci, încredinţat în felul acesta despre 
firea ei, îi luă hainele și se duse să-i despoaie și pe arapi; 
pe urmă, se sui pe terasă, intră în porumbar și înhăță 
toți porumbeii pe care îi puse într-o colivie și, liniștit, 
fără a mai închide ușile, se întoarse acasă la Ahmad-cel- 
Hoţoman, unde îl aștepta Hassan-cel-Pehlivan, căruia 
îi duse toată prada, precum și porumbeii. lar Hassan- 

cel-Pehlivan, minunat de iscusința lui, îl firitisi și îi 
făgădui sprijin ca s-o dobândească pe Zeinab de soţie. 

Estimp, Dalila-cea-Vicleană se trezi cea dintâi din 
somnul în care o cufundase banjul. Îi crebui o bună 
bucată de vreme până ce să-și vină de-a binelea în 
simţiri; ci, când pricepu că fusese adormită, sări în 
picioare, se îmbrăcă cu hainele-i obișnuite de femeie 
bătrână și dete fuga întâi și-ntâi la porumbărie, pe care 
o găsi goală-goluță de toți porumbeii. Cobori atunci 
în curtea hanului și își văzu câinii cum mai dormeau 
încă, întinși ca morţi în cuștile lor. li căută apoi pe 
negri, și-i găsi cufundaţi în somn, și tot așa și pe 
bucătar. Atunci alergă, mânioasă cum nu se mai poate, 
în odaia fiică-sii Zeinab, și o găsi și pe fară adormită, 
goală toată, cu o bucată de hârtie agățată la gât cu un 
firicel. Despături hârtia și citi slovele acestea: „Eu, Ali 
Argint-Viu din Cairo, şi nimeni altul decât eu, sunt 
îndrăzneţul, neînfricatul, iscusitul şi dibaciul făptaș 
al acestei isprăvi!“ Văzând cele scrise, Dalila gândi: 
„Cine știe dacă afurisitul ăsta nu i-o fi spart läcățelul!“ 
Şi se aplecă degrabă asupra fiică-sii, o cercetă și văzu 
că lăcățelul era neatins. Faptul o mai alină oleacă și o 
hotărî s-o trezească pe Zeinab, dându-i să răsufle un 
leac împotriva banjului. Pe urmă îi povesti fetei tot ce 
se petrecuse și adăugă: 

— O, fata mea, se cade totuși să-i fii recunoscătoare 
acestui Argint- -Viu că nu ţi-a spart lăcăţelul, când i-ar 
fi fost atâta de lesne! În loc să-ţi crunteze porumbița, 
s-a mulțumit să ia porumbeii califului. Ce să ne facem 
acuma? 

Ci pe dată și găsi un mijloc de a căpăta îndărăt 
porumbeii, și-i spuse fiică-sii: 

— Aşteaptă-mă aici! N-am să lipsesc mult. 

Şi ieși din foișor, şi se îndreptă către casa lui Ahmad- 
cel-Hoţoman, și bătu la poartă. 

Numaidecât Hassan-cel-Pehlivan, care era acolo, 
strigă: 

— Asta-i Dalila-cea-Vicleană! O cunosc după cum 
bate. Dă fuga de-i deschide, ya Ali! 

Și Ali, însoțit de Spinare- -de-Cămilă, se duse să-i 
deschidă Dalilei, care intră, cu chipul zâmbitor, și se 
temeni dinaintea tuturor celor de faţă. 

Or, Hassan-cel-Pehlivan, Ahmad-cel-Hoţoman și 
toţi ceilalți tocmai în clipa aceea se aflau tolăniți pe jos 
în jurul mesei și prânzeau, mâncând porumbei fripţi, 
cu castraveți și ridichi de lună. Încâr, atunci când Dalila 
intră, Pehlivanul și Hoţomanul se ridicară în cinstea ei 
şi îi spuseră: 

— O, mătușă plină de har, maică a noastră, ia șezi 
de mănâncă dimpreună cu noi din porumbeii aceștia! 
Ti-am păstrat neatinsă partea ta de ospăț! 

La vorbele acestea, Dalila simţi lumea că se înnegu- 
rează dinaintea ochilor ei și strigă: 

— Au vouă nu vi-i pic de ruşine să furaţi și să frigeţi 
porumbeii pe care califul îi preţuiește mai mult chiar 
decât pe copiii lui? 

Ei răspunseră: 

— Păi cine-a furat porumbeii califului, o, maică a 
noastră? 

Ea spuse: 

— Egipteanul ăsta, Ali Arginr-Viu! 

Ali răspunse: 

— O, mamă a frumoasei Zeinab, atunci când am 
fript porumbeii aceștia, habar n-am avut că sunt hulubi 
călători. Oricum ar fi, iacătă-l pe cel ce ţi se cuvine! 

Şi îi întinse unul dintre porumbeii fripţi. 

Atunci Dalila luă o bucăţică din aripa porumbelului, 
o duse la gură, gustă oleacă și strigă: 

— Pe Allah, porumbeii mei încă-s vii! Căci nu-i asta 
carnea lor! I-am hrănit cu boabe amestecate cu mosc 

și i-aș cunoaște numai după mireasma și gustul cărnii 
lor! 

La vorbele acestea ale Dalilei, toți cei de față începură 
să râdă, iar Hassan-cel-Pehlivan îi zise: 

— O, maică a noastră, porumbeii tăi se află în bună 
pază la mine! Şi mă învoiesc să ti-i dau îndărăt, dar 
numai cu o înţelegere! 

Fa zise: 

— Vorbește, ya Hassan! Primesc de mai înainte orice 
vei cere; şi iacătă-mi capul dat în mâinile tale! 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute cincizeci şi şaptea noapte 
Spuse: 


— Vorbeşte, ya Hassan! Primesc de mai înainte orice 
vei cere; şi iacătă-mi capul dat în mâinile tale! 

— Ei bine, dacă vrei să capeţi îndărăt porumbeii, nu 
ai decât să împlinești dorința lui Ali Argint-Viu din 
Cairo, fruntea flăcăilor noștri! 

Ea întrebă: 

— Şi care-i este dorinţa? 

El zise: 

— Dorinţa lui este de a se însura cu fiică-ta Zeinab! 

Ea răspunse: 

— Asta-i o cinste și pentru mine și pentru ea! Pe 
capul și pe ochii mei! Ci nu o pot sili pe fiică-mea 
să se mărite fără de voia ei. Dă-mi, așadar, mai întâi 
porumbeii îndărăr! Căci nu cu furtișaguri se cuvine 
a o dobândi pe fata mea, ci cu drăgălășeniile cele 
desfătătoare! 

Atunci Hassan îi spuse lui Ali: 

— Dă-i îndărăt porumbeii! 

Argint-Viu îi dete Dalilei colivia. Dalila îi spuse: 

— Acum, copile dragă, dacă dorești cu adevărat să te 
unești în bună datină cu fata mea, nu cu mine trebuie 
să vorbeşti ci cu moșu-său, fratele meu Zoraik, neguță- 
torul de pește prăjit. Întrucât el este ocrotitorul legiuit 
al fetei mele; și nici eu, nici ea, nu putem nimic fără 
îngăduiala lui! Da îți făgăduiesc că am să-i vorbesc 
despre tine fetei mele și că am să stăruiesc pentru tine 
pe lângă Zoraik, fratele meu! 

Şi plecă râzând, să-i povestească fiică-sii Zeinab cele 
ce se petrecuseră, și cam cum o cerea Ali Argint-Viu de 
soţie, Și Zeinab răspunse: 

— O, maică a mea, din parte-mi n-am nimic împotriva 
acestei căsătorii; Ali este frumos și drăguţ și, pe deasu- 
pra, s-a purtat tare cuviincios faţă de mine, nesfărâmând 
ceea ce putea să sfarme pe când dormeam! 

Dalila însă răspunse: 

— O, fata mea, mi se pare că până o izbuti să te 
dobândească de la moșu-tău Zoraik, Ali are să-și cam 
piardă mâinile și picioarele, de nu cumva și zilele, în 
amarnica încercare. 

Şi-atâta cu ele! 

Estimp, Ali Argint-Viu îl întrebă pe Hassan-cel- 
Pehlivan: 

— Da ia spune-mi, cine-i acel Zoraik și unde se află 
prăvălia lui, ca să mă duc numaidecât la el s-o cer de 
soţie pe fata soră-sii! 

Pehlivanul răspunse: 

— Fiule, de-acuma poți să-ţi faci mărturisirea de le- 
pădare în privinţa frumoasei Zeinab, dacă socoţi s-o 
capeţi de la pehlivanul acela afurisit care se cheamă 
Zoraik! Află, dar, ya Ali, că bătrânul Zoraik, neguţător 
acuma de peşte prăjit, a fost odinioară căpitan de hoți, 
vestit în tot Irakul pentru isprăvile lui, mai de pomină 

decât ale mele, ale tale și ale fratelui nostru Ahmad-cel- 
Hoţoman! E un pungaș atâta de viclean și de dibaci, 
că e în stare, fără a se mișca din loc, să găurească un 
munte, să șparlească toate stelele de pe cer și să fure 
kohlul care împodobește ochiul lunii. Niciunul dintre 
noi nu se poate asemui cu el în viclenii, în răutăţi și în 
tot felul de şiretlicuri. Dreptu-i că acuma s-a potolit și 
că, lăsându-se de meseria de hoţ şi de căpitan de hoţi 
de odinioară, a deschis prăvălie și s-a făcut neguțător 
de pește prăjit. Da asta nu l-a silit nicidecum să „nu-și 
mai păstreze câte ceva din isteţiile-i de altădată. Încât, 
ya Ali, ca să pricepi câte ceva despre iscusința acestui 
hoţoman, n-am să-ţi povestesc decât cea mai proaspătă 
înșelăciune pe care a ticluit-o și de care se slujește 
ca să aducă mușterii la prăvălia lui și să-și desfacă 
peștele. La mijlocul ușii de intrare de la prăvălia lui, 
a atârnat, de capătul unei sfori de mătase, o pungă cu 
o mie de dinari, averea lui toată, și a pus pristavul să 
dea de ştire în tot sukul: „O, voi toţi, lotri din Irak, 
hoţomani din Bagdad, tâlhari din pustie, manglitori 
din Egipt, ascultați și aflați! Şi voi toţi, ginni și efriți 
din văzduhuri şi de sub pământuri, ascultați și aflați! 
Orişicine-orișicare va putea să șterpelească punga 
atârnată în prăvălia lui Zoraik, neguțărorul de pește 
prăjit, a aceluia să fie pe bun drept!“ Or, lesne poți 
pricepe dacă după atare strigare mușteriii nu s-au 
grăbit să dea fuga și să încerce să ciordească punga, 
cumpărând pește; dar nici cel mai dibaci dintre ei 
n-a izbutit; căci vicleanul de Zoraik a meșteșugit o 
mahinărie întreagă, legată printr-o frânghie de punga 
acea agățată. Or, p punga, oricât de uşor ai atinge-o, 
pune în mișcare mahina întocmită dintr-un şir vuitor 
de clopoței și de zurgălăi, care fac atâta zarvă, încât 
Zoraik, dacă se află cumva prin fundul prăvăliei ori 
dacă e ţinut cu vorba de vreun mușteriu, aude zarva 

şi are vreme să-și scape punga de la şterpeleală. Pentru 
aceasta nu are decât să se plece și să ia o bucăţoaie de 
plumb dintr-un morman de asemenea bucăţoaie, pe 
care și le-a grămădit la picioare, și s-o zvârle din toate 
puterile după hoţ, sfărâmându-i fie o mână, fie un 
picior, ori zdrobindu-i chiar căpăţâna. Încât, ya Ali, 
te sfătuiesc să te lași de gândul tău; altminteri, ai să fii 
ca acei inşi care se iau după câte o înmormântare şi se 
jelesc fără ca baremi să știe numele celui mort. Nu poți 
să te lupţi cu un hoţoman ca ăsta. Eu, în locul tău, aș 
uita-o și pe Zeinab și însurătoarea cu ea; căci uitarea 
este începutul fericirii; și cine a uitat un lucru, de-aci 
înainte poate să trăiască fără el! 

După ce Ali Argint-Viu ascultă vorbele acestea ale 
înțeleptului Hassan-cel-Pehlivan, strigă: 

— Nu, pe Allah! nu m-aș putea hotărî s-o uit vreodată 
pe fata aceea cu ochi întunecoși, atâta de simţitoare și 
de focoasă! Ar fi o ocară pentru un om ca mine! Se 
cuvine, dar, să mă duc să încerc a şterpeli punga și, în 
felul acesta, să-l silesc pe lotrul cel bătrân să îngăduie 
însurătoarea mea, dându-mi fata în schimbul pungii! 

Şi pe dată plecă să-și cumpere niște haine de fată 
şi se îmbrăcă în ele, după ce-și alungi ochii cu kohl 
și își vopsi degetele cu hennea. Pe urmă își trase sfios 
iașmacul de mătase peste faţă și începu să pășească, de 
încercare, legănându-se ca femeile, și izbuti de minune. 
Dar nu se mulţumi cu atâta... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute cincizeci şi opta noapte 


Spuse: 

... Dar nu se mulțumi cu atâta! Trimise să i se aducă 
o oaie, o înjunghie, îi strânse sângele într-un vas, îi 
scoase burta, i-o umplu cu sângele strâns și și-o așeză 
pe pântece, sub haine, așa fel încât să-l facă să semene 
cu o femeie însărcinată. După care, tăie gâtul la două 
găini, le scoase pipotele, pe care le umplu cu lapte 
călduț, și îşi puse câte una pe fiecare sân, așa fel ca să 
pară cât mai trupeș în părţile acelea și să se asemuie 
cu o femeie pe cale de a naște. Şi-apoi, ca nimica să 
nu lase de dorit, își așternu peste poponău câteva 
rânduri de ștergare înmuiate în scrobeală care, odată 
uscate, îi făcură un dos înfricoșător și, totodată, vârtos! 
Preschimbat așa, Argint-Viu ieși în drum și se îndreptă 
încetișor către prăvălia lui Zoraik, neguţătorul de peşte 
prăjit, în vreme ce, la vederea lui, oamenii strigau: 

— Ya Allah, ce fund mare! 

Pe drum, Argint-Viu, până la urmă începând să se 
simtă stingherit din pricina ștergarelor scrobite care îl 
zgâriau, strigă după un măgărar care tocmai trecea cu 
măgarul pe acolo şi se cocoţă pe măgar cu mare grijă, ca 
nu cumva să plesnească bășica umplută cu sânge ori pi- 
potele cele pline cu lapte, și așa ajunse în faţa prăvăliei 
cu peşte prăjit unde chiar că văzu punga spânzurată la 
ușă și pe Zoraik frigându-și peștele, pe care îl privea 
cu un ochi, pe când cu ochiul celălalt veghea forfota 
de du-te-vino a mușteriilor și a trecătorilor. Atunci 
Argint-Viu îi spuse măgărarului: 

— Ya hammar, am simţit în nas mirosul de pește 
prăjit şi, femeie însărcinată cum sunt, râvnesc să mă 
înfrupt și eu cu o bucăţică! Dă fuga și adu-mi una 
să gust numaidecât, că de nu, am să lepăd iacă aci în 
drum, fără de nicio îndoială! 

Atunci măgărarul își opri măgarul dinaintea 
prăvăliei şi îi zise lui Zoraik: 

- Dă-mi degrabă un peşte prăjit pentru femeia 

aceea însărcinată, căci copilul, din pricina miresmei de 
peşte prăjit, stă să se zbată amarnic și-i în primejdie să 
iasă lepădat! 

Lotrul cel bătrân răspunse: 

— Aşteaptă oleacă. Peștele încă nu-i prăjit! Şi-apoi, 
dacă nu poţi s-aștepţi, poți să-mi arăţi cam cât de lat 
ţi-e fundul! 

Măgărarul spuse: 

— Dă-mi unul din cei de pe tejghea! 

El răspunse: 

— Aceia nu-s de vânzare! 

Pe urmă, fără a mai lua seama la măgărarul care 
o ajuta pe prepusa femeie însărcinată să se dea jos de 
pe măgar şi o aducea să se rezeme, plină de griji și de 
spaime, de usciorul prăvăliei, Zoraik, cu zâmbetul 
meseriei pe buze, își învârtea mai departe peştii în 
tigaie, cântându-și strigătele-i de neguțător: 


Bucate pentru cei cu gusturi rare, 

O, carne a păsărilor din mări şi izvoare! 
Aur și argint ce se capătă 

Pe-un bănuţ de aramă, fără camătă! 

O, pești care vă zvârcoliți 

În uleiul în care vă prăjiți! 

O, bucate pentru cei cu gusturi rare! 


Or, în vreme ce Zoraik își cânta în felul acesta strigă- 
tele, femeia cea însărcinată scoase deodată un țipăt 
greu, pe când un val de sânge năboia de sub fustele ei 
și curgea în prăvălie, și gemu cu mare caznă: 

— Ai! Ai! Ui! Ui! Rod al sufletului meu! Ai! mi se 
rupe pântecul! Uf! vintrele mele! Of! copilul meu! 

Văzând acestea, măgărarul urlă către Zoraik: 

— Na, barbă afurisită! Ţi-am spus! N-ai vrut să-i 
potoleşti jindul, și-acuma a lepădat! Ai să răspunzi di- 
naintea lui Allah și a soţului ei! 

Atunci Zoraik, cam speriat de întâmplare şi temân- 
du-se să nu se murdărească de sângele ce curgea din 
femeie, se trase mai către fundul prăvăliei, pierzând din 
vedere o clipită punga spânzurată la intrare. Atunci, 
Argint-Viu dete să se slujească de acel scurt prilej și să 
înhaţe punga; ci nici nu întinse bine mâna către ea, că 
şi răsună o zarvă cumplită de clopoței, de zurgălăi și 
de fierării, din toate colţurile prăvăliei, vestindu-l pe 
Zoraik, care sări și, zărind mâna întinsă a lui Argint- 
Viu, pricepu dintr-o aruncătură de ochi tertipul cu 
care vroia să-l înșele, apucă o bucăţoaie de plumb și i-o 
zvârli drept în pântece, răcnindu-i: 

— A, păsăruică de spânzurătoare! na, ţine de colea! 

Și plăcinta de plumb fu aruncată atât de năprasnic, 
încât Ali se duse de-a berbeleacul până în uliţă, 
zvârcolindu-se în ștergarele lui scrobite, în sângele 
și în laptele din pipotele plesnite, și gata să-și dea 
duhul din pricina loviturii. Ci izbuti cu chiu cu vai 
să se scoale și să se târască până la casa lui Ahmad-cel- 
Hoţoman, unde își povesti încercarea cea fără de rod, 
în vreme ce trecătorii se strângeau în fața prăvăliei lui 
Zoraik și îi strigau: 

— Tu eşti oare negustor în suk ori mai degrabă un 
bătăiaș de meserie? Dacă ești negustor, vezi-ţi fără gâl- 
ceavă de meseria ta, dă jos punga aceea blestemată și 
cruţă lumea de vicleniile și de răutăţile tale! 

EI răspunse, zborşindu- -se: 

- În Numele lui Allah! Bismillah! Pe capul şi pe 
ochii mei! 

Estimp, Ali Argint-Viu, ajuns acasă și venindu-și în 
sine după amarnica lovitură pe care o îndurase, nu vroi 
în ruptul capului să se lase de gândul lui. Se duse de se 
spălă şi se curăţi, se îmbrăcă în haine de rândaș, luă o far- 
furie goală într-o mână și cinci bani de aramă în mâna 
cealaltă, și plecă la prăvălia lui Zoraik să cumpere pește. 

În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a patru sute cincizeci şi noua noapte 
Spuse: 


.. și plecă la prăvălia lui Zoraik să cumpere peşte. 

Îi întinse, așadar, lui Zoraik cei cinci bănuţi de 
aramă și îi spuse: 

— Pune-mi nişte pește în farfurie! 

Şi Zoraik răspunse: 

— Pe capul meu, o, stăpâne! 

Şi vru să-i dea rândașului din peștele ce se afla așezat 
în tava de pe tejghea; rândașul însă nu vroi să ia din 
acela, spunând: 

— Vreau să fie cald! 

Şi Zoraik răspunse: 

— Păi, să-l prăjesc! Așteaptă oleacă să aţâţ focul! 

Şi se duse în odăiţa din spate a prăvăliei. 

Numaidecât, Argint-Viu se şi folosi de clipita aceea 
şi duse mâna către pungă; ci deodată întreaga prăvălie 
vui de zarva asutrzitoare a clopoţeilor, a tinichelelor și a 
lănţușurilor; şi Zoraik, sărind dintr-o parte în cealaltă 
a prăvăliei, înșfăcă o bucăţoaie de plumb și o aruncă 
din toate puterile lui în capul prefăcutului rândaș, 
strigându-i: 

— A, neisprăvitule, socoteai că nu te-am mirosit 
dintru început, după cum ţineai farfuria și banii? 

Argint-Viu însă, care se învățase minte de la întâia 
încercare, se feri de lovitură lăsându-și capul repede în 
jos, şi o zbughi din prăvălie, pe când bucățoaia cea grea 
de plumb se opri drept într-o tavă cu castroane pline 
de lapte covăsit, pe care o purta pe cap o roabă de-a 
cadiului! Şi tot laptele covăsit fu împroşcat drept în 

ochii și în barba cadiului și îi spoi caftanul și turbanul. 
lar trecătorii, strânşi împrejurul prăvăliei, începură să 
tipe la Zoraik: 

— De data asta, o, Zoraik, cadiul are să te pună să-i 
plărești daune din punga ta pentru toți bănișorii, o, 
bătăușul-bătăușilor! 

Estimp, Argint-Viu, ajungând acasă la Ahmad-cel- 
Hoţoman povesti și această cea de a doua încercare 
zadarnică, dar nu-și pierdu curajul, căci dragostea 
pentru Zeinab îi da tărie. Se îmbrăcă în haine de 
vrăjitor de șerpi și de pehlivan, și se întoarse la prăvălia 
lui Zoraik. Se așeză jos pe pământ, scoase din sac trei 
șerpi cu gușile umflate şi cu limbile ascuţite ca sulița, și 
începu să le fluiere din trișcă, oprindu-se din loc în loc, 
ca din întâmplare spre a săvârşi fel de fel de panglicării 
și de scamatorii; și, dintr-odată, cu o lunecare iute, 
îl slobozi pe şarpele cel mai mare drept în prăvălie, 
peste picioarele lui Zoraik care, speriat, căci de nimica 
nu-i era mai tare frică decât ca de şerpi, o luă la fugă 
urlând către fundul prăvăliei. Şi Arginr-Viu sări îndată 
la pungă și vru s-o smulgă. Işi făcuse însă socoteala 
fără Zoraik care, cu toată spaima lui, îl pândea cu 
un ochi și care izbuti mai întâi să-i alduiască șarpelui 
cu un dărab de plumb o lovitură atât de bine ochită, 
încât îi zdrobi capul, pe urmă, cu mâna cealaltă, zvârli 
din toate puterile altă plăcintă de plumb în capul lui 
Argint-Viu, care se feri, lăsându-se în jos, şi o zbughi, 
pe când plumbul cel înfricoșător nimerea drept într-o 
biară babă, pe care-o făcu terci. Atunci, toată lumea 
îmbulzită împrejur începu să țipe la el: 

— Ya Zoraik, așa ceva nu-i de îngăduit, pe Allah! 
Numaidecâr să dezlegi de-acolo afurisita aceea de 
pungă, ori ţi-o luăm noi cu de-a sila! Ai pricinuit 
destule necazuri cu blestemăţia ta! 

Şi Zoraik răspunse: 

— Pe capul meu! 

Şi se hotărî, măcar că fără nicio tragere de inimă, 
să dezlege punga de acolo și s-o ducă în casă, unde o 
ascunse, zicându-şi „Licheaua asta de Ali Argint-Viu, 
căpăţânos cum e, cine știe de nu izbutește să se furișeze 
noaptea în prăvălie și să-mi şterpelească punga!“ 

Or, Zoraik era însurat cu o arăpoaică, roabă 
cândva a lui Giafar Al-Barmaki și, mai pe urmă, din 
bunătatea lui Giafar, slobozită. Şi Zoraik avea și un 
copil cu acea arăpoaică, un băiețel care în curând urma 
să-și sărbătorească tăierea-împrejur. Incât, atunci când 
Zoraik îi înmână neveste-sii punga, aceasta îi spuse: 

— acătă o mărinimie care nu-ți prea stă în fire, o, taică 
Zoraik! Care va să zică, tăierea-împrejur a lui Abdallah 
are să fie sărbătorită măreț! 

El răspunse: 

— Păi ce, tu socoţi că ţi-am adus punga ca s-o goleşti 
cu cheltuiala pentru tăierea-imprejur? Ba deloc, pe 
Allah! Dă fuga și-o ascunde jos, în vreo tainiţă din bu- 
cătărie! Și întoarce-te degrabă să te culci! 

Şi arăpoaică dete fuga jos să sape o ascunzătoare în 
bucătărie, îngropă acolo punga şi se întoarse să se culce 
la picioarele fui Zoraik. lar pe Zoraik îl fură somnul, 
din pricina căldurii arăpoaicei, și visă un vis în care 
parcă se făcea că vedea o pasăre mare cum săpa cu 
ciocul o gaură în bucătărie, cum dezgropa punga, cum 
o lua în cam şi cum zbura cu ea în văzduh! Şi sări din 
somn strigând: 

— O, mamă a lui Abdallah, punga a fost furată! Dă 
fuga în bucătărie de vezi! 

Şi arăpoaica, ruptă din somn, cobori fuga în 
bucătărie cu o lumânare și văzu într-adevăr nu o 
pasăre, ci un om care, cu punga în mână, o tulea pe 
ușa deschisă și se mistuia în uliţă! Era Argint-Viu, care 
se furișase după Zoraik, îl pândise frumos-frumușel și 
pe el și pe nevastă-sa și, până la urmă, pitit după ușa 

de la bucătărie, izbutise într-un sfârșit să șterpelească 
punga aceea atâta de jinduită. 

Când Zoraik se încredință de pierderea pungii, strigă: 

— Pe Allah! am s-o iau îndărăt chiar în seara 
aceasta! 

lar nevastă-sa, arăpoaica, îi zise: 

— Dacă n-ai să te întorci cu ea, n-am să-ți mai 
deschid ușa casei noastre și-am să te las să dormi în 
drum! 

Atunci Zoraik... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute șaizecea noapte 
Spuse: 


... Atunci Zoraik ieşi în fuga mare din casă și, 
apucând-o pe niște scurtături, ajunse înaintea lui Ali 
Argint-Viu la casa lui Ahmad-cel-Hoţoman, unde știa 
că e tras Ali, descuie zăvorul porţii cu niște cârlige de tot 
soiul, din care avea la el un tacâm întreg, închise poarta 
la loc în urma lui și îl aşteptă liniștit pe Ali Argint-Viu, 
care nu zăbovi să sosească și el ȘI să bată, cum avea 
de obicei. Atunci Zoraik, prefăcându-și glasul ca al lui 
Hassan-cel-Pehlivan, întrebă: 

— Cine-i acolo? 

El răspunse: 

- Ali egipteanul! 

El îl întrebă: 

— Şi-ai adus și punga tâlharului ăla de Zoraik? 

El răspunse: 

— E la mine! 

El spuse: 

— Până să-ţi deschid, dă-mi-o iute prin crăpătura 

asta, căci am făcut cu Hoţomanu un rămășag de care 
am să-ți spun numaidecât! 

Şi Arginr-Viu strecură prin crăpătura porţii punga, 
iar Zoraik se şi cățără cu ea pe terasă și de-acolo trecu 
pe terasa unei case de-alături, de-acolo cobori pe scară 
și, descuind poarta, se furișă în uliţă și porni iavaş-iavaș 
către casa lui. 

Iar Ali Argint-Viu aşteptă o bună bucată de vreme în 
uliţă; și când văzu că nimeni nu se hotăra să-i deschidă, 
bătu o dată în poartă năprasnic, de deșteptă toată casa, 
și Hassan-cel-Pehlivan strigă: 

— Ali-i la poartă! Fugi degrabă și-i deschide, o, Spi- 
nare-de-Cămilă! 

Pe urmă, când Argint- -Viu intră în casă, îl întrebă 
mucalit: 

— Da punga tâlharului? 

Argint-Viu strigă: 

— Nu mai şugui, o, taică al meu! Știi bine că ţi-am 
strecurat-o pe lângă poartă! 

La vorbele acestea, Hassan-cel-Pehlivan se prăbuși 
pe spate de tăria cu care îl potopi râsul, și strigă: 

— Trebuie să iei totul iarăși de la cap, ya Ali! Ăla a 
fost Zoraik, care și-a luat îndărăt bunul! 

Atunci Argint-Viu cugetă o clipă și strigă: 

— Pe Allah o, taică al meu! dacă de data aceasta n-am 
să-ți aduc punga, n-am să mă mai socotesc vrednic de 
numele meu! 

Și, Fără a mai zăbovi, o luă la fugă pe niște drumuri 
scurte de tot către casa lui Zoraik, unde ajunse înaintea 
acestuia, se strecură înlăuntru folosindu-se de terasa unei 
case de-alături și intră mai întâi în odaia în care dormea 
arăpoaică și copilul ei, băiețașul ce urma să fie tăiat 
împrejur a doua zi dimineaţa. Se repezi numaidecât pe 
arăpoaică, o legă belci de mâini și de picioare pe saltea 
și îi astupă gura cu un căluș; pe urmă, luă copilul, îi 

astupă şi lui gura cu un căluș, îl puse într-un coș plin cu 
plăcinte calde încă și care urmau să fie date oaspeţilor la 
sărbătoarea de a doua zi, și se așeză la fereastră, sprijinit 
în coate și așteptând venirea lui Zoraik, care nu zăbovi 
mult până să bată la poartă. 

Atunci Argint-Viu, prefăcându-și glasul și vorba ca 
arăpoaica, întrebă: 

— Tu eşti, ya sidi? 

El răspunse: 

— Da, eu sunt! 

El spuse: 

— Ai adus îndărăt punga? 

El spuse: 

— Lacăt-o! 

El spuse: 

— Nu o văd în beznă! Şi nu-ţi deschid până ce nu 
număr banii! Am să las jos pe fereastră un coș și tu 
să-mi pui punga în el! Şi pe urmă am să-ţi deschid 
poarta! 

Şi Argint-Viu lăsă jos pe fereastră un coș în care 
Zoraik puse punga; și Ali ridică fără de zăbavă coșul. 
Luă punga, copilul și coșul cu plăcinte, și fugi pe 
calea pe care venise, ca să ajungă acasă la Ahmad-cel- 
Hoţoman și să-i dea într-un sfârșit în mână lui Hassan- 
cel-Pehlivan falnica-i pradă întreită. Atunci Hassan- 
cel-Pehlivan îl firitisi din toată inima și fu mândru 
de el până peste poate; și toți pe urmă începură să 
mănânce plăcintele gătite pentru ospăț, făcând mare 
haz pe seama lui Zoraik. 

Estimp, Zoraik aşteptă în uliţă o bună bucată de 
vreme să-i deschidă nevastă-sa, arăpoaica; arăpoaica 
însă nu se arăta neam, și, până la urmă, pierzându-și 
răbdarea, începu să bată în poartă tot mai îndârjit, trezind 
vecinii şi stârnind toţi câinii din mahala. Şi nimenea 
nu-i deschidea. Atunci sparse poarta și, mânios, urcă 

sus la nevastă-sa, şi văzu ce văzu. 

Când auzi de la nevastă-sa, după ce o dezlegă, tot 
ce se petrecuse, începu să se izbească amarnic peste 
față. Îşi smulse barba și alergă, în starea aceasta, să bată 
la ușa lui Ahmad-cel- -Hoţoman. Se lumina de ziuă și 
toată lumea era în picioare. Încâr Spinare-de- Cămilă 
se duse să deschidă și îl lăsă pe Zoraik să intre, spășit, 
în sala de primire, unde fu întâmpinat cu un hohot 
de râs. Atunci Zoraik se întoarse către Argint-Viu și îi 
spuse: 

— Pe Allah, ya Ali! în ce priveşte punga, ai dobân- 
dit-o! Da dă-mi îndărăt copilul! 

Şi Hassan-cel-Pehlivan răspunse: 

- Află, o, Zoraik, că fiul meu Ali Arginr-Viu este 
gata să-ți dea îndărăt copilul, ba chiar și punga, dacă 
vrei să încuviinţezi a-i da de soţie pe fata surorii tale 
Dalila, pe frumoasa Zeinab, care îi este dragă! 

El răspunse: 

— Da de când i se pune sula-n coaste unui părinte ca 
să i se ceară fata de soție? Să-mi dea mai întâi îndărăt 
copilul și punga, și pe urmă om sta de vorbă! 

Atunci Hassan îi făcu semn lui Ali, care numaidecâr 
îi aduse lui Zoraik copilul și punga, și îi spuse: 

— Pe când nunta? 

lar Zoraik zâmbi a râde și răspunse: 

— Uşurel, ușurel! Au tu crezi, ya Ali, că pot hotări de 
Zeinab ca de-o oaie ori de-un pește prăjit? Nu pot să 
ţi-o dau, decât dacă îi aduci zestrea pe care o cere! 

Argint-Viu răspunse: 

— Sunt gata să-i aduc zestrea pe care o cere! Care-i 
aceea? 

Zoraik spuse: 

— Află că Zeinab s-a juruit că n-are să se lase vre- 
odată cuiva, până ce acela n-are să-i aducă în dar de 
nuntă rochia din zarafir a tinerei Kamaria, fata ovreiului 

Azaria, precum și cununa ei de aur, brâul ei de aur și 
papucii ei de aur. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute șaizeci şi una noapte 
Urmă: 


— Află că Zeinab s-a juruit că n-are să se lase vre- 
odată cuiva, până ce acela n-are să-i aducă în dar de 
nuntă rochia din zarafir a tinerei Kamaria, fata ovreiului 
Azaria, precum și cununa ei de aur, brâul ei de aur și 
papucii ei de aur. 

Şi Argint-Viu strigă: 

— De-i numai atâta, atunci, dacă n-am să aduc chiar 
în seara aceasta darurile cerute, n-am să mai am niciun 
nas să mă însor cu Zeinab! 

La aceste cuvinte, Hassan-cel-Pehlivan îi spuse: 

— Vai de păcatele tale, ya Ali! amarnic legămânr 
ai făcut! Eşti un om mort! Au tu nu știi că ovreiul 
Azari este un vrăjitor șiret, viclean și plin de răutare? 
Are sub poruncile lui pe toţi ginnii și pe toți efriţii! 
Locuiește afară din cetate, într-un palat cu pereţii 
făcuţi din cărămizi de aur și de argint rânduite frumos, 
o cărămidă de aur, o cărămidă de argint! Ci palatul 
acela, care nu se vede decât atunci când vrăjitorul se 
află în el, piere la vremea zilei, când stăpânul lui vine în 
cetate la treburile sale de cămătărie. Şi în fiecare seară, 
când se întoarce acasă, ovreiul se așază la fereastră și 
arată pe o tipsie de aur rochia fiică-sii, strigând: „Hei, 
voi toţi, hoți de meserie și pungași din Irak, din Persia 
şi din Arabia, veniți, dacă puteți, și furaţi rochia fiicei 
mele Kamaria. Și o dau pe Kamaria de soție aceluia 

care are să poată să-i fure rochia!“ Or, ya Ali, nici cei 
mai dibaci hoți, nici cei mai vicleni pungași dintre noi 
n-au izbutit până acuma să încerce isprava, decât spre 
paguba lor; întrucât afurisitul de vrăjitor i-a prefăcut 
pe cei ce au cutezat să săvârșească hoția fie în catâri, 
fie în urși, fie în măgari, fie în maimuțe. Te sfătuiesc, 
dar, să te lepezi de o treabă ca aceasta și să rămâi aci 
cu noi! 

Ci Ali strigă: 

— Ce ocară m-ar paşte dacă m-aș înfricoșa, din pri- 
cina greutăților, și m-aș lepăda de dragostea mea faţă 
de pojarnica Zeinab! Pe Allah! am să aduc rochia de 
zarafir și am s-o îmbrac cu ea pe Zeinab în noaptea 
nunții, şi am să-i pun cununa de aur pe cap, brâul de 
aur împrejurul mijlocului ei gingaș, și papucii de aur 
în picioare! 

Şi plecă pe dară în căutarea prăvăliei ovreiului 
Azaria, vrăjitorul și cămătarul. 

Când ajunse în sukul zarafilor, Ali întrebă unde se 
află prăvălia și i se arătă ovreiul care tocmai cântărea 
niște aur în cântarele lui, aur pe care îl vărsă pe urmă 
în niște saci și încărcă sacii pe spinarea unui catâr legat 
la ușă. Era amarnic de urât și amarnic de greţos! Şi 
Ali se simţi oarecum tulburat de înfățișarea lui. Ci 
tot aşteptă până ce ovreiul isprăvi de rânduit sacii, de 
închis prăvălia și de încălecat pe catâr, și se luă după 
el fără a fi băgat de seamă. Ajunse, mergând în felul 
acesta pe urmele lui, afară din cetate. 

Ali tocmai începea să se întrebe până unde are să 
meargă așa, când îl văzu deodată pe ovrei cum scoate 
din buzunarul caftanului un sac, cum bagă mâna în 
el, cum ia de acolo un pumn de nisip și cum aruncă 
nisipul în văzduh, după ce suflase peste el. Și pe loc 
văzu cum se ridică dinainte-i un palat împopistrat 
din cărămizi de aur și de argint, cu o poartă uriașă de 

alabastru și cu trepte de marmură, pe care ovreiul sui 
cu catârul lui, ca să se afunde înlăuntru. Ci nu peste 
mult se ivi la fereastră cu o tipsie de aur pe care se 
aflau o rochie minunată de zarafir, o cunună, un brâu 
și papucii de aur; și strigă: 

- Hei, voi toţi, hoţi de meserie și pungași din Irak, 
din Persia și din Arabia, veniţi, de puteţi, să furaţi toate 
acestea, iar fiica mea Kamaria a voastră să fie! 

Dacă văzu şi auzi toate acestea, Argint-Viu, care 
era dăruit cu multă judecată, își zise: „Cel mai înţelept 
lucru este tot acela de a mă duce la acest blestemat 
de ovrei și să-i cer rochia cu vorbă bună, spunându-i 
lămurit care-i treaba mea cu Zoraik!“ Şi ridică un deget 
în sus şi-i strigă vrăjitorului: 

- Eu, Ali Argint-Viu, cel dintâi între flăcăii lui 
Ahmad, mokaddemul califului, vreau să stau de vorbă 
cu tine! 

Şi ovreiul îi spuse: 

— Poţi să urci! 

Şi când Ali ajunse dinaintea lui, îl întrebă: 

— Ce vrei? 

Şi Ali îi povesti povestea lui și-i spuse: 

— Or, acuma îmi trebuie această rochie de aur și 
celelalte lucruri, ca să le îmbrace Zeinab, fata Dalilei! 

La cuvintele acestea, ovreiul începu să râdă arătân- 
du-şi dinţii cei înfricoșători, luă o tipsie cu nisip de 
ghicit şi, după ce făcu horoscopul lui Ali, spuse: 

— Ascultă! dacă ţi-e dragă viaţa și dacă nu ţii să te 
prăpădeşti fără de nicio scăpare, urmează-mi sfatul! 
Lasă-te de gândul acesta! Căci cei care te-au împins la 
o treabă ca asta n-au făcut-o decât ca să te piardă, cum 
s-au pierdut toţi cei care au încercat până acum același 
lucru! De altminteri, de nu ţi-aș fi făcut horoscopul și 
n-aş fi văzut în nisip că norocul tău e mai presus decât 
norocul meu, de bună seamă că n-aş fi pregetat să-ți 
zbor capul! 

Ci Ali, pe care vorbele acestea de la urmă îl înflăcărară 
şi îl arâțară dintr-odată, își trase iute iataganul și, 
punându-l în pieptul ovreiului vrăjitor, strigă: 

— Dacă nu vrei să-mi dai numaidecât acele lucruri 
și, pe deasupra, să te lepezi de ereticiile tale și să te faci 
musulman, rostind mărturisirea de credință, sufletul 
tău are să ți se ducă din trup! 

Atunci ovreiul întinse mâna ca spre a rosti mărturisi- 
rea de credinţă și spuse: 

— Să ţi se usuce mâna dreaptă! 

Şi pe loc mâna dreaptă a lui Ali, cea în care ținea 
iataganul, se uscă, așa cum era întinsă, și iataganul căzu 
jos. Ci Ali îl înșfăcă în mâna stângă și îl împunse către 
pieptul vrăjitorului; ci acesta rosti: 

— O, mână stângă, usucă-te! 

Şi mâna stângă a lui Ali se uscă și iataganul căzu 
jos. Atunci Ali, mânios cum nu se mai poate, ridică 
piciorul stâng şi dete să-l repeadă în pântecele ovreiului; 
ci acesta, întinzând mâna, grăi: 

— O, picior drept, usucă-te! 

Şi piciorul ridicat în sus al lui Ali se uscă așa cum 
era întins, și Ali nu mai rămase decât într-un picior, 
cel stâng... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute şaizeci şi doua noapte 
Spuse: 


.. Ali nu mai rămase decât într-un picior, cel 
stâng! Și degeaba mai vru el să se slujească de trupul 
lui, că nu izbuti decât să-și piardă cumpănul și ba să se 
prăbușească, ba să se mai ridice oleacă, până ce se vitrui 
de tot, și vrăjitorul îi spuse: 

— Te lași de gândul tău? 

Ci Ali răspunse: 

— Îmi trebuie neapărat lucrurile fiică-sii! 

Atunci ovreiul îi zise: 

— A, vrei lucrurile fetei? Bine! Am să ţi le dau să le 
duci! 

Şi luă o ulcea plină cu apă, îl stropi pe Ali și strigă: 

— Fă-te măgar! 

Şi pe dată Ali Argint-Viu se preschimbă în măgar, 
cu cap de măgar, cu copitele proaspăt potcovite şi 
cu niște urechi cât toate zilele. Și începu să ragă fără 
contenire, ca un măgar, ridicând nările în sus, şi coada, 
şi sforăind de zor. Şi ovreiul rosti asupra lui descântecele 
de stăpânire, ca să-l domolească de-a binelea, și îl sili 
să coboare treptele pe picioarele de dindărăr; și, odată 
ajunși în curtea palatului, trase împrejurul lui un cerc 
de vrajă pe nisip; şi numaidecâr se ridică un perete 
întocmind o îngrăditură tare strâmtă, din care Ali nu 
mai avea cum să scape. 

Dimineaţa, ovreiul veni la el, îl înșeuă, puse frâul, 
încălecă pe el și-i zise la ureche: 

— O să ţii locul catârului meu! 

Şi îl mână afară din palatul fermecat, care se mistui 
numaidecât, și îl cârmi pe drumul către prăvălie, unde 
nu peste mult ajunseră. Deschise prăvălia, îl legă pe 
măgarul Ali acolo unde cu o zi mai înainte fusese legat 
catârul, și îşi văzu de tereziile, de talgerele, de aurul 
și de argintul lui. Și măgarul Ali, care își păstrase în 
pielea lui toare însușirile de om, atât ca minte cât și ca 
simțţire, afară de darul vorbirii, fu silit, ca să nu moară 
de foame, să ronţăie în dinţi voavele uscate ale porţiei lui 
de nutreţ; ci, ca să se aline, își slobozea amarul în câte-un 
șir de vântuituri zgomotoase, în nasul mușteriilor. 

Estimp, un tânăr neguţător, sărăcit de răsturnarea 
vremurilor, veni la ovreiul cămătar Azaria și-i spuse: 

— Sunt mofluzit și trebuie să-mi ţin măcar zilele și 
să scot hrana pentru soția mea. lacătă, îţi aduc brăţările 
de aur ale soţiei mele, tot ce ne-a mai rămas la urmă 
din avutul nostru, ca să-mi dai în loc preţul lor în bani, 
să-mi pot cumpăra vreun catâr ori vreun măgar și să 
mă apuc să vând apă cu sacaua! 

Ovreiul răspunse: 

— Şi de bună seamă că ai să-l cam asuprești pe măgarul 
pe care ai să-l cumperi, și ai să-i faci viaţa cât mai amară, 
dacă n-o vrea să tragă ori n-o vrea să poarte poverile cele 
mari de apă? 

Viitorul măgărar răspunse: 

— Pe Allah! de n-o vrea să tragă ori să muncească, o 
să-i vår ciomagul unde-l doare și o să-l silesc să-și facă 
meseria! 

lacă-așa! 

Şi măgarul Ali auzi aceste vorbe și, în chip de supă- 
rare, slobozi o bubuitură de spaimă. 

lar ovreiul Azaria îi răspunse mușteriului său: 

— Dacă-i așa, îţi dau pe brățări chiar măgarul meu, 
acela legat colea la ușă! Nu-l cruța deloc, de nu vrei să 
capete năravul leneviei; eu îl împovărez cât mai vârtos, 
că-i puternic şi tânăr. 

Pe urmă, după ce târgul fu încheiat, vânzătorul de 
apă îl luă pe măgarul Ali și plecă, în vreme ce acesta 
gândea în sineși: „Ya Ali, stăpânul tău e în stare să-ţi 
împodobească spinarea cu un samar de lemn și cu nişte 
burdufoaie grele; şi are să te pună să baţi zece drumuri, 
ori și mai multe, pe zi! Hotărâr, te-ai nenorocit fără 
putinţă de scăpare!“ 

După ce vânzătorul de apă duse măgarul la el acasă, 
îi spuse nevesti-sii să coboare la grajd și să-i dea porţia 
de nutreţ. Și soţia, care era tinerică și tare dulce de 
privit, luă tainul de boabe și cobori la măgarul Ali, ca 
să i-l atârne la gât în straiţa de grăunțe. Ci măgarul Ali 

începu să se uite la ea cu coada ochiului, și deodată 
porni să forăie năprasnic și o izbi o dată cu capul de-o 
răsturnă în iesle, cu fustele zuvelcate, zmângâlindu-i 
obrajii cu buzele-i tremurânde cu care da s-o alinte, și 
scoţându-și în vileag năsărâmba cea avană, lăsată lui 
moştenire de la strămoșii-i măgari. 

Dacă văzu așa, soţia neguţătorului de apă începu 
să ţipe atâta de ascuţit, încât toţi vecinii dădură fuga 
speriaţi la grajd și, văzând priveliștea, se repeziră să-l 
tragă pe măgarul Ali de deasupra celei răsturnate. 
Şi iacătă că veni şi soțul la rându-i, și o întrebă pe 
răsturnată: 

— Ce-ai păţir? 

Ea îl scuipă în ochi şi-i zise: 

— A, fecior din buruieni, n-ai putut găsi să cumperi 
în tot Bagdadul decât măgarul ăsta lacom la muieri? Pe 
Allah! ori te desparți de mine, ori dai îndărăt măgarul! 

El întrebă: 

— Păi ce-a făcut măgarul? 

Ea spuse: 

— M-a dat peste cap și s-a repezit pe mine! Și, de 
n-ar fi fost vecinii, m-ar fi prăpădii 

Atunci vânzătorul de apă cășună pe măgar cu 
toroipanul și, până la urmă, îl duse îndărăt ovreiului, 
căruia îi povesti isprăvile cele nesocotite pe care le 
săvârșise, și îl sili să și-l ia și să-i dea îndărăt brăţările. 

După ce vânzătorul de apă plecă, vrăjitorul Azaria 
se întoarse către măgarul Ali și-i zise: 

— lacătă că te-ai apucat și de ticăloșii cu muierile, o, 
dezmăţatule! Așteaptă numai! De vreme ce ești așa de 
mulțumit cu viața de măgar și nu vrei nicidecum să-ți 
stăpâneșşti pornirile cele sfruntate, am să te dichisesc 
AA) Şi-ai să fii de batjocura tuturora, și-a celor mici, 
şi-a celor mari! 

Şi îşi încuie prăvălia, încălecă pe măgar și ieşi afară 
din cetate. 

Ca și în ajun, scoase din pământ și din vânătările 
văzduhului palatul cel fermecat... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute şaizeci și treia noapte 
Spuse: 


Ca și în ajun, scoase din pământ și din vânătările văz- 
duhului palatul cel fermecat, și băgă măgarul î în îngrădi- 
tura din fundul curţii. Începu et să bolmojească 
asupra măgarului Ali vorbele de descântec şi îl stropi 
cu câteva picături de apă care îl aduseră iarăși la chipul 
de om de la început; pe urmă, ţinându-l la oarecare 
depărtare, îi spuse: 

— Nici acuma nu vrei, ya Ali, să-mi urmezi sfaturile 
şi, mai-nainte de-a te preschimba într-un alt chip, 
mai rău decât cel dintâi, să te lepezi de gândul rău cel 
nesăbuit și să te duci în calea ta? 

El răspunse: 

— Nu, pe Allah! de vreme ce este scris că norocul 
meu este mai mare decât al tău, trebuie ori să te ucid, 
ori să dobândesc rochia fiicei tale Kamaria și să te trec 
la credinţa Islamului! 

Și vru să se năpustească la vrăjitorul Azaria care, 
dacă văzu așa, întinse mâna și îi aruncw în obraz câțiva 
stropi de apă din tasul cel încrustat cu vrăji talismanice, 
strigându-i: 

— Fă-te urs! 

Și pe dată Ali Argint-Viu se schimbă în urs, cu un 
lănţoi legat de o verigă de fier ce-i trecea prin nas, şi cu 
botniță î în bot, și gata deprins să joace. Pe urmă, Azaria 
se aplecă la urechea lui şi-i zise: 

— A, smintitule! ești întocmai ca nucile care nu se pot 
folosi până ce nu le spargi coaja și nu le cureţi de ea! 


ju 


TA 
MI) 

Şi îl priponi de un ţăruș înfipt în zidul împrejmuirii 
și nu mai veni să-l ia decât a Se zi. Încălecă atunci 
e catârca-i din zilele de mai înainte și îl târî în urma 
fii pe ursul Ali până la prăvălie, după ce făcu să 
piară palatul cel fermecat, și îl legă alături de catârcă, 
văzându-și apoi de aurul și de mușterii lui. lar ursul 
Ali auzea și înţelegea tot, dar nu putea să vorbească! 

Şi tocmai atunci iacătă că trece un om prin faţa pră- 
văliei, vede ursul din lanţ și intră degrabă să-l întrebe 
pe ovrei: 

- O, jupâne Azaria, nu vrei să-mi vinzi mie ursul? 
Soţia mea-i bolnavă și i s-a spus să mănânce carne 
de urs și să se ungă cu untură de urs; dar n-am găsit 
nicăierea! 

Vrăjitorul răspunse; 

— Vrei să-l spinteci numaidecât, ori vrei mai întâi 
să-l îngrași, ca să aibă mai multă untură? 

El răspunse: 

— E destul de gras și așa cum e, pentru soţia mea. Și 
l-aș măcelări chiar azi! 

Vrăjitorul, peste poate de bucuros, răspunse: 

— De vreme ce-l iei spre tămăduirea soţiei tale, îți 
dau ursul pe degeaba! 

Atunci omul luă ursul, îl duse acasă și chemă un 
zalhanagiu ce veni cu două cuţitoaie pe care începu 
să le ascută unul de altul, după ce își suflecă mânecile 
Dacă văzu așa, nesaţul de viață spori puterile ursului Ali 
care, în clipa când cei doi îl răsturnau să-l înjunghie, se 
smuci deodată din mâinile lor și mai mult zbură decât 
alergă până la palatul vrăjitorului. 

ând îl văzu pe ial Ali că se întoarce, Azaria își 
zise: „Să mai fac o încercare cu el!“ Il stropi, ca de obi- 
cei, şi îl aduse iarăși la înfățișare omenească, după ce, de 
data aceasta, o chemase și pe fiică-sa Kamaria să fie de 
faţă la schimbare. Şi tinerica îl văzu pe Ali în înfățișarea 
lui omenească și i se păru atâta de frumos, încât în 
inima ei se simţi cuprinsă de o dragoste năprasnică 

după el. Așa că, întorcându-se către Ali, îl întrebă: 

— Este adevărat, o, mult preafrumosule flăcău, că nu 
pe mine mă dorești, ci numai rochia și lucrurile mele? 

El răspunse: 

— Este adevărat! Căci le-am făgăduit prea-gingașei 
Zeinab, fata șiretei Dalila! 

Vorbele acestea o cufundară pe tânăra fată într-o 
adâncă durere și o înnegurară, încât pe dată tatăl ei 
strigă: 

— Îl auzi și tu pe smintit! Nu vrea să se căiască! 

Şi îl stropi numaidecât pe Ali cu apă din tasul talis- 
manic, strigându-i: 

— Fä-te câine! 

Şi Ali se văzu pe dată preschimbat în câine, cumu-s 
javrele acelea care bat ulițele; și vrăjitorul îl scuipă în 
ochi și îl lovi cu piciorul, izgonindu-l din palat. 

Câinele Ali porni să rătăcească în afara cetăţii; ci, 
întrucât nu găsea nimic de mâncare, se hotări să intre 
în Bagdad. Aci însă fu numaidecât întâmpinat de zarva 
amarnică a tuturor câinilor de prin mahalalele prin care 
trecea; și toate potăile, la vederea acelui străin pe care 
nu-l cunoșteau și care le încălca așa meleagurile peste 
care străjuiau, începură să-l fugărească mursecându-l, 
până la fratele stăpâniei fiecăruia. Şi veneticul cădea 
în felul acesta dintr-o stăpânire în altă stăpânire, fugărit 
de peste tot și mușcat amarnic; ci izbuti într-un sfârșit să 
se adăpostească într-o prăvălie deschisă, care se nimerise 
să se afle pe un pământ slobod. De altminteri, stăpânul 
prăvăliei, un mămular de chilipiruri, văzând acel câine 
pricăjit, cu coada între picioare, fugărit vajnic de oastea 
celorlalți câini, își luă ciomagul și îl apără de zavragiii 
care până la urmă se risipiră lătrând în depărtări. Atunci 
câinele Ali, ca să-și arate îndatorința faţă de chilipirgiu, 
se culcă la picioarele lui, cu ochii în lacrimi, și începu 
să-l lingă și să bâţâie din coadă cu înfrigurare. Și șezu 
lângă cl până seara, zicându-și: „Oricum, e mai bine să 
fii câine decât, de pildă, maimuţă, ori și mai rău!“ Şi 

seara, când mămularul închise prăvălia, se lipi si se ţinu 
de chilipirgiu până acasă la el. 

Or, nici nu intră bine mămularul în casă, că fiică-sa 
îşi și coperi obrazul... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute șaizeci şi patra noapte 
Spuse: 


Or, nici nu intră bine mămularul în casă, că fiică-sa 
își şi coperi obrazu şi strigă: 

— O, tată, ce te-a apucat de aduci așa în casă peste 
fata ta un bărbat străin? 

Mămularul spuse: 

— Care bărbat străin? 

Ea răspunse: 

— Câinele acesta nu-i altul decât Ali Argint-Viu din 
Cairo, care a fost vrăjit de ovreiul Azaria, solomonarul, 
şi anume din pricina rochiei fiicei sale Kamaria! 

La vorbele acestea, chilipirgiul se întoarse către 
câine și îl întrebă: 

— Adevăratu-i? 

Şi câinele făcu din cap un semn care vroia să zică: 

— Da! 

Și tânăra fată urmă: 

— Eu sunt gata, dacă vrea să primească a se însura cu 
mine, să-i dau îndărăt înfăţişarea omenească dintâi! 

Şi mămularul strigă: 

— Pe Allah, o, fata mea! dă-i îndărăt înfățișarea 
aceea, și de bună seamă că are să se însoare cu tine! 

Pe urmă se întoarse către câine și-l întrebă: 

— Tu ai priceput? Primeşti să te însori cu ea? 

El mișcă din coadă și făcu un semn din cap, care 
vroia să zică: 

— Da! 

Atunci fata luă o ulcea talismanică plină cu apă și 
începu să rostească vorbele de vrajă, când deodată se 
auzi un țipăt cumplit și tânăra roabă a tinerei fete intră 
în odaie, spunându-i stăpânei sale: 

— Unde ţi-e fieăduiala, O, stăpână a mea, și unde-i 
învoiala pe care am făcut-o între noi? Mi te-ai juruit, 
atunci când te-am învăţat tainele vrăjitoriei, că niciodată 
n-ai să săvârșeşti vreo fermecătorie fără să mă întrebi și 
pe mine! Or, și eu aș fi vrut să mă însor cu tânărul 
Ali Arginr-Viu, câinele de-acuma; și n-am să îngădui 
să-l preschimbi în om decât dacă are să fie al nostru 
al amândurora delaolaltă și dacă are să-și petreacă o 
noapte cu mine și-o noapte cu tine! 

ȘI; după ce tânăra stăpână primi această învoială, 
tatăl ei, aliie de-a binelea de toate astea, o întrebă: 

— Şi de când ai învăţat tu răjitoria? 

Ea răspunse: 

— De când a venit la noi roaba aceasta de-aici, care 
şi ea a învăţat-o de pe când se afla în slujba ovreiului 
Azaria și putea să Aa reusea pe furiș zodiacele și 
zăloagele cele vechi ale acelui solomonar vestit! 

După care, cele două fete luară fiecare câte o ulcea 
talismanică și, murmurând niște descântece în limba 
ebraică, îl stropiră pe câinele Ali cu apă, spunându-i: 

— În numele puterilor și harurilor lui Soleiman, fă-te 
iarăși făptură omenească vie! 

Și Ali Arginr-Viu sări numaidecâr în cele două 
picioare ale lui, mai tânăr și mai frumos decât oricând. 
Ci chiar în aceeași clipită se auzi un țipăt năprasnic 
și năvăli în odaie o copilandră minunată, ducând pe 

rațele ei două tăvi de aur puse una peste alta: pe tava 
de aur de dedesubt se afla rochia de zarafir, cununa de 
aur, brâul de aur și papucii de aur, iar pe tava mai mică 
de deasupra se afla capul tăiat și plin de sânge și cu 
ochii bulbucaţi al ovreiului Azaria! 

Or, această cea de-a treia fată, atâta de frumoasă, 
nu era alta decât Kamaria, fiica vrăjitorului, care, 
punând cele două tăvi la picioarele lui Ali-Arginr-Viu, 
îi spuse: 

— O, Ali, întrucât m-am îndrăgit de tine, îţi aduc 
lucrurile pe care le-ai râvnit și capul tatălui meu ovreiul! 
Pentru că eu acum m-am făcut musulmană! 

Şi rosti: 

— Nu este alt dumnezeu decât unul Allah! Și 
Mahomed este trimisul lui Allah! 

La cuvintele acestea, Ali Argint-Viu răspunse: 

— Primesc cu bucurie să mă căsătoresc cu tine, dela- 
olaltă cu aceste două fete de aici, întrucât îmi aduci, tu, 
femeie, împotriva obișnuitelor datini, un dar de nuntă 
atâta de frumos! Ci numai dacă te învoieşti să dăruiesc 
la rându-mi aceste lucruri frumoasei Zeinab, fata 
Dalilei, pe care vreau s-o am ca a patra soţie, întrucât 
legea îngăduie să ai patru soții legiuite! 

Kamaria primi învoiala, la &P și celelalre două fete. 
Şi mămularul întrebă: 

— Da baremi ne făgăduiești că n-ai să-ţi mai iei nicio 
cadână pe lângă aceste patru soţii legiuite? 

El răspunse: 

— Făgăduiesc! 

Şi luă tava pe care se aflau lucrurile aduse de Kamaria 
și plecă să le dac frumoasei Zeinab, fata Dalilei. 

Şi, cum se îndrepta către casa Dalilei, zări un 
zahargiu cu tablaua pe cap, plină cu zumaricale, cu 
halva și cu migdale jr prin zahăr, şi își zise: „N-aș 
face rău să iau cu mine niște dulciuri, ca să i le duc 
frumoasei Zeinab!“ De altminteri, neguțătorul, care 
parcă-l pândea, spuse: 

— O, stăpâne al meu, nu este altul în Bagdad care 
să ştie să facă mai bine ca mine dulceaţă de morcovi 
cu nuci! Câtă vrei? Ci, mai nainte de-a cumpăra, gustă 
bucăţica asta și spune-mi ce zici despre ea! 

Şi Argint-Viu luă bucata și o înghiţi. Ci pe loc se 

și prăbuși din picioare, ca fulgerat. Dulceaţa aceea 
fusese amestecată cu banj; iar neguţătorul nu era altul 
decât Mahmud-Stârpitură, care se apucase de meseria 
aceasta, spre a-și jefui mușteriii. Văzuse lucrurile 
scumpe ce le ducea Argint-Viu şi îl adormise, ca să 
le fure. Într-adevăr, de îndată ce Argint-Viu căzu lat 
nemișcat, Stârpitură puse gabja pe rochia de aur și pe 
celelalte lucruri, și se răsuci să fugă; ci deodată se ivi 
Hassan-cel-Pehlivan călare, însoţit de cei patruzeci de 
străji ale lui, îl zăpsi pe hoţ și îl și înhăţă. Și Stârpitură 
fu nevoit să mărturisească tot și să-i arate lui Hassan 
trupul prăbușit pe jos. Îndată Hassan, care, de când 
Ali nu se mai arătase nicăieri, vântura cu caraulele lui 
toate mahalalele Bagdadului căutându-l, trimise să i 
se aducă leac împotriva banjului și i-l dete lui Ali pe 
gât. Şi, când Ali se deșteptă, cel dintâi strigăt al lui fu 
să întrebe unde-s lucrurile pe care i le ducea mândrei 
Zeinab. Şi Hassan i le arătă și, după ce se bucurară că 
se vedeau iară, îl firitisi pentru dibăcia lui şi-i spuse: 

— Pe Allah! tu ne întreci pe toți! 

Pe urmă îl duse acasă la Ahmad-cel-Hoţoman și, 
după alte salamalecuri și dintr-o parte și din cealaltă, 
îşi povesti toată pățania, iar Hassan îi zise: 

— Păi atunci palatul cel vrăjit este al tău după pra- 
vilă, de vreme ce o iei pe Kamaria ca una dintre cele 
patru soţii ale tale! Acolo avem să sărbătorim nuntile 
tale cele patru! Şi dau fuga numaidecât să-i duc tinerei 
Zeinab din partea ta darurile și să-l hotărăsc pe moșu-său 
Zoraik să ţi-o dea de soție. Și-ţi făgăduiesc că de data 
aceasta bătrânul tâlhar n-are să mai dea îndărăt! Cât 
despre Mahmud-Stârpitură, nu-l mai putem pedepsi, 
întrucât acuma tu ești părintele lui. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 

Dar când fu cea de a patru sute şaizeci și cincea noapte 
Spuse: 


— Cât despre Mahmud-Stârpitură, nu-l mai putem 
pedepsi, întrucât acuma tu ești părintele lui. 

După ce spuse acestea, Hassan-cel-Pehlivan luă rochia 
de zarafir, cununa de aur, brâul de aur și papucii de 
aur, şi se duse la foişorul cu porumbei, unde le găsi 
pe Dalila și pe Zeinab tocmai când erau pe cale să dea 
grăunţe porumbeilor. După salamalecurile de cuviință, 
le spuse să-l cheme pe Zoraik; și, după ce veni și 
Zoraik, le arătă darurile de nuntă pe care le ceruse de 
zestre Zeinab, și le spuse: 

— Acuma nu mai încape niciun tertip! De nu, ocara 
cade pe mine, Hassan! 

Iar Dalila și Zoraik primiră darurile şi îi dădură ti- 
nerei Zeinab învoirea să se mărite cu Ali Argint-Viu. 

Or, chiar în ziua următoare, Ali Argint-Viu se duse 
să ia în stăpânire palatul ovreiului Azaria; și, în aceeași 
seară, dinaintea cadiului și a martorilor de-o parte, şi 
a lui Ahmad-cel-Hoţoman cu cei patruzeci ai lui de 
cealaltă parte, fu scris și senetul de căsătorie al lui Ali 
Argint-Viu cu Zeinab, fata Dalilei, cu Kamaria, fata 
lui Azaria, cu fata chilipirgiului și cu tânăra roabă 
a chilipirgiului. Și ceremonia celor patru nunți fu 
sărbătorită măreț. Și, fără de nicio îndoială, după 
spusele tuturor femeilor din alaiul nunţii, Zeinab era 
cea mai ameţitoare, sub vălurile ei de mireasă, și cea 
mai frumoasă. De altminteri, era îmbrăcată în rochia 
de zarafir, cu cununa de aur, cu brâul de aur și cu 
papucii de aur; iar celelalte trei fetișcane mergeau în 
preajma ei ca niște stele în preajma lunii. 

Încât, chiar în noaptea aceea, Ali Argint-Viu își 
începu treaba lui de mire, intrând la soţia sa Zeinab, 

şi văzu că era chiar ca un mărgăritar neprihănit și ca 
o cârlană neînhămată. Şi se desfără cu ea până peste 
marginile desfătării, şi pe urmă se duse şi pe la fiecare 
dintre celelalte trei soţii ale lui rând pe rând. Și 
găsindu-le pe toate desăvârșite întru totul, se desfată și 
cu ele la ff și le luă ceea ce avea să ia și le dete ceea ce 
avea să dea, cu toată mărinimia, şi dintr-o parte și din 
cealaltă, și cu deplină mulţumire. 

Iar ospeţele date cu prilejul nunţilor durară treizeci 
de zile și treizeci de nopți; și nu se precupeţi nimic spre 
a fi pe măsura celui ce plătea. Şi petrecură, şi râseră, și 
cântară și se veseliră, până peste poate. 

Când zaiafeturile se isprăviră, Hassan-cel-Pehlivan 
veni la Argint-Viu şi, după ce-l firitisi iarăși, îi zise: 

— Ya Al. iacătă că a venit și ceasul tău să te înfăţișăm 
dinaintea stăpânului nostru califul, ca să-ţi dăruiască 
hatârurile lui! - 

Şi îl duse la divan, unde califul nu zăbovi mult până 
să se arate. 

Califul, când îl văzu pe tânărul Ali Argint-Viu, fu 
peste poate de încântat: căci, într-adevăr, înfățișarea lui 
zarifă nu-i putea aduce decât bunăvoie, iar frumuseţea 
însăși putea mărturisi că și-l dorește de tovarăș ales. Și 
Ali Argint-Viu, îndemnat de Hassan-cel-Pehlivan, veni 
în faţa califului și sărută pământul dintre mâinile lui. 
Pe urmă, se ridică și, luând din mâinile lui Spinare- 
de-Cămilă o tavă acoperită cu o pânză de mătase, o 
dezveli dinaintea califelui. Şi toţi văzură atunci capul 
tăiat al ovreiului Azaria, solomonarul. 

La priveliștea aceea, califul, uimit, întrebă: 

— A cui este capul? 

Şi Argint-Viu răspunse: 

— Al celui mai mare vrăjmaș al tău, o, emire al drept- 
credincioșilor! Srăpânul lui era un mag vestit, în stare 
să spulbere fr jena cu toate eke lui! 

&; îi povesti lui Harun Al-Rașid toată povestea, de la 
început până la sfârșit, cu tot șartul ei. 

Povestea aceasta îl minună până într-atâta pe calif, 
încât îl și căftăni numaidecâr pe Ali Argint-Viu în 
slujba de căpetenie peste toate agiile, la ri] în cin, în 
huzmeturi şi în leafă ca și Ahmad-cel-Hoţoman și 
Hassan-cel-Pehlivan, şi îi spuse: 

— Să trăiască cei viteji ca tine, ya Ali! Mai cere-mi 
şi altceva! 

Argint-Viu răspunse: 

— Viaţă în veci califului și îngăduința de-a aduce de 
la Cairo, ţara mea de baștină, pe cei patruzeci de ciraci 
ai mei de odinioară, să-i am ca străjeri aici, după pilda 
ciracilor celor doi mai-mari ai mei, emirul Hassan și 
emirul Ahmad! 

Şi califul răspunse: 

— Poţi! 

Pe urmă porunci celor mai iscusiţi dieci de la pala să 
scrie cu grijă povestea aceasta şi s-o lege între zăloagele 
împărătești, ca să je deopotrivă de învăţătură 
și de veselire neamurilor musulmane și la toți cei din 
vremile ce vor veni, drept-credincioși întru Allah și 
întru profetul său Mahomed, cel mai desăvârșit dintre 
oameni (cu el fie rugăciunea şi pacea!). 

Şi toţi văcuiră cea mai huzurită şi mai voioasă viaţă, 

ână ce veni să-i caute Sfărmătoarea Bucuriilor și 
esp iti roatea celor Dragi! 


— Şi aceasta-i, o, norocitule sultan, în toate de-amănun- 
tele, așa cum am auzit-o și eu, povestea adevărată a Dalilei- 
celei-Viclene și a fiicei sale Zeinab-cea-lsteață, cu Ahmad- 
cel-Hoţoman, cu Hassan-cel-Pehlivan, cu Ali Argint-Viu 
și cu Zoraik, neguțătorul de pește prăjit. Ci Allah (slăvit și 
preamărit fie EI!) este mai știutor și mai înțelept ca toţi! 

Pe urmă Șeherezada adăugă: 

— Da nu cumva să socoți, o, norocitule sultan, că istoria 
aceasta ar fi mai adevărată decât cea a lui Juder pescarul și 
a fraţilor săi! 

Şi numaidecât începu: 


SACUL FERMECAT SAU 
POVESTEA CU JUDER PESCARUL! 


INA} s-a povestit, o, norocitule sultan, că a fost odi- 
VI nioară un om, neguțător, pe nume Omar, care a 
avut ca urmași trei copii: unul se numea Salem, cel de 
al doilea se numea Salim, iar cel mai mic se numea 
Juder. I-a crescut până ce au ajuns la vârsta de bărbaţi; 
ci, întrucât Omar îl iubea pe Juder mai mult decât pe 
fraţii săi, aceștia, băgând de seamă, au fost cuprinși de 
pizmă şi au început să-l zavistuiască pe Juder. Incât, 
atunci când neguţătorul Omar, care era un om tare 
înaintat în zile, a băgat de seamă și el ura celor doi fii 
ai săi faţă de fratele lor, temându-se ca nu cumva, după 
ce-o muri el, Juder să nu aibă de pătimit ceva cu frații 
săi, i-a strâns pe toți ai casei, precum și pe vreo câţiva 
oameni cu carte și alți vreo câţiva care, din porunca 
dată de cadiu, se îndeletniceau cu moștenirile, și le-a 
spus: 

— Să se aducă aici toate bunurile mele și toate vigu- 
rile de țesături din prăvălia mea! 

Şi când i s-a adus tot, a spus: 

— Oameni buni, împărţiţi aceste bunuri şi aceste 
viguri în patru părți, după lege! 

lar ei [e împărţit în patru părți. Și bătrânul a dat 
fiecărui copil de-al său câte o parte, păstrând pentru 
sine cea de a patra parte, apoi a spus: 

— Astă-i toată averea mea, și am împărțit-o, aflân- 
du-mă încă în viaţă, pentru ca fiii mei să nu mai aibă 

nimic de cerut de la mine, și nici între ei, și pentru 
ca, după ce-oi muri, să nu aibă de ce să se gâlcevească. 
lar această a patra parte pe care am luat-o eu i se cade 
soţiei mele, mama acestor copii, ca să aibă cu ce să-și 
ţină zilele! 

Or, nu peste mult, bătrânul a murit; ci Salem și 
Salim, fiii lui, n-au vrut nicidecum să se mulțumească 
cu împărțeala făcută, și au cerut de la Juder o parte din 
ceea ce i se cuvenise, spunându-i: 

— Averea tatălui nostru a căzut în mâinile tale. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute șaizeci şi şasea noapte 
Spuse: 


— Averea tatălui nostru a căzut în mâinile tale. 

Și Juder fu nevoit să ceară ajutorul cadiilor împotriva 
lor și să-i cheme de martori pe musulmanii care le 
de față la împărțeală şi care mărturisiră cele ce știau; 
încât judecătorul îi opri pe cei doi fraţi să ceară partea 
lui Juder. Numai că cheltuielile cu judecata îi făcu, pe 
Juder și pe fraţii lui, să piardă o bună parte din ceea ce 
stăpâneau. Lucrul acesta însă nu-i opri pe Salem și pe 
Salim să nu uneltească iarăși, peste o vreme, împotriva 
lui Juder, care iarăși fu nevoit să ceară ajutorul judecăto- 
rilor împotriva lor; și judecătorii iarăși îi ajutară pe tus- 
trei să mai piardă o bună parte din avutul lor, pentru 
cheltuielile de judecată. Ci nu se potoliră nici acum, și 
merseră la un al treilea cadiu, și pe urmă la al patrulea, 
și tot așa, până ce judecătorii uri să le toace toată 
moştenirea, iar ei tustrei ajunseră niște sărăcani, fără 
nici măcar de un bănuţ de aramă cu care să-și cumpere 
o coajă de pâine și-o ceapă. 

Când cei doi fraţi, Salem și Salim, se văzură în starea 

aceea și cum nu mai puteau să ceară nimic de la Juder, 
care era tot atâta de sărman ca și ei, se apucară să vicle- 
nească împotriva mamei lor, pe care izbutiră s-o înșele 
și s-o jefuiască, după ce o chinuiră amarnic. Şi biata 
femeie veni plângând la fiul ei Juder și îi spuse: 

— Fraţii tăi mi-au făcut cutare și cutare lucru! Şi 
m-au jefuit de partea mea de moștenire! 

Şi începu să-i blesteme. Ci Juder îi zise: 

— O, maică a mea, nu-i blestema! căci Allah are să știe 
mai bine cum să-l chivernisească pe fiecare după faptele 
lui! În ce mă priveşte, eu nu-i mai pot chema dinain- 
tea cadiului și a celorlalți judecători, căci judecata cere 
cheltuială, iar eu mi-am pierdut cu judecăţile tot ce-am 
avut. Așa că-i mai bine să ne împăcăm cu soarta, și eu 
şi tu, fără a mai spune nimic. De altminteri, o, maică 
a mea, n-ai decât să rămâi la mine; și pâinea pe care o 
mănânc eu ai s-o mănânci și tu! lar tu, o, maică a mea, 
roagă-te numai lui Allah să mă ajute, și Allah are să-mi 
dea cu ce să te hrănesc! În ce-i privește pe frații mei, 
lasă-i să primească de la Judecătorul cel Mare răsplata 
pentru fapta lor, și mângâie-te cu vorbele poetului: 


Când cel nedrept te-apasă, 

Îndură răbdător, 

Și-aşteaptă să-i plătească 

Timpul răzbunător. 

Dar nu-ți lăsa mânia 

Cu el să se înfrunte! 

Căci şi-un munte de piatră, 

De-ar da piept cu alt munte, 

Tot s-ar sfărma la rându-i, 

Cu stâncile puhoi, 

Și praful s-ar alege 

Atunci de amândoi. 

Şi Juder îi spuse mai departe vorbe de-acestea bune 

mamei sale, o alină și o liniști, și izbuti în felul acesta 
s-o împace și s-o hotărască să rămână în casa lui. lar el, 

spre a-şi câștiga hrana, rostui un năvod și începu să se 
dica în fiecare zi să pescuiască fie în Nil, la Bulak, fie 
în bălțile cele mari, fe în alte locuri bogate în ape; și în 
felul acesta agonisea când zece bănuţi de aramă, când 
douăzeci, când treizeci; și cheltuia tot, ca să-și țină zi- 
lele, el și maică-sa; și, în felul acesta, o duceau bine. 

În ce-i priveşte pe cei doi fraţi ai lui, apoi aceștia 
nu mai aveau nimic: nici meserie, nici ce să vândă, 
nici ce să cumpere. Lipsurile, nevoia și toate necazurile 
îi năpădiră; și cum nu zăboviseră prea mult până ce 
să risipească tot ce răpiseră de la maica lor, ajunseră 
grabnic în cea mai neagră stare și niște amărâți de 
milogi goi, fără de nici unele. Incât se văzură siliți să 
vină ii mama lor să se roage şi să se umilească dinaintea 
ei şi să se milogească din pricina foamei care îi vitruia. 
Or, inima de mamă este bună și miloasă! Şi mama, 
înduioșată de sărăcia lor, le da cojile de pâine rămase 
şi care nu arareori se mai nimereau și cam mucede; și 

ătrâna le mai dăruia şi rămășițele de la cina din ajun, 
spunându-le: 

— Mâncaţi degrabă și plecaţi, până n-apucă să vină 
fratele vostru; căci, dacă v-ar găsi aici, nu i-ar părea 
bine și inima lui s-ar supăra pe mine; și, în felul acesta, 
m-aţi face vinovată față de el! 

Şi ei se grăbeau să mănânce și plecau. Ci, într-o 
bună zi, veniră la mama lor, care, după obiceiul ei, le 
puse dinainte demâncarea și pâine ca să mănânce; și 
deodată intră Juder. lar maică-sa se simţi tare rușinată 
şi tare încurcată; și, de teamă că Juder are să se supere pe 
ea, își lăsă fruntea în pământ, cu niște priviri tare umile 
către fiul ei. Ci Juder, departe de a se arăta supărat, 
zâmbi văzându-i pe fraţii lui și le spuse: 

— Fiţi bineveniţi, o, fraţii mei! Şi binecuvântată vă 
fie ziua! Ce s-a-ntâmplat de v-aţi hotărât într-un sfârșit 
să veniţi la noi în ziua aceasta binecuvântată? 

Şi se aruncă la pieptul lor și îi sărută cu dragoste, 
spunându-le: 

— Chiar că rău aţi făcut că m-aţi lăsat să mă topesc 

așa de jalea dorului vostru! N-aţi mai dat pe la mine, ca 
să întrebaţi ce mai fac, ori ce mai face maica voastră! 

Ei răspunseră: 

— Pe Allah, o, frate al nostru, dorul de tine ne-a 
mistuit și pe noi: și nu te-am ocolit decât din pricina 
rușinii pentru cele ce s-au petrecut între noi şi tine! Ci 
iată-ne căindu-ne amarnic! Şi-apoi, toate acelea n-au 
fost decât lucrarea celui Necurat (afurisit fie el de Allah 
cel Preamărit!) și acum nu mai avem altă bucurie decât 
la tine și la mama noastră! 1 

Şi Juder, tulburat cu totul de vorbele acestea, le 
spuse: 

— Nici eu nu am altă bucurie în afară de voi doi, o, 
fraţii mei! 

Atunci maică-sa se întoarse către Juder și îi spuse: 

— O, copile al meu, Allah lumineze-ţi chipu cu lu- 
mina lui și sporească-ţi belșugul, căci tu ești cel mai 
bun dintre noi toţi, o, copile al meu! 

Şi Juder spuse: 

— Fiţi bineveniţi și rămâneţi la mine! Allah este dar- 
nic, şi bunurile se află din belşug în casă! 

Şi se împăcă într-un sfârșit cu fraţii săi, care cinară 
cu el și își petrecură noaptea în casa lui. 

A douazi, luară cu toți masa de dimineaţă împreună, 
iar Juder, cu năvodul în spate, plecă plin de încredere 
în Truditorul cel Mare, pe când fraţii lui plecară și 
ei, şi lipsiră până la prânz, când se întoarseră iarăși să 
mănânce cu mama r Iar Juder nu se întoarse decât 
seara, aducând carne și legume, toate cumpărate cu ce 
agonisise în ziua aceea. Și trăiră așa răstimp de o lună, 
Juder pescuind pește ca să-l vândă și rodul muncit să 
şi-l cheltuiască cu mama și cu frații lui, care mâncau 
și se veseleau. 

Or, într-o bună zi... 


În clipita aceasta a istorisirii sale, Şeherezada văzu că se 
luminează de ziuă şi, sfioasă, tăcu. 

Dar când fu cea de a patru sute șaizeci şi șaptea noapte 
Spuse: 


Or, într-o bună zi, Juder aruncă năvodul în apă și, 
când îl trase, văzu că era gol: îl mai aruncă o dată, şi îl 
scoase iar gol; atunci îşi zise în sine: „În locul acesta nu 
este pește!“ Și își schimbă locul și, aruncând năvodul, 
îl scoase iarăși gol! Își schimbă locul a doua oară, a treia 
oară și tot aşa mai departe, de dimineață până seara, 
fără a izbuti să pescuiască nici măcar un crăpcean. 

Atunci strigă: „Na minune! Oare să nu mai fie pește 
în apă? Ori să fie mai degrabă altă pricină?“ Și, cum 
se lăsa seara, își luă năvodul în spinare și se întoarse 
acasă tare necăjit și tare amărât, și ducând cu el mâhni- 
rea și grija pentru fraţii săi și pentru mama sa, fără să 
ştie ce are să le dea la cină, și așa trecu pe dinaintea 
unei brutării, de unde obișnuia, când se întorcea acasă, 
să cumpere pâine pentru seară. Şi văzu mulțimea de 
mușterii ce se în hesuiau să cumpere pâine, cu banii 
în mână, fără sa Guta să ia prea mult seama la ei. 
Şi Juder se opri trist de-o parte, privind la mușşterii și 
ofrând. Atunci brutarul îi spuse: 

— Bine-ai venit, o, Juder! ţi trebuie pâine? 

Ci Juder tăcu. Brutarul îi spuse: 

— Dacă nu ai bani, ia acuma ce-ţi trebuie, și te las 
să-mi plătești altă dată! 

Și Juder îi spuse atunci: 

— Dă-mi pâine de zece bănuţi de aur și ţine năvodul 
ca zălog! 

Cita răspunse: 

— Ba nu, o, bietul de tine! năvodu-i poarta agoniselii 
tale și, dacă ți l-aș lua, ţi-aș închide poarta aceea. Na, 
dar, de colea pâinile pe care le cumperi de obicei! Şi ia 
de la mine zece bănuţi de aramă, de care s-ar putea să 
ai trebuință. Și mâine, ya Juder, ai să-mi aduci pește de 
douăzeci de bănuți! 

Şi Juder răspunse: 

— Pe capul și pe ochii mei! 

Şi, după ce-i mulţumi din inimă brutarului, luă pâi- 
nea și cei zece bănuţi și se duse să cumpere carne și le- 
gume, spunându-și: „Mâine Atotputernicul are să-mi 
dea cele cu care să-mi plătesc datoria; și are să-mi 
împrăștie grijile“. Și se întoarse acasă, unde maică-sa 
pregăti de mâncare, ca de obicei. Şi Juder cină și se 
culcă. 

A doua zi își luă năvodul și dete să plece; ci maică-sa 
îi zise: 

— Pleci fără să-ţi mănânci pâinea de dimineaţă? 

El răspunse: 

— O, maică, mănânc-o tu împreună cu fraţii mei! 

Şi se duse la râu, unde își aruncă năvodul o dată, 
şi încă o dată, și încă o dată, schimbând locul de mai 
multe ori, şi tot așa până la ceasul rugăciunii de după- 
amiază; ci nu pescui nimic. Atunci, îşi luă năvodul și 
se întoarse acasă, deznădăjduit până peste poate; și fu 
nevoit, neavând nicio altă cale de întors acasă, să treacă 
iar prin faţa prăvăliei brutarului, care îl zări și îi numără 
alte zece pâini și alți zece bănuți, şi-i spuse: 

— Ia astea și du-te! Și dacă ceea ce a hotărât soarta nu 
a ajuns la tine astăzi, are să ajungă mâine! 

Şi Juder vroi să-și ceară iertare; ci brutarul îi spuse: 

— Hai, necăjitule, n-ai de ce să-mi ceri iertare! Dacă 
ai fi pescuit ceva, ai fi avut cu ce să-mi plătești! Şi dacă 
nici mâine n-ai să pescuieşti iarăși nimic, să vii fără 
de sfială aici; și ai să găsești toată înţelegerea și tot 
ajutorul! 

Or, chiar că nici a doua zi Juder nu pescui nimic- 
nimicuţa; și iarăși fu nevoit să se ducă la brutar; şi tot 
așa n-avu niciun spor vreme de șapte zile în șir, după 
care fu cuprins de o mare îngrijorare în inima lui, și își 
zise în sineşi: „Astăzi am să mă duc să pescuiesc în lacul 

Karun!. Poate că acolo s-o fi aflând norocul meu!“ 

Se duse așadar la lacul Karun, așezat nu departe de 
Cairo, și se pregătea să-și arunce năvodul în apă, când 
văzu că venea către el un moghrabin? călare pe un ca- 
târ. Era îmbrăcat într-o mantie nespus de frumoasă, şi 
era așa de strâns învăluit în burnuzul său și în vălul de 
pe cap, încât nu i se zărea decât un ochi. Catârul era 
și el îmbrăcat la fel și înfotăzat cu urșinic de zarafir și 
cu atlazuri, și peste crucea șalelor avea atârnaţi niște 
desagi de lână colorată. 

ând moghrabinul ajunse lângă Juder, cobori de pe 
catâr și spuse: 

— Pacea lui Allah fie cu tine, o, Juder, o, fiu al lui Omar! 

Şi Juder răspunse: 

— Şi cu tine fie pacea lui Allah, o, călătorule, stă- 
pâne al meu! 

Moghrabinul spuse: 

— O, Juder, am trebuinţă de tine! Dacă ai să mă 
asculți, vei dobândi mari foloase și bunuri nemăsurate, 
şi vei fi prietenul meu; și îmi vei mântui toate treburile! 

Juder răspunse: 

— O, călătorule, stăpâne al meu, spune-mi ce ai în 
minte și am să te ascult fără de cârtire! 

Atunci moghrabinul îi spuse: 

— Începe, da să rostești suraua cea de început din 
Coran! 

Și Juder rosti împreună cu el suraua fatihà din 
Coran. Atunci moghrabinul scoase din desagi niște 
frânghii de mătase și-i spuse: 

— O, Juder, fiu al lui Omar, să-mi legi mâinile cu 
aceste frânghii de mătase, cât mai strașnic vei putea! 


'Karun (biblicul Core) — personaj legendar, pomenit și în Coran, de 
o bogăție nemaipomenită, dobândită prin vrăjitorie, și De lepeit de Moise 
să fie înghițit de pământ cu toate averile lui. Lacul care îi poartă numele 
se întindea la sudul orașului Cairo și a fost subiectul multor povești, 
printre care și aceasta de aici. 

*Moghrabin (de la cuvântul arab magreb — apus) — locuitor din Africa 
de Nord-Vest. 

După care, să mă arunci în lac și să aștepți o bucată de 
vreme. Dacă ai să vezi ivindu-se la faţa apei mâna mea 
înaintea trupului, nu pregeta să-ţi arunci năvodul și să 
mă scoti la tărm; ci dacă ai să vezi ivindu-se piciorul 
meu afară din apă, să știi că sunt mort. Atunci, nu 
te mai îngriji de mine, ia catârul cu desagii și du-te 
în sukul negustorilor, unde ai să găsești un evreu cu 
numele de Sana Să-i lași catâni, iar el are să-ți dea 
o sută de dinari, pe care să-i iei și să te duci în calea 
ta! Ci numai să nu spui nimănuia nimic despre toate 
astea. 


În clipita aceasta a istorisirii sale, Şeherezada văzu că se 
luminează de ziuă și, sfioasă, tăcu. 


Dar când fu cea de a patru sute şaizeci și opta noapte 
Spuse: 


- Ci numai să nu spui nimănuia nimic despre toate 
astea. 

Atunci Juder răspunse: 

— Ascult și mă supun! 

Şi legă mâinile moghrabinului, care îi tot spunea: 

— Mai vârtos oleacă! 

Şi după ce îl legă bine, îl înșfăcă și îl aruncă în lac. 
Pe urmă așteptă un răstimp, să vadă ce are să se în- 
tâmple. 

Or, peste o vreme, văzu deodată că se ridică și ies 
deasupra apei amândouă picioarele el alai 

Atunci înţelese că omul murise și, fără a se mai în- 
griji de el, luă catârul și se duse la sukul negustorilor, 
unde chiar că îl văzu pe evreul acela stând pe un scaun 
în ușa ACI lui și care, la vederea catârului, strigă: 
u mai încape nicio îndoială! A pierit! 
Pe urmă adăugă: 
— A pierit din pricina lăcomiei lui! 
Şi fără a mai adapa o vorbă, luă catârul și îi numără 

lui Juder o sută de dinari de aur, sfătuindu-l să păstreze 
taina. 


Juder luă așadar banii de la evreu și se duse degrabă la 
brutar, de la care luă pâine ca de obicei și, întinzându-i 
un dinar, îi spuse: 

— Iată banii pe care ţi-i datorez, o, stăpâne al meu! 

Şi brutarul îi făcu socoteala și-i spuse: 

— Mai ai de luat pâine de la mine încă pe două zile! 

Şi Juder îl lăsă și plecă la măcelar, pe urmă la zar- 
zavagiu și, dând fiecăruia câte un dinar, le spuse: 

— Daţi-mi ce-mi trebuie, și păstraţi restul de bani 
în seama mea! 

Şi luă carnea și legumele, și duse totul acasă, unde 
îi găsi pe fraţii săi tare înfometați și pe mama sa care le 
spunea să aibă răbdare până la întoarcerea fratelui lor. 
Atunci Juder puse dinainte cumpărăturile, la care ei se 
repeziră ca niște ghuli și, până să se gătească mâncarea, 
începură să înfulece pâine goală. 

A doua zi, înainte de a pleca, Juder îi dete mamei 
sale aurul tot, spunându-i: 

— Ține pentru tine și pentru mâncarea fraţilor mei, 
ca să nu le lipsească niciodată nimic! 

Şi îşi luă năvodul și se întoarse la lacul Karun; și se 
pregătea să-și înceapă lucrul, când văzu alt moghrabin, 
asemenea cu cel dintâi, venind către el, mult mai bogat 
îmbrăcat și călare pe un catâr înfotăzat și mai străluci- 
tor. Puse piciorul f ământ și spuse: 

— Pacea lui Allah fie cu tine, o, Juder, fiu al lui Omar! 

E] răspunse: 

— Şi cu tine fie pacea lui Allah, o, călătorule, stăpâne 
al meu! 

El spuse: 

— Nu cumva ai văzut ieri un moghrabin călare pe 
un Catâr ca acesta? 

Juder însă, temându-se să nu fie învinuit de moartea 
omului, își zise că mai bine ar fi să tăgăduiască și răs- 
punse: 

— Nu, n-am văzut pe nimeni! 

Cel de al doilea moghrabin zâmbi și zise: 

— O, sărace Juder, tu habar nu ai că eu știu tot ce 
se întâmplă pe pământ! Omul pe care l-ai aruncat în 
lac, și pe al cărui catâr l-ai vândut evreului Șamayaa pe 
o sută de dinari, era fratele meu! De ce cauţi să tăgă- 
duieşti? 

El răspunse: 

— De vreme ce știi tot, pentru ce mă mai întrebi? 

E] spuse: A 

— Pentru că, o, Juder, am trebuinţă să faci şi cu mine 
ce ai făcut cu fratele meu. 

Şi scoase din desaga lui cea scumpă niște frânghii groase 
de mătase, pe care ide dete lui Juder, puninda, 

— Leagă-mă tot atât de strașnic cum l-ai legat și pe 
el, și aruncă-mă în apă! Dacă ai să vezi că iese mai întâi 
piciorul meu, sunt mort! Să iei atunci catârul și să-l 
vinzi evreului, pe o sută de dinari! 

Juder răspunse: 

— Vino-ncoace! 

Şi mogbhrabinul veni, și Juder îl legă de mâini și, 
aburcându-l, îl aruncă în lac, unde se cufundă până 
la fund. 

Or, peste puţine clipe, văzu două picioare ieșind 
din apă! Și Juder pricepu că moghrabinul murise; și 
îşi zise: „A murit! Să nu se mai întoarcă! Și ducă-se 

ăcatului! Inşallah! de-ar da Allah să vină la mine în 
o zi câte un moghrabin pe care să-l arunc în apă 
și de la care să capăt o sută de dinari!“ Şi luă catârul și 
se duse la evreul care, văzându-l, strigă: 

— A murit şi cel de-al doilea! 

Juder răspunse: 

— Capul tău să trăiască! 

Şi evreul adăugă: 

— Aceasta-i răsplata pentru cei îndărătnici! 

Şi luă catârul, și-i iäti o sută de dinari lui Juder, 
care îi duse maică-sii. hi maică-sa îl întrebă: 

— Ci, o copile al meu, de unde ai tu atâta aur? 

El atunci îi povesti ce i se întâmplase; iar ea, spe- 
riată rău, îi zise: 

— Ai face mai bine să nu te mai duci la lacul Karun! 
Tare mi-e frică să nu păţești ceva cu moghrabinii aceia! 

El răspunse: 

— Păi, o, maică a mea, doar nu-i arunc în apă decât 
după voia lor! Şi-apoi, de ce să nu mai fac așa, când 
meseria de înecător îmi aduce o sută de dinari pe zi? Pe 
Allah! nu m-aș amăgi să mă duc zi de zi la lacul Karun, 
până ce l-aş îneca și pe cel mai de pe urmă moghrabin, 
până ce n-ar mai rămânea nici urmă de ei! 

În cea de a treia zi, Juder se întoarse așadar la lacul 
Karun și, tot atunci, îl și văzu pe al treilea moghrabin, 
care semăna nemaipomenit cu cei doi de mai înainte, 

e care însă îi întrecea şi în bogăţia hainelor, și în 
aruda fotazelor cu care era împodobit catârul pe 
care-l călărea; și, la spatele lui, în desagi, și de o parte 
și de cealaltă, se afla câte un borcan mare de scidă cu 
învelitoare. Se apropie de Juder și-i spuse: 

— Pacea lui Allah fie cu tine, o, E al lui Omar! 

E] îi răspunse la salamalec, cugetând: „Cum se face 
oare că și tu mă știi şi-mi știi și numele?“ 


Moghrabinul îl întrebă... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute şaizeci și noua noapte 


Spuse: 


... Mogbhrabinul îl întrebă: 

— N-ai văzut trecând pe-aici niște moghrabini? 
El răspunse: 

-— Doi! 

El întrebă: 

— Încotro au luat-o? 

El spuse: 

— Le-am legat mâinile și i-am aruncat în lac, unde 
s-au înecat! Și dacă râvnești soarta lor, am și pentru 
tine pusă de-o parte una la fel! 

La cuvintele acestea, moghrabinul începu să râdă și 
răspunse: 

— O, sărmane, tu nu știi că orice viaţă își are sorocul 
ei hotărât dinainte? 

Şi descălecă de pe catâr și adăugă liniștit: 

— O, Juder, doresc să faci și cu mine ce-ai făcut cu ei! 

Şi scoase din desagi niște frânghii groase de mătase; 
şi Juder îi spuse: 

— Atunci, întinde-ţi mâinile ca să ți le leg la spate; 
şi hai degrabă, căci sunt tare zorit, și vremea nu stă! 
De altminteri sunt deprins cu meseria asta; și poți să ai 
toată încrederea în dibăcia mea de înecător! 

Atunci moghrabinul își întinse mâinile şi Juder i le 
legă la spate; pe urmă pescarul îl ridică și-l aruncă în 
lac, unde îl văzu cum se cufundă și piere. Și, înainte 
de a pleca grăbit cu catârul, aşteptă ca picioarele 
moghrabinului să se ivească la fața apei; ci, spre cea 
mai mare nedumerire a lui, răsăriră din apă mai întâi 
cele două mâini, apoi capul, apoi moke kad întreg, 
care Îl strigă: 

— Nu știu să înot! Pescuieşte-mă degrabă cu năvo- 
dul tău, o, sărace! 

Şi Juder aruncă peste el năvodul și izbuti să-l scoată 
la mal. Atunci văzu în mâinile lui, lucru pe care nu-l 
băgase de seamă de la început, doi pești roşii ca de 
coraliu, câte un pește în fiecare mână. Și moghrabinul 
alergă la catârul lui, luă cele două borcane de sticlă, puse 
câte un peşte în fiecare borcan, închise borcanele cu un 
capac și le vâri la loc în desagi. După care se întoarse 
iar la Juder și, luându-l în braţe, începu să-l sărute cu 
mare bucurie, şi pe obrazul drept şi pe obrazul stâng; 
şi îi spuse: 

— Pe Allah! fără tine, n-aş mai fi acuma în viață și 

n-aş fi izbutit nici să prind peștii aceia doi! 

Şi-asta-i! 

Or, Juder, care nu-și mai venea în fire din nedumeri- 
rea lui, îi zise până la urmă: 

— Pe Allah! o, călătorule, srăpâne al meu, dacă socoţi 
într-adevăr că am fost de vreun folos la mântuirea ta şi 
la pescuirea acestor doi pești, grăbeşte de-mi spune și 
mie, drept orice mulțumire, ce știi în privinţa celor doi 
moghrabini înecaţi, și care-i adevărul cu cei doi pești și 
cu evreul Șamayaa din suk! 

Atunci moghrabinul spuse: 

— O, Juder, află că cei doi moghrabi care s-au îne- 
cat erau fraţii mei. Unul se numea Abd Al-Salam, iar 
celălalt se numea Abd Al-Ahad. Iar eu mă numesc Abd 
Al-Samad. Iar cel pe care tu îl crezi a fi un evreu, nu 
este nicidecum evreu, ci un adevărat musulman, de rit 
malekit'; numele lui este Abd Al-Rahim, și-i şi el tot 
frate cu noi. Or, ya Juder, tatăl nostru, care se numea 
Abd Al-Vadud, era un mare solomonar care stăpânea 
pe deplin toate ştiinţele tainice, și ne-a învăţat și pe noi, 
cei patru fii ai lui, magia, vrăjitoria și meșteșugul de a 
descoperi și de a deschide comorile cele mai ascunse. 
Încâr noi ne-am așternut cu sârg pe învăţarea acestor 
științe, în care am ajuns la o treaptă de cunoaştere atât 
de înaltă, că până la urmă am izbutit să-i supunem 
sub poruncile noastre pe toţi ginnii, marezii și efriţii. 
După ce tatăl nostru a murit, ne-a lăsat bunuri mari și 
bogății nemăsurate. Noi atunci am împărţit între noi, 
după dreptate, comorile lăsate, feluritele talismane și 
cărțile de știință; însă în privinţa stăpânirii anumitor 
manuscrise n-am putut cădea la înțelegere. Cel mai de 


! Malekiţi — adepţi ai învățăturii juristului musulman Malek ibn Anas, 
care a murit la sfârșitul secolului al VIII-lea. Sistemul juridic-religios 
al lui Malek trece drept unul dintre cele patru „interpretări ortodoxe“ 
musulmane şi s-a bucurat de o largă răspândire în Magreb și în Spania 
musulmană. 

seamă dintre aceste manuscrise era o carte cu titlul de 
Însemnările-celor-de-demult, şi care este cu adevărat 
peste putință de socotit ca preţ și ca însemnătate, și 
așa încât n-ar putea fi plătită nici chiar cu nestemate 
în greutatea ei! TE în cartea aceea se aflau 
însemnări despre toate comorile ascunse în sânul 
pământului, precum și dezlegarea tuturor tainelor și 
a tuturor semnelor magice. Și era tocmai manuscrisul 
din care părintele nostru scosese toată știința pe care 
o stăpânea. Pe când zâzania începuse să se cuibărească 
între noi, văzurăm că intră în casa noastră un prea- 
cinstit șeic, chiar acela care l-a crescut pe tatăl nostru 
şi l-a învăţat vrăjitoria și ghicirea viitorului. Iar șeicul 
acela, care se numea Cel-Mai-Iainic-Cohen, ne 
spuse: „Aduceţi-mi cartea aceea!“ Şi noi îi aduserăm 
Însemnările-celor-de-demult, pe care el o luă şi ne 
spuse: „O, copiii mei, sunteţi copiii copilului meu, 
şi nu pot fi de partea unuia, în acul celorlalți! 
Trebuie, aşadar, ca acela dintre voi care doreşte să aibă 
cartea să se ducă și să deschidă comoara numită Al- 
Șamardal și să-mi aducă de acolo sfera cerească, șipul 
cu kohl, spada și inelul cu pecete! Căci toate aceste 
lucruri se află în acea comoară. ar însușirile lor sunt 
peste fire! Într-adevăr, inelul cu pecete este în seama 
unui ginn, care te înfricoşează numai prin rostirea 
na se cheamă efritul Trăsnet-Trăsnitor! Iar omul 
care ajunge stăpânul acelui inel poate înfrunta fără de 
teamă puterile tuturor domnilor și sultanilor; și, dacă 
vrea, poate să stăpânească pământu-n lung și lat. lar 
spada! acela care o are poate, dacă-i place, să spulbere 
toate oștile, numai fluturând-o: căci pe dată încep să 
țâșnească din ea flăcări şi fulgere care fac praf și pulbere 
din toţi războinicii. lar sfera cerească! acela care o are 
poate, după cum dorește, să călătorească în orice colț 
de pe pământ, fără nici să se miște din locul lui, și 
să Lac dati toate locurile, de la Soare-Răsare până la 
Soare-Apune! Pentru aceasta, nu are decât să atingă cu 

degetul locul unde vrea să se ducă și ţinuturile pe care 
vrea să le străbată, și sfera și începe să se învârtească, 
trecându-i pe sub ochi toate lucrurile mai de seamă 
din acele ţări, precum și pe locuitorii lor, de parcă ar fi 
dinaintea lui. Şi dacă, cine știe, are să se plângă de felul 
cum l-au găzduit băștinașii din vreo țară, ori de felul 
cum l-a întâmpinat vreo cetate dintre acele cetăţi, nu 
are decât să întoarcă spre soare locul unde se află acea 
lume vrăjmașă lui, și pe dată locul acela va fi pradă 
flăcărilor și va arde cu toţi locuitorii săi. În ce privește 
șipul de kohl! acela care își unge pleoapele cu kohlul 
din şip vede pe dată toare comorile ascunse în pă- 
mânt! Asta-i! Totodată, cartea nu va fi pe drept decât a 
aceluia care va izbândi în încercarea lui; iar cei care nu 
vor izbuti, nu vor putea să ridice nicio cerere. Primiţi 
învoiala?“ Noi răspunserăm: „Primim, o, şeik al tatălui 
nostru! Nu ştim însă nimic în privinţa acelei comori a 
lui Şamardal!“ Atunci el ne spuse: „Aflaţi, copiii mei, 
că această comoară a lui Şamardal...“ 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute șaptezecea noapte 
Spuse: 


„„.„. această comoară a lui Șamardal se află în 
puterea celor doi fii ai împăratului Roșu. Tatăl vostru, 
odinioară, a încercat să pună stăpânire pe ea; dar, 
pentru ca s-o deschidă, trebuia mai înainte să pună 
stăpânire pe cei doi fii ai lui Roșu împărat. Or, în 
clipa când tatăl vostru a dat să-i înșface, ei i-au scăpat 
şi-au fugit de s-au aruncat, prefăcuţi în pești roșii, 
în adâncul lacului Karun, lângă Cairo. Şi cum lacul 
acela este și el fermecat, tatăl vostru s-a zbătut mult și 
bine, și tot n-a mai ajuns să-i prindă pe cei doi pești. 

Atunci a venit la mine şi mi s-a plâns de neizbânda 
încercărilor lui. Iar eu am făcut numaidecât socotelile 
mele astrologicești și am întocmit horoscopul; și mi 
s-a arătat că acea comoară a lui Șamardal nu putea să 
fie deschisă decât cu mijlocirea și sub privirile unui 
tânăr din Cairo, pe nume Juder ben-Omar, pescar de 
meserie. Şi că a idei poate să fie găsit pe țărmurile 
lacului Karun. Iar vraja acelui lac nu poate fi dezlegată 
decât de acel Juder, care va trebui să ee braţele celui 
a cărui ursită este să coboare în acel lac, și să-l arunce 
apoi în apă. Iar cel care va fi aruncat, va avea de luptat 
împotriva celor doi feciori fermecaţi ai împăratului 
Roșu; şi dacă soarta lui e să-i biruiască și să-i prindă, 
n-are să se înece, şi mâna lui are să se arate la fața apei. 
Şi Juder cu năvodul lui are să-l pescuiască! Ci acela 
care va pieri, va scoate la fata apei mai întâi picioarele, 
și va trebui să fie părăsit!“ Auzind cuvintele acestea 
ale șeicului Cel-Mai-Iainic-Cohen, noi răspunserăm: 
„Hotărât! vrem să facem încercarea, chiar de-ar fi să 
pierim!“ Numai fratele nostru Abd Al-Rahim nu vroi 
nicidecum să se lase ispitit, și ne spuse: „Eu nu vreau!“ 
Atunci noi ne horărârăm să se îmbrace ca un neguţător 
evreu, şi ne învoirăm cu toţii să-i trimitem catârul și 
desagii, pe care să-i cumpere de la pescar, dacă vom 
pieri în încercarea noastră! Or, tu ştii, o, Juder, ce s-a 
întâmplat! Cei doi frați ai mei au pierit în lac, jertfe ale 
fiilor lui Roșu împărat! Şi eu, la rându-mi, după ce m-ai 
aruncat în lac, era să mă prăpădesc în lupta cu ei; ci am 
izbutit, cu ajutorul unui descântec pe care l-am rostit 
în gând, să mă desfac din lecicușile mele, să dezleg 
vraja cea de nebiruit a lacului și să pun mâna pe cei doi 
feciori ai împăratului Roșu, care sunt cei doi pești de 
culoarea coraiului pe care m-ai văzut când i-am vârât 
în bocalurile din desagii mei. Or, acești doi peşti vrăjiţi, 
feciorii lui Roșu împărat, sunt în totului-tot doi efriți 
tare puternici; și, ca urmare a prinderii lor, am să pot 
într-un sfârșit să deschid comoara lui Șamardal. Numai 

că, spre a deschide acea comoră, trebuie numaidecâtr să 
fii și tu de față, întrucât horoscopul întocmit de Cel- 
Mai-Tainic-Cohen prorocea că lucrul nu se poate face 
decât sub ochii tăi! Vrei tu, dar, o, Juder, să primeşti a 
veni cu mine în Maghreb, într-un loc nu pei de 
Fas şi de Miknas! ca să mă ajuţi să deschid comoara lui 
Şamardal? Iar eu am să-ţi dau tot ce ai să-mi ceri! Şi 
ai să fii pe totdeauna fratele meu întru Allah! Și, după 
această călătorie, ai să te întorci cu inima voioasă între 
ai tăi! 

Când auzi aceste cuvinte, Juder răspunse: 

— O, călătorule, stăpâne al meu, îi am pe capul meu 
pe mama și pe fraţii mei! Şi eu mă îngrijesc să le aduc 
cele de trebuinţă traiului! Dacă aș primi să merg cu 
tine, cine le-ar mai da pâinea cea de toate zilele? 

Moghrabinul răspunse: 

— Pricina șovăielii tale nu-i decât zăcășeala! Dacă 
într-adevăr numai lipsa de bani şi grija pentru mama 
ta te opresc să pleci, sunt gata să-ţi dau numaidecât o 
mie de dinari de aur pentru cheltuielile maicii tale, până 
ce te vei întoarce, după o lipsă de patru luni numai! 

Când auzi de o mie de Tinan, Juder strigă: 

— O, călătorule, dă-mi cei o mie de dinari să-i duc 
mamei mele, şi pe urmă merg cu tine! 

Și moghrabinul îi înmână numaidecât mia de dinari, 
pe care Juder o luă și o duse maici sale, spunându-i: 

— Ia acești o mie de dinari pentru cheltuielile tale și 
ale fraților mei, întrucât eu am să plec cu un moghra- 
bin într-o călătorie de patru luni în Maghreb! lar tu, o, 
maică a mea, roagă-te pentru mine, cât am să lipsesc, 
şi eu am să fiu acoperit de noroc cu binecuvântarea ta 
asupra mea! 


Ea răspunse: 
— O, copile al meu, ce jale are să-mi fie de lipsa ta! 
Şi ce frică mi-e să nu păţi ceva! 


| Fas (Fes) şi Miknas (Mecnes) — orașe în Maroc. 

El spuse: 

— O, maică bună, n-are de ce să-ți fie frică pentru 
cineva care se află sub paza lui Allah! Şi-apoi moghra- 
binul este un om tare de treabă! 

Şi i-l lăudă pe moghrabin până peste poate. Iar 
maică-sa îi spuse: 

— Allah aplece către tine inima acelui moghrabin 
cumsecade! Dute cu el, fiul meu! Poate că are să fie 
mărinimos față de tine! 

Atunci Juder își luă bun-rămas de la maică-sa și se 
duse la moghrabin. 

Când îl văzu, moghrabinul îl întrebă: 

— Te-ai sfătuit cu mama ta? 

El răspunse: 

— Da, de bună seamă! Iar ea s-a rugat pentru mine 
și m-a binecuvântat! 

EI îi spuse: 

— Urcă-te pe catâr, în spatele meu! 

Şi Juder se urcă în spatele moghrabinului pe spina- 
rea catârului, și călători așa de la prânz până pe la 
chindie. 

Or, călătoria îi făcu o mare poftă de mâncare lui 
Juder, care nu mai putea de foame. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute șaptezeci şi una noapte 
Spuse: 


Or, călătoria îi făcu o mare poftă de mâncare lui Juder, 
care nu mai putea de foame. 

Cum însă nu vedea nimic de mâncare la moghrabin, 
îi spuse acestuia: 

— O, stăpâne călător, eu tare socot că ai uitat să iei de 
mâncare, ca să ne hrănim de-a lungul acestei călătorii! 

El răspunse: 
— Ţi-o fi foame? 
El spuse: 


— Eh! uallah! 

Atunci moghrabinul opri catârul, se dete jos, tot așa 
făcu şi Juder, iar moghrabinul spuse: 

— Dă-mi încoace sacul! 

Şi după ce Juder îi aduse sacul, moghrabinul îl în- 
trebă: 

— Ce-ţi doreşte sufletul, o, frate al meu? 

El răspunse: 

— Orice-o fi! 

Şi moghrabinul spuse: 

— Allah să te aibă în grija lui! Spune-mi, ce vrei să 
mănânci? 

El răspunse: 

— Nişte pâine cu brânză! 

El zâmbi și spuse: 

— O, sărace, pâine cu brânză? Asta-i ceva chiar ne- 
potrivit cu starea ta! Cere-mi ceva mai de seamă! 

Juder răspunse: 

— Eu, la ceasul acesta, aș zice că orice-o fi este de 
seamă! 

Moghrabinul îl întrebă: 

— Iu plac puii fripţi? 

El spuse: 

— Ya Allah, da! 

El îl întrebă: 

— Îţi place orezul cu miere? 

El spuse: 

— Mult! 

EI îl întrebă: 

— Işi plac vinetele umplute? capetele de pasăre cu 
roșii? napii cu pătrunjel și cu Sa căpățâna de 
oaie la cuptor? orzul râșnit și fiert și bătut? sarmalele în 
foi de viță? prăjiturile? cutare și cutare şi cutare lucru? 

Şi îi înșiră așa douăzeci și patru de feluri de bucate, 
în vreme ce Juder gândea: „Doar n-o fi nebun? Căci 
de unde are să-mi aducă bucatele pe care mi le înșiră, 
când aici nu văd nicio bucătărie și niciun bucătar? 
Am să-i spun pe dată că mi-e prea destul!“ Şi îi spuse 
moghrabinului: 

— E destul! Da până când o să mă faci să râvnesc 
atâtea feluri de bucate, fără să-mi arăţi nimica? 

Ci moghrabinul răspunse: 

— Ospăţ plăcut, o, Juder! p 

Şi băgă mâna în sac și scoase de acolo o tavă de aur 
cu doi pui fripţi şi căldicei; pe urmă, mai băgă o dată 
mâna şi scoase o tavă de aur cu niște frigărui d miel, și 
tot așa mai departe, una după alta, toate cele douăzeci 
şi patru de feluri pe care le înșirase, nici una mai mult, 
nici una mai puţin! 

La priveliștea aceea, Juder rămase năuc. Şi moghra- 
binul îi zise: 

— la de mănâncă, sărmane prieten! 

Ci Juder strigă: 

— Uallah! o, stăpâne călător, fără de nicio îndoială că 
trebuie să fi așezat în sacul acesta o bucătărie întreagă, 
cu toate ale ei și cu o liotă de bucătari! 

Moghrabinul începu să râdă şi răspunse: 

— O, Juder, sacul acesta este fermecat! Și este slujit 
de un efrit care, dacă am vrea, ne-ar aduce pe dată o 
mie de mâncăruri siriene, o mie de mâncăruri egiptene, 
o mie de mâncăruri indiene, o mie de mâncăruri 
chinezeşti! 

Şi Juder se minună: 

— O, ce sac frumos! şi câte minuni cuprinde! și câtă 
îmbelșugare! 

Pe urmă mâncară amândoi pe săturate și aruncară 
ceea ce rămase de la prânzul lor. Și moghrabinul puse 
tăvile de aur în sac; pe urmă, băgă mâna în cealaltă 
despărțitură a desagilor și scoase de acolo un ulcior de 
aur plin cu apă proaspătă și bună. Şi băură și îşi făcură 

spălările cele după sfânta datină și rostiră rugăciunea 

e după prânz, și-apoi puseră ulciorul la loc în sac, 
lângă unul dintre cele două bocale, sacul pe spinarea 
catârului, și încălecară și ei pe catâr, și își urmară drumul 
mai departe. 

După un răstimp, moghrabinul îl întrebă pe Juder: 

— Tu ştii, o, Juder, cât drum am bătut de la Cairo 
până aici? 

El răspunse: 

— Pe Allah! nu știu! 

El spuse: 

— Am străbătut, în aceste două ceasuri, o depărtare 
care cere pe puţin o lună de umbler! 

El întrebă: 

— Cum așa? 

El spuse: 

— Află, o, Juder, că această catârcă pe care ne aflăm 
noi este în totului-tot o ginnă ca toţi ginii! Într-o zi ea 
străbate de obicei o depărtare de un an de umbles; ci 
astăzi, ca să nu te ostenesc, a mers încetișor, la pas! 

Și cu asta își urmară drumul către Maghreb; și în 
fiecare zi, dimineaţa și seara, sacul le îndestula toate 
nevoile: și Juder nu avea decât să-și dorească o mâncare 
de-ar fi fost oricât de anevoioasă și de nemaipomenită, 
pentru ca numaidecât mâncarea să se și afle în fundul 
sacului, gata caldă și orânduită frumos pe o tavă de aur. 
Şi ajunseră în felul acesta, după cinci zile de umblet, în 
Maghreb, și intrară în cetatea Fasului și a Miknasului. 

Or, peste tot, de-a lungul ulițelor, toți trecătorii îl 
cunoșteau pe stăpânul moghrabin și îl întâmpinau cu 
salamalecuri, ori mai adesea veneau să-i sărute mâna, 
până ce ajunseră la o casă unde moghrabinul descălecă 
și bătu la poartă. Şi numaidecât poarta se deschise și 
în pragul ei se ivi o copilandră, întocmai ca o lună, și 
frumoasă și subţire ca o gazelă uscată de sete, care le 
zâmbi cu un zâmbet de bun venit. Şi moghrabinul îi 
spuse părintește: 

— O, Rahma, fata mea, dă fuga și deschide-ne sala 
cea mare de la sarai! 

Şi tânăra Rahma răspunse: 

— Pe capul și pe ochii mei! 

Și o luă înaintea lor, înlăuntrul saraiului, legănându-și 
şoldurile. Și minţile lui Juder se zburătăciră; şi își zise 
în sineşi: „Hotărât! fata aceasta de bună seamă că este 
fata vreunui sultan.“ 

lar moghrabinul luă mai întâi sacul de pe spatele 
catârcii și spuse: 4 

— O, catârcă, întoarce-te de unde ai venit! Şi Allah 
să te binecuvânteze! 

Şi iacătă că deodată pământul se deschise și o cu- 
prinse pe catârcă în nului, după care se închise la loc 
numaidecât. Și Juder strigă: 

— O, Ocrotitorule! Mărire lui Allah carele ne-a mân- 
tuit și ne-a ocrotit câtă vreme am stat pe spinarea ei! 

Ci moghrabinul îi zise: 

— Pentru ce te minunezi, o, Juder? Nu ţi-am spus 
de la început că este o ginnă din ceata efriților? Să ne 
grăbim însă a intra în sarai și să mergem în sală! 

Şi merseră după copilă. 

Când intră în sarai, Juder rămase uluit... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute șaptezeci şi doua noapte 
Spuse: 


Când intră în sarai, Juder rămase uluit de strălucirea 
și de belșugul de bogății ce se aflau acolo și de frumuse- 
tea policandrelor de argint și a lanțurilor de aur de care 
atârnau, ca și de risipa de nestemate și de alămuri. Şi, 
după ce se așezară jos pe chilimuri, moghrabinul îi 
spuse fetei sale: 

— Ya Rahma, du-te degrabă și adu legătura de mă- 
tase pe care o ştii! 

ŞI fata se duse numaidecât să aducă legătura aceea 
și o înmână tatălui ei care o desfăcu și scoase o mantie 
care preţuia pe puţin o mie de dinari și, dându-i-o lui 
Juder, spuse: 

— Imbracă-te cu ea, o, Juder, și fii aici oaspete bine 
venit! 

Şi Juder o îmbrăcă și se făcu atâta de strălucitor, 
încât părea asemeni vreunui fiu de sultan, dintre 
sultanii Arabiei de la Soare-Apune! 

După care moghrabinul, care sta cu sacul dinainte, 
băgă mâna în sac și scoase din el o sumedenie de tăvi pe 
care le orândui pe faţa de masă întinsă de către fiică-sa, 
și nu se opri decât după ce înșirui așa patruzeci de tăvi 
de felurite culori și de felurite bucate. Pe urmă, îi spuse 
lui Juder: 

— Întinde mâna și ia de mănâncă, o, stăpâne al 
meu, şi fii îngăduitor față de noi pentru puţinătatea 
cu care te ospătăm; căci noi încă nu-ţi știm gusturile 
și bucatele pe care le dorești! Nu ai, așadar, decât să ne 
spui ce-ţi place mai mult și ce-ţi poftește sufletul, și noi 
îți aducem fără de zăbavă! 

Juder răspunse: 

— Pe Allah! o, călătorule, stăpâne al meu, mie îmi 
plac toate bucatele, fără osebire, și nu mă dau în lături 
de la niciuna! Nu mă mai întreba, așadar, ce-mi place, 
şi adu-mi tot ce-ţi trece prin gând! Întrucât eu mănânc 
orice! Şi-asta-i tot ce-mi place cel mai mult pe lume! 
Mănânc strașnic! lacătă! 

Și mâncă straşnic în seara aceea și, de altminteri, 
în fiecare zi, fără ca pentru aceasta să se vadă vreodată 
fum de bucătărie. Căci moghrabinul nu avea decât să-și 
bage mâna în sac, zândind la vreun fel de mâncare, și 
numaidecit scotea mâncarea aceea pe o tavă de aur! Și 
tot așa cu poamele ori cu dulciurile. Şi Juder trăi în felul 
acesta în palatul moghrabinului vreme de douăzeci de 

zile, schimbându-și mantia în fiecare dimineață; și 
fiecare mantie era mai minunată decât sora ei. 

În cea de a douăzeci și una dimineață, moghrabinul 
veni la el și-i spuse: 

— Scoală-te, o, Juder! lacătă ziua hotărâtă pentru 
deschiderea comoarei lui Șamardal! 

Şi Juder se ridică şi se duse cu moghrabinul. Iar 
când ajunseră dincolo de zidurile cetăţii, deodată se 
iviră două catârce, pe care încălecară, și doi robi negri 
care mergeau în urma catârcelor. Şi, drumeţiră așa 
până la amiază, când ajunseră pe ţărmurii unei ape 
curgătoare; și moghrabinul puse piciorul la pământ și 
îi spuse lui Juder: 

— Descalecă! 

Şi după ce Juder descălecă, moghrabinul făcu un 
semn cu mâna către cei doi negri, spunându-le: 

— Haide! 

Numaidecât, cei doi negri luară cele două catârce, 
care se mistuiră, pe urmă se întoarseră pe malul apei, 
aducând în spinare un cort şi chilimuri și perne, şi 
ridicară eoa îl îmbrăcară cu chilimuri și rânduiră 
de jur împrejur pernele și perniţele. După care aduseră 
sacul și cele două bocaluri în care se aflau închiși cei 
doi peşti de culoarea coraiului. Pe urmă așternură masa 
și întinseră, scoţându-le din sac, douăzeci și patru de 
tăvi cu bucate. După care se mistuiră. 

Atunci mo rabinul se ridică, așeză dinaintea lui 
cele două bocete pe un scăuieș, și începu să murmure 
deasupra lor descântecele de vrajă și însele până 
când cei doi pești începură să strige dinlăuntru: 

— lartă-ne! o, stăpâne vraci, fie-ţi milă de noi! 

Și i se rugară așa mai departe, în vreme ce el rostea 
descântecele. Și dintr-odată cele două bocale pocniră 
și se făcură țăndări, pe când dinaintea moghrabinului 
se iviră două fiinţe, cu braţele încrucișare a umilință, 
care spuneau: 

— Mântuire și îndurare, o, atotputernice ghicitor! 

Ce gând ai cu noi? 

El răspunse: 

— Gândul meu este să vă sugrum și să vă ard! afară 
doar dacă îmi făgăduiţi să deschideţi comoara lui 
Şamardal! 

Ele spuseră: 

— Îşi făgăduim! Şi avem să-ți deschidem comoara! 
Ci trebuie numaidecâr să-l aduci aici pe Juder, pescarul 
din Cairo. Căci este scris în cartea Soartei că în niciun 
fel nu poate fi deschisă comoara decât sub privirile lui 
Juder! Şi nimenea nu poate intra în locul unde se află 
ea, decât numai acel Juder, fiul lui Omar! 

EI răspunse: 

— Pe acela despre care vorbii l-am adus! Se află 
chiar aci de față! lacătă-l! Vă vede și vă aude! 

Şi cele două făpturi se uitară cu luare-aminte la 
Juder și spuseră: 

— Acuma nu mai este nicio piedică! Și te poţi bizui 
pe noi! Ne juruim pe Nume! 

Încât moghrabinul le îngădui să se ducă unde aveau 
să se ducă. Şi ei pieriră în apa râului. 

Atunci moghrabinul luă o trestie lungă şi goală, pe 
care așeză două tipsioare de cornalină roșie; și pe acele 
tipsii puse un tas de aur plin cu cărbune, peste care 
suflă numai o dată. Şi numaidecât cărbunele se aprinse 
şi se schimbă în jar fierbinte. Atunci moghrabinul 
presără tămâie peste jar și spuse: 

— O, Juder, iacătă că aburii tămâii se ridică, iar eu 
acum am să rostesc descântecele de vrajă pentru des- 
chidere. Ci, întrucât odată ce am să încep descărca 
n-am să mai pot să mă opresc fără primejdia de a face 
zadarnice puterile talismanice, vreau să te învăţ mai 
întâi ce ai de făcut ca să ne atingem ţinta pe care ne-am 
pus-o când am venit în Maghreb! 

Şi Juder răspunse: 

— Învaţă-mă, o, stăpâne deplin al meu! 

Şi moghrabinul spuse: 


— Află, o, Juder... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute șaptezeci și treia noapte 
Spuse: 


... Află, o, Juder, că atunci când am să încep a rosti 
descântecele de vrajă peste fumul de tămâie, apa râului 
are să înceapă să scadă încet-încet, și râul până la urmă 
are să sece cu totul și să-și arate vadul gol. Atunci ai 
să vezi ivindu-se, pe clinul uscat al vadului, o poartă 
de aur, mare și înaltă cât poarta unei cetăți, cu două 
verigi tot de aur. Tu să te duci la poartă și să baţi în ea 
încet cu una dintre cele două verigi care închid poarta 
şi să aștepți o clipă. Pe urmă să baţi încă o dată, mai 
tare decât întâia oară, și iar să aștepți! Apoi să baţi a 
treia oară, mai tare decât înainte și să stai neclintit. Şi 
după ce vei fi bătut în felul acesta de trei ori la rând, 
ai să auzi dinlăuntru pe careva strigând: „Cine bate 
la poarta Comorilor și nu știe să dezlege vrăjile?“ Tu 
să răspunzi: „Sunt Juder pescarul, fiul lui Omar din 
Cairo!“ Şi poarta are să se deschidă, iar în prag are să 
se ivească un ins care, cu spada în mână, are să-ţi spună: 
„Dacă ești cu adevărat omul acela, întinde sacul. să-ți 
tai capul!“ Iar tu să întinzi gâtul fără de teamă; și el 
are să ridice spada asupra ta, dar numai pentru ca să se 
prăbușească pe loc la e tale; și n-ai să mai vezi 
decât un trup fără suflet! Şi tu n-ai să păţeşti nimic! Ci 
dacă, de frică, n-ai să faci ce-ţi spune, are să te ucidă pe 
clipă pe dată. Când în felul acesta vei fi a cea dintâi 
vrajă, ai să intri înlăuntru şi ai să vezi a doua poartă, 
în care să baţi numai o dată, dar cât mai tare. Atunci 
are să ţi se arate un călăreț cu o lance mare pe umăr și 

care are să-ți spună, ameninţându-te cu lancea ridicată 
deodată: „Ce pricină te aduce în aceste locuri pe care 
niciodată nu le bat și nu le calcă nici cetele omenești, 
nici seminţiile ginnilor?“ Iar tu, drept orice răspuns, 
să-i arăţi semeț pieptul deschis, ca să te lovească; și el 
are să te lovească cu lancea lui. Ci tu n-ai să pățeşti 
nimic; iar el are să se prăbușească la picioarele tale și 
n-ai să mai vezi decât un trup fără de suflet! Dar dacă ai 
să dai îndărăt, are să te ucidă! Ai să ajungi la urmă la a 
treia poartă, de unde are să iasă în întâmpinarea ta un 
arcaș, care o să-și încordeze arcul cu săgeata împotriva 
ta; ci tu să-i arăţi curajos pieptul ca pe o ţintă, și el are 
să cadă la picioarele tale, trup fără de suflet! Or, dacă ai 
să şovăi, te ucide! Ai să mergi mai departe și ai să ajungi 
la a patra poartă, de unde are să se repeadă la tine un 
leu cu chip înfricoșător, cu gura căscată, dând să te 
mănânce. Fu să nu te sperii și să nu fugi; ci întinde 
mâna către el; și, de îndată ce mâna ta va fi între dinţii 
lui, leul are să se prăbușească la picioarele tale, fără 
să-ţi facă vreun rău. Atunci să te îndrepţi către a cincea 
poartă, de unde ai să vezi că iese un arap negru, care are 
să te întrebe: „Cine eşti?“ Tu să spui: „Sunt Juder!“ și el 
are să-ți răspundă: „Dacă eşti cu adevărat omul acela, 
încearcă atunci să deschizi cea de a șasea poartă!“ Tu 
numaidecât să te duci drept la cea de a șasea poartă și 
să strigi: „O, lisuse, poruncește lui Moise să deschidă 
poarta!“ Și poarta are să se deschidă dinaintea ta și ai să 
vezi ivindu-se doi balauri năprasnici, unul din dreapta 
și unul din stânga, care, cu gurile căscate, au să sară 
asupra ta. Să nu-ţi fie frică! Ci să-ţi întinzi către fiecare 
câte o mână, iar ei au să dea să ți le muște; ci zadarnic: 
căci se vor și zvârcoli neputincioși la picioarele rale. 
Şi, mai cu seamă, să nu dai vreun semn că te-ai sfii 
de ei; de nu, moartea ta-i neîndoielnică. Ai să ajungi 
la urmă și la cea de-a șaptea poartă, și ai să baţi. lar 
fiinţa care are să-ţi deschidă și să ţi se arate în prag are 
să fie maica ta! Şi are să-ţi spună: „Fii binevenit, fiul 

meu! Apropie-te de mine, ca să-ți urez bună pace!“ Ci 
tu să-i răspunzi: „Stai acolo unde ești! Și dezbracă-re!“ 
Ea are să-ţi spună: „O, copilul meu, sunt mama ta! Şi 
îmi datorezi oarecare mulțumire și oarecare cinstire, ca 
răsplată că te-am alăptat și că ţi-am dat o creștere aleasă! 
Cum de-mi ceri să mă dezbrac față de tine?“ Tu să-i 
răspunzi cu gura mare: „Dacă nu-ţi lepezi numaidecâr 
hainele, te omor!“ Şi să înhaţi o ada pe care ai s-o 
găsești atârnată la dreapta, pe perete, și să-i spui: „Hai, 
începe!“ Şi ea are să încerce să te îndpplece și are să 
caute să te amăgească atunci, căindu-și soarta. Ci tu ia 
seama să nu te Îşi tulburat de vorbele ei, și, de fiecare 
dată când are să-și lepede o haină de pe ea, tu să-i strigi: 
„Leapădă-le şi pe celelalte!“ Şi mereu s-o ameninţi cu 
moartea, până ce are să rămână goală de tot! Ci atunci 
ai s-o vezi cum fuge și piere! Și în felul acesta, o, Juder, 
ai să rupi toate vrăjile și ai să spulberi toate farmecele, 
mântuindu-ţi zilele. Şi nu-ţi mai rămâne pe urmă decât 
să culegi roadele strădaniilor tale. Pentru acesta, nu ai 
decât să treci dincolo de a șaptea poartă și ai să găsești 
înlăuntru aur strâns mormane. Ci să nu iei aminte 
la el, și să te duci drept la un foișor micuţ, aflat în 
mijlocul comorilor și peste care este trasă o perdea. Dă 
atunci la o parte a aceea, și ai să-l vezi, culcat 
într-un jeţ de aur, pe vrăjitorul cel mare, Şamardal, 
chiar acela care-i stăpânul acelei comori! Și lângă capul 
lui ai să vezi lucind ceva rotund ca luna: aceea-i a 
cerească. Și ai să-l vezi pe mag încins cu spada despre 
care ţi-am vorbit, și având pe deget inelul cu pecetea, 
și, atârnat cu un lanţ de aur la gâtul lui, șipul cu kohl! 
u să nu șovăiești atunci! Ia cele patru lucruri de preț și 
grăbește-te să ieși din comoară și să vii să mi le dai! Ci, 
O, Juder, ai grijă să nu uiţi nimic din toate câte te-am 
învăţat, ori să faci altmintrelea de cum te-am sfătuit. 
De nu, ai să te căiești amarnic și ai să ai multe necazuri 
de îndurat! 
Şi, sfârșind de spus toate acestea, moghrabinul îi 

mai înșirui lui Juder aceleași sfaturi, o dată, de două 
ori, de trei ori şi de patru ori, ca să i le vâre cât mai bine 
în cap, până ce Juder spuse singur: 

— Acuma ţin minte tot! Da care-i fiinţa omenească... 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute șaptezeci şi patra noapte 
Spuse: 


... care-i fiinţa omenească în stare să înfrunte atâtea 
înfricoşăroare talismanuri de care mi-ai spus, şi să 
îndure atâtea amarnice primejdii? 

Moghrabinul răspunse: 

— O, Juder, să n-ai nicio frică în privinţa aceasta! 
Toate făpturile pe care ai să le vezi la porţi nu sunt decât 
niște năluci fără de suflet! Poţi, dar, să fii pe deplin li- 
niștit! 

Şi Juder rosti: 

— Îmi pun nădejdea în Allah! 

Numaidecât moghrabinul îşi începu afumările 
vrăjitoreşti. Mai puse niște tămâie pe jarul din căţuie și 
începu să rostească descântecele. Şi iată că apa râului 
scăzu încet-încet și se scurse, iar vadul apei se ivi uscat, 
cu poarta cea mare a Comorii. 

Dacă văzu așa, Juder, fără a mai șovăi, se lăsă în 
albia râului și se îndreptă către poarta de aur, în care 
bătu întâia oară încetișor, pe urmă a doua oară și a treia 
oară. Şi din lăuntru se auzi un glas care întreba: 

— Cine bate la poarta Comorilor fără a şti să rupă 
vrăjile? 

— Sunt Juder ben-Omar! 

Şi poarta SEE dată se deschise și în prag se ivi o fiinţă 
care, cu spada în mână, răcni: 

— Intinde gâtul! 

Şi Juder își întinse gâtul: iar celălalt abătu asupra-i 
spada; ci numai ca să se și prăbușească tot atunci. 
Şi așa se petrecură lucrurile până la cea de a șaptea 
poartă, întocmai cum îi prorocise și cum îl dădăcise 
moghrabinul. Și de fiecare dată Juder rupse vrăjile, cu 
mare curaj, până ce i se arătă maică-sa, ieșind de după 
cea de a șaptea poartă. Ea îl privi şi-i zise: 

— Pacea lui Allah fie cu tine, o, copile al meu! 

Ci Juder îi strigă: 

— Da cine-mi ești tu? 

Ea răspunse: 

— Eu sunt maica ta, o, fiul meu! Sunt cea care te-a 
purtat nouă luni în pântecele ei, şi te-a alăptat, și ţi-a 
dat creșterea pe care o ai, o, copilul meu! 

El răcni: 

— Leapădă-ţi hainele! 

Ea răspunse: 

— Tu eşti fiul meu; cum de-mi ceri să mă dezbrac 
față de tine? 

El spuse: 

— Dezbracă-te, că de nu îţi tai capul cu spada 
aceasta! 

Și întinse mâna către perete, apucă spada agăţată 
acolo și o flutură strigând: 

— Dacă nu te deban te omor! 

Atunci ea se hotărî să-şi scoată vreo două haine; ci 
el îi spuse: 

— Scoate-le pe toare! 

Şi ea mai dezbrăcă vreo două. EI îi spuse: 

— Mai departe! 

Şi o hărţui așa mereu, până ce bătrâna își lepădă toate 
hainele și nu mai rămase pe ea decât cu izmănuţele, și 
rușinată, îi spuse: 

— Ah, copile al meu, m-ai jefuit de toată truda cea 
îndelungată pe care am risipit-o ca să te cresc! O, ce 
amar! Au inima ta-i de piatră? Și oare chiar vrei să mă 
aduci într-o stare atât de rușinoasă, silindu-mă să-mi 

arăt goliciunea în faţa ta? O, fiul meu, oare nu-i asta o 
nelegiuire și o blestemăţie? 

El zise: 

— Adevăratu-i! Poţi, dar, să lași pe tine izmănuţele! 

Ci nici nu rosti bine Juder cuvintele acestea, că bă- 
trâna şi strigă: 

— S-a inda lecat! Dațçi-i! 

Și BRO din toate părțile, se abătu peste 
umerii lui un potop de lovituri, dese și multe ca sat 
dare de toți străjerii cei nevăzuțţi ai comorii. Şi, pentru 
Juder, chiar că aceasta fu o mamă de bătaie cum nu mai 
căpătase vreodată, de să n-o mai uite toată viaţa lui! Pe 
urmă efriții cei nevăzuţi îl zvârliră, cât ai clipi din ochi, 
cu lovituri amarnice, afară din sălile comorii și dincolo 
de poarta pe care o închiseră la loc, ca mai înainte! 

Or, moghrabinul văzuse cum îl aruncau afară pe 
poartă şi se repezi să-l tragă de-acolo, întrucât înce, 
năboind cu mare huiet, cuprindeau vadul râului și îşi 
porneau curgerea lor zăgăzuită. Şi îl duse leșinat pe 
țărm şi începu să rostească asupra lui surale din Coran, 
până ce își veni iarăși în simţiri. Atunci îi spuse: 

— Ce-ai făcut, o, bietul de tine! 

El răspunse: 

— Trecusem toate piedicile și rupsesem toate vrăjile! 
Și a fost ca tocmai izmănuţele mamei mele să-mi prici- 
nuiască pierderea a tot ce dobândisem, și să fie pricina 
acestei ciomăgeli care m-a zugrăvit! 

Și îi povesti tot ce i se întâmplase înlăuntru. 

Atunci moghrabinul îi zise: 

— Nu te-am sfătuit eu să nu te abaţi de la ce te-am 
învăţat? Uite-acuma! Mi-ai făcut și mie necazuri, ţi-ai 
făcut și ţie, şi toate astea numai pentru că n-ai vrut s-o 
silești să-și scoată izmănuţele! Gata pentru anul acesta! 
Acuma trebuie să așteptăm anul următor, ca să mai în- 
cercăm iară! Până atunci, ai să rămâi la mine! 

Şi îi chemă pe cei doi negri, care se iviră numaidecât 
și strânseră cortul, adunară ce era de adunat, și pieriră 

o clipă, ca să se întoarcă numaidecâr cu cei doi catâri 
pe care Juder și moghrabinul încălecară și porniră pe 
dată îndărăt către cetatea Fasului. 

Juder rămase așadar în casa moghrabinului un an 
întreg, îmbrăcând în fiecare zi o mantie nouă, de mare 
preţ, și mâncând și bând bine tot ce i se scotea din sac, 
după cum îi plăcea și râvnea. 

Or, iacătă şi ziua hotărâtă, la ir pusa, anului cel 
nou, pentru cealaltă încercare; și moghrabinul veni la 
Juder și îi spuse: ' 

— Scoală-te! Și să mergem unde trebuie să mergem! 

El răspunse: 

— De bună seamă! 

Şi ieșiră din cetate, şi-i văzură pe cei doi negri care le 
aduseră cele două catârce, pe care încălecară numaidecât 
și le îndemnară către râu, pe ale cărui ţărmuri ajunseră 
în curând. Cortul fu ridicat și întins și itapedabie ca 
și întâia oară. Și, după ce mâncară, moghrabinul luă 
trestia aceea goală, tipsiile de cornalină roșie, căţuia 
plină cu jăratic şi cu tămâie; și, înainte de a începe 
afumările magice, îi spuse lui Juder: 

— O, Juder, am să-ţi dau un sfat! 

Juder strigă: 

— O, stăpâne călător al meu, chiar că nu mai trebuie 
să-ţi dai osteneala. De-aș fi uitat ciomăgeala, aș fi uitat 
și minunatele tale sfaturi de anul trecut. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute șaptezeci şi cincea noapte 


Spuse: 


— De-aș fi uitat ciomăgeala, aș fi uitat și minunatele 
tale sfaturi de anul trecut. 
Moghrabinul îl întrebă: 


— Atunci, chiar ţii minte? 

El răspunse: 

— Uf, de bună seamă că ţin! 

El spuse: 

— Ei bine, Juder, păzește-ți sufletul! Și, mai cu seamă, 
nu te mai gândi că bătrâna aceea este mama ta, când ea 
nu-i decât o vedenie care a luat chipul mamei tale ca să 
ce amăgească! Or, dacă întâia oară ai ieșit de acolo cu 
oasele întregi, de data asta, dacă mai greșeşti, să nu te 
îndoieşti că ai să le lași în comoară! 

El răspunse: 

— Am greşit! Ci dacă și de data asta mai greșesc, mi 
se cuvine să fiu ars! 

Atunci moghrabinul puse tămâia pe jăratic și rosti 
descântecele. Şi numaidecâr râul secă și îi îngădui lui 
Juder să meargă la poarta de aur. Bătu în poarta aceea 
care se deschise; și Juder izbuti să biruie vrăjile de la 
toate porțile, până ce ajunse dinaintea maicii sale, 
care-i spuse: 

— Fii binevenit, o, copile al meu! 

El răspunse: 

— Şi de când și cum oi fi eu copilul tău, o, blestemato? 
Scoate-ţi hainele! 

Atunci ea începu, da tot mai căutând să-l amăgească, 
să-și scoată încet și una câte una hainele, până ce nu 
mai rămase decât cu izmănuţele pe ea. Și Juder răcni: 

— Scoate-le, o, blestemato! 

Şi ea își scoase izmănuţele, ci numaidecât pieri, 
nălucă fără suflet! 

Și Juder intră fără de nicio piedică în vistierie, și 
văzu mormanele de aur adunat în șiruri strânse; ci, 
fără a lua seama nicidecum la aur, se duse drept la 
foișorul din mijloc şi, dând perdeaua la o parte, îl văzu 

e solomonarul cel mare Al-Șamardal, culcat în jeţul 
ui de aur, cu spada talismanică la brâu, cu inelul pe 
deget, cu șipul de kohl atârnând la gât de lanțul de 
aur și, deasupra capului, cu sfera cerească strălucind și 
rotundă ca luna. 

Atunci, fără a mai pregeta, înaintă și desprinse spada 
de la brâu, scoase inelul talismanic, dezlegă șipul de 
kohl, luă sfera cerească și se trase îndărăt să plece. Și pe 
dată începu să răsune împrejurul lui un zvon dulce de 
lăute şi d clopoței nevăzuţi, care îl însoți pe biruitor 
până la ieșire, pe când din toate părţile vistieriei de 
sub pământ glasurile străjilor se ridicau în slava lui 
strigând: 

— De mare folos să-ți fie, o, Juder, ceea ce ai dobân- 
dit! Plecăciune! Plecăciune! p 

Şi cântecele nu mai conteniră să răsune și glasurile 
nu mai conteniră să-l firitisească până ce ieși din 
vistieria de sub pământ. 

Când îl văzu că vine încărcat cu talismanele, 
moghrabinul se opri din afumări și din descântece, 
și se ridică și începu să-l îmbrăţișeze strângându-l la 
piept și rostindu-i salamalecuri din inimă. Și după ce 
judet îi înmână cele patru talismane, moghrabinul îi 
chemă din adâncurile văzduhurilor pe cei doi negri care 
sosiră, strânseră cortul și aduseră cele două catârce, pe 
care Juder și moghrabinul încălecară ca să se întoarcă 
în cetatea Fasului. 

Când ajunseră la palat, se așezară împrejurul mesei 
întinse şi pline cu o mulțime de tăvi scoase din sac, și 
moghrabinul îi spuse lui Juder: 

— O, frate al meu, o, Juder, ia de mănâncă! 

Și Juder mâncă și se satură. Atunci tăvile goale fură 
puse în sac, masa fu strânsă, și moghrabinul Abd Al- 
Samad spuse: 

— O, Juder, ţi-ai lăsat pământul și ţara din pricina 
mea! Și ai dus la bun sfărșit treburile mele! Iar eu, în 
felul acesta, îţi sunt îndatorat cu bunurile pe care le-ai 
agonisit pentru mine! Nu ai decât să hotărăști tu însuți 
plata ce ți se cuvine; întrucât Allah (preamărit fie El!) 
are să fie darnic față de tine, prin mijlocirea mea! 
Cere-mi, dar, orice vrei; și să nu te simţi stânjenit, căci 
ți se cuvine orice! 

Juder răspunse: 

— O, stăpâne al meu, nu doresc de la Allah și de la 
tine decât să-mi dai sacul! 

Şi mogbhrabinul îi puse numaidecât sacul în mână, 
spunându-i: 

— Fără nicio îndoială că ti se cuvine! Și de-ai fi dorit 
orice altceva, ai fi căpătat! Ci, o, sărace, sacul acesta nu 
ar putea să-ţi fie de flos decât ca să mănânci! 

El răspunse: 

— Şi ce-aş putea să-mi doresc mai bun? 

EI spuse: 

— Ai îndurat multe necazuri cu mine; și ţi-am fä- 
găduit că am să te duc îndărăt în ţara ta mulțumit 
și îmbelșugat. Or, sacul acesta nu-ți poate da decât 
demâncarea; dar n-are să te îmbogăţească! Iar eu vreau, 
pe deasupra, să te și îmbogăţesc! la, dar, sacul, ca să 
scoţi din el orice bucate vei dori; ci am să-ţi mai dau, 
pe deasupra, şi un sac plin cu aur și cu giuvaieruri de 
toate felurile, pentru ca, atunci când ai să te întorci în 
ţara ta, să te faci un mare neguţător și să poți răzbi, şi 
încă din prisosinţă, toate nevoile tale și alor tăi, fără să 
ai a te zgârci vreodată! 

Pe urmă adăugă: 

— În ce privește sacul cu bucate, am să te învăţ cum 
să te slujești de el spre a ţi le scoate pe cele pe care le 
doreşti! Pentru aceasta nu ai decât să-ţi afunzi mâna în 
el, rostind: „O, slujitor al acestui sac, te juruiesc întru 
virtutea Vajnicelor Nume Magice, care au toată puterea 
asupra ta, să-mi aduci cutare mâncare!“ și pe dată ai să 
găsești în fundul sacului toate bucatele pe care ți le-ai 
râvni, de-ar fi ele în fiecare zi de o mie de feluri și de o 
mie de gusturi osebite! 

Pe urmă moghrabinul făcu să se ivească unul dintre 
cei doi negri, cu una dintre cele două catârce, luă un 
sac mare cu două despărţituri, asemenea cu sacul de 
bucate, și umplu una dintre despărțituri cu galbeni și 
cu drugi de aur, iar celălaltă despărțitură cu giuvaieruri 

şi cu nestemate, puse sacul acesta pe spinarea catârcei, 
îl coperi cu sacul de bucate care părea cu totul gol, și-i 
spuse lui Juder: 

— Încalecă pe catârcă! Negrul are să meargă înaintea 
ta și are să-ţi arate calea de urmat, și are să te călăuzească 
până la poarta casei tale din Cairo. Și, când ai să ajungi 
acolo, să iei cei doi saci și să-i dai negrului catârca, iar 
acesta are să mi-o aducă îndărăt! Și să nu spui nimănui 
taina noastră! Şi-acuma, te las cu bine întru Allah! 


În clipita aceasta a istorisiri sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute şaptezeci şi șasea noapte 
Spuse: 


— Şi-acuma, te las cu bine întru Allah! 

Juder răspunse: A 

— Allah sporească-ți avuţiile şi harurile! Îţi mulțu- 
mesc din sulet 

Şi încălecă pe catârcă, având la spate cei doi desagi, 
şi porni la drum, cu negrul înaintea lui. 

Or, catârca se ţinu pe urmele arapului, care o călăuzi 
tot drumul, zi și noapte; și, de data aceasta, nu-i trebui 
decât o singură zi ca să străbată drumul din Maghreb 
până la Cairo; căci, în dimineaţa celei de a doua zile, 
Juder se văzu dinaintea zidurilor cetăţii Cairo, și intră 

e Poarta Biruinţii în cetatea lui de baștină. Şi ajunse 
i casa lui. Şi o văzu pe maică-sa stând pe prag, cu 
mâna întinsă către trecători, la care cerea de pomană, 
zicând: 

— Fäceți-vă milă și pomană, în numele lui Allah! 

Dacă o văzu aşa, mințile lui Juder se întunecară. Se 
dete jos de pe catârcă și se repezi cu brațele deschise 
către maică-sa care, când îl cunoscu, începu să plângă. 
Şi Juder o duse în casă, după ce luă cei doi saci și 

lăsă catârca pe mâna arapului s-o dea moghrabinului 
îndărăt: întrucât catârca era o ginnă, iar arapul un 
inn! 

După ce Juder intră în casă cu maică-sa, o pofti să 
şadă jos pe rogojină și, cum era necăjit rău că o găsise 
cerșind în uliţă, îi spuse: 

— O, maică a mea, frații mei sunt bine sănătoși? 

Ea răspunse: 

— Sunt bine sănătoși! 

El întrebă: 

— Da pentru care pricină cerșeai în uliţă? 

Ea răspunse: 

— O, fiul meu, din pricină că îmi era foame! 

El spuse: 

— Cum așa? Până să plec, ţi-am dat o sută de dinari 
într-o zi, o sută de dinari a doua zi, și o mie de dinari 
în ziua când am plecat! 

Ea răspunse: 

— O, copilul meu, fraţii tăi au ticluit o viclenie îm- 
potriva mea și au izbutit să-mi ia tot bănetul acela, și 

e urmă m-au izgonit din casă. Și eu, ca să nu mor de 
lei am fost Să să cerșesc pe uliţe! 

EI spuse: 

— O, maică a mea, de-acuma n-ai să mai rabzi 
nimic, căci m-am întors și sunt aici! Nu te mai necăji! 
Uite un sac plin cu aur și cu giuvaieruri! Și casa-i plină 
de îmbelșugare! 

Ea răspunse: 

— O, copilul meu, tu cu adevărat te-ai născut bine- 
cuvântat și norocos! Aibă-te Allah în paza lui și spo- 
rească-și binefacerile asupra ta! Du-te, fiul meu, du-te 
de cumpără pentru noi amândoi oleacă de pâine să 
mâncăm, căci m-am culcat aseară fără să fi pus nimic în 
gură, și nici în dimineaţa aceasta n-am mâncat nimic! 

Şi Juder, când auzi de pâine, zâmbi a râde și spuse: 

— Binecuvântarea. și pi de împrejurul tău, o, 
măicuţă! Nu ai decât să-mi ceri bucatele pe care le 

dorești, şi eu ţi le dau numaidecât, fără a mai trebui să 
mă duc să le cumpăr din suk ori să le gătesc la cuhnie! 

Ea spuse: 

— O, copilul meu, da nu văd să ai nimica la tine! Şi 
n-ai adus te sacii aceia doi, iar unu-i gol! 

El spuse: 

— Am tot ce vrei, și de toate felurile! 

Ea spuse: 

— Copile drag, fie ce-o fi, numai să potolească foamea! 

El spuse: A 

— Adevărat vorbeşti! La nevoie, omul se mulțumește 
cu puţin! Dar când are belşug de toate, îi place să facă 
nazuri și nu mai mănâncă decât bunătăţuri! Or, eu am 
cu mine de toate din belșug, și tu nu trebuie decât să 
alegi! 

Ea spuse: 

— Copilul meu, vreau atunci o plăcintă caldă și o 
bucată de brânză! 

El răspunse: 

— O, maică a mea, numai atâta nu este potrivit pen- 
tru tine! 

Ea spuse: 

— Tu ştii mai bine decât mine ce este potrivit! Nu ai 
decât să faci ce socoţi că este potrivit! 

El spuse: 

— O, maică, eu socot că este potrivit și vrednic de 
cinul tău un miel fript; și, tot așa, niște pui fripţi și 
niște orez cu oleacă de boia de ardei! Mai socot potrivit 
cu cinul tău niște cârnăciori dolofani, niște pas le 
copti, niște friptură de oaie, niște costiţe prăjite, nişte 
kenafa cu mi sale. cu miere de albine și cu zahăr, niște 
plăcintă de fi umplută cu fistic și înmiresmată cu 
ambră, și niște baclavale. 

Auzind asemenea vorbe, biata femeie socoti că fiu-său 
ori își râde de ea, ori și-a pierdut mințile, şi strigă: 

— Yuh! Yuh! Ce-ai paie o, fiul meu, o, Juder? Visezi 


ori te-ai smintit de-a binelea? 

El spuse: 

— Şi de ce? 

Ea răspunse: 

— Păi ce-mi tot înșiri tu acolo felurile acelea de bu- 
cate atâta de năstrușnice, și-atâta de scumpe, și-atâta 
de anevoie de gătit, pe care-i cu neputinţă să le avem! 

El spuse: 

— Pe viaţa mea! trebuie numaidecât să-ţi dau să mă- 
nânci din toate câte ţi le-am înșirat! 

Ea răspunse: 

— Da nu văd pe-aici pe nicăieri nimic din toate cât 
ai înșirat! 

El spuse: 

— Adu-ncoace sacul! 

Şi ea îi aduse sacul, pe care îl pipăi și văzu că e gol. 
Ci i-l dete, iar Juder își Piga numaidecât mâna în sac și 
scoase mai întâi o tavă de aur, pe care se lăfăiau, mires- 
maţi, și aburind, și înotând în zeama lor cea ispititoare, 
niște cârnăciori îndesaţi; pe urmă băgă iarăși mâna 
în sac, și iarăși, și iarăși, scoțând a pe rând toate 
bunătățurile pe care le înșirase, și încă și altele, despre 
care nici nu pomenise. Și maică-sa îi spuse: 

— Copilul meu, sacu-i tare mic și gol-goluț, iar tu ai 
scos din el o grămadă de bucate și T tăvi! Unde erau 
toate astea? 

El spuse: 

— O, maică a mea, află că sacul mi-a fost dăruit de 
moghrabin! Şi sacul acesta-i fermecat! Este slujit de 
un ginn care ascultă de poruncile ce i se dau după ce 
rostești cutare vorbe! 

Şi îi spuse vorbele. Iar maică-sa îl întrebă: 

— Atuncea și eu, dacă bag mâna în sac și cer niște 
bucate rostind vorbele astea, am să găsesc în el bucatele 
acelea? 

El spuse: 

— De bună seamă! 

Atunci ea băgă mâna în sac și zise: 

— O, slujitor al acestui sac, întru puterea Numelor 
Vrăjire care au stăpânire peste tine, te juruiesc să-mi 
mai aduci o costiță prăjită. 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute șaptezeci și șaptea noapte 
Spuse: 


... te juruiesc să-mi mai aduci o costiță prăjită. 

Şi îndată simţi sub mâna ei tava, pe care o scoase din 
sac. Şi era o costiță prăjită minunat și înmiresmată cu 
praf de cuișoare și cu mirodenii alese! Atunci bătrâna 
spuse: 

— Ci eu tot aș râvni o pitușcă proaspătă și niște 
brânză: căci sunt deprinsă cu ele și nimic nu-mi priește 
mai mult! 

Şi băgă mâna în sac, rosti vorbele şi scoase ce-și 
dorise! 

Atunci Juder îi zise: 

— O, maică a mea, când isprăvim de mâncat, să pui 
îndărăt în sac tăvile goale; căci talismanul cere să avem 
grija aceasta! Și, mai ales, să nu spui la nimeni taina; 
şi ascunde bine sacul în lacră la tine, ca să nu-l scoţi 
decât la nevoie. Da să nu te simţi stânjenită din pricina 
aceasta; să fii darnică față de toată lumea, faţă de toți 
vecinii și față de toţi săracii; și dă-le și fraților mei să 
mănânce, și când sunt eu aici, și în lipsa mea! 

Or, nici nu sfârși Juder de spus acestea, că cei doi 
fraţi ai lui se și iviră și văzură masa cea minunată! 

Într-adevăr, tocmai aflaseră știrea că Juder sosise, de 
la careva din mahala, care le spusese: 

— Fratele vostru s-a întors adineaori din călătorie, 
călare pe o catârcă pe care o ducea un arap, și îmbrăcat 
în niște haine fără de asemuire! 

Şi ei își ziseră atunci: 

— De-ar fi dat Allah să n-o fi chinuit pe maica! 
Pentru că acuma, fără de nicio îndoială, ea are să-i po- 
vestească tot ce-am făcut-o să îndure! Și-atunci, o, tare 
ne-o mai fi rușine faţă de el! 

Ci unul dintre ei adăugă: 

— Maica-i miloasă! Da, oricum, și dacă i-o povesti 
cum stă treaba, fratele nostru este și mai milos și mai 
iertător decât ea! Iar dacă născocim vreo pricină de cum 
ni s-a cășunat purtarea noastră, el are să, se încreadă și 
are să ne ierte! 

Şi-atunci se hotărâră să vină la el. 

Încât, când intrară în casă şi când Juder îi văzu, 
acesta se și ridică în cinstea lor și le ură bună pace, cu 
cele mai vădite semne de bucurie, și le spuse: 

— Şedeţi şi mâncaţi la noi! 

Iar ei șezură și mâncară. Şi erau tare lihniţi și sfarojiți 
de foame și de lipsuri! 

Când sfârşiră de mâncat și se săturară, Juder le 
spuse: 

— O, fraţii mei, luaţi ce-a mai rămas de la masa noas- 
tră şi împărțiți la cei săraci și la cerșetorii din mahala! 

Ei răspunseră: 

— O, frate, poate că ar fi mai bine să păstrăm acestea 
pentru cina noastră! 

El le spuse: 

— La ceasul de cină o să aveţi ceva mai acătării decât 
aceste rămășițe! 

Ei atunci strânseră rămășițele de la masă și ieșiră să 
le împartă săracilor și cerșetorilor care treceau pe uliţă, 
spunându-le: 

— Luaţi de mâncaţi! 

După care îi aduseră îndărăt tăvile goale lui Juder, 
care le dete mamei sale spunându-i: 

— Pune-le în sac! 

Seara, la vremea cinei, Juder luă sacul și scoase din el 
patruzeci de feluri de tăvi, pe care maică-sa le orândui 

una după alta pe masă; pe urma îi pofti și pe fraţii lui 
să vină să mănânce. Și, când sfârșiră, le scoase și niște 
prăjituri, ca să-şi îndulcească gura; şi ei se îndulciră. 
Atunci el le zise: 

— Luaţi ce-a rămas de la masa noastră și daţi săracilor 
și cerșetorilor! 

Pe urmă, a doua zi, îi ospăta iar, tot atâta de îmbel- 
șugat; şi tot așa, vreme de zece zile în șir. 

Or, după ce trecură aceste zece zile, Salem îi spuse 
lui Salim: 

— Tu pricepi cum face fratele nostru de ne dă nişte 
mese atâta de strălucite în fiece zi, o dată dimineaţa, 
o dată la prânz, o dată seara, și o dată dulciuri la 
vreme de noapte? Păi nici sultanii nu fac decât tot așa! 
De unde-au putut să-i pice un noroc ca ăsta și atâta 
îmbelșugare? Și noi nici nu ne punem întrebarea de 
unde-o f scoțând toate acele bucate uluitoare și acele 
prăjituri, de vreme ce nu-l vedem să cumpere nimic 
niciodată, și nici focul nu-l face, nici de bucărăreală nu 
se ține, nici vreun bucătar nu are! 

Şi Salim răspunse: 

— Pe Allah! haba n-am! Da poate că-i fi ştiind tu pe 
careva care să ne poată da vreo lămurire cumu-i tâlcul 
în treaba asta! 

El spuse: 

— Numai a bătrână ar putea să ne dumirească! 

Şi pe dată născociră o viclenie și se duseră la mama 
lor, în lipsa fratelui, şi-i spuseră: 

— O, maică a noastră, tare ni-i foame! 

Ea răspunse: 

— Fiţi pe pace, căci numaidecât aveţi să fiți multu- 
miti! 

Şi se duse în odaia în care se afla sacul, băgă mâna 
în el, cerând slujitorului câteva bucate cât mai calde, și 
scoase îndată acele bucate, pe care le duse fiilor ei, care 
îi spuseră: 

— O, maică, bucatele acestea sunt calde, iar noi nu 

te-am văzut nici să le fi gătit, nici măcar să fi suflat în foc! 

Ea răspunse: 

— Le scot din sac! 

Ei întrebară: 

— Care sac? 

Ea răspunse: 

— Un sac fermecat! Şi orice-i ceri, îți aduce duhul 
slujitor al acelui sac! 

Şi le destăinui vorbele vrăjite și le spuse: 

— Să păstraţi taina! 

Ei răspunseră: 

— N-avea nicio grijă! Nu spunem la nimeni nimic! 

Şi, după ce se încredințară bine de însușirile sacului 
și izbutiră să scoată din el mai multe feluri de bucate, 
șezură cuminţi în seara aceea. 

A doua zi însă, Salem îi spuse lui Salim: 

— O, fratele meu, da până când o să tot stăm noi la 
Juder în starea aceasta de slugi, mâncând din mila lui? 
Nu socoți că mai bine ar fi să ticluim vreo viclenie și 
să punem mâna pe sacul acela, ca să nu mai fie decât 
al nostru? 

Salim răspunse: 

— Ce viclenie am putea iscodi? 

El spuse: 

— Păi, să-l vindem pe fratele nostru Juder căpeteniei 
de pe marea de la Suez! 

El întrebă: 

— Şi cum să facem ca să-l vindem? 

Salem răspunse: 

— Păi să ne ducem, tu și cu mine, la căpitanul acela, 
care acuma tocmai se află la Cairo... 


' Marea de la Suez — golful Suez, despărțit de Egipt prin Peninsula 


Sinai. 

În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute șaptezeci și opta noapte 
Spuse: 


— Păi să ne ducem, tu și cu mine, la căpitanul acela, 

care acuma tocmai se află la Cairo și să-l poftim, pe el 
și pe încă vreo doi năieri, să vină sa ia masa cu noi! Şi-ai 
să vezi! Tu n-ai decât să adeverești vorbele pe care am să 
i le spun eu lui Juder, și-ai să vezi ce-am să fac până a 
nu se sfârși acea noapte! 
După ce se învoiră pe deplin în privința acestei plă- 
nuite vânzări a fratelui lor, se duseră să-l caute pe mai- 
marele Suezului și îi spuseră, după salamalecurile de 
cuviință: 

— O, căpitane, am venit la domnia ta pentru o treabă 
care negreșit că are să te bucure! 

El răspunse: 
— Bun! 
Ei spuseră: 

— Noi suntem fraţi amândoi; dar mai avem un 
frate, o lichea care nu-i bun de nimica. Și când tatăl 
nostru a murit, ne-a lăsat o moştenire pe care am 
împărţit-o între noi trei; iar fratele nostru și-a luat 
partea lui și s-a grăbit s-o vântuiască în dezmăţuri și-n 
zamparalâcuri! Şi, când a ajuns nevoiaș, a început să 
se poarte față de noi cu o mișelie aprigă și, până la 
urmă, ne-a chemat dinaintea judecătorilor, oameni răi 
și asupritori, învinuindu-ne că l-am înșelat la partea 
lui de moștenire! Și judecătorii, mitarnici și ticăloși, 
nu pregetară a ne face să prăpădim cu cheltuielile 
judecăților toată moștenirea de la părintele nostru! Ci 
el nu s-a mulțumit numai cu acea răutate! Ne-a chemat 

și a doua oară dinaintea asupritorilor și, în felul acesta, 
a izbutit să ne aducă la cea mai neagră sărăcie! 

Şi-acum, habar n-avem ce mai urzește iarăşi împotriva 
noastră! Am venit, dar, la domnia ta, ca să-ţi cerem să 
ne scapi de el, cumpărându-l de la noi spre a-ţi sluji ca 
vâslaș pe vreuna dintre navele domniei tale! 

Căpitanul răspunse: 

— N-aţi putea să născociţi vreun tertip ca să-l aduceți 
aici? lar eu, atunci, mă însărcinez să-l duc pe sus până 
la mare, fără zăbavă! 

Ei răspunseră: 

— Ne-ar fi cam peste mână să-l aducem aici! Mai 
bine-i să primeşti a ne fi oaspete astă seară: și adu 
cu tine doi oameni de-ai tăi, nu mai mult. Și, după 
ce fratele nostru are să adoarmă, noi tuscinci o să-l 
înșfăcăm, o să-i punem un căluș în gură și o să ţi-l dăm 
în seamă! Iar tu, sub coperișul nopții, ai să-l scoţi afară 
și-ai să faci ce-i vrea cu el! 

EI le răspunse: 

— Cu toată grija și bunăvoința! Vă învoiţi să mi-l 
lăsaţi la patruzeci de dinari? 

Ei răspunseră: 

— Atâta chiar că prea-i puţin! Ci pentru tine, hai 
treacă! Și, la căderea nopții, să vii în cutare uliţă, lângă 
cutare peamie, unde-ai să găsești pe unul dintre noi 
aşteptându-te! Și să nu uiţi să aduci cu tine doi oameni 
de-i tăi! 

Pe urma se duseră la fratele lor Juder, șezură cu el 
de lafuri ba despre una, ba despre alta, iar la o vreme 
Salem îi sărută mâna cu o înfățișare prin care parcă i-ar 
fi cerut ceva. Și Juder îl întrebă: 

— Ce dorești, o, fratele meu? 

El răspunse: 

— Află, o, fratele meu, o, Juder, că am un prieten care 
m-a poftit de multe dăţi în casa lui, pe vremea cât ai 

lipsit tu, și totdeauna s-a purtat faţă de mine cu multă 
dărnicie, și tare m-a îndatorat în felul acesta. M-am 
dus, așadar, astăzi, să-i mulţumesc, și el m-a poftit să 
rămân să cinez cu el; ci eu i-am spus: „Păi n-aş cam 
putea să-l las pe fratele meu Juder singur acasă!“ El mi-a 
spus: „Adu-l încoace cu tine!“ Eu am răspuns,: „Nu 
cred ca are să primească! Da ai putea tu să primeşti în 
seara aceasta să ne fii oaspete, dimpreună cu frații tăi!“ 
Or, fraţii lui tocmai se aflau acolo de faţă, și i-am poftit 
și pe ei, socotind în mintea mea că n-au să primească 
și că, în felul acesta, am să pot scăpa frumos cu faţa 
curată; da, din păcate, ei nu s-au codit nicidecum, iar 
fratele lor, văzându-i că primesc, a primit și el și mi-a 
spus: „Să mă aștepți la capătul uliței tale, lângă poarta 
geamiei, şi am să vin să ne întâlnim acolo, dimpreună 
cu frații mei!“ Or, acuma, o, frate Juder, tare mă tem 
că ei s-or și afla acolo, iar tu mă vezi ce tare încurcat 
sunt față de tine, din pricina acestei îngăduinţe pe care 
mi-am luat-o. Și, dacă vrei cu adevărat să-ți rămân 
datornic pe viaţă, primește-i ca oaspeți în seara aceasta! 
Binefacerile tale ne-au copleșit de mult, și belșugul îţi 
umple casa, o, fratele meu! Ci dacă, din vreo pricină 
ori alta, nu vrei nicidecum să-i ai ca oaspeţi în casa ta, 
îngăduie-mi să-i poftesc în casa vecinilor noștri, unde 
am să-i cinstesc cum oi putea! 

Juder răspunse: 

— Și pentru ce să-i poftești în casa vecinilor noștri, 
o, Salem? Oare casa noastră să fie atâta de strâmtă și 
de neprimitoare? Ori poate n-om avea ce să le dăm 
să mănânce? Într-adevăr, cum de nu îţi este rușine să 
mă mai întrebi în privinţa aceasta? Nu ai decât să-i 
aduci încoace și să-i cinstești din belșug cu mâncare 
şi cu dulciuri, fără să te zgârcești, în așa chip încât să 
prisosească din plin! Şi de-aci înainte, dacă ai să chemi 
ca oaspeți prieteni de-ai tăi, nu ai decât să ceri mamei 

noastre toate bucatele de trebuinţă și cât mai multe! 
Du-te și cheamă-ţi prietenii din seara aceasta! Toate 
binecuvântările s-au pogorât asupra noastră odată cu 
asemenea oaspeți, o, fratele meu! 

La cuvintele acestea, Salem sărută mâna lui Juder și 
se duse la poarta geamiei să-i întâmpine pe inșii aceia, 
pe care îi aduse degrabă acasă. Iar Juder se ridică în 
cinstea lor și le spuse: 

— Bună-venirea fie cu voi! p 

Pe urmă, îi pofti să stea lângă el și începu să tăifăsu- 
iască prietenește cu ei, fără a avea habar despre ce-i as- 
cundea ursita! Şi o rugă pe maică-sa să aștearnă masa și 
să-i ospăteze cu patruzeci de tăvi de felurite mâncăruri 
spunându-i: 

— Adu-ne cutare fel, și cutare fel, și iarăși cutare fel! 

lar ei mâncară şi se saturară, socotind că acea minu- 
nată cină se datora dărniciei fraţilor Salem și Salim. 
Pe urmă, când întâia parte a nopţii se scurse, li se 
aduseră dulceţurile și prăjiturile; și mâncară până la 
miezul nopții. Atunci, la un semn al lui Salem, năierii 
se repeziră la Juder, îi înnodară braţele strașnic, îi 
priponiră picioarele şi îl duseră pe sus afară din casă, 
coperiți de negură, ca să ia numaidecât drumul către 
Suez, unde, cum ajunseră, îl aruncară în fundul unei 
corăbii de-a lor, cu fiare la picioare, în mijlocul altor 
robi şi al altor osândiți, și îl trimiseră să slujească pe 
scândura vâslașilor, un an întreg. Și-atâta cu Juder! 


În clipita aceasta a istorisirii sale, Șeherezada văzu că se 
luminează de ziuă și, sfioasă, tăcu. 


Dar când fu cea de a patru sute șaptezeci şi noua noapte 


Spuse: 

Şi-atâra cu Juder! 

— Păi să ne ducem, tu și cu mine, la căpitanul acela, 
care acuma tocmai se află la Cairo... 

Estimp, fraţii săi, când se sculară dimineaţa, se duseră 
la mama lor, care nu știa nimic din cele întâmplate, și-i 
spuseră: 

— O, maică, Juder încă nu s-a sculat? 

Ea spuse: 

— Duceţi-vă și sculați-l! 

Ei răspunseră: 

— Unde-i culcat? 

Ea spuse: 

— În odaia de oaspeţi! 

Ei grăiră: 

— Nu este nimenea în odaia aceea! Poate că a plecat 
asnoapte cu corăbierii! Căci, maică, fratele nostru 
Juder a dar de gustul călătoriilor îndepărtare! Şi de 
altminteri, i-am și auzit cum vorbea cu străinii aceia 
care-i spuneau: „Te luăm cu noi, ca să descui comorile 
ascunse pe care le știm!“ 

Ea spuse: 

— Atunci pesemne că o fi plecat cu ei, fără să ne fi 
înștiințat! Ci putem să n-avem nicio grijă în privinţa 
lui; Allah are să ştie a-l îndruma pe calea cea bună; și, 
cum s-a născut cu noroc și-i ocrotit de soartă, are să se 
întoarcă în curând iarăși la noi, cu bogății strașnice! 

Pe urmă, întrucât oricum lipsa fiului este un lucru 
greu pentru o mamă, începu să plângă. Atunci ei 
strigară la ea: 

- O, alimănito și smintito, atâta de mult îl iubești 
pe Juder, în vreme ce noi, tot copiii tăi, de s-ar întâmpla 
să plecăm ori să venim, nici nu te-ai întrista, nici nu 
te-ai bucura! Au nu suntem și noi fiii tăi, așa cum ţi-e 
fiu Juder? 


Ea răspunse: 

— Ba şi voi sunteţi copiii mei, da voi sunteţi doi 
tâlhari și doi ticăloși! Din ziua când a murit tatăl vostru, 
nu mi-aţi făcut niciun bine și n-am avut o clipă bună cu 
voi, ori vreo alinare din parte-vă! Da de la Juder numai 
bunătate am avut; la inima lui n-a stat decât grija cum 
să-mi facă o bucurie și cum să-mi arate ascultare și să 
se poarte frumos cu mine. De bună seamă că se cuvine 
să plâng amarnic după el, căci de binefacerile lui mă 
bucur și eu; cum vă bucuraţi și voi amândoi! 

Când auziră spusele bietei lor mame, cei doi ticăloşi 
începură s-o suduie și s-o bată; apoi trecură în odaia 
cealaltă şi scotociră peste tot după sacul cel fermecat și 
după sacul cu nestemate: și, până la urmă, găsiră sacii 
şi îi înhăţară; după care scoaseră din sacul cu nestemate 
tot aurul ce se afla într-unul din buzunarele lui și toate 
giuvaierurile și pietrele de preţ ce se aflau în celălalt 
buzunar; și spuseră: 

— Astea-s bunuri de la tatăl nostru! 

Ci bătrâna strigă: 

— Nu, pe Allah! Sunt bunurile fratelui vostru Juder! 
Şi le-a adus din ţara moghrabinilor! 

Ei țipară: 

— Minţi! Sunt bunuri de la tatăl nostru! Şi avem 
drept să ne folosim de ele cum ne place! 

Şi se repeziră să le împartă pe loc între ei amândoi. 
Ci nu izbutiră să ajungă la învoială cine să ia sacul cel 
năzdrăvan. Căci Salem spunea: 

- Íl iau eu! 

Jar Salim spunea: 

- Íl iau eu! 

Şi se iscă zarva și gâlceava între ei! Atunci mama lor 
spuse: 

— O, copiii mei, aţi împărţit între voi sacul cu aur și 
nestemate; ci sacul cestălalt nu poate să fie nici împăr- 
it, nici despicat, căci vraja lui s-ar rupe atunci și și-ar 

pierde însușirile. Ci lăsaţi-mi-l mai bine mie: și eu, în 
fiecare zi, am să scot din el bucatele pe care le veţi vrea, 
şi de câte ori o să vreţi. Și, pentru mine, făgăduiesc 
că am să mă mulțumesc cu o bucată de pâine ori cu 
îmbucătură pe care mi-ați lăsa-o voi. Şi de-o să vreţi 
cumva să-mi daţi, pe deasupra, ce mi-o fi de trebuință 
ca să nu umblu goală, asta ar fi numai și numai ca un dar 
din partea voastră și nu ca o îndatorire. În felul acesta, 
fiecare dintre voi o să puteţi face orice vă place, fără de 
nicio opreliște! Eu nu uit că amândoi sunteţi copiii mei 
şi că eu sunt mama voastră. Să rămânem laolaltă și în 
înţelegere, pentru ca, atunci când se va întoarce fratele 
vostru, să n-aveţi nimica de ce să vă căiți și să nu vă fie 
rușine dinaintea lui din pricina faptelor voastre! 

Ci ei nu voiră neam să asculte de sfaturile bătrânei, 
şi îşi trecură noaptea gâlcevindu-se cu mare zarvă și 
înjurându-se atâta de amarnic, încât un cavas! de-al 
sultanului, aflându-se ca oaspete în casa de-alături, auzi 
tot ce-și strigau și înţelese bob cu bob toată pricina 
gâlcevei. Încât, cum se lumină de ziuă, alergă la palat și 
ceru să fie primit de sultanul Egiptului care se chema 
Şams Al-Daula, și îi povesti tot ce auzise. Și sultanul 
trimise numaidecât după cei doi fraţi ai lui Juder și 
îi supuse la cazne până ce mărturisiră tot. Sultanul 
atunci le luă amândoi sacii, iar pe ei îi azvârli cu mâna 
Măriei Sale în temniţă. După care, porunci să i se dea 
mamei lui Juder o danie care să-i ajungă pentru nevoile 
ei zilnice. 

Şi-atâta cu ei! 

Estimp, Juder iată că tocmai împlinise anul de când 


' Cavas (arcaș) — paznic înarmat care îi străjuia pe solii străini în timpul 
şederii lor într-un oraş; cavasii erau recrutaţi de obicei din rândul ieni- 
cerilor (infanterişti turci) care în anul 1517 au cucerit Egiptul. Pomeni- 
rea unui astfel de străjer în povestea de faţă dovedeşte că redactarea ei s-a 
făcut nu mai devreme de secolul XVI. 


334 O mie şi una de nopți 


se afla rob pe corabia căpitanului cel mare de la Suez, 
când o furtună se ridică într-o zi împotriva navei, o 
dezgărdină și o izbi de niște stânci, atâta de năprasnic 
încât o zdrobi și toți oamenii se înecară, afară de Juder, 
care izbuti să ajungă la țărm înotând. Şi izbuti să se 
caţere pe uscat; și ajunse în felul acesta la o tabără de 
beduini rătăcitori, care îl descusură ce-i cu el și dacă 
este corăbier. Şi el le povesti că, într-adevăr, fusese 
corăbier pe o naie care se scufundase; și le povesti pe 
şart toate păţaniile lui. | 

Or, se afla acolo, în trecere prin tabăra aceea, un 
neguțător, de baştină lui din Jedda', care se simți tare 
indiu oșai de soarta lui Juder şi care îi spuse: 

— Vrei să intri în slujba mea, o, egipteanule? Iar eu, 
în schimb, am să-ţi fac rost de haine și am să te duc la 
Jedda! 

Şi Juder primi să intre în slujba lui și plecă împreună 
cu el și ajunse la Jedda, unde neguţătorul se purtă cu 
multă mărinimie faţă de el și îl coperi cu a de Pe 
urmă, după un timp, A pata plecă în hagialâc la 
Mecca și îl luă și pe Juder cu el. 


În clipita aceasta a istorisirii sale, Șeherezada văzu că se 
luminează de ziuă şi, sfioasă, tăcu. 


'Jedda (Dieddabh) — port la Marea Roșie. 

